
Corbii! Întotdeauna corbii... Au coborât pe frontoanele 
bisericii înainte ca răniții să devină cadavre. Înainte chiar ca 
Rike să fi terminat cu tăiatul degetelor de la mâini și cu smulsul 
inelelor de pe degete. M-am lăsat pe spate, proptindu-mă în 
stâlpul spânzurătorii, și am clătinat din cap spre păsări - erau pe 
puţin o duzină, aliniate într-un singur șir negru, cu priviri fixe şi 
atotştiutoare. 


Piaţa din mijlocul orășelului se înroșise. Sânge în canalele de 
scurgere, sânge pe lespezile de piatră de sub picioare, sânge în 
fântână. Leșurile zăceau expuse cum fac leșurile de obicei. Unele 
păreau chiar hazlii, cu mâinile lipsite de degete întinse spre cer, 
altele erau cuprinse de pace, ghemuite protector în jurul 
propriilor răni. Muștele roiau deasupra răniților ce încă se 
zvârcoleau. Unul într-o parte, altul în cealaltă, unii orbi, alții 
încercând să scape, trădați toți de anturajul lor bâzâitor. 

„Apă! Apă!“ 

Muribunzii ăștia! Mereu cer apă. Ciudat lucru, la mine e de-a- 
ndoaselea când ucid, mi se face sete. 

Bun, deci ăsta a fost Mabberton. Două sute de fermieri morți, 
zăcând fără suflare, cu coasele și topoarele împrăștiate pe lângă 
ei. Acum, na, ce să zic, eu i-am avertizat că noi din asta trăim. l- 
am zis asta lui Bovid Tor, conducătorul lor. Le-am dat șansa 
asta, eu întotdeauna le dau o șansă. Dar au vrut sânge și măcel. 
Și asta au căpătat. 

Războiul, prieteni, e un lucru frumos. Aia de zic altfel bat 
câmpii, nu știu ce vorbesc. Dacă ar fi să mă mișc de aici și să 
merg pân’ la bătrânul Bovid, căzut lângă fântână, cu maţele 
întinse-n poală, probabil că el ar avea alt punct de vedere. Dar 
vedeți și voi unde l-a adus obiceiul de-a se contrazice cu alții. 

— Viermi sărăntoci ce sunteţi! 

Rike a aruncat un pumn întreg de degete peste burdihanul 
spintecat al lui Bovid. A pornit apoi spre mine, cu mâna întinsă, 
arătându-mi prada pe care o strânsese, de parcă eu aș fi avut 
vreo vină. 

— Uite și tu! Un inel de aur. Unul singur! Un sat întreg și-un 
singur inel de aur, să fiu al dracu’. Îmi vine să-i învii pe toţi la 
loc și să-i mai tai o dată. Ai dracu’ fermieri de căcat! 

Chiar ar fi făcut-o, dacă ar fi putut: era un nenorocit capabil 
de orice, lacom să facă rău. L-am privit drept în ochi, fără să 
clipesc. 


— Stai ușor, frate Rike. Sunt mai multe feluri de aur în 
Mabberton. 

I-am aruncat o privire de avertizare. Înjurăturile lui 
spulberaseră toată magia momentului; în plus, trebuia să fiu dur 
cu el. Întotdeauna era pe punctul de-a o lua razna când se 
încheia o bătălie, mereu însetat după mai mult. M-am uitat la el, 
dându-i de-nțeles că sunt gata să-i dau mai mult. Mai mult 
decât ar fi putut duce. A mârâit, a strâns inelul însângerat în 
pumn și și-a vârât cuțitul înapoi în teaca de la cingătoare. 

Apoi a apărut Makin, care a întins braţele, cuprinzându-ne pe 
amândoi pe după umeri și bătându-ne peste armuri cu mâinile 
înmănușate. Dacă Makin se pricepea la ceva, apăi asta era - știa 
cum să potolească lucrurile. 

— Fratele Jorg are dreptate, Micule Rikey. Avem o ditamai 
comoara de găsit. 

Își câștigase dreptul de a-l striga pe Rike „Micul Rikey” pentru 
că era mai înalt cu un cap decât oricare dintre noi și cam de 
două ori mai solid. Makin era un izvor nesecat de glume. Le 
spunea celor pe care îi ucidea, dacă avea destul timp să o facă. Îi 
plăcea să-i vadă dând ortul popii cu zâmbetul pe buze. 

— Ce comoară? s-a interesat Rike, încă ursuz. 

— Când dai de fermieri, peste ce altceva mai dai, Micule 
Rikey? 

Makin a ridicat sugestiv sprâncenele. 

Rickey și-a ridicat viziera, delectându-ne pe amândoi cu 
mutra lui pocită. Mă rog, să zicem că era mai degrabă brutală 
decât pocită. Eu, unul, cred că cicatricele îl făceau să arate mai 
bine. 

— Vaci? 

Makin a strâns din buze. Nu îmi plăceau buzele lui, prea 
groase și prea cărnoase, dar îi iertam neajunsul ăsta pentru 
poantele pe care le făcea și pentru omorul pe care-l semăna cu 
buzduganul ăla al lui. 


— Păi, bine, atunci poţi să rămâi cu vacile, Rikey, Micuţule! 
Eu, unul, mă car să caut o fată de fermier, sau trei, până nu le 
termină ăștialalți pe toate. 

Au luat-o, deci, din loc. Rike se hăhăia în stilul lui 
inconfundabil - un fel de „hâr, hâr, hâr“, de parcă ar fi încercat 
să scuipe din gât un os de pește. 

l-am privit cum dărâmă ușa casei lui Bovid, aflată de cealaltă 
parte a bisericii, o casă bună, cu acoperiș înalt, cu lespezi de 
piatră şi o grădiniță de flori în față. Bovid i-a urmărit și el cu 
privirea, dar fără să-și poată întoarce capul după ei. 

Am ridicat ochii spre stolul de corbi, m-am uitat apoi la Gemt 
și la frate-său, Maical, un tip pe jumătate debil, cum tăiau 
căpăţâni - Maical le aduna în cotigă, iar Gemt le reteza cu 
toporul. Un lucru frumos, vă spun eu. Cel puţin să privești așa 
ceva. Sunt de acord că războiul pute rău. Dar în scurt timp urma 
să dăm foc locului și putoarea avea să se transforme în fum. 
Inele de aur? Nu-mi mai trebuia altă plată. 

— Băiete! a strigat Bovid, cu vocea stinsă, ca unei fantome. 

M-am apropiat de el și m-am sprijinit în sabie. Mă cuprinsese 
brusc o moleșeală ce-mi înmuia braţele și picioarele. 

— Ai face bine să ciripești repejor ce-ai de ciripit, fermierule. 
Fratele Gemt se apropie cu toporul. Harșt-harșt! 

Nu părea prea îngrijorat. E greu să sperii un om aflat atât de 
aproape de ospăţul viermilor. Cu toate astea, mă rodea faptul că 
mă luase așa, nerespectuos, și mă strigase „băiete. 

— Ai fete, fermierule? Nu cumva stau ascunse prin beci? Las' 
că bătrânul Rike o să le dea de urmă. 

La cuvintele astea, Bovid și-a ridicat ochii spre mine - o 
privire aspră și încărcată de durere. 

— Câţi ani ai, băiete? 

Iarăşi „băiete” ăsta. 

— Destui cât să te despic ca pe un sac înțesat ce ești, i-am 
răspuns, simțind cum, de data asta, mă cuprinde furia. 


Nu-mi place să mă înfurii. Mă scoate din minţi senzaţia asta. 
Dar cred că nici măcar nu-și dădea seama. Cred că nici nu mai 
ştia că-l despicasem în două cu nici juma' de oră în urmă. 

— Cincisprezece primăveri, nu mai mult. Nu poate fi mai 
mult... 

Cuvintele i-au ieșit lent dintre buzele albăstrii, care 
contrastau puternic cu fața lui lividă. 

Ai ratat cu vreo două, i-aș fi zis, dar deja nu mă mai auzea. 
Cotiga a scos un scârțâit chiar în spatele meu; Gemt se apropia 
cu toporul picurând. 

— Luaţi-i capul, le-am ordonat. Lăsaţi-i burdihanul ospăț 
corbilor. 

Auzi la el, cincisprezece! Să am cinșpe ani și să pârjolesc sate! 

Când oi ajunge la cinșpe, o să fiu deja Rege! 


Unii oameni sunt născuţi să te scoată din pepeni. 
Fratele Gemt era născut să scoată din pepeni o 
lume întreagă. 

Mabberton a ars bine. Toate satele ardeau bine în vara aia. 
Makin zicea că-i o vară blestemată, prea afurisită ca să sloboadă 
vreun strop de ploaie - și nu greșea. Când intram în vreun sat, 
călare pe cai, valuri de praf se ridicau în urma noastră; când 
ieşeam de acolo, lăsam în spate vălătuci de fum. 

— Cine ar fi fermier pe aici? 

Lui Makin îi plăcea să pună întrebări. 

— Cine o fi fată de fermier? 

Am dat din cap spre Rike, care se legăna în șa, de-ajuns de 
obosit cât mai să cadă de pe cal, cu zâmbetul lui tâmp uitat pe 
buze și o bucată groasă de mătase agățată de armură. Habar n- 
am unde putuse găsi mătase în Mabberton. 


— Fratele Rike chiar se bucură de micile plăceri ale vieţii, a 
zis Makin. 

Și chiar o făcea. Rike avea în el o foame pentru plăcere. Era 
mistuit de foamea asta ca de un pârjol. 

Bâlciul flăcărilor a cuprins repede sătucul Mabberton. Am 
intrat cu făclia în hanul cu acoperiș de paie, apoi focul ne-a 
gonit repede afară. Încă o zi sângeroasă din anii lungi de chin în 
ghearele morţii care a cuprins imperiul nostru fărâmițat. 

Makin s-a șters de sudoare, mânjindu-se peste tot cu 
funingine. Avea un adevărat talent la murdărie, Makin al nostru. 

— Ei, frate Jorg, las’ că nici tu nu te-ai dat în lături de la 
plăcerile vieţii. 

La asta n-aveam ce zice. „Câţi ani ai?“ voise să știe fermierul 
ăla umflat. Destui cât să le-o trag fetelor lui. Aia mai grasă avea 
o grămadă de comentat, la fel ca taică-său. Cârâia ca o bufniţă în 
hambar: mă dureau urechile de la țipetele ei. Ailaltă, mai mare, 
mi-a plăcut mai mult. A fost destul de tăcută. Atât de tăcută 
încât a trebuit s-o înghiontesc de câteva ori, să văd dacă nu 
cumva a murit de frică. Dar nu cred să fi fost vreuna dintre ele 
tăcută când flăcările le-au ajuns... 

Gemt mă ajungea călare din urmă, întrerupându-mă din 
visare. 

— Oamenii Baronului or să vadă fumul de la douăj de 
kilometri. Nu trebuia să-i dai foc. 

A clătinat din cap, scuturându-și idioțenia de coamă blondă 
într-o parte și-n alta. 

— Nu trebuia! I s-a alăturat și cretinul de frate-său, strigând 
în urma noastră de pe murgul lui bătrân. 

Îl lăsam să călărească murgul, cu cotiga prinsă la spate. Calul 
nu părăsea niciodată poteca. Murgul era mai inteligent decât 
Maical. 

Lui Gemt îi plăcea să pună lucrurile în evidență. „Nu trebuia 
să arunci leșurile în fântână, acu’ o să ni se facă sete.” „Nu 


trebuia să-l omori pe popă, acu’ o să avem ghinion.” „Dacă o 
luam mai ușurel, acu' am fi luat o recompensă de la Baronul 
Kennick.” Aveam așa o poftă să înfig cuțitul în beregata lui, că 
abia mă mai abțineam. Acolo, pe loc. Să mă aplec doar puţin și 
să-l vâr în gâtul lui. „Cum? Ce-ai zis, frate Gemt? Gâl, gâl? Nu 
trebuia să-ți tai gușa?” 

— Oh, nu! am răcnit deodată, ca un apucat. Repede, Frate 
Rikey, mergi de te pișă pe Mabberton. Tre să stingem focul ăla 
repejor. 

— Oamenii Baronului or să-l vadă, a repetat Gemt cu 
încăpățânare, roșu tot la față. 

Se făcea roșu ca sfecla dacă îl înfruntai. lar fața aia roșie mă 
făcea să vreau și mai mult să-l căsăpesc. Cu toate astea, n-o 
făceam. Când ești conducător, ai responsabilități. Altfel pe cine- 
ai mai conduce? 

Coloana se înghesuia în jurul nostru, așa cum se întâmpla de 
obicei când ceva nu era în regulă. Am tras de frâie și Gerrod s-a 
oprit tropăind și fornăind. M-am chiorât la Gemt și-am așteptat. 
Am așteptat ca toţi cei treizeci și opt de frați ai mei să se 
apropie, iar Gemt s-a înroșit atât de tare încât ai fi zis că 
urechile or să-nceapă să-i sângereze. 

— Unde mergem noi, fraților? am întrebat și m-am ridicat în 
scările de la șa, ca să le văd mai bine fețele pocite. 

Am rostit întrebarea fără să ridic vocea și toți din jurul meu 
au tăcut ca să m-audă. 

— Unde? am întrebat din nou. Sunt sigur că nu sunt singurul 
care știe. Fraților, țin eu secrete ascunse de voi? 

Rike a părut puţin derutat de întrebarea mea și și-a încruntat 
sprâncenele. Grăsanul de Burlow s-a oprit în dreapta mea, iar în 
stânga îl aveam pe Nubanez, rânjindu-și dinţii albi ce contrastau 
puternic cu fața neagră ca funinginea. Liniște. 

— Fratele Gemt ne poate spune. Ştie cum ar trebui să stea 
lucrurile și cum sunt în realitate. 


Am zâmbit, deși mâna mă durea încă, tânjind să-i înfigă 
pumnalul în beregată. 

— Unde mergem, Frate Gemt? 

— La Wennith, pe Coasta Calului, a zis cu reticenţă în glas, de 
parcă el, unul, n-ar fi vrut să fie de acord cu așa ceva. 

— Că bine zici. Și cum o să ajungem acolo? Toţi aproape 
patruzeci, câţi suntem, pe caii noștri cei făloși și furați? 

Gemt își încorda falca. Acum se prinsese unde băteam. 

— Cum o să ajungem acolo, dacă vrem o bucăţică din 
plăcintă, cât e încă bună și fierbinte? am întrebat. 

— Pe Drumul Moroilor! a răcnit Rike, peste poate de 
mulțumit că știe răspunsul. Pe unde dacă nu pe-acolo, am putea 
merge? 

M-am întors spre Nubanez, cercetându-i privirea întunecată. 
Nu-i puteam citi expresia, dar l-am lăsat pe el să vadă ce se 
ascundea în spatele privirii mele. 

— Nu-i altă cale. 

Rike s-a pornit, m-am gândit, nu știe ce joc se joacă acum, dar 
îi place rolul lui. 

— Oamenii Baronului știu spre ce ne îndreptăm? l-am 
întrebat pe Burlow Grasul. 

— Câinii războiului urmează linia frontului, a zis. 

Burlow Grasul nu-i prost. Gușa îi tremură de fiecare dată când 
deschide gura să vorbească, dar nu-i prost deloc. 

— Deci... 

M-am rotit să mă uit la ei toţi, pe îndelete. 

— Deci Baronul știe unde merg bandiții ca noi, și știe și pe ce 
cale. 

Le-am dat timp să-mi înţeleagă vorbele. 

— Şi eu tocmai ce-am aprins un nenorocit de foc care să-l 
avertizeze pe el și pe-ai lui că nu-i o idee prea bună să ne 
urmeze. 


Atunci, deodată, am înfipt pumnalul în Gemt. Nu era nevoie, 
dar chiar aveam chef s-o fac. Plus că a dansat destul de bine, gâl- 
gâl pe sângele lui, înainte să cadă de pe cal. Faţa lui roșie s-a 
albit destul de repede. 

— Maical, am ordonat eu. la-i capul. 

Și a făcut-o. 

Pur și simplu s-a întâmplat ca Gemt să-și aleagă un moment 
prost. 


Indiferent ce îl pălise pe Fratele Maical, pe 
dinafară rămânea neschimbat. Arăta la fel 

de solid, la fel de dur și de acru ca toți ceilalți. 
Dar asta numai până când i se punea o întrebare. 

— Doi morţi și doi care încă se zvârcolesc. 

Makin rânjea cu gura până la urechi. 

Ne făcuserăm tabăra chiar lângă spânzurătoare, în caz de 
ceva, dar Makin galopase înaintea noastră, ca să verifice locurile. 
M-am gândit că veștile astea, cu doi vieţuitori dintre cei patru 
prizonieri ținuți în cușca spânzurătorii, or să-i înveselească pe 
frați. 

— Doi, a bombănit Rike. 

S-a obosit prea mult, iar când e obosit, Micul Rikey vede 
mereu jumătatea goală a cuștii. 

— Doi! a urlat Nubanezul mai departe, înspre coloana ce se 
forma în urma noastră. 

Vedeam cum o parte dintre băieţi fac schimb de monede, pe 
felurite rămășaguri. Drumul Moroilor e mai plictisitor decât 
slujba de duminică. O tot ţine drept și fără hârtoape. Atât de 
drept încât ai putea ucide doar ca să poţi face stânga sau 
dreapta. Atât de neted încât ajungi să aplauzi dacă dai peste 
vreun suiș. lar de-o parte și de alta, doar mlaștină și muște, 


mlaștină, muște, muște și iar mlaștină. Pe Drumul Moroilor n-ai 
să vezi nimic mai bun decât doi condamnați într-o cușcă. 

Ciudat că nu mi-am pus întrebarea: ce caută o cușcă în 
mijlocul pustietăţii, cu doi viermi băgaţi în ea? Am luat lucrurile 
altfel, ca și când aș fi dat peste o comoară. Careva și-a lăsat în 
urmă prizonierii să moară, atârnaţi în cuști, pe marginea 
drumului. Un loc destul de bizar ales, dar, oricum, o distracție 
pe gratis pentru mica mea bandă. Fraţii începeau să dea semne 
de nerăbdare, așa că l-am îmboldit pe Gerrod, care a pornit la 
trap. Un cal bun, Gerrod. S-a scuturat de toropeala care îl 
cuprinsese și a tropăit mai departe. Pe niciun alt drum nu se 
tropăie ca pe Drumul Moroilor. 

— Viermi! a răcnit Rike și toți au rupt-o la fugă, luându-se la 
întrecere. 

l-am dat frâu liber lui Gerrod. N-ar fi lăsat niciun cal să i-o ia 
înainte. Nu pe drumul ăsta. Cu fiecare bucăţică pavată, fiecare 
lespede de piatră potrivită întocmai cu cea de alături, atât de 
bine lipite încât nici măcar un fir de iarbă nu putea străbate 
printre ele. Nicio piatră întoarsă, nicio lespede zgâriată. Clădit 
pe o mlaștină, ia aminte! 

Bineînţeles că am ajuns la viermi înaintea celorlalți. Niciunul 
dintre ei n-ar fi putut să-l întreacă pe Gerrod. Mai ales cu mine 
călare pe el, când ceilalți atârnau, fiecare în parte, dublu cât 
mine. Când am ajuns lângă cușcă, m-am întors să-i privesc. Erau 
împrăștiați toți în lungul drumului. Am răcnit, cuprins de o 
bucurie grozavă, îndeajuns de tare cât să-i trezesc pe cei din 
cotiga plină de căpățâni. Gemt era și el acolo, sălta dintr-o parte 
într-alta. 

Makin m-a ajuns primul, cu toate că a mai străbătut distanța 
de două ori, cu puţin timp în urmă. 

— Lasă-i pe oamenii Baronului să vină, i-am zis. Drumul 
Moroilor e la fel de bun ca orice altă punte. Zece oameni ar 


putea ţine piept aici unei armate întregi. Aia care ar încerca să 
ne flancheze s-ar îneca în mlaștină. 

Makin a clătinat din cap, încercând să-și recapete suflul. 

- Cei ce-au construit drumul ăsta... dacă mi-ar fi făcut un 
castel... 

Un tunet dinspre răsărit mi-a tăiat vorba. 

— Dacă oamenii Drumului ar construi castele, n-am mai 
ajunge nicăieri, a zis Makin. Bucură-te că nu mai sunt aici. 

l-am privit pe ceilalți frați apropiindu-se. Apusul a incendiat 
deodată mlaștina, colorând-o într-un portocaliu ca de foc, și 
gândul mi-a zburat înapoi, spre Mabberton. 

— A fost o zi bună, Frate Makin, am zis. 

— Într-adevăr, Frate Jorg, a răspuns el. 

Fraţii s-au apropiat și au început să se certe pe seama 
viermilor. l-am lăsat și m-am dus să citesc lângă căruţa în care 
tineam prada de război, cu fulgerele tăind cerurile de deasupra 
noastră, în timp ce ploaia întârzia să se reverse. Începutul zilei 
mă lăsase cu Plutarh în gând. Era numai al meu, înghesuit între 
coperţile din piele. Un călugăr de toată isprava își petrecuse 
întreaga viață istovind la cartea asta. O viaţă întreagă aplecată 
asupra acelor foi scrijelite cu mâna. Aici auriul, pentru nimb, 
pentru soare și ornamentaţii. Dincolo un albastru otrăvitor, mai 
albastru decât orice văzduh la amiază. Mici puncte stacojii care 
închipuiau un pat de flori. Probabil că și-a pus toată viața aici, 
de flăcăiandru până când a albit, dichisind cuvintele bătrânului 
Plutarh. 

Tunetul se rostogolea deasupra noastră, viermii din cușcă se 
zbăteau și urlau, iar eu, nemișcat, citeam slove mai vechi decât 
vremurile în care constructorii Drumului își pavaseră căile. 

— Sunteţi niște lași! Femei cu săbii și topoare! 

Unul dintre corbi, gata de festin, avea deja ciocul înfipt în el. 

— Nu-i nici măcar un bărbat printre voi. Sunteţi toți niște 
poponari, aliniaţi în urma mucosului ăluia. 


Rotunjea cuvintele la sfârșit, ca unul de fel din Merssy. 

— E-un tip aici care are o părere despre tine, Frate Jorg! a 
strigat la mine Makin. 

O picătură de ploaie mi-a căzut pe nas. Am închis cartea lui 
Plutarh. Zăbovise ceva până să ajungă la Sparta și Licurg), așa că 
putea să mă mai aștepte puțin, fără să se ude în timpul ăsta. 
Viermele nu terminase, așa că l-am lăsat să vorbească până la 
capăt, cu spatele întors spre el. Când ești la drum lung, orice 
carte trebuie bine împachetată, ca să n-o ude ploaia. O înfășor 
într-o pânză ceruită de zece ori pe lat, încă de zece ori pe lung, 
apoi o bag pe sub mantie, într-o geantă prinsă de șa. O geantă 
bună, de pe Coasta Calului, ia aminte, cu strat dublu de piele, 
bine cusută, nu ca porcăriile făcute de ăia din Thurtan. 

Flăcăii mi-au făcut loc să mă apropii. Cușca puţea mai rău 
decât cotiga cu căpăţâni, un miros iute, nemaiîntâlnit. 

Patru cuști atârnau acolo. Două erau ocupate de oameni 
morți. Foarte morţi. Picioarele leșurilor atârnau printre barele 
cuștilor, cu carnea smulsă până la os de ciocurile corbilor. 
Muștele se îmbulziseră pe ele într-un strat gros, ca o a doua 
piele, neagră și bâzâitoare. Flăcăii îl înțepaseră de câteva ori pe 
unul dintre viermi, iar acum nu arăta prea bucuros. De fapt, 
arăta de parcă urma să dea ortul popii. Ceea ce ar fi fost o 
pierdere, doar aveam toată noaptea înaintea noastră. Eram gata 
să punctez asta, dar viermele cu gura mare m-a întrerupt. 

— Şi-acum mucosul a venit încoace! S-a săturat de uitat la 
pozele desfrânate din cartea aia a lui, furată. 

Stătea turcește, cu picioarele însângerate și descărnate. Un 
om bătrân, de vreo patruzeci de ani, cu părul negru și barba 
încărunțţită, cu ochii întunecaţi și lucioși. 


! Licurg, legiuitor legendar al oraşului Sparta. 


— Şterge-ţi rahatul de la cur cu paginile ei, băiete! a zis el cu 
glas fioros, încleștându-și degetele pe barele cuștii și făcând-o să 
se hâțâne. Doar cu atât poţi să rămâi din ea. 

— Am putea porni un foc mocnit? a sugerat Rike. 

Până și Rike își dădea seama că bătrânul voia doar să ne 
înfurie, ca să terminăm cu el repede. 

— Cum am făcut la spânzurătorile din Turston. 

S-au auzit câteva chicoteli. Dar niciuna dinspre Makin. I se 
citea încruntarea sub stratul de mizerie și funingine, iar privirea 
sa îl țintuia pe vierme. Am ridicat o mână ca să-i potolesc. 

— Ar fi mare păcat de o carte așa bună, Părinte Gomst, am 
ZIS. 

Ca și Makin, îl recunoșteam pe Gomst în spatele bărbii și al 
părului. Însă, fără accentul ăla al lui, ar fi putut trece neobservat. 

— Mai ales că e un exemplar din „Despre Licurg“, scris în 
latina literară, nu în bolboroseala aia stricată pe care ne-o 
predau în biserică. 

— Mă cunoşti? a întrebat el cu o voce spartă, devenită brusc 
plângăcioasă. 

— Bineînţeles că te cunosc. 

Mi-am trecut mâinile prin pletele mele adorabile și mi-am 
prins părul la spate, ca să îmi vadă mai bine chipul, în lumina 
ştearsă a amurgului. Am trăsăturile ascuţite și întunecate ale 
celor din neamul Ancrath. 

— Eşti Părintele Gomst, ai venit să mă duci înapoi la școală. 

— Pr-prin... 

A dat să bolborosească ceva, incapabil să mai rostească vreun 
cuvânt. De-a dreptul dezgustător. Mă făcea să mă simt de parcă 
mușcasem din ceva putrezit. 

— Prinţul Honorous Jorg Ancrath, în slujba domniei voastre. 

M-am înclinat înspre el. 

— C-ce s-a întâmplat cu Căpitanul Bortha? 

Părintele Gomst se legăna ușor în cușca lui, complet derutat. 


— Căpitan Bortha, domnule! a izbucnit Makin într-un salut și 
a făcut un pas înainte. 

Era plin de sânge de la primul vierme. 

Apoi ne-am cufundat toţi într-o tăcere de moarte. Până și 
ciripitul și zumzetul din mlaștini încetaseră, devenind doar un 
zgomot șters. Fraţii se uitau cu gurile căscate la mine, apoi iarăși 
la preot, și din nou la mine. Micul Rike arăta uluit de parcă 
tocmai l-ar fi întrebat cineva cât fac nouă ori șase. 

Ploaia a ales tocmai acel moment să se prăvălească din ceruri, 
toată odată, de parcă Domnul Dumnezeu își răsturna oala de 
noapte peste noi. Negura ce se aduna înspre noi s-a îngroșat 
deodată, căpătând consistenţa melasei. 

— Prinţe Jorg! 

Părintele Gomst trebuise să strige ca să-l aud prin vuietul 
ploii. 

— Noaptea! Trebuie să fugi! 

Stătea prins cu mâinile de barele cuștii, cu degetele albite, cu 
ochii larg deschiși, fără să clipească în șuvoiul de apă, holbându- 
se în întuneric. 

Și prin noapte, prin ploaie, peste mlaștini, pe unde niciun om 
nu putea umbla, i-am văzut venind. Le-am zărit luminile. 
Lumini palide, asemenea celor arse de morţi în gropile adânci, 
acolo unde oamenii nu sunt meniţi să privească. Lumini care 
promit orice din ce și-ar putea dori un om, care te fac să le 
urmezi, vânând răspunsuri în locul cărora nu vei găsi decât 
noroi rece, adânc și flămând. 

Nu mi-a plăcut niciodată Părintele Gomst. Mi-a tot spus ce 
am de făcut, încă de pe când aveam doar șase ani. Cel mai 
adesea, dosul palmei lui era singura explicaţie pe care o 
primeam dacă îl întrebam de ce să fac aia sau ailaltă. 

— Fugi, Prinţe Jorg! Fugi! urla bătrânul Gomst, sacrificându- 
se la modul cel mai grețos cu putință. 

Așa că am rămas pe loc. 


Fratele Gains nu era bucătar pentru 

că s-ar fi priceput la gătit. Doar că se 

pricepea mult mai prost la toate celelalte. 
4 


Morții ieșeau și veneau prin ploaie; duhurile celor prinși în 
mlaștini, ale înecaţilor și ale cadavrelor care fuseseră azvârlite în 
smârcuri. L-am văzut pe Kent Cel Roșu orbecăind și luptându-se 
cu mlaștina. Doar câţiva frați se gândiseră să fugă pe drum, toți 
ceilalți nimeriseră în apele mlăștinoase. 

Părintele Gomst a început să se roage în cușca lui, strigându- 
şi rugăciunea de parcă ar fi avut puterea unui scut: „Tatăl nostru 
care ești în ceruri, apără-ţi fiul. Tatăl nostru care ești...” Din ce 
în ce mai repede, pe măsură ce frica punea stăpânire pe el. 

Unul dintre ei, primul ajuns la marginea mlaștinii, se ridică pe 
Drumul Moroilor. Era înconjurat de o aură, asemenea celei 
formate de lumina lunii, ceva ce știi că nu te va putea încălzi 
niciodată. Trupul lui părea zugrăvit în lumină, iar picăturile de 
ploaie se izbeau de el, ricoșând pe caldarâm, apoi pe jos. 

Nimeni nu se mai afla alături de mine. Nubanezul fugea, 
arătându-și albul ochilor holbaţi pe fața întunecată. Burlow 
Grasul arăta de parcă i se scursese tot sângele din vene. Rike 
urla ca un copil. Chiar și Makin o luase la sănătoasa, cu masca 
ororii întipărită pe chip. 

Mi-am desfăcut larg braţele, în mijlocul ploii. Simţeam stropii 
lovindu-se de mine. Nu aveam prea mulți ani în spate, dar chiar 
şi eu simțeam ploaia ca pe o amintire. Trezea în mine nopțile 
sălbatice din Fortăreață, când stăteam pe marginea zidului, gata 
să mă prăbușesc în gol, înecat de potopul revărsat peste mine și 
provocând fulgerele să mă lovească. 


— Tatăl nostru care ești în ceruri. Tatăl nostru care... a pornit 
să bâiguie Gomst, în timp ce moroiul se apropia din ce în ce mai 
mult de noi. 

Era mistuit de un foc rece, îi simţeai flăcările lingându-ți 
oasele. 

Mi-am ţinut braţele deschise și mi-am ridicat fața în bătaia 
rafalelor de ploaie. 

— Tatăl meu nu este în ceruri, Gomsty, i-am zis. Este în 
castelul lui, își numără oamenii. 

Mortăciunea s-a oprit, apoi, lângă mine. L-am privit în ochi. 
Erau goi. 

— Ce ai pentru mine? l-am întrebat 

Și mi-a arătat. 

l-am arătat și eu ce aveam. 

Există un motiv pentru care eu am să câștig acest război. Toţi 
cei aflați încă în viaţă s-au luptat într-o încleștare care i-a 
îmbătrânit deja cu mult înainte ca ei să se fi născut. Mi-am 
ascuţit dinţii în soldaţii de lemn din sala de război a tatălui meu. 
Există un motiv pentru care am să câștig acolo unde ei au fost 
învinși. lar motivul e că eu înțeleg jocul. 

— Iadul, îmi răspunse mortul. Am iadul. 

Și se scurse în mine, rece ca moartea, ascuţit ca o lamă de 
pumnal. 

Mi-am simţit gura arcuindu-se într-un zâmbet. Mi-am auzit 
hohotele de râs răzbătând prin ploaie. 

Un pumnal ținut lângă beregată, rece și ascuţit, e destul de 
înfricoșător. La fel și focul sau ștreangul. La fel și o nălucă 
bătrână, ieșită în calea ta pe Drumul Moroilor. Toate astea te 
pot speria puţin. Dar numai până când realizezi ce sunt. Sunt 
doar modalităţi prin care poţi pierde jocul. Pierzi jocul și ce 
anume ai pierdut mai exact? Ai pierdut jocul. 


Ăsta-i secretul și mă uimește că este numai și numai al meu. 
Am văzut ce înseamnă jocul în noaptea în care oamenii contelui 
Renar ne-au prins din urmă caleașca. 

Jan Uriașul a trebuit să smulgă ușa din țâțâni ca să ne scoată 
afară. Dar n-a avut timp decât pentru mine. M-a aruncat cât a 
putut de departe; un petec de pământ acoperit de tufișuri de 
măceș, atât de dese încât oamenii contelui au fost convinși că 
m-am pierdut în noapte. N-au vrut să mă mai caute. Dar eu nu 
fugisem. Atârnam acolo, între spini, și i-am privit cum l-au ucis 
pe Jan Uriașul, l-am văzut în clipele alea îngheţate, în lumina 
fulgerelor. 

Am văzut ce i-au făcut mamei și cât timp le-a luat să o facă. 
Pe micuțul William l-au izbit de o piatră de hotar. Bucle aurii 
scăldate-n sânge. Şi recunosc că William a fost primul meu frate 
și că reușise să mă cucerească, cu mânuţele lui grăsuţe și cu 
râsul lui. De atunci m-am înfrățit cu mulți, chiar și cu d-ăi mai 
răi, ca să nu duc lipsă de frați. Dar, în momentul acela, m-a 
durut să-l văd pe micuțul William fărâmat așa cum l-au fărâmat 
ei, ca pe o jucărie. Ca pe ceva lipsit de orice valoare. 

Când l-au ucis, mama n-a putut sta locului, așa că i-au tăiat 
gâtul. Eram prost atunci, aveam doar nouă ani, și m-am zbătut 
să-i salvez pe amândoi. Dar spinii mă ţineau bine. De atunci am 
învăţat să apreciez spinii. 

Spinii m-au învăţat jocul. M-au făcut să înţeleg ce aveau încă 
de aflat toți acei bărbați feroce și serioși, care luptau în Războiul 
Sutei. Lasă un om să joace șah și spune-i că toți pionii sunt 
prietenii lui. Lasă-l să creadă că nebunii lui sunt sfinți. Lasă-l să- 
şi amintească zilele fericite, trăite la umbra castelului său. Lasă-l 
să își iubească regina. Privește-l apoi cum pierde tot. 

— Ce ai pentru mine, mortăciune? l-am întrebat. 

E un joc. Îmi voi juca partea. 


L-am simţit înăuntrul meu, rece ca gheaţa. l-am văzut 
moartea. l-am văzut disperarea. Și foamea. Și i-am dat totul 
înapoi. Mă așteptam la mai mult, dar era doar o mortăciune. 

I-am arătat timpul acela gol din mine, în care nicio amintire 
de-a mea nu ajunge. L-am lăsat să privească acolo. 

Și atunci a fugit. A fugit, iar eu l-am urmărit. Dar numai până 
la marginea mlaștinii. Pentru că e un joc. lar eu îl voi câștiga 
mereu. 

Cu patru ani în urmă 

Mult timp am studiat, mai presus de orice, răzbunarea. Am 
construit prima cameră de tortură între arcadele întunecate ale 
minţii mele. În timp ce zăceam pe cearșafurile însângerate din 
Sala Tămăduirii, am descoperit în labirintul minţii mele uși pe 
care nu le mai văzusem înainte, uși pe care și un copil de nouă 
ani știe că nu ar trebui să le deschidă. Uşi care nu se mai închid 
niciodată. 

Le-am deschis larg, dintr-o smucitură, dându-le de pereți. 

Sir Reilly m-a găsit atârnat în ghimpii măceșilor, la nici zece 
metri depărtare de rămășițele incendiate ale caleștii noastre. A 
fost cât pe ce să nu mă găsească. l-am văzut aplecându-se 
asupra leșurilor care zăceau în mijlocul drumului. l-am zărit 
printre spini armura lui Sir Reilly, sclipind din când în când în 
străfulgerări argintii, și din când în când în pete de roșu de la 
tunicile soldaților Ancrath. 

Pe mama au găsit-o ușor, din cauza veșmintelor de mătase. 

— Sfinte Sisoie! E Regina! 

Sir Reilly le-a ordonat să o întoarcă cu faţa în sus. 

— Ușurel! Daţi dovadă de respect... 

Nu reușise să-și stăpânească un icnet. Oamenii Contelui nu o 
lăsaseră într-o stare prea bună. 

— Domnule! Jan Uriașul e aici, la fel și Grem și Jasaar. 


l-am văzut cărându-l cu greu pe Jan, după care i-am urmărit 
cum se întorc după ceilalți străjeri. 

— Ar face bine să fie morţi, a zis Sir Reilly. Căutaţi prinții! 

Nu i-am văzut când l-au găsit pe William, dar am știut că au 
dat de el după liniștea care coborâse printre ei. Mi-am lăsat 
bărbia în piept și am privit dârele de sânge negru aflate pe 
frunzele uscate de sub picioarele mele. 

— Ah, la dracul.. 

Unul dintre oameni spărgea, în sfârșit, tăcerea. 

— Suie-l pe cal. Ai grijă cu el, a zis Sir Reilly. 

Vocea lui părea spartă. 

— Găsiţi-l pe moștenitor! 

În glas i se ghicea mai multă vigoare, dar nicio urmă de 
speranţă. 

Am încercat să-i strig, dar nu mai aveam pic de putere, nu 
puteam nici măcar să-mi ridic capul. 

— Nu-i aici, Sir Reilley. 

— L-au luat prizonier, a rostit Sir Reilly. 

Într-un fel avea dreptate, ceva mă ţinea legat împotriva 
voinţei mele. 

— Așază-l lângă Regină. 

— Ușurel! Ușurel cu el... 

— Asiguraţi-vă că stau bine, ordonă Sir Reilly. Avem drum 
greu până la Castelul Înalt. 

O parte din mine ar fi vrut să-i lase să plece. Nu mai simțeam 
durerea, doar o amorţeală care părea din ce în ce mai slabă. Mă 
cuprinsese un soi de pace, aducând cu ea promisiunea uitării. 

— Domnule! a strigat unul dintre oameni. 

Unul dintre oameni strigase. 

Am auzit clinchetul armurii lui Sir Reilly, care venea să vadă 
despre ce era vorba. 

— O bucată de scut? 


— L-am găsit în noroi, cred că roata de la caleașcă l-a împins 
dedesubt. 

Soldatul a făcut o pauză. l-am auzit cum râcâie ceva. 

— Mie mi se pare că seamănă cu o aripă neagră... 

— Un corb. Un corb pe un câmp roșu. Sunt culorile contelui 
Renar, a zis Reilly. 

Contele Renar? Obţinusem un nume. Un corb negru pe un 
câmp roșu. Imaginea emblemei mi-a trecut ca un fulger prin 
fața ochilor, întipărită bine de trăsnetele furtunii din noaptea ce 
trecuse. Un foc s-a aprins în mine și durerea provocată de sutele 
de ghimpi înfipţi în mine a început să-mi ardă prin carne. Am 
scos un geamăt. Buzele mi s-au desfăcut, crăpate de sete. 

Și Reilly m-a găsit. 

— E ceva aici! 

L-am auzit înjurând, în timp ce spinii măceșului se strecurau 
prin deschizăturile din armura lui. 

— Hai repede! Dă la o parte chestia asta. 

— E mort. 

Am auzit șoapta din spatele lui Sir Reilly, în timp ce mă 
eliberau. 

— E atât de alb! 

Cred că măceșul mă golise aproape în întregime de sânge. 

Așa că au adus o căruță și m-au cărat de-acolo. N-am dormit. 
Am privit cerul înnegrindu-se și am cugetat. 

În Sala Tămăduirii, călugărul Glen și ajutorul său, Inch, au 
scos ghimpii înfipți adânc în mine. Tutorele meu, Lundist, a 
ajuns tocmai când cei doi mă întinseseră pe masă și-și pregăteau 
cuțitele. Ducea cu el o carte de mărimea unui scut teuton și, la 
cum arăta, de trei ori mai grea. Lundist avea mai multă putere 
decât s-ar fi bănuit în trupul lui sfrijit de vrăjitor bătrân. 

— Sper că au fost curățate în foc, sfinţia ta? a zis Lundist, care 
avea încă accentul celor din Utter East. 


Avea tendinţa de a lăsa propoziţiile neterminate, ca și când s- 
ar fi așteptat ca intelingeţa interlocutorului să umple singură 
spaţiile rămase goale. 

— Puritatea spiritului este cea care salvează carnea de la orice 
formă de corupere, i-a răspuns călugărul Glen. 

A aruncat o privire plină de dezaprobare spre Lundist și și-a 
văzut de treabă, săpând în mine din ce în ce mai adânc. 

— Chiar și-așa, curăță cuţitele, sfinţia ta. Sfânta Adunare îţi va 
oferi prea puţină protecţie în fața mâniei Regelui dacă Prinţul va 
muri în mâinile tale. 

Lundist a pus cartea pe masă, lângă mine, zdrăngănind o tavă 
cu fiole în celălalt capăt al încăperii. A ridicat apoi coperta și a 
deschis cartea la o pagină însemnată dinainte. 

— Spinii măceșului ţintesc după oase. 

A urmărit în jos, cu arătătorul lui bătrân și îngălbenit, șirul 
cuvintelor scrise pe foaie. 

— Vârfurile se pot rupe și pot infecta rănile. 

La faza asta, călugărul Glen m-a împuns cu lama, atât de tare 
încât am urlat de durere. A lăsat apoi cuțitul deoparte și s-a 
întors spre Lundist. Eu nu vedeam decât spatele călugărului, 
bucata de pânză maronie care-i atârna peste umeri, înnegrită de 
sudoare de-a lungul spinării. 

— Tutore Lundist, a zis. Un om care are profesia dumitale e 
obișnuit să creadă în toate lucrurile alea pe care le-a învăţat din 
paginile unei cărți sau din pergamentul cel corect, învățătura 
are locul ei, jupâne, dar nu-mi veni mie cu predici despre 
tămăduire bazate pe o seară petrecută în compania unei cărți 
vechi! 

În fine, călugărul Glen a câștigat disputa aia. Sergentul de 
gardă a trebuit să-l „ajute” pe Tutorele Lundist să părăsească 
sala. 

Presupun că până și la cei nouă ani ai mei îmi lipsea o doză 
serioasă de puritate, pentru că rănile mele s-au infectat în două 


zile, și timp de nouă săptămâni am zăcut cuprins de febră și 
coşmaruri, care m-au tot bântuit cât am fost la marginea morții. 

Mi-au povestit apoi că am urlat și am răcnit. Am delirat în 
timp ce puroiul se scurgea din mine prin rănile pe care mi le 
tăiase în carne măceșul. Îmi amintesc și acum putoarea ce se 
ridica din trupul meu infectat. Avea un iz dulce în ea, o dulceaţă 
care te făcea să te cutremuri. 

Inch, ajutorul călugărului, a obosit să mă mai ţină culcat, deși 
avea braţele mătăhăloase ale unui tăietor de lemne. În cele din 
urmă, m-au legat de pat. Am aflat de la Tutorele Sundist că 
monahul n-a mai vrut să mă îngrijească după o săptămână de 
boală. Călugărul Glen zicea că am un diavol în mine. Altfel cum 
ar fi putut un copil să rostească vorbe atât de groaznice? 

În a patra săptămână am reușit să-mi trag mâinile din 
strânsoarea legăturilor care mă ţineau imobilizat și am dat foc 
sălii. Nu mi-a rămas nicio amintire legată de evadarea mea sau 
de momentul în care m-au prins în pădure. După ce au curățat 
ruinele rămase, au descoperit rămășițele lui Inch, cu vătraiul din 
şemineu înfipt adânc în piept. 

De multe ori am stat în pragul Ușşii. Mi-am văzut mama și 
fratele aruncaţi prin ușa aia, sfârtecaţi și ciopârţiți, iar în vise, 
picioarele mă duceau singure până acolo, iar și iar, dar nu am 
avut niciodată curajul să-i urmez, ținut în loc de cârligele și 
ghimpii lașităţii. 

Din când când întrezăream tărâmul morţilor, întins uneori pe 
celălalt mal al unui râu ca smoala, alteori dincolo de un hău 
peste care se întindea o punte spiralată și îngustă. Odată am 
văzut Ușa sub forma porţilor ce închideau sala tronului, dar 
îmbrăcată toată în gheaţă, cu valuri de puroi scurgându-se din 
toate îmbinările sale. Nu trebuia decât să pun mâna pe clanţă... 

Contele Renar m-a ţinut în viață. Gândul la viitoarea lui 
suferință a strivit sub călcâi durerea mea. Ura te poate ţine în 
viață acolo unde dragostea eșuează. 


Și apoi, într-o bună zi, febra m-a părăsit. Rănile au rămas în 
mine, mânioase și roșii, dar la suprafaţă s-au închis. M-au hrănit 
cu supă de pui și, în cele din urmă, puterea s-a târât înapoi în 
mine, ca un străin pe care nu-l mai văzusem până atunci. 

A venit apoi primăvara, pictând din nou frunze pe crengile 
copacilor. Îmi recăpătasem puterea, dar simţeam că altceva 
fusese smuls din mine. Smuls cu totul, fără cruțare încât nici 
măcar nu îi mai puteam da un nume. 

Soarele a revenit și odată cu el, spre nemulțumirea 
Călugărului Glen, și Lundist, pregătit să mă povățuiască din 
nou. 

Prima oară când m-a vizitat l-am primit stând încă întins în 
pat. L-am privit cum își aranjează cărțile pe masă. 

— Tatăl tău te va vizita când se va întoarce din Gelleth, mi-a 
zis Lundist. 

I se ghicea în voce un reproș, dar reproșul nu mi se adresa 
mie. 

— Moartea Reginei și a Prințului William atârnă greu pe 
umerii lui. Când i se va mai alina durerea, va veni cu siguranță 
să vorbească cu tine. 

N-am înţeles de ce Lundist simțea nevoia să mintă. Ştiam că 
tata nu și-ar pierde timpul cu mine atâta vreme cât existau, încă, 
șanse să mor. Ştiam că avea să mă vadă numai în momentul în 
care asta ar fi servit la ceva. 

— Spune-mi, tutore, i-am zis atunci, răzbunarea este o știință 
sau o artă? 

În momentul în care duhurile și-au început retragerea, ploaia 
s-a mai potolit. Nu învinsesem decât unul singur, dar toți ceilalți 
l-au urmat, fugind înapoi în smârcurile pe care le bântuiau. 
Poate că cel pe care l-am înfruntat era conducătorul lor; poate 
în moarte, oamenii devin lași. Nu știu. 


În ceea ce-i privește pe fricoșii mei, nu prea aveau unde să se 
ascundă, așa că i-am găsit destul de ușor. Pe Makin l-am găsit 
primul. El, cel puţin, părea să se îndrepte înapoi spre mine. 

— Deci ţi-ai găsit nănașul? am strigat la el. 

S-a oprit un moment și m-a privit. Ploaia se mai rărise, dar, 
chiar și așa, tot a șobolan înecat aducea. Apa îi curgea în șuvoaie 
pe platoșă, șiroindu-i pe la încheieturi. A scrutat mlaștina, într-o 
parte și-n alta, încă speriat, apoi a lăsat în jos sabia. 

— Jorg, un om care nu are nicio frică pe lumea asta duce lipsă 
de un prieten, a zis el și un zâmbet i s-a ivit pe buzele groase. 
Fuga nu-i un lucru rău. Cel puţin dacă fugi în direcţia în care 
trebuie, adăugă fluturându-și mâna spre locul în care Rike se 
lupta cu un pâlc de papură; era deja în nămol până la piept. 

— Frica îl ajută pe om să-și aleagă bătăliile. Tu le lupţi pe 
toate, prințul meu. 

Și mi-a făcut o plecăciune, acolo, pe Drumul Moroilor, cu 
ploaia picurând de pe el. 

Am aruncat o ocheadă spre Rike. Maical avea probleme 
asemănătoare, prins în mlaștină, de cealaltă parte a drumului. 
Singura diferenţă era că problemele lui îi ajungeau deja până la 
gât. 

— Până la urmă le voi lupta pe toate, i-am răspuns. 

— Alege-ţi bătăliile, a spus Makin. 

— Îmi voi alege locul, i-am răspuns. Îmi voi alege locul, dar 
de fugit nu fug. Niciodată. Asta s-a mai făcut până acum și încă 
ne luptăm în război. Eu îl voi câștiga, Frate Makin, se va termina 
totul cu mine. 

S-a înclinat iarăși în fața mea. Nu la fel de adânc, dar de data 
asta am simţit că o făcea cu adevărat. 

— De aceea te voi urma, Prinţe. Oriunde ne vor duce cărările. 

Pe moment, cărările ne duceau destul de aproape, la mlaștina 
din care trebuia să ne pescuim fraţii. L-am scos mai întâi pe 
Maical, deși Rike m-a înjurat și a urlat la mine cât l-au ţinut 


bojocii. Pe măsură ce rafalele de ploaie s-au împuţinat, am 
început să-l întrezăresc în depărtare pe murg, trăgând după el 
cotiga cu căpățâni. Murgul fusese destul de înțelept să nu se 
abată din drum, chiar și atunci când Maical făcuse altminteri. 
Dacă Maical ar fi târât murgul după el în mlaștină, l-aș fi lăsat 
acolo, să se scufunde. 

După el, l-am scos pe Rike. Când am ajuns, nămolul aproape 
îi atingea gura. Nimic din el nu mai rămăsese la suprafață, în 
afară de faţa albă, golită de sânge, dar asta nu l-a oprit să-și urle 
prostia până la capăt. Pe ceilalți i-am găsit în mare parte 
împrăștiați pe drum, dar pe vreo șase îi supsese prea iute 
mlaștina, și duși erau pentru totdeauna; probabil că deja se 
pregăteau să bântuie următorul grup de călători. 

— Mă întorc după bătrânul Gomsty, le-am zis. 

Înaintasem destul de mult pe drum și se întunecase îndeajuns 
de tare. Cuștile rămase în urmă nu se mai zăreau - se vedeau 
doar rafalele cenușii de ploaie. Dincolo de drum, sub apele 
mlăștinoase, morţii așteptau. Le simțeam gândurile de gheață 
târându-mi-se pe sub piele. 

Nu am cerut nimănui să mă însoțească. Ştiam că niciunul n-ar 
accepta, și nu se face ca un conducător să ceară ceva și să fie 
refuzat. 

— Frate Jorg, da' ce vrei de la preotul ăla bătrân? a întrebat 
Makin. 

Încerca să-mi spună să nu merg; doar că nu îndrăznea să o 
zică direct. 

— Tot mai vrei să-l prăjești? 

Nici măcar nămolul nu reușise să ascundă entuziasmul brusc 
al lui Rike. 

— Vreau, i-am răspuns. Dar ăsta nu-i singurul motiv pentru 
care mă întorc după el. 

Și am pornit pe jos, înapoi, pe Drumul Moroilor. 


Ploaia și întunericul mă cuprindeau. Pe fraţii, rămași în urmă 
să mă aștepte, i-am pierdut repede din priviri. Gomst și cuștile 
spânzurătorilor erau undeva înaintea mea. Am mers învăluit de 
liniște, ca într-un cocon, fără niciun zgomot în jur în afară de 
șoaptele moi ale ploii și sunetul pașilor mei pe Drumul 
Moroilor. 

Și deodată l-am zărit atârnând, Părintele Gomst, preotul Casei 
Ancrath. 

— Părinte, am zis și am făcut o plecăciune. 

În realitate, însă, n-aveam chef de joacă. Simțeam o durere 
îngrozitoare în spatele ochilor. Genul de durere care ucide 
oameni. 

M-a privit cu ochii holbaţi, de parcă aș fi fost un moroi care 
tocmai se târâse din mlaștină. 

M-am apropiat de lanţul care ţinea cușca ridicată în aer. 

— Ghemuiește-te, Părinte. 

Nu trecuseră nici douăzeci și patru de ore de când sabia pe 
care am tras-o din teacă îl despicase pe Bovid Tor. De data asta 
am lovit cu ea pentru a elibera un preot. Lanţul a cedat sub 
lovitura ei. Erau ceva farmece sau magie neagră în lama aia. Tata 
mi-a spus că aparținea Casei Anchrat de patru generaţii și că 
fusese luată de la cei din Casa Or. Așa că oţelul din care fusese 
făurită era vechi atunci când noi, cei din neamul Ancrath, am 
pus mâna pe ea. Era veche, și am furat-o. 

Cușca s-a prăbușit greoaie pe cărare, lovindu-se cu putere de 
pământ. Părintele Gomst a scos un strigăt, capul i s-a izbit de 
bare, lovitura lăsându-i o urmă palidă, în formă de cruce, pe 
frunte. Ușa cuștii era legată cu sârmă. A cedat imediat sub lama 
săbiei noastre ancestrale, de două ori furată. Pentru o clipă m- 
am gândit la Tata: ce față schimonosită de furie ar fi făcut dacă 
ar fi știut la ce muncă de jos era folosită prețioasa lui sabie. Am 
o imaginaţie destul de bogată, dar recunosc că a fost un 


exercițiu destul de greu să pun orice fel de emoție pe chipul de 
piatră al Tatălui meu. 

Gomst s-a târât afară, țeapăn și slăbit. Așa cum trebuie să se 
miște bătrânii. Mi-a plăcut că avea în el bunul simț să își simtă 
anii atârnându-i grei pe umeri. O parte din anii ăștia tocmai 
deveniseră și mai grei. 

— Părinte Gomst, am zis. Ai face bine să te grăbești, să nu 
cumva s-apară iar morţii din mlaștină și să ne sperie cu vaietele 
şi gemetele lor. 

Atunci el s-a uitat la mine și s-a tras îndărăt de parcă tocmai 
văzuse o stafie. După aceea s-a mai liniștit. 

— Jorg, a rostit, plin de compasiune. Părea să fie cuprins de 
milă până peste cap, i se scurgea prin ochi, mai rău decât 
picăturile de ploaie. Ce s-a întâmplat cu tine? 

N-am de gând să vă mint. Jumătate din mine ar fi vrut să 
înfigă lama în el pe loc, așa cum făcusem cu Gemt, față-roșie. 
Mai mult de jumătate. Mă mânca palma să scot pumnalul din 
teacă. Îmi zvâcnea capul, de parcă un cleşte de fier pusese 
stăpânire pe tâmplele mele. 

Dar sunt vestit pentru deciziile mele contradictorii. Când ceva 
mă împinge într-o direcţie, eu o iau în cealaltă. Chiar dacă cel 
care împinge sunt eu. Ar fi fost simplu să-i iau gâtul acolo. 
Satisfăcător. Dar dorinţa era mult prea puternică. M-am simţit 
forțat. 

Am zâmbit și i-am spus: 

— lartă-mă, Părinte, pentru că am păcătuit. 

Și bătrânul Gomst, așa înțepenit și amorţit cum era pe la toate 
încheieturile, de la statul în cușcă, și-a aplecat capul să-mi audă 
spovedania. 

Am început să vorbesc încet, pe un ton jos, în mijlocul ploii. 
Suficient de tare, însă, cât să fiu auzit de Părintele Gomst și de 
stafiile care bântuiau ținutul mlăștinos din jurul nostru. Am 
vorbit despre lucrurile pe care le-am făcut. Despre ce aveam să 


fac în continuare. Cu vocea înmuiată, am dat glas planurilor 
mele, pentru ca toate urechile care mă puteau auzi să audă. 
Atunci cei morţi ne-au lăsat singuri. 

— Tu ești diavolul! 

Părintele Gomst a făcut un pas înapoi și a înhăţat crucea care 
îi atârna la gât. 

— Dacă asta presupune, atunci așa o fi. 

Nu l-am contrazis. 

— Dar m-am spovedit, iar tu trebuie să mă ierți. 

— Monstruozitate... 

Cuvântul îi scăpă printre buze, în șoaptă. 

— Chiar și așa, am fost eu de acord. Acum iartă-mă. 

În cele din urmă, Părintele Gomst și-a regăsit vocea, deși în 
continuare bătea în retragere. 

— Ce vrei de la mine, Lucifer? 

O întrebare cinstită. 

— Vreau să câștig, i-am răspuns. 

Clătina din cap la auzul cuvintelor mele, așa că i-am explicat. 

— Pe unii îi pot lega prin ceea ce sunt. Pe alţii, prin destinaţia 
spre care mă îndrept. Alţii vor să știe cine îmi șade alături. Eu 
m-am spovedit la tine. Mă căiesc. Acum Dumnezeu îmi gade 
alături, iar tu ești preotul care va mărturisi credincioșilor că eu 
sunt războinicul Lui, instrumentul Lui, Sabia Celui 
Atotputernic. 

Între noi se lăsă tăcerea, măsurată în bătăi de inimă. 

— Ego te absolovo. 

Părintele Gomst a murmurat cuvintele cu buze tremurânde. 

Apoi ne-am întors de-a lungul cărării, ajungându-i din urmă 
pe ceilalți, rând pe rând. Makin îi aliniase, pregătindu-i de 
plecare. Mă așteptau în întuneric, cu o singură torță aprinsă și 
un felinar acoperit, agăţat de cotiga plină cu căpăţâni. 


— Căpitane Bortha! am strigat eu către Makin. E timpul să 
pornim la drum. Avem o grămadă de mers până la Coasta 
Calului. 

— Şi preotul? a întrebat el. 

— Poate facem un ocol pe la Castelul Înalt și îl lăsăm acolo. 

Durerea zvâcnea din ce în ce mai tare în tâmplele mele. 

O fi avut ceva de-a face cu bătrâna stafie ce mă bântuise până 
în măduva oaselor, dar azi simțeam altfel durerea care-mi 
răscolea capul, ca și când cineva m-ar fi împuns cu un băț, ca pe 
un animal într-o turmă, iar chestia asta începea să mă scoată din 
pepeni. 

— Cred că ne vom opri pe la Castelul Înalt. 

Mi-am încleștat dinţii, încercând să fac față pumnalelor care- 
mi sfârtecau creierii. 

— Să-l înmânăm personal pe bătrânul Gomst, aici de față. 
Sunt sigur că tata și-a făcut griji din cauza mea. 

Rike și Maical se uitau prostiţi la mine. Burlow Grasul și Kent 
cel Roșu au schimbat priviri pline de subînțeles. Nubanezul și-a 
dat ochii peste cap și și-a văzut de treabă, cercetând cu priviri 
vioaie împrejurimile. 

M-am uitat la Makin, înalt, cu spatele lat, cu șuvițele negre, 
ude, lipite de scalp. El e calul meu, mi-am zis în gând. Gomst 
este nebunul, Castelul Înalt e tura. Apoi m-am gândit la tata. 
Aveam nevoie de un rege. Nu poți juca jocul fără un rege. M-am 
gândit la Tata și gândul îmi dădu o stare de bine. După 
întâlnirea cu moroiul, începeam să-mi pun întrebări. Mortul îmi 
arătase iadul, iar eu îi râsesem în nas. Acum, însă, m-am gândit 
la Tata și m-a cuprins o senzaţie de bine când am descoperit că 
puteam încă simți frica. 

Am călărit în noapte. Drumul Moroilor ne-a scos din 
tărâmurile acoperite de mlaștini. Zorii zilei, posomorâte și 


cenușii, ne-au găsit la Norwood. Orașul zăcea în ruine. Cenușa 
lui avea încă mirosul acru și fantomatic al fumului, care persistă 
chiar și după ce focul s-a stins. 

— Contele Renar, a rostit Makin, aflat lângă mine. Devine din 
ce în ce mai îndrăzneţ dacă a ajuns să atace atât de deschis 
protectorii neamului Ancrath. 

Mergea parcă despicând drumul, cum ar desface o mantie. 

— Cum putem fi siguri cine a făcut asemenea grozăvie? a 
întrebat Părintele Gomst, cu fața la fel de cenușie ca și barba. 
Poate oamenii baronului Kennick au invadat dinspre Drumul 
Moroilor. Oamenii lui Kennick m-au închis pe mine în cușcă. 

Fraţii s-au răsfirat printre ruine. Rike i-a dat un ghiont lui 
Burlow Grasul, dându-l la o parte, și a dispărut în prima clădire, 
care nu era altceva decât o carcasă de piatră, fără acoperiș. 

— Fermieri sărăntoci, de căcat, la fel ca-n Mabberton. 

Violenţa cu care începuse să caute prin ruine stăvilea orice alt 
cuvânt de nemulțumire din partea lui. 

Mi-am amintit cum arăta Norwood în zilele de sărbătoare, 
împodobit tot cu panglici. Mama se plimba alături de primar. Eu 
şi cu William mâncam mere caramelizate. 

— Da, doar că ăștia erau fermierii mei, așa sărăntoci și de 
căcat cum erau, am zis. 

Apoi m-am întors spre bătrânul Gomst. 

— Nu văd niciun leş. Renar îi arde pe toți la grămadă, vii și 
morți. 

Gomst și-a făcut cruce și a pornit să mormăie o rugăciune. 
Aşa cum am mai spus, războiul este un lucru frumos, iar cei 
care mă contrazic n-au decât de pierdut. Mi-am pus un zâmbet 

pe față, deși nu mă prinde. 

— Frate Makin, se pare că vechiul nostru amic, Contele, a 
făcut o mișcare. E cazul să-i apreciem capodopera, ca niște frați 
într-ale armelor ce suntem. Du-te, dă o raită prin împrejurimi. 
Vreau să știu cum și-a jucat mutarea. 


Renar. Mai întâi Părintele Gomst, iar acum Renar. Ca și când 
stafia din mlaștină ar fi întors în mine o cheie, lăsând fantomele 
trecutului meu să scape afară, una câte una. 

Makin a dat din cap și a pornit în galop ușor. Nu spre oraș, ci 
pe lângă el, de-a lungul pârâului, urmându-l până la desișul ce 
se întindea dincolo de izlazul pe care se ţineau târgurile. 

— Părinte Gomst, am rostit pe cel mai politicos ton de care 
eram în stare. Spune-mi, rogu-te, unde te aflai când te-au găsit 
oamenii baronului Kennick? 

Era lipsit de orice sens ca preotul familiei noastre să fie luat 
pe sus și atacat. 

— În cătunul Jessop, prinţul meu, a răspuns Gomst precaut, 
privind oriunde în altă parte numai spre mine nu. N-ar trebui să 
călărim mai departe? Vom fi mai în siguranță pe pământurile de 
acasă. Atacurile nu vor ajunge mai departe de Hanton. 

Adevărat, mi-am zis, atunci tu de ce te-ai pune singur în calea 
pericolului? 

— În cătunul Jessop? Nu cred să fi auzit măcar de el, Părinte 
Gomst, i-am zis, păstrându-mi cel mai amabil ton cu putință. 
Asta înseamnă că nu găsești acolo mai mult de trei colibe și un 
porc. 

Rike tocmai ieșea furtunos din casă, mai negru decât 
Nubanezul la față, acoperit tot de cenușă și scuipând furios. Se 
îndrepta spre următoarea ușă. 

— Burlow, ticălos grăsan ce ești! M-ai păcălit! 

Dacă Micuţul Rikey nu găsea nimic de prădat, atunci cineva 
trebuia musai să plătească pentru asta. Întotdeauna. 

Gomst se bucură de momentul de diversiune, dar nu l-am 
slăbit și i-am atras iarăși atenţia. 

— Părinte Gomst, îmi povesteai de cătunul Jessop. 

l-am luat hăţurile hamului din mâini. 

— Un cătun neînsemnat, prinţul meu. Un loc de nimic, unde 
se taie frunza la câini. Vreo șaptesprezece colibe și câțiva porci. 


Încerca să râdă, dar îi ieşea mult prea strident și nervos. 

— Deci te-ai aventurat până acolo ca să oferi mântuire 
săracilor? l-am întrebat, privindu-l cu luare-aminte. 

— Ei bine... 

— Dincolo de Hanton, până la marginea mlaștinii, în mijlocul 
pericolului! am continuat. Eşti un om foarte evlavios, Părinte. 

La cuvintele acestea și-a plecat privirea. 

Jessop. Numele îmi spunea ceva. O voce adâncă, șoptită, dar 
solemnă îmi spunea ceva legat de numele ăsta. Nu trimite pe 
nimeni să afle pentru cine bat clopotele... 

— Jessop e locul unde curentul mlaștinii poartă cadavrele 
celor morţi, am rostit cu glas tare. 

În timp ce le spuneam, revedeam cuvintele acelea conturate 
pe buzele Tutorelui Lundist. Am zărit iar, cu ochii minţii harta 
aflată atunci în spatele lui, prinsă de zid, cu toţi curenții 
mlaștinii marcați pe hârtie cu cerneală neagră. 

— E un curent încet, dar sigur. Mlaștina are secretele ei, dar 
nu le poate ţine în ea pentru vecie, iar Jessop e locul în care le 
scoate la suprafaţă. 

— Tipul ăla mare, Rike, îl strânge de gât p-ăla gras, a observat 
Părintele Gomst, făcând un semn vag către orașul ruinat. 

— Tatăl meu te-a trimis să priveşti morţii. 

Nu l-am lăsat pe Gomst să mă distragă cu vorbăria lui. 

— Pentru că, printre ei, m-ai fi putut recunoaște pe mine. 

Gura lui Gomst s-a rotunjit în încercarea de a articula 
cuvântul „nu“, dar toți ceilalați mușchi din corpul său strigau 
„da“. Ai crede că popii se pricep mai bine de-atât la minciuni, 
dată fiind natura slujbei lor și așa mai departe. 

— Încă mă mai caută? După patru ani! 

Chiar și patru săptămâni m-ar fi surprins. 

Gomst s-a lăsat pe spate, în șa. Și-a desfăcut braţele într-un 
gest de neputinţă. 


— Regina așteaptă un copil. Sageous îi spune Regelui că va fi 
băiat. Eu trebuia să îi confirm succesiunea. 

Ah! „Succesiunea”. Acum da, semăna cu tatăl pe care mi-l 
aminteam eu. Și Regina? Asta chiar că dădea o nuanţă nouă 
întregii zile. 

— Sageous? l-am întrebat. 

— Un păgân şi-un linge-blide, nou sosit la curte. 

Gomst scuipa cuvintele de parcă ar fi fost acre. 

Pauza s-a transformat în tăcere. 

— Rike! am strigat eu. 

Nu prea tare, ci doar cât să mă audă. 

— Lasă-l jos pe Burlow Grasul sau mă văd nevoit să te omor. 

Rike i-a dat drumul, iar Burlow a izbit pământul ca o bucată 
de slană de-o sută cincizeci de kile ce este. Cred că, dintre ei doi, 
Burlow era ceva mai vineţiu la față decât Rike, dar numai cu-n 
pic. Rike a pornit spre noi, cu mâinile întinse, rotindu-le de 
parcă erau deja încleștate în jurul gâtului meu. 

— Tu! 

Nici urmă de Makin primprejur, iar Părintele Gomst ar fi fost 
la fel de folositor ca o bășină în fața Micului Rike, cuprins de 
furie. 

— Tu! Unde-i nenorocitul ăla de aur pe care ni l-ai promis? 

La auzul cuvintelor lui, o șleahtă de căpăţâni s-a ivit din 
spatele ferestrelor și ușilor. Chiar și Burlow Grasul a înălțat 
privirea, trăgând o gură de aer, de parcă ar fi supt-o dintr-un 
pai. 

Mi-am lăsat mâna să alunece pe mânerul săbiei. Nu-i bine să 
sacrifici prea mulți pioni. Rike mai avea vreo zece metri până la 
mine. Am tras de hăţțurile lui Gerrod, întorcându-mă cu spatele 
la ruinele orașului, și l-am mângâiat pe bot. 

— Sunt mai multe feluri de aur în Norwood, am zis. 


Destul de tare, dar fără să strig. Apoi m-am întors și am trecut 
pe lângă Rike. Nu i-am aruncat nici măcar o privire. Dă-i o 
secundă unui om ca Rike, iar el va profita din plin. 

— Să nu începi iar cu nu știu ce fete de fermier, nemernic mic 
ce ești! 

S-a luat după mine urlând, dar reușisem deja să scot 
presiunea din el. Acum nu mai avea decât aere și zgomot. 

— Nenorocitul ăla de conte le-a prăjit deja pe toate. 

Mi-am croit drum spre strada Midway, care ducea la casa 
primarului, acolo unde se întindea piața. Când am trecut pe 
lângă el, Fratele Gains și-a ridicat privirea de la grătarul pe care- 
l începuse. S-a ridicat cu greu în picioare și ne-a urmat, gata să 
privească spectacolul. 

Silozul în care se țineau grânele nu fusese niciodată unul prea 
arătos. Acum arăta și mai dărăpănat, ars în întregime, cu 
zidurile crăpate de focul care le pârjolise. Înainte să fi fost arși 
cu totul, sacii cu grâne mascaseră ușa secretă care ducea în 
pivniță. Am găsit-o repede, împungând de colo-colo, cu vârful 
săbiei. În tot acest timp, Rike pufăia și gâfâia în spatele meu. 

— Deschide-o. 

I-am făcut semn către inelul ce se ridica în mijlocul dalei de 
piatră. N-a fost nevoie să-i repet. S-a aplecat și a smuls lespedea, 
de parcă ar fi fost un fulg. Și iată-le, butoi lângă butoi, ghemuite 
toate în întunericul prăfos al pivniţei. 

— Bătrânul primar ţinea berea pentru festival sub siloz. Toţi 
localnicii știu asta. E și un pârâu care curge pe dedesubt, 
păstrând berea rece și bună. Mi se pare că sunt vreo douăzeci 
sau câte? Douăzeci de butoaie pline cu berea de aur a 
festivalului, am zâmbit eu. 

Rike nu zâmbea deloc. Stătea aplecat în genunchi, 
sprijinindu-se în mâini și trăgând cu ochiul de-a lungul spadei 
mele. Mi-am imaginat, preţ de o clipă, cum simţea pe gâtlej 
atingerea lamei. 


— Vezi tu, Jorg, Frate Jorg, n-am vrut să... s-a apucat să 
bâiguie. 

Chiar și cu sabia la gât, tot avea o privire răutăcioasă. 

Makin se apropia galopând. S-a oprit lângă mine. Am lăsat 
sabia proptită de gâtul lui Rike. 

— Oi fi eu mic, Micule Rike, dar nemernic nu sunt, am rostit 
pe un ton scăzut, moale, tonul pe care îl am înainte de a ucide. 
Nu-i așa, Părinte Gomst? Dacă eram vreun nenorocit ilegitim, 
nu ţi-ai fi riscat viaţa și sănătatea ca să mergi să mă cauţi printre 
morți, este? 

— Prinţe Jorg, lasă-l pe Căpitanul Bortha să-l ucidă pe 
sălbaticul ăsta. 

Probabil că Gomst reușise cumva să se adune. 

— Vom călări până la Castelul Înalt și tatăl tău... 

— Tata poate naibii să aștepte! am strigat. 

Restul cuvintelor mi le-am înghiţit, furios că mă lăsasem 
pradă mâniei. 

Pentru moment, Rike a părut să uite de sabia ce-i sta proptită 
la gât. 

— Ce dracu-i toată povestea asta cu „prințul”? Şi ce căcat e 
faza cu „Căpitanul Bortha”? lar eu când dracu” o să iau o gură de 
bere? 

Acum aveam parte de tot publicul, toţi fraţii așezați în cerc în 
jurul nostru. 

— Păi, am răspuns eu. Din moment ce întrebi atât de frumos, 
Frate Rike, o să-ți și răspund. 

Makin a ridicat sprâncenele spre mine și a făcut un gest spre 
mânerul săbiei, gata oricând să o scoată din teacă. L-am potolit, 
făcându-i un semn cu mâna. 

— Căcatul de Căpitan Bortha este de fapt Makin, care nu-i 
nimeni altul decât Căpitanul Makin Bortha din Garda Imperială 
Ancrath. Cât despre povestea cu prinţul, acela sunt eu, 
preaiubitul fiu şi moștenitor al Regelui Olidan din Casa Ancrath. 


lar acum putem începe să bem bere, pentru că azi împlinesc 
paisprezece ani, și cum altfel am putea ciocni în sănătatea mea? 


În orice frăţie există o ierarhie a haitei, când 

vine vorba de cine ciugulește primul. Cu fraţi 

ca ai mei, nu vrei să fii la fundul ierarhiei. 

Riști să fii ciugulit până dai ortul popii. 

Fratele Jobe deţinea combinaţia perfectă 

de lingușeală și turbare, exact cât să rămână în viaţă 
acolo. 

Așa că am poposit pe ruinele casei primarului și am băut bere. 
Fraţii au băut până la capăt, strigându-mi din când în când 
numele. Unii au strigat Frate Jorg, alții Prinţe Jorg, dar toți m-au 
privit, din acel moment, cu alți ochi. Rike se uita la mine fix, cu 
barba încâlcită, plină cu spumă de bere, cu gâtul lipit de lama 
săbiei mele. Îl vedeam cum își cântărește șansele, cum 
variantele și posibilitățile îi umblă agale pe sub fruntea îngustă. 
N-am așteptat cuvântul „recompensă” să iasă la suprafață. 

— Mă vrea mort, Micule Rikey, i-am zis. L-a trimis pe Gomsty 
să găsească dovezi care să-i confirme că-s mort, nu ca să mă 
aducă înapoi, în viață. Acum are o regină nouă. 

Rike mi-a aruncat un rânjet care aducea mai degrabă cu o 
grimasă de furie decât cu un zâmbet, după care a slobozit un 
râgâit sonor. 

— Ai fugit dintr-un castel plin cu aur și femei ca să călărești 
în gașca noastră? Ce idiot ar face una ca asta? 

Am sorbit tacticos din bere. Avea un gust acrișor, dar părea să 
fie totuși în regulă. 

— Un idiot care știe că nu va câștiga războiul cu garda 
Regelui în coasta lui, i-am răspuns. 

— Ce război, Jorg? 


Nubanezul stătea în apropierea mea, fără să pună gura pe 
băutură. Întotdeauna vorbește pe un ton jos și grav, plin de 
seriozitate. 

— Vrei să-l baţi pe Conte? Pe Baronul Kennick? 

— Războiul, i-am răspuns. Vreau să-l câștig pe tot. 

Kent cel Roșu a apărut de după butoaie, cu casca plină de 
pişoarcă. 

— N-ai să vezi întâmplându-se una ca asta, a zis. 

A săltat casca înspre gură și a golit-o pe jumătate din patru 
înghițituri. 

— Deci tu ești Prinţul de Ancrath? încă un pretendent. Tre’ să 
fie o duzină de alţii ca tine, care aspiră la tronul cel mare. 
Fiecare cu propria armată. 

— În jur de cincizeci, a mârâit Rike. 

— Aproape o sută, am zis. l-am numărat. 

O sută de bucăţi din imperiu, măcinându-se reciproc, într-un 
ciclu nesfârșit de războaie, feude, ambuscade, în timp ce 
imperiul crește, descrește, crește din nou, vieți întregi 
consumate în conflict, fără ca nimic să se schimbe vreodată. 
Este al meu - să-l schimb, să-i pun capăt, să-l câștig. 

Mi-am terminat berea și m-am ridicat să-l caut pe Makin. 

N-a trebuit să-l caut mult. L-am găsit la cai, verificându-și 
armăsarul, Scuipăfoc. 

— Ce-ai găsit? l-am întrebat. 

Makin și-a ţuguiat buzele. 

— Am găsit rugul. Vreo două sute cu totul, morţi toți. Însă n- 
au apucat să-l aprindă - s-or fi speriat. 

A făcut un gest vag cu mâna, înspre apus. 

— Au venit pe jos, pe drumul dintre mlaștini, peste coama 
aia. Au avut vreo douăzeci de arcași ascunși în stufărișul de pe 
malul apei, să-i ţintească pe ăia care încearcă să scape. 

— Cam câţi oameni, cu totul? 

— În jur de o sută. Majoritatea infanteriști. 


A căscat și și-a trecut palma peste față, de la frunte până la 
bărbie. 

— Au fost pe-aici cu vreo două zile în urmă. Suntem cât de 
cât în siguranţă. 

Simţeam cum niște spini invizibili se întind spre mine, 
înfigându-mi-se în piele ca niște cârlige ascuțite. 

— Vino cu mine, i-am zis. 

Makin m-a urmat înapoi, până la treptele și stâlpii prăbușiţi ai 
casei primarului. Fraţii îl puseseră pe Maical să desfacă încă un 
butoi. 

— Ahooooi, Căpitane! 

Burlow striga către Makin, cu vocea încă răgușită în urma 
strânsorii la care-l supusese Rike. La cuvintele lui, s-a stârnit un 
râs general; le-am dat pace, să își reverse hohotele. Am simţit 
din nou spinii ascuţiţi, înfipți adânc în mine. Ascuţindu-mă la 
rândul lor pe mine, pentru ceva ce avea să vină. O movilă de 
două sute de trupuri. Toate lipsite de viață. 

— Căpitan Makin îmi spune că o să avem tovărășie, i-am 
anunţat. 

Sprâncenele lui Makin s-au înălțat la auzul vorbelor mele, dar 
nu i-am dat atenţie. 

— Douăzeci de săbii, soldaţi trecuţi prin multe, bandiți de 
ultimă speţă. Nu genul de oameni peste care să vrei să dai, am 
continuat. Avansează în direcția noastră, îngreunați de prăzile 
pe care le cară. 

Rike a sărit brusc în picioare, cu biciul fâșâindu-i pe coapsă. 

— Prăzi? 

— Nişte putori, vă zic eu. Se îmbogăţesc distrugându-i pe 
alții. 

Le-am zâmbit. 

— Ei bine, fraţilor, va trebui să le arătăm cât de greșite sunt 
căile lor. Îi vreau morţi. Până la ultimul. Și o vom face fără să ne 
alegem cu nicio zgârietură. Vreau niște curse săpate în mijlocul 


drumului. Vreau câţiva frați ascunși în silozul cu grâne și în 
taverna Mistreţul Albastru. Îi vreau pe Kent, Row, Liar și 
Nubanez aici, în spatele zidurilor, să îi pună la pământ cu 
săgețile, atunci când or ajunge între siloz și tavernă. 

Nubanezul își cântărea arbaleta în mână, o monstruozitate 
inginerească imensă, lucrată în metal vechi și ornată cu fețele 
unor zei ciudați. Kent a dat pe gât ultimele picături din cască, 
apoi și-a pus-o pe cap, gata de luptă. 

— Acum e posibil să vină peste culme, în loc de drum, așa că 
Rike o să-i ia pe Maical și încă șase dintre voi, să-i aștepte 
ascunși în ruinele tăbăcăriei. Oricine se va apropia de voi din 
direcţia aia, lăsaţi-i să treacă, după care gâtuiți-i pe la spate. 
Makin va fi cercetașul nostru și va ţine de șase. Bunul părinte, 
aici de față, cu voi ăștia cinci de-acolo, veți sta alături de mine, 
să-i ademenim înăuntru. 

Fraţii n-au avut nevoie să audă de mai mult. Mă rog, Jobe ar 
mai fi avut nevoie de câteva vorbe, dar Rike l-a luat pe sus destul 
de repede și fără prea multe menajamente. 

— Pradă! i-a răcnit Rike sub nas. Treci să sapi puțuri, creier 
de căcat. 

Flăcăii ăștia se pricepeau la aranjat ambuscade. Nu avea cum 
să le scape ceva. Nimeni nu știa mai bine decât ei să se lupte pe 
un front în ruine. Jumătate din timp și-l petreceau ruinând 
locuri, cealaltă jumătate luptându-se în ruinele făcute de alții. 

— Burlow, Makin, am strigat, chemându-i la mine în timp ce 
toți ceilalți se apucau de treabă. N-am nevoie de tine pe post de 
cercetaș, Makin, i-am spus cu voce joasă. Vreau să mergeţi 
amândoi în stufărișul de lângă râu. Vreau să vă ascundeţi. Să vă 
ascundeţi atât de bine, încât niciun ticălos să nu-și dea seama 
unde sunteţi, nici chiar dacă s-ar așeza deasupra voastră. Vă 
ascundeţi acolo și așteptați. O să știți apoi ce aveți de făcut. 

— Prinţe - Frate Jorg, a început Makin. 


Avea o încruntătură adâncă, săpată pe frunte, iar privirea i se 
fixase în josul drumului, unde bătrânul Gomsty se ruga în faţa 
ruinelor arse ale bisericii. 

— Despre ce-i toată povestea asta? 

— Makin, ai spus că mă vei urma oriunde o să merg, i-am 
răspuns eu. Aici și acum începe totul. Atunci când vor scrie 
legenda, ziua asta va fi scrisă pe prima pagină. Un călugăr albit 
de ani își va irosi lumina ochilor istovind asupra acestei pagini, 
Makin. Aici începe totul. 

Însă n-am menţionat nimic despre cât de subţire putea fi 
cartea asta. 

Makin a făcut din nou plecăciunea atât de caracteristică lui, 
înclinându-și pe jumătate capul, după care s-a cărat, cu Burlow 
Grasul urmându-l în grabă. 

Așa că fraţii și-au săpat capcanele, și-au pregătit arcurile și 
săgețile și s-au ascuns în ce mai rămăsese din micul orășel 
Norwood. l-am privit pregătindu-se și i-am înjurat în gând 
pentru încetineala cu care se mișcau, dar mi-am ţinut firea. Şi, 
încet-încet, doar Părintele Gomst, cei cinci oameni aleși de mine 
și eu am rămas la vedere. Toţi ceilalți - ceva mai mult de două 
duzini de oameni - au dispărut ascunși în ruine. 

Părintele Gomst s-a așezat lângă mine, rugându-se în 
continuare. M-am întrebat atunci oare cât de tare s-ar fi rugat 
dacă ar fi știut ce urma să se întâmple în realitate. 

O durere ascuţită începea să-mi străpungă capul, ca un cârlig 
înfipt în spatele ambilor ochi, împungând necruţător. Aceeași 
durere simțită când l-am zărit pe bătrânul Gomsty și m-am 
gândit să mă întorc acasă. O durere familiară, pe care o înduram 
de fiecare dată când mă abăteam de la drumul ales. Adeseori am 
lăsat durerea asta să mă conducă. Dar eram sătul să fiu doar un 
pește în cârlig. Am mușcat înapoi. 

O oră mai târziu, am zărit prima iscoadă apărând pe drumul 
dinspre mlaștini. La scurt timp au apărut și alții, grăbindu-se să i 


se alăture. M-am asigurat că ne-au zărit, pe noi, cei șapte rămași 
la vedere, pe treptele casei primarului. 

— Avem companie, am zis, făcând semn spre călăreţi. 

— Căcat pe băț! 

Fratele Elban și-a scuipat o flegmă direct pe cizme. 

Îl alesesem pe Elban pentru că nu părea cine știe ce de capul 
lui, arăta ca un bătrân nesăbuit îmbrăcat într-o armură ruginită. 
Nu avea niciun fir de păr în cap și niciun dinte în gură, dar când 
venea vorba de mușcat, se pricepea să muște. 

— Ăștia nu este bandisi, iote la poneii lor. 

Era puţin sâsâit din cauză că îi lipseau cu totul dinţii. 

— Ştii ceva, Elban, cred că ai dreptate, i-am răspuns și am 
schițat un zâmbet înspre el. Aș zice că arăta mai degrabă ca 
niște gărzi regale. 

— Dumnezeu să aibă milă de noi, l-am auzit pe Gomsty 
murmurând în spatele meu. 

Iscoadele s-au retras înapoi. Elban și-a luat harnașamentul și 
a pornit spre câmpul unde înainte se ţinea piaţa fermierilor, 
unde pășteau acum caii noștri. 

— Nu cred că vrei să faci asta, bătrâne, i-am zis cu voce 
molatică. 

S-a întors spre mine, cu ochii înecaţi în frică. 

— N-o să mă oprești, Jorth, nu-i așa? 

Nu putea să pronunţe bine Jorg, fără niciun dinte în gură; 
presupun că e un nume care are o oarecare rezonanţă. 

— N-o să te opresc, i-am răspuns. 

Aproape că-mi plăcea Elban; nu l-aș fi ucis fără să am un 
motiv întemeiat. 

— Unde ai de gând să fugi, Elban? 

A arătat cu capul înspre creasta dealului. 

— E singura cale liberă. Altfel te împotmolești sau, mai rău, 
ajungi înapoi în mlaștină. 


— Elban, crede-mă că nu vrei să treci de culmea aia, i-am 
răspuns. Ai încredere în mine când îţi zic asta. 

Și a avut. Deși cred că a avut tocmai pentru că își pierduse 
încrederea în mine, dacă înțelegeţi ce vreau să spun. 

Am rămas nemișcaţi și-am așteptat. Am zărit mai întâi 
coloana ce venea pe drumul dinspre mlaștini, apoi, câteva clipe 
mai târziu, soldaţii și-au făcut apariția de după culmea dealului. 
Erau peste douăzeci și patru de soldaţi, gărzi regale, cu scuturi și 
sulițe în mâini, iar deasupra lor fluturau culorile Contelui Renar. 

Principala coloană avea în jur de șaizeci de soldaţi, iar în 
urma lor, aliniați într-un şir jerpelit, peste o sută de prizonieri, 
legați în lanţuri, cap lângă cap. Juma’ de duzină de căruțe 
veneau din urmă. Cele acoperite erau pline cu provizii, iar 
celelalte erau încărcate cu leșuri, stivuite unele peste altele, ca 
niște bușteni. 

— Casa Renar nu lasă în urmă leșuri nearse. Și nu ia niciodată 
prizonieri, am zis. 

— Nu mai înţeleg nimic, a comentat Părintele Gomst. 

Trecuse de limita fricii și o dăduse în prostie. 

Am făcut un semn spre copaci. 

— Combustibil. Ne aflăm la marginea unei mlaștini. Nu există 
nici urmă de copac în mocirla asta, mile întregi de aici încolo e 
golaș. Ei vor o flacără mare, așa că îi aduc pe toţi aici, ca apoi să 
facă un foc de tabără sănătos. 

Aveam o explicaţie clară pentru acţiunile lui Renar, în schimb 
nu înțelegeam prea bine ce făceam eu, sau oricum nu mai mult 
decât înțelegea Părintele Gomst. Indiferent de puterea pe care o 
o căpătasem pe drum, devenise acum dorinţă de sacrificiu. Asta 
se întâmplase în ziua în care am renunțat la răzbunarea juruită 
Contelui Renar, ca la ceva ce nu-mi aducea niciun folos. Și, cu 
toate astea, iată-mă așteptând în ruinele din Norwood, pârjolit 
de o sete ce nu putea fi stinsă, indiferent câtă bere aș fi turnat în 
mine. Așteptând la cotitură, același conte. Așteptând cu prea 


puţini oameni alături de mine și cu instinctul poruncindu-mi să 
fug. Doar că mai aveam în mine ceva care mă făcea să țin piept 
sau să mă frâng, dar niciodată să mă aplec. 

Acum erau destul de aproape cât să le văd binișor fețele. Șase 
călăreţi, acoperiţi cu zale, și un cavaler cu armură grea. 
Emblema încrustată pe scutul lui a devenit mai vizibilă în 
momentul în care s-a răsucit spre ceilalți să le ordone ceva. Un 
corb negru pe un câmp roșu, un câmp de foc. Contele Osson 
Renar n-ar fi condus o sută de oameni într-un ţinut aflat sub 
protecţia casei Ancrath, așa că cel din fruntea lor trebuia să fie 
unul dintre băieţii lui. Marclos sau Jarco. 

— Fraţii n-or să se lupte cu oastea asta, a zis Elban. 

A lăsat o mână pe umărul meu învelit în platoșă. 

— Jorth, cred că am putea să ne tăiem o potecă printre 
copaci, dacă reușim să ajungem la cai. 

Douăzeci dintre oamenii lui Renar să grăbeau deja spre linia 
demarcată de copaci, ţinându-și arcurile întinse înainte, pentru 
a-și croi drum prin stufăriş. 

— Nu. 

Am oftat prelung. 

— Cel mai bine e să mă predau. 

Am întins mâna. 

— Steagul alb, vă rog. 

Până am ajuns eu în dreptul coloanei principale, gărzile regale 
luaseră deja poziţia de luptă. „Steagul” meu era mai degrabă 
cenușiu. Nici măcar cenușiu nu se poate spune că era în 
întregime. ÎI făcusem din pânza care acoperea perniţa de 
rugăciune pe care îngenunchea Părintele Gomst. 

— Urmaș de viță nobilă! am strigat eu. Urmaș de viță nobilă 
sub steagul armistițiului. 

Nu mă așteptam să ajung atât de aproape de ei cu sabia încă 
prinsă la brâu. 


O duhoare adusă de vânt dinspre coloana prizonierilor mi-a 
invadat nările. Eram destul de aproape cât să le aud vaietele. 
Prizonierii şi-au îndreptat spre mine privirile goale. 

Doi dintre călăreţii lui Renar s-au desprins din formaţie și au 
galopat spre mine. 

— De unde ai furat armura, băiete? 

— Du-te-n pizda mă-tii, i-am răspuns. 

Am păstrat tonul cât mai prietenos cu putinţă. 

— Vouă cine vă conduce parada? Marclos? 

Auzind asta, cei doi au schimbat o privire scurtă. Un 
vagabond care se dă drept cavaler nu avea de unde cunoaște pe 
vreunul dintre moștenitorii Casei Renar. 

— Nu se face să ucizi un pizonier de viță nobilă fără să fi 
primit înainte un ordin în privinţa asta, am continuat eu. Cel 
mai bine ar fi să-l lăsaţi pe vlăstarul Contelui să decidă, chiar 
dacă e mai degrabă buruiană decât vlăstar. 

Cei doi au descălecat. Soldaţi înalți, ce păreau veterani. Mi-au 
luat sabia. Cel mai în vârstă dintre ei, un bărbos întunecat la 
față, cu o cicatrice albă ce i se întindea sub amândoi ochii, mi-a 
dibuit pumnalul. Îi fusese tăiată și o bucată de nas. 

— Tu văd că ești oleacă mai urât ca dracu”, nu-i așa? l-am 
întrebat. 

A dat și de pumnalul pe care-l ţineam ascuns în cizmă. 

Nu aveam niciun plan. Durerea care-mi zvâcnea în cap nu 
lăsase loc pentru așa ceva. Am ignorat vocea care, fără cuvinte, 
mă conducea de atât amar de timp. Am ignorat-o de dragul 
încăpăţânării. Și iată-mă acum de unul singur, fără arme, ca un 
prost în mijlocul dușmanilor mult prea numeroși. M-am 
întrebat dacă fratele meu, William, mă privește de sus. Speram 
din tot sufletul ca mama să nu mă privească. 

M-am întrebat dacă urma să mor. Dacă mă vor arde sau îmi 
vor lăsa leșul mutilat în grija Părintelui Gomst, să-l care înapoi 
la Castelul Înalt. 


— Toţi avem momente de îndoială, am zis în timp ce Față- 
Tăiată își termina cotrobăiala. Până și lisus a avut momentul lui, 
iar eu nu-s lisus. 

Omul s-a uitat la mine de parcă eram nebun. Poate că am fost 
cândva, dar mi-am găsit pacea. Durerea ce-mi frământa capul 
m-a părăsit brusc și am reușit să văd din nou limpede lucrurile. 

M-au condus până la locul unde se afla Marclos, călare pe cal, 
un armăsar monstruos, incredibil de mare. Marclos și-a ridicat 
viziera, dând la iveală un chip plăcut, cu obrajii cam plini și cu 
un aer destul de vesel. Sigur, aparențele pot înșela. 

— Tu cine dracu' ești? 

Avea pe armură o gravură de toată frumuseţea, săpată cu acid 
și bătută în foiţă de argint, lustruită atât de bine încât strălucea 
chiar și în lumina cea mai slabă. 

— Am zis - tu cine dracu' ești? 

Obrajii i se înroșiră puţin. Nu mai părea la fel de vesel. 

— O să ciripești tu când vom aprinde focul, băiete, așa că ai 
face bine să-mi spui acum. 

M-am aplecat înspre el, ca și când aș fi vrut să-l aud mai bine. 
Gărzile s-au întins spre mine să mă oprească, dar am făcut o 
schemă mai veche, m-am scuturat și m-am răsucit. Chiar și cu 
armura pe mine am fost mai rapid decât ei. M-am folosit de 
piciorul lui Marclos drept treaptă, în locul în care ieșea din 
scară, şi m-am ridicat lângă el, în doi timpi şi trei mișcări. Avea 
o frumuseţe de briceag prins la îndemână, în șa. Am smuls 
briceagul și i l-am înfipt în ochi. Apoi am pornit. Amândoi 
călare, galopând pe câmp, pe unde se ridica înainte piața. 
Primul lucru pe care-l înveţi când te apuci de vagabondaj este 
cum să furi un cal. Am călărit împreună, cu el urlând și 
zvârcolindu-se în spatele meu. Câţiva soldaţi din garda regală au 
dat să ne blocheze calea, dar am trecut peste ei cu calul și i-am 
pus la pământ. Nu aveau să se mai ridice vreodată; armăsarul 
era înspăimântător de mare. Arcașii au făcut câteva încercări 


slabe de a mă nimeri, dar de la distanţa aia nu reușeau să mă 
distingă prea bine; în plus, ne îndreptam deja spre oraș. 

Îl auzeam pe păzitorul lui Marclos urlând undeva pe fundal, 
în spatele nostru. Din sunetele pe care le prindeam, părea că 
gărzile puseseră la pământ câţiva din propriii lor soldați. Se 
apropiau destul de tare acum, dar îi luaserăm prin surprindere, 
eu și Marclos, așa că aveam un avans bunișor. Și, în timp ce ne 
apropiam de periferia orașului Norwood, s-au retras deodată. 

La prima clădire am întors calul din scurt, iar Marclos s-a 
prăbușit la pământ. A lovit pământul, căzând cu faţa în jos. Încă 
unul care nu avea să se mai ridice. Mă încerca o stare de bine, n- 
am să mint. Mi l-am imaginat pe Conte primind veștile în timp 
ce-și lua micul dejun. M-am întrebat ce gust aveau să-i lase în 
gură noutățile primite? Oare avea să-și termine ouăle din 
farfurie? 

— Soldaţi ai lui Renar! am strigat eu, atât de tare încât au 
început să mă doară plămânii. Orașul ăsta se află sub protecţia 
Prințului de Ancrath. Nu se va preda. 

Am întors iarăși calul și am pornit în galop. Câteva săgeți mi- 
au vâjâit pe la spate. Odată ajuns lângă trepte, am oprit calul și 
am descălecat. 

— Te-ai întors... 

Părintele Gomst părea să nu mai înțeleagă nimic. 

— Într-adevăr. 

M-am îndreptat spre Elban: 

— Nu ne mai chinuim să ne retragem, ai, frate? 

— Eşti nebun. 

Cuvintele îi scăpaseră în șoaptă. Din nu știu ce cauză, atunci 
când vorbea în șoaptă, nu era sâsâit. 

Călăreţii, garda personală a lui Marclos, au pornit atacul. 
Acum, că aveau cincizeci de soldați cu ei, își regăsiseră curajul. 
Sus, pe culmea dealului, cele două duzini de soldaţi s-au aliniat 


în rând și au luat-o la fugă, în josul pantei. Arcașii au început să 
apară din stufăriș, încercând să ochească mai bine. 

— Nemernicii ăștia vă vor arde de vii, dacă vă prind, le-am 
spus celor cinci frați pe care-i aveam lângă mine. 

Apoi am făcut o pauză și i-am privit în ochi, pe fiecare în 
parte. 

— Dar ei n-au pic de dorință să moară. Pe de altă parte, n-or 
să vrea sub niciun chip să se întoarcă la Conte. Ce, voi, în locul 
lor, i-ați duce bătrânului Renar, ăl de iubește așa mult focurile 
de tabără, i-ați duce leșul fiului său și-aţi încerca să dregeţi 
busuiocul cu un „oh, da, dar i-am ucis pe nemernici... era un 
băietan... și un moș fără dinţi...“? Așa că ascultați la mine ce vă 
spun. Luptaţi-vă cu soldaţii ăștia lipsiţi de vlagă și arătaţi-le ce- 
nseamnă iadul. Arătaţi-le atât cât trebuie, și nemernicii vor ceda 
și-o vor rupe la fugă. 

Am tăcut apoi și l-am privit în ochi pe Fratele Roddat, care 
era o nevăstuică de felul lui și îi plăcea să se ascundă, indiferent 
dacă fuga avea sau nu sens. 

— Rămâi lângă mine, Frate Roddat. 

M-am uitat spre stufăriș, peste capetele oamenilor care 
năvăleau dinspre câmp, și am zărit un arcaș prăbușindu-se. Apoi 
încă unul. O siluetă în armură a apărut de undeva de sub 
pământ. Arcașii din faţa sa aveau încă privirile aţintite spre cei 
dinaintea lor. Dintr-o singură lovitură, l-a decapitat pe cel aflat 
în imediata sa apropiere. Mulţumesc, Makin mi-am zis în gând. 
Burlow Grasul a apărut și el în fugă, prăvălindu-și burdihanul 
acoperit de platoșă peste arcași. 

Trupele care veneau dinspre coama dealului trecuseră de 
punctul în care se afla Rike, așa că flăcăii lui i-au atacat pe la 
spate, tăindu-le beregatele. Nu era scenariul preferat al lui Rike, 
dar cuvântul „pradă” avea întotdeauna un efect miraculos. 

Fuuump! Numbanezul şi-a încordat arbaleta și a lovit în plin. 
Nici nu avea cum să rateze, cu atâtea ținte în fața lui, dar oricum 


nu ar fi putut să-și aleagă ţinta cu chestia pe care o mânuia el. 
Chiar și așa, ambele săgeți l-au nimerit pe călărețul care 
conducea grupul de atac. I s-au înfipt în piept, spulberându-l de 
pe șa. Kent și ceilalți doi care erau cu el și-au făcut apariția de 
după ruinele casei primarului. Reacţia lor a fost oarecum 
întârziată, când au văzut ce se apropia de ei, dar nu aveau de 
ales și, în plus, aveau o grămadă de săgeți în tolbe. 

Trupele lui Renar s-au prăbușit de-a valma în capcanele 
săpate de noi. Pot să jur că am auzit cum a pocnit prima gleznă. 
După aia n-au mai fost decât urlete, pe măsură ce cădeau toți, 
om peste om, la grămadă. Kent, Liar și Row au profitat de ocazie 
și-au mai trimis o ploaie de săgeți spre grupul principal de atac. 
Nubanezul și-a încărcat iar monstruozitatea și, de data asta, 
aproape că a decapitat un cal. Călărețul a zburat din șa, iar 
animalul s-a prăbușit peste el, făcându-i creierii terci. 

Câţiva dintre flăcăiandrii ăștia care se dădeau soldați au decis 
că nu le mai place așa tare să meargă pe cărare, așa că au 
încercat să-și croiască drum printre ruine. Firește că au găsit 
mai mult de atât, i-au găsit pe frați așteptându-i acolo. 

Arcașii au cedat primii. Un om îmbrăcat în tunică flaușată, cu 
un pumnal prins la cingătoare, nu prea are șanse în fața unui 
soldat decent, cu o sabie în mână și băgat în armură. Și chiar și 
Burlow era, în cazul ăsta, mai mult decât decent. 

Trei dintre călăreți au reușit să ajungă la noi. N-am stat să-i 
așteptăm în mijlocul drumului. Ne-am retras între rămășițele 
scheletice ale fierăriei lui Decker. lar ei au intrat după noi, la 
trap, stârnind nori de cenușă sub răsuflarea cailor. Elban a sărit 
în cârca primului călăreț, dându-și drumul de pe o firidă aflată 
deasupra cuptorului. L-a pus jos cât ai clipi, iar briceagul lui mic 
şi ascuțit și-a făcut treaba. Dacă vă amintiţi, v-am mai spus că 
Elban are o mușcătură destul de bună. 

Alţi doi frați l-au pus jos pe cel de-al doilea călăreț, 
împungând cu pumnalele în armura lui până au dat de o 


deschizătură. N-a avut loc să-și mâne înapoi armăsarul. Altfel, 
ar fi scăpat. 

Am rămas eu cu Față Despicată. Era mai răsărit decât ceilalți 
și descălecase înainte să între după noi. Nu se grăbea: nu-i nicio 
grabă atunci când mare parte din cei cincizeci de oameni pe 
care-i aveai îți zac ţepeni la picioare. 

— Facem pace? l-am întrebat încercând să-l întărât. 

N-a răspuns. Buzele i s-au strâns, subţiate, și a început să se 
apropie de mine cu mișcări lente. În momentul ăla, Fratele 
Roddat a apărut în spatele lui și i-a înfipt o sabie în ceafă. 

— Trebuia să profiți de ocazie când ți s-a dat șansa, Faţă 
Despicată, i-am zis. 

Am ieșit înapoi în stradă, taman la timp cât să dau nas în nas 
cu un nenorocit din garda regală, roșu tot la față, care se 
pregătea să-și croiască drum spre coama dealului. Aproape a 
explodat când l-au atins săgețile Nubanezului. Și-apoi au năvălit 
toți pe noi. Nubanezul a apucat baltagul, iar Kent cel Roșu și-a 
înșfăcat toporul. Roddat a trecut pe lângă mine cu o suliță în 
mână și s-a oprit cu ea într-un om, țintuindu-l. 

Veneau în două valuri. Primul, cam o duzină de oameni 
dintre însoțitorii gardianului lui Marclos, apoi, în urma lor, încă 
un grup de vreo douăzeci de inși, care se apropiau mai agale. 
Restul zăceau împrăștiați de-a lungul drumului principal sau 
morți printre ruine. 

Am trecut în fugă pe lângă Roddat și omul pe care tocmai îl 
ţintuise. Am depășit câţiva ostași care țineau săbiile scoase din 
teacă dar care nu păreau să mă vrea prea tare și am izbit primul 
grup compact. Dincolo, în cel de-al doilea grup, l-am zărit pe 
slăbănogul ăla nenorocit, cu fața plină de furunculi, ca o râie, 
care glumise pe seama mea, despre cum o să fac eu când or să 
mă pârjolească de viu. 

M-am repezit în cel de-al doilea grup, urlând însetat de 
sângele Râiosului. Asta i-a terminat. lar oamenii care veneau 


dinspre coama dealului? Micul Rikey crezuse că aveau cu ei 
prada. 

Cred că mai mult de jumătate dintre oamenii Contelui au 
fugit. Dar deja nu mai erau oamenii Contelui. Nu se mai puteau 
întoarce la el. 

Makin și-a făcut apariția de după deal, mânjit tot de sânge. 
Arăta precum Kent cel Roșu, în ziua în care l-am găsit noi! 
Burlow îl urma, dar se oprea să jefuiască morții, iar asta 
presupunea, bineînţeles, transformarea celor aflați încă în viață 
în leșuri fără suflare. 

— De ce? a vrut Makin să afle. Adică, sigur, e o victorie 
superbă, prințul meu... dar pentru ce dracu' să riști în halul ăsta? 

Mi-am ridicat sabia. Fraţii din jurul meu au făcut un pas 
înapoi, toţi cu excepţia lui Makin care, spre lauda lui, nici măcar 
n-a clipit. 

— Vezi sabia asta? l-am întrebat. N-are nici măcar o picătură 
de sânge pe ea. 

Am plimbat-o în cerc, arătând-o tuturor, și-apoi am fluturat-o 
deasupra capului, spre creasta dealului. 

— lar undeva, acolo, sunt cincizeci de ostași care nu vor mai 
lupta niciodată pentru Contele de Renar. Acum lucrează pentru 
mine. Poartă cu ei o poveste despre un prinţ care l-a ucis pe fiul 
Contelui. Un prinţ care nu se retrage. Un prinţ care nu va ceda 
niciodată. Un prinţ care nu a fost nevoit să-și însângereze sabia 
pentru a învinge o sută de oameni cu doar treizeci de frați 
alături de el. 

— Gândește-te numai, Makin. L-am făcut pe Roddat, aici de 
față, să lupte ca un nebun, pentru că i-am spus că, dacă ceilalți 
ajung să creadă că nu vei renunța la luptă, vor ceda. Acum am 
cincizeci de dușmani care sunt gata să spună povestea noastră 
oricui e gata să asculte. „Prințul ăla de Ancrath n-are să se dea 
bătut”. 


Adevărat până la ultimul cuvânt. Nu ăsta era motivul real, dar 
fiecare cuvânt era adevărat. 

Cu patru ani în urmă 

Bastonul mi-a lovit încheietura mâinii, scoțând un zgomot 
puternic. Cealaltă mână l-a prins din zbor, în timp ce se ridica 
din nou. Am încercat să-l smulg, dar Lundist îl ținea strâns. 
Chiar și așa, puteam citi surprinderea în ochii lui. 

— Văd că până la urmă ești totuși atent, Prinţe Jorg. 

În realitate fusesem cu mintea în altă parte, într-un loc 
sângeros, dar corpul meu își făcuse un obicei din a veghea 
asupra mea în astfel de momente. 

— Poate reușești să faci un rezumat al punctelor discutate 
până acum? a zis el. 

— Suntem definiți prin propriii noștri dușmani. Asta e 
adevărul în ceea ce privește oamenii și, prin extensie, tărâmurile 
lor. 

Am recunoscut cartea pe care Lundist o adusese cu el la 
lecţie. Ideea centrală a cărţii era că suntem modelaţi de 
dușmanii noștri. 

— Bun. 

Lundist și-a smuls bastonul și l-a folosit pe post de indicator, 
arătându-mi harta întinsă pe masă. 

— Gelleth, Renar și cei din casa Ken Marshes. Casa Ancrath 
este produsul celor care o înconjoară; ăștia sunt lupii care 
așteaptă la ușa sa. 

— Tărâmurile lui Renar sunt singurele de care îmi pasă, i-am 
spus. Restul se pot duce naibii. 

Am început să mă legăn cu scaunul pe care eram așezat, 
sprijinindu-l în picioarele din spate. 

— Când tata va ordona moartea Contelui Renar, voi merge și 
eu. Îl voi ucide eu însumi, dacă mă vor lăsa. 


Lundist mi-a aruncat o privire, una pătrunzătoare, să își dea 
seama dacă vorbesc serios. E ceva în neregulă cu niște ochi atât 
de albaștri la un om atât de bătrân, dar, lăsând la o parte asta, 
vedea cu ei până în miezul lucrurilor. 

— Băieţii de zece ani ca tine ar face bine să își ocupe timpul 
mai mult cu Euclid și Platon. Când vom ajunge la capitolul 
război, Sun Tzu va fi ghidul nostru. Strategia și tactica, acestea 
ţin de minte, acestea sunt instrumentele unui prinț și rege. 

Eu chiar vorbisem serios. Aveam în mine o foame, o dorință 
dureroasă de a-l vedea mort pe Contele Renar. Liniile strânse 
din jurul gurii lui Lundist îmi spuneau că știa cât de adâncă era 
foamea asta a mea. 

Am privit spre fereastra de sus, unde lumina soarelui 
străbătea până în sala în care ne aflam, cu raze ca niște degete 
prelungi, ce transformau firele de praf în scânteieri jucăușe, de 
aur. 

— Îl voi ucide, am zis. 

Apoi, mânat de o dorință neașteptată de a șoca, am continuat: 

— Poate cu un vătrai, cum l-am ucis pe maimuțoiul ăla de 
Inch. 

Mă irita faptul că ucisesem un om și nu-mi mai aminteam 
nimic despre asta, nu mai aveam nici măcar o amintire vagă a 
furiei care mă mânase să-i iau viața. 

Voiam un nou adevăr de la Lundist. Pe care să mi-l explice. 
Indiferent de ce cuvinte avea să folosească, asta era întrebarea 
mea, ca de la tânăr la bătrân. Dar chiar și pedagogii au limitele 
lor. 

Mi-am aplecat scaunul în față, mi-am așezat mâinile pe hartă 
şi l-am privit din nou pe Lundist. Am zărit mila cu care se uita la 
mine. O parte a mea tânjea s-o accepte, aș fi vrut să-i spun cum 
luptasem cu spinii ăia, cum îl privisem pe William murind. O 
parte din mine tânjea să scoată totul la lumină, povara pe care o 


purtam, durerea acidă care-mi ardea amintirile, ura care săpa în 
mine zi de zi, măcinându-mă. 

Lundist s-a aplecat spre mine, pe deasupra mesei. Pletele îi 
cădeau în jurul feței, lungi, cum se purtau în Orient, atât de albe 
încât aveau reflexii argintii. 

— Suntem definiți de dușmanii noștri... dar, pe de altă parte, 
ne putem alege dușmanii. Jorg, fă-ți un dușman din ură. Fă asta 
şi ai putea ajunge un om mare, ba chiar ai putea fi — și cred că 
asta e mai important decât orice - ai putea fi un om fericit. 

Am ceva fragil în mine, care se rupe înainte să apuce să se 
îndoaie. Ceva tăios care îmi ascute toate cuvintele moi pe care le 
foloseam odată. Nu cred că a fost Contele Renar cel care m-a 
făcut să fiu așa, în ziua în care mi-au ucis mama, ci doar cel care 
a scos lama din teacă ce se ascundea înăuntrul meu. O parte din 
mine tânjea după capitulare, tânjea să ia darul pe care Lundist îl 
ţinea în fața mea. 

Am tăiat din mine partea aceea de suflet. Bună sau rea, a 
murit în ziua aia. 

— Când va începe marșul Porții? 

Nimic din vocea mea nu lăsa să se vadă că auzisem cuvintele 
pe care le rostise. 

— Armata Porții nu va mărșălui, a răspuns Lundist. 

Umerii i se lăsară în jos, semn de oboseală sau înfrângere. 

Răspunsul lui m-a lovit în stomac, iar lovitura m-a prins cu 
garda lăsată. Am sărit de pe scaun, răsturnându-l. 

— Ba da! 

Cum să nu o facă? 

Lundist s-a răsucit spre ușă. La fiecare mișcare a lui, roba îi 
scotea un fâsâit uscat, ca o șoaptă. Neîncrederea mă ţintuia 
locului. Îmi simţeam braţele și picioarele prinse de mine ca niște 
obiecte străine. Obrajii mi se încinseseră. 

— Cum ar putea să nu? am strigat în urma lui, furios că 
reacționez ca un copil. 


— Casa Ancrath e definită de dușmanii săi, a zis el fără să se 
oprească din mers. Armata Porții trebuie să păzească pământul 
strămoșesc și nicio altă armată nu va reuși să ajungă la Conte. 

— O regină a murit. 

Gâtul Mamei mi se arăta din nou, deschizându-se sub lama 
pumnalului, și am văzut iar roșu în faţa ochilor. Spinii mi-au ars 
carnea încă o dată. 

— Un prinţ al regatului a fost ucis. 

Dezmembrat, ca o jucărie. 

— Şi pentru asta trebuie plătit un preț. 

Lundist s-a oprit, cu o mână pe ușă, sprijinindu-se în ea de 
parcă ar fi căutat un punct de susținere. 

— O plată trecută prin sânge și sabie! 

— Drepturi asupra Râului Cathun, trei mii de ducate și cinci 
armăsari arăbești. 

Lundist a vorbit fără să se întoarcă spre mine. 

— Ce? 

— Comerţ pe râu, aur, cai. 

M-a privit peste umăr; ochii lui albaștri i-au găsit pe ai mei. 
Mâna lui îmbătrânită a găsit mânerul ușii. 

Cuvintele începeau să capete sens, unul după altul, nu 
împreună. 

— Armata... am început eu. 

— Nu se va mișca. 

Lundist a deschis ușa. Ziua a năvălit înăuntru, luminoasă, 
fierbinte, dantelată cu râsetele curtenilor, care chefuiau pe 
undeva, aproape. 

— Voi merge singur. Omul ăsta va muri urlând în mâinile 
mele. 

O furie rece mi se țâra pe sub piele. 

Aveam nevoie de o sabie sau măcar de un pumnal bun. Un 
cal, o hartă - am smuls-o pe cea întinsă în fața mea, o hartă 


veche făcută din piele, mucegăită, cu granițele tatuate în tuș. 
Aveam nevoie de... o explicaţie. 

— Cum? Cum poate fi revendicată moartea lor? 

— Tatăl tău a încheiat o alianţă cu regatele de pe Coasta 
Calului, prin căsătorie. Puterea acelei alianţe îl ameninţa pe 
Contele Renar. Contele a lovit din timp, înainte ca legăturile să 
devină prea puternice, sperând că va înlătura atât soția, cât și cei 
doi moștenitori. 

Lundist a pășit în lumină și părul i-a devenit auriu, ca un 
halou spulberat de briză. 

— Tatăl tău nu are puterea să îl distrugă pe Renar și, în 
același timp, să țină departe lupii care se adună la ușa casei 
Ancrath. Bunicul tău, de pe Coasta Calului, nu va accepta așa 
ceva, așa că alianța e moartă, iar Renar e în siguranță. Acum 
Renar caută să încheie un armistițiu, ca să-și poată concentra 
puterea spre celelalte granițe. Tatăl tău i-a vândut acest 
armistițiu de care avea nevoie. 

Înăuntrul meu mă surpam, cădeam de-a valma, cu capul în 
jos, mă rostogoleam. Mă prăbușeam într-un hău fără capăt. 

— Vino, Prinţe. 

Lundist a întins o mână spre mine. 

— Vino să ne plimbăm în lumina soarelui. Nu e o zi de stat la 
masa de studiu. 

Am mototolit harta în pumn și, undeva, în străfunduri, am 
găsit un zâmbet, tăios, amar, un zâmbet rece mi-a dat putere să 
îmi urmez scopul. 

— Bineînţeles, dragă tutore. Să ne plimbăm, deci, prin soare. 
Nu e o zi pe care să o risipim - oh, nu. 

Și am ieșit în lumina zilei. Dar niciun strop din căldura ei nu 
izbutea să atingă, măcar, gheaţa din mine. 


Munca pe care o faci cu lama cuţitului e 
o treabă murdară, însă, cu toate astea, 

Ne-am făcut cu un prizonier. Unul dintre călăreţii lui Marclos 
s-a dovedit a fi mai puțin mort decât ne aşteptam noi. Una peste 
alta, nu era o veste bună pentru el. Makin i-a pus pe Burlow și 
pe Rike să îl aducă pe individ în fața mea, pe scările ruinelor 
care cândva fuseseră casa primarului. 

— Zice că-l cheamă Renton. „Sir“ Renton, cu voia 
dumneavoastră, zise Makin. 

L-am măsurat pe tip din cap până-n picioare. O vânătaie 
neagră, de toată frumusețea, i se bătea pe frunte, iar o 
îmbrăţișare puțin cam prea pasională cu Mama Pământ îi lăsase 
nasul mai turtit decât era cazul să fie. Mustaţa și barba îi 
fuseseră scurtate cu grijă, dar amestecate cu tot sângele ăla 
arătau jalnic. 

— Ai căzut de pe cal, nu-i așa, Renton? l-am întrebat eu. 

— L-ai înjunghiat pe fiul Contelui Renar sub steagul păcii, a 
ZIS. 

Vocea îi suna comic atunci rostind cuvintele „înjunghiat” și 
„fiul”. Un nas rupt îți poate da astfel de calităţi. 

— Așa-i, am răspuns eu. Nu mă pot gândi la niciun lucru sub 
care să pot spune că nu l-aș fi înjunghiat. 

L-am privit fix pe Renton, fără să clipesc; avea ochii mici și se 
uita pieziș. Nu prea era mare lucru de văzut la el, nici chiar dacă 
ar fi fost îmbrăcat în veșminte de curtean. Pe trepte, acoperit de 
noroi și sânge, arăta ca un rahat de șobolan. 

— Dacă aș fi în locul tău, aș fi mai îngrijorat de propria-mi 
soartă decât de felul în care a fost Marclos înjunghiat și dacă s- 
au respectat sau nu bunele maniere. 

Asta evident că era o minciună. Dacă aș fi fost în locul lui, aș 
fi căutat o ocazie să-nfig un cuţit în mine. Dar știam deja destule 
ca să îmi dau seama că majoritatea oamenilor nu împărtășeau 


aceleași priorități cu mine. Așa cum zicea Makin, ceva se 
rupsese înăuntrul meu, dar nu suficient cât să nu-mi mai 
amintesc ce anume zicea. 

— Familia mea e bogată, vor plăti o recompensă grasă pentru 
mine, a zis Renton. 

De data asta a rostit cuvintele în grabă, cu un iz de 
nervozitate în glas, de parcă tocmai realizase în ce situaţie se 
afla. 

Eu am căscat. 

— Ba nu, nu sunt. Dacă ar fi fost bogaţi, nu ai fi călărit pe post 
de gardian pe lângă Marclos, îmbrăcat în armură de fier. 

Am căscat din nou, desfăcându-mi fălcile până au trosnit. 

— Maical, dă-mi o cupă cu bere de-aia festivă, m-auzi? 

— Maical e mort, a zis Rike din spatele lui Sir Renton. 

— Nu, pe naiba? am zis. Maical Idiotul? Credeam că 
Dumnezeu l-a binecuvântat cu norocul beţivilor și al nebunilor. 

— Mă rog, e aproape mort, a răspuns Rike. A încasat o bardă 
ruginită drept în burtă, de la un băiat de-ai lui Renar. L-am 
întins la umbră. 

— Emoţionant. Acum aduceţi-mi berea. 

Rike a bombănit și i-a ars o palmă lui Jobe, ca să-l pună la 
treabă. 

M-am întors spre Sir Renton. Nu arăta prea bucuros, dar nici 
atât de trist pe cât te-ai aștepta să fie un om aflat într-o situație 
atât de proastă, cum era el. Ochii îi tot alunecau spre Părintele 
Gomst. lată un om cu credinţă într-o putere mai mare, mi-am 
zis în gând. 

— Deci, Sir Renton, am reluat. Ce îl aduce pe tânărul Marclos 
pe tărâmurile protejate de Casa Ancrath? Ce are de gând 
Contele? 

Câţiva fraţi s-au apropiat de trepte, ca să privească 
spectacolul, dar cei mai mulți dintre ei erau încă ocupați cu 
prădarea morţilor. Banul unui om e un lucru bun și ușor de 


cărat, dar fraţii nu se opreau la atât. Mă așteptam ca, la final, 
careta să fie plină cu arme și bucăţi de armură. Și cu cizme; scoţi 
trei bănuţi de aramă dintr-o pereche de cizme bune. 

Renton a tușit și și-a șters nasul, întinzându-și sângele 
închegat pe toată fața. 

— Nu cunosc planurile Contelui. Nu am acces la consiliul lui. 

S-a uitat spre Părintele Gomst. 

— Dumnezeu mi-e martor. 

M-am aplecat spre el. Mirosea acru, a brânză lăsată prea mult 
în bătaia soarelui. 

— Dumnezeu ţi-e martor, Renton, te va privi cum mori. 

L-am lăsat puţin, să cugete la cuvintele mele. Am zâmbit spre 
bătrânul Gomsy. 

— Părinte, tu poţi să ai grijă de sufletul acestui cavaler, însă în 
ce priveşte păcatele cărnii - sunt toate ale mele. 

Rike mi-a întins o cupă cu bere și am sorbit o gură. 

— Ziua în care te vei sătura de prădat, Micule Rikey va fi ziua 
în care te vei sătura de viață, am zis. 

Cuvintele mele au stârnit câteva chicoteli în rândul fraţilor 
adunați pe trepte. 

— De ce te afli încă aici, în loc să măcelărești leșuri în 
căutarea unui ficat de aur? 

— Am venit să văd cum îl chinui pe Faţă de $obolan. 

— În cazul ăsta, o să fii dezamăgit, i-am zis eu. Sir Faţă de 
Șobolan îmi va spune tot ce am nevoie să știu, iar eu nici măcar 
nu va trebui să ridic vocea. Când voi termina cu el, îl voi da pe 
mâna noului primar din Norwood. Probabil că ţăranii îl vor arde 
de viu, iar el va socoti că a scăpat ușor. 

Am menţinut tonul familiar. Am descoperit că cele mai reci 
amenințări ating cele mai fierbinți puncte. 

În mlaștină, reușisem să fac un moroi să fugă cuprins de 
groază, doar cu ceea ce aveam înăuntrul meu. M-am gândit 


atunci că, dacă asta speriase un mort, putea pune un pic pe jar și 
pe unul viu. 

Cu toate astea, Sir Renton nu părea să fie prea speriat. 

— Azi ai înjunghiat un om care era mai presus de tine, băiete, 
iar acum, în fața ta, stă un om care tot mai presus de tine este. 
Nu ești altceva decât un rahat prins pe talpa pantofului meu. 

Îi rănisem orgoliul. Până la urmă, el era un cavaler, iar eu, 
doar un flăcău fără barbă, pus pe batjocură. Și-n plus, cea mai 
tare ofertă a mea fusese un „pârjol” ușor. Nimeni nu consideră 
varianta asta ca fiind una ușoară. 

— Când aveam nouă ani, Contele Renar a încercat să mă 
ucidă, am zis. 

Mi-am păstrat calmul din voce. Nu a fost greu. Eram liniștit. 
Furia nu provoacă prea multă oroare, oamenii înțeleg furia. 
Poartă în ea promisiunea unei inițiative; poate fi o iniţiativă 
sângeroasă, dar, oricum, una grabnică. 

— Contele a dat greș, în schimb am văzut cu ochii mei cum 
au fost uciși mama și fratele meu mai mic. 

— Toţi oamenii mor, a zis Renton. 

A scuipat o flegmă neagră și plină de sânge pe trepte. 

— Ce te face atât de special? 

Aici avea dreptate. Ce anume făcea ca pierderea suferită de 
mine, durerea mea, să fie în vreun fel mai impotantă decât a 
altcuiva? 

— Asta-i o întrebare bună, am răspuns eu. O întrebare al 
naibii de bună. 

Chiar era. Nu cred să fi fost o mână de prizonieri în toți cei pe 
care îi luasem de la Marclos, care să nu-și fi văzut ucis un fiu, un 
soţ, o mamă sau un iubit. Și încă ucis de curând, în ultima 
săptămână. Și asta era opțiunea pe care o ofeream eu, varianta 
ușoară - mila acestor țărani în balanţă cu atenţiile unui tânăr a 
cărui durere nu ceda de patru ani de zile. 


— Priveşte-mă ca pe un purtător de cuvânt, i-am zis. Când 
vine vorba de scenă, unii oameni sunt mai elocvenţi decât alții. 
Alţi oameni sunt înzestrați cu talentul de a mânui arbaleta. 

Și am făcut un semn cu capul înspre Nubanez. 

— Unii sunt în stare să ţintească ochiul unui taur de la o mie 
de pași distanță. Nu ochesc mai bine doar pentru că așa vor ei, 
nu țintesc mai drept pentru că sunt mai motivaţi. Pur și simplu 
ţintesc mai drept. Revenind la mine, eu doar... mă răzbun mai 
mult decât alții. Priveşte asta ca pe-un dar. 

Renton a râs la cuvintele mele și a scuipat din nou. De data 
asta, am văzut o bucată de dinte ivindu-se din flegmă. 

— Băiete, te crezi mai strașnic decât focul? întrebă el. Am 
văzut oameni arzând. Mulţi oameni. 

Avea dreptate. 

— Sir Renton, ai dreptate în multe privinţe, i-am răspuns. 

M-am uitat împrejur la ruine. În mare parte, erau ziduri 
căzute unele peste altele, la grămadă, și schelete înnegrite ale 
bârnelor care ţinuseră, ani de-a rândul, un acoperiș deasupra 
capetelor oamenilor. 

— O să fie nevoie de o grăma' de muncă pentru a reconstrui 
totul la loc, cum a fost, am zis. O puzderie de ciocane și cuie. 

Am sorbit o gură de bere. 

— Ciudat lucru - cuiele au darul de a ţine o clădire laolaltă, 
dar nu se compară cu nimic când vine vorba să sfâșie un om în 
bucăţi. 

L-am privit fix pe Sir Renton în ochii întunecaţi ca două 
mărgele. 

— Nu-mi face plăcere să torturez oameni, Sir Renton, dar mă 
pricep foarte bine la așa ceva. Nu sunt cel mai bun din lume, 
dacă mă înţelegi. Lașii sunt cei mai buni torționari. Lașii înțeleg 
frica și o pot folosi. Eroii, pe de altă parte, sunt niște torționari 
jalnici. Nu văd ce îl poate motiva pe un om obișnuit. 


Eroii înţeleg prost totul. Nu se pot gândi la nimic mai bun 
decât mânjirea onoarei cuiva. Un laș, în schimb, o să te lege de 
un scaun și-o să aprindă un foc mic sub el. Eu nu sunt nici erou, 
nici laş, dar lucrez cu ce am la îndemână. 

La auzul acestor cuvinte, Renton a avut bunul-simţ să 
pălească. A întins o mână murdară de noroi spre Părintele 
Gomst. 

— Părinte, n-am făcut nimic decât să urmez ordinele 
stăpânului meu. 

— Părintele Gomst se va ruga pentru sufletul tău, i-am spus. 
Și îmi va ierta păcatele pe care o să le atrag asupra mea prin ceea 
ce îți voi face ca să ţi-l desprind de trup. 

Makin și-a ţuguiat buzele groase. 

— Prinţe, ne-ai vorbit despre cum o să pui capăt acestui ciclu 
al răzbunării. Ai putea începe aici. L-ai putea lăsa să plece pe Sir 
Renton. 

Rike s-a uitat la el ca la un nebun. Burlow Grasul și-a astupat 
un chicot cu palma. 

— Am vorbit despre asta, Makin, am răspuns. Chiar asta voi 
face, voi pune capăt acestui ciclu. 

Mi-am scos sabia din teacă și mi-am așezat-o pe genunchi. 

— Ştii cum se pune capăt unui ciclu al urii? am întrebat. 

— Prin iubire, a răspuns Gomst cu voce moale. 

— Felul în care pui capăt acestui ciclu este prin uciderea 
fiecărui ticălos care ţi-a tras-o vreodată, am continuat. Până la 
ultimul. Omoară-i pe toți. Omoară-le mamele, omoară-le fraţii, 
omoară-le copiii, omoară-le câinele. 

Mi-am trecut degetul mare peste tăișul săbiei și am privit cum 
o picătură de sânge se ivește în dreptul rănii. 

— Oamenii cred că-l urăsc pe Conte, dar în realitate eu sunt 
un mare susținător al metodelor lui. Are doar două puncte 
slabe. În primul rând, că merge departe, dar nu suficient de 
departe. În al doilea rând, nu este în locul meu. Cu toate astea 


m-a învățat o lecție importantă. Și când ne vom întâlni, îi voi 
mulțumi pentru asta cu o moarte rapidă. 

Bătrânul Gomst a tresărit la auzul cuvintelor mele. 

— Contele Renar ţi-a greșit, Prinţe. lartă-l, dar nu-i mulțumi. 
Va arde în iad pentru ce a făcut. Sufletul lui nemuritor va suferi 
pentru eternitate. 

La asta nu m-am putut abţine să nu izbucnesc într-un râs 
zgomotos. 

— Popii ăştia, ha? Acum iubim, apoi iertăm și-apoi vine o 
eternitate petrecută în flăcări. Mă rog, Sir Renton, stai liniștit, n- 
am niciun plan cu sufletul tău nemuritor. Indiferent ce se va 
întâmpla între noi doi va lua sfârșit într-o zi sau două. Cel mult 
trei. Nu sunt cel mai răbdător om, așa că se va termina atunci 
când o să-mi spui ce vreau să aflu sau când mă voi plictisi. 

M-am ridicat de pe treapta pe care stăteam și m-am așezat pe 
vine lângă Sir Renton. L-am bătut ușurel pe cap. Îi legaseră 
mâinile la spate, iar eu purtam mănușile de fier ale armurii, așa 
că, dacă i-ar fi trecut prin minte să muște, nu i-ar fi ajutat la 
NIMIC. 

— Jur pe Contele Renar, a zis el. 

Încerca să se tragă într-o parte și să-și întindă gâtul, ca să-l 
poată privi pe bătrânul Gomsty. 

— Spune-i, Părinte, jur în faţa lui Dumnezeu. Dacă îmi calc 
jurământul, voi arde în flăcările iadului. 

Gomst s-a apropiat și și-a lăsat mâna pe umărul lui Renton. 
— Prinţe Jorg, acest cavaler a făcut un jurământ sfânt. Sunt 
puţine jurăminte la fel de sacre precum cel pe care un cavaler îl 
face înaintea lordului căruia se supune. N-ar trebui să-i ceri să-l 

încalce. Așa cum nicio ameninţare împotriva trupului n-ar 
trebui să convingă un om să-și trădeze legământul, aruncându-i 
sufletul în mijlocul flăcărilor Diavolului. 


— Uite aici un test pentru credinţa ta, Sir Renton, am zis. Îţi 
voi spune povestea mea și, după ce termin, o să vedem dacă vrei 
sau nu să-mi povestești despre planurile Contelui Renar. 

Mi-am făcut loc pe treapta de lângă el și am dat pe gât berea 
rămasă în cupă. 

— Când am pornit prima oară la drum, eram, ah, de vreo zece 
ani. Pe atunci aveam multă furie adunată în mine și, pe lângă 
asta, simțeam nevoia să aflu cum merge lumea. Vezi tu, i-am 
privit pe oamenii Contelui cum l-au ucis pe fratele meu, 
William, și cum i-au tăiat gâtul Mamei. Așa că știam că felul în 
care credeam eu că stau lucrurile era greșit. Și evident că m-am 
înhăitat cu niște pieze rele - nu-i așa, Rikey? 

Rike a scos un hohot înfundat, în stilul lui: „hâr hâr hăr“. Cred 
că scotea sunetul ăla ori de câte ori credea că ne așteptăm la o 
hlizeală. Nu avea niciun pic de bucurie în el. 

— Atunci mi-am încercat mâna la tortură. M-am întrebat 
dacă nu cumva ar fi trebuit să fiu rău. M-am gândit că poate 
Dumnezeu mi-a încredințat un mesaj cum că eu trebuia să 
preiau lucrarea Diavolului. 

L-am auzit atunci pe Gomst bombănind ceva, rugăciuni sau 
acuze. Dar era adevărat ce spuneam. Vreme îndelungată 
căutasem un mesaj în tot ce mi se întâmpla, ca să pot înțelege 
mai bine ce trebuia să fac. 

Mi-am așezat mâna pe umărul lui Renton. Stătea așa, cu 
mâna mea pe umărul lui stâng și mâna lui Gomst pe umărul lui 
drept. Am fi putut fi Diavolul și îngerul din pergamentele alea 
vechi, șoptindu-i la ureche. 

— L-am prins pe episcopul Murillo la poalele dealului 
Jedmire, am continuat. Sunt sigur că ai auzit de eșecul misiunii 
lui? În fine, fraţii mi l-au lăsat mie pe episcop. Pe atunci eram 
un fel de mascotă pentru ei. 

Nubanezul s-a ridicat și a pornit să coboare panta dealului. L- 
am lăsat să plece. Nubanezul nu avea stomac pentru asemenea 


chestii. M-am simțit — nu știu cum să zic - murdar? Îmi plăcea 
de Nubanez, deși nu lăsam să se vadă asta. 

— Ei, şi episcopul Murillo a avut numai cuvinte dure de zis, 
toate acuzatoare. A dat pe gură o droaie de povești despre focul 
iadului și veşnica osândă. O vreme am stat de-am discutat 
împreună cum e treaba cu sufletele. Apoi i-am bătut un cui în 
cap. Uite aici. 

M-am aplecat și-am atins cu degetul locul cu pricina, pe 
creștetul unsuros al lui Renton. S-a tras înapoi de parcă ar fi fost 
înțepat. 

— După asta, episcopul a schimbat puţin melodia. De fapt, de 
fiecare dată când băteam un cui în el, schimba melodia. După o 
vreme era deja alt om. Ştiai că poți desface un om în bucăţi în 
felul ăsta? Un cui readuce în minte amintiri din copilărie. Altul 
dă liber furiei, sau suspinelor, sau râsului. În cele din urmă 
părem doar niște jucării, ușor de stricat și greu de reparat. Am 
auzit că episcopul Murillo se află încă în grija călugărițelor de la 
Sfântul Alstis. E cu totul alt om față de cum era pe vremuri. Se ia 
de obiceiurile lor și le blesteamă îngrozitor, cel puţin așa se 
zvonește. Pe unde o fi acum sufletul acestui om mândru și pios 
pe care l-am luat din caravana papală - ei bine, asta nu pot să-ți 
spun. 

Și astea fiind zise, am scos la iveală, în mod magic, un cui. 
Unul ruginit, de aproape opt centimetri. Omul a făcut pe el. 
Chiar acolo, pe trepte. Burlow a tras o înjurătură și l-a lovit tare, 
cu piciorul. Când Renton și-a recăpătat suflarea, a ciripit tot ce 
ştia. I-a luat aproape o oră. Apoi l-am dat pe mâna țăranilor care 
l-au pus pe rug și i-au dat foc. 

I-am privit pe oamenii de ispravă din Norwood cum dansau în 
jurul focului. Am privit flăcările care se unduiau pe deasupra 
capetelor. Focul ascunde un cifru, ca și când ar fi ceva scris în 
flăcările lui, și sunt indivizi care pretind că pot citi în el. Eu, 
însă, nu pot. Ar fi fost bine dacă aș fi găsit niște răspunsuri în 


flăcări. Aveam întrebări: setea după sângele Contelui m-a pus pe 
drumuri. Dar, cumva, renunțasem la ea. O lăsasem deoparte, 
convins că era un sacrificiu făcut pentru o tărie mai mare. 

Am mai sorbit o gură de bere. Patru ani pe drum. Mereu 
mergând spre undeva, mereu ocupat cu ceva, dar acum, aflat pe 
cale să o pornesc spre casă, aveam senzaţia că, în tot acest timp, 
mă rătăcisem. Sau fusesem mânat de ceva. 

Am încercat să-mi amintesc momentul în care am renunţat la 
Conte, momentul și motivul. Nu mi-a venit în minte nimic în 
afară de străfulgerarea unei imagini, cu mâna mea pe clanța 
unei uși și senzaţia de cădere în gol. 

— Merg acasă, am zis. 

Durerea surdă care-mi pulsa între ochi m-a sfredelit deodată 
mai ascuțit, ca un cui ruginit, înfipt adânc. Mi-am terminat 
berea, dar asta nu ajuta cu nimic. Aveam în mine o sete mai 
veche. 

Cu patru ani în urmă 

L-am urmat pe Lundist către lumina zilei. 

— Aşteaptă. 

A întins bastonul și l-a proptit de pieptul meu. 

— Nu se face să mergi ca un orb. Mai ales prin propriul castel, 
unde familiaritatea ascunde atât de multe... chiar și atunci când 
avem ochi să vedem. 

Ne-am oprit puţin pe trepte, clipind des în lumina orbitoare a 
soarelui și lăsând căldura să ne înmoaie. Nu m-a surprins deloc 
ieșirea din sala întunecată. Patru zile din șapte eram țintuit 
lângă Lundist, uneori în sala studio, alteori în observator, sau în 
bibliotecă, dar, de cele mai multe ori, petreceam orele vânând 
tot soiul de minuni. Fie că era vorba de mecanica dinapoia 
mașinăriei de asalt pe care o aveam în Sala Amheim, sau de 
misterul luminii Constructorului, care strălucea fără flacără în 


salină, fiecare bucăţică din Castelul Înalt părea să ascundă o 
lecţie pe care Lundist mi-o deslușea. 

— Ascultă, a zis. 

Știam jocul ăsta. Lundist susținea că un om care știe să 
observe lucrurile din jurul lui este o persoană deosebită. Un 
astfel de om poate sesiza ocazii acolo unde alţii văd doar 
obstacolele de la suprafaţa situaţiei. 

— Aud un zgomot făcut de lemn pe lemn. Săbii de 
antrenament. Cavalerii se joacă, am răspuns eu. 

— Unii n-ar numi asta joacă. Mai departe! Ce altceva? 

— Aud ciripit de păsări. Ciocârlii. 

Se auzea limpede un lanţ argintiu de sunete picurând din 
înălțimi, atât de dulce și de ușor încât mai că nu-l băgasem în 
seamă. 

— Mai departe. 

Am închis ochii. Ce altceva? În spatele pleoapelor, niște pete 
verzi se luptau cu altele roșietice. Loviturile săbiilor de lemn, 
cântecul ciocârliilor. Ce mai era? 

— O fluturare. 

Undeva, la granița îndepărtată a auzului - probabil că mi-l 
imaginam doar. 

— Bine, zise Lundist. Ce este? 

— Nu sunt aripi. E mai puternic de-atât. E ceva în bătaia 
vântului, i-am răspuns. 

— Nu-i nicio adiere aici, în curte. 

— Atunci e sus, în aer. 

M-am prins. 

— Un steag! 

— Care steag? Nu te uita. Spune-mi doar. 

Lundist a apăsat mai tare bastonul. 

— Nu-i steagul de la festival. Nu e nici steagul Regelui, ăla e 
ridicat pe zidul de nord. Nu e nici steagul de luptă, nu suntem 
în război. 


Nu, nici steagul de luptă. Orice curiozitate murise în mine la 
amintirea prăzii luate de Contele Renar. M-am întrebat - dacă 
m-ar fi ucis și pe mine, prețul armistițiului ar fi fost mai mare? 
Un cal în plus, poate? 

— Deci? a întrebat Lundist. 

— Steagul de execuţie, negru pe roșu, am răspuns. 

Întotdeauna mi se întâmplă așa. Răspunsurile mi se arată 
când încetez să le mai caut în gând și doar deschid gura și 
vorbesc. Cel mai bun plan al meu e întotdeauna cel pe care îl 
descopăr în timp ce deja acţionez. 

— Bun. 

Am deschis ochii. Lumina nu mă mai deranja. Sus, deasupra 
curții, steagul care anunţa execuțiile flutura în briza ce bătea 
dinspre vest. 

— Tatăl tău a ordonat curățarea carcerelor, a spus Lundist. O 
să fie o groază de oameni aici, de Ziua Sfântului Crispin. 

Știam că e puţin spus o groază. 

— Spânzurători, decapitări, trageri în țeapă, oho! 

M-am întrebat dacă nu cumva Lundist va încerca să mă 
protejeze de toate astea. Colţul gurii mele s-a ridicat puţin la 
gândul că ar putea crede despre mine că nu am fost martor la 
lucruri şi mai grave de-atât. Când cu execuţia în masă a anului 
trecut, Mama ne dusese în vizită pe moșia lordului Nossar, în 
Elm. Eu și William aveam aproape tot fortul Elm la dispoziţia 
noastră. Mai târziu am aflat că majoritatea celor din Casa 
Ancrath se adunaseră la Castelul Înalt ca să privească 
spectacolul. 

— Jorg, teroarea și distracţia sunt arme ale suveranilor statali. 

Lundist își menținea tonul vocii cât mai neutru, iar chipul îi 
rămânea impenetrabil, cu excepţia buzelor ținute prea strâns, 
care dădeau de înțeles că vorbele rostite aduceau cu ele un gust 
amar. 

— Execuţia combină cele două elemente. 


S-a uitat îndelung la steag. 

— Înainte să călătoresc și să fiu luat sclav de oamenii mamei 
tale, am petrecut o vreme în Ling. În partea de est a tărâmului 
Utter, durerea e o formă de artă. Conducătorii sunt vestiți - atât 
ei, cât și tărâmurile lor - pentru extravaganţele pe care le ating 
atunci când vine vorba de tortură. Se iau la întrecere între ei. 

Ne-am întors privirile spre cavalerii care se antrenau. Unul 
dintre ei, mai înalt, dădea tot soiul de instrucţiuni, uneori direct 
cu pumnul. 

Preţ de câteva minute nu am zis nimic. Mi l-am imaginat pe 
Contele Renar la mila unui maestru torționar din Ling. 

Nu - eu îi voiam sângele și moartea. Voiam să dea ortu’ popii 
conștient de motivul pentru care moare, știind cine este cel care 
ţine sabia. Dar cum ar rămâne cu durerea lui? N-are decât să 
ardă în flăcările Iadului. 

— Aminteşte-mi să nu trec prin Ling, Tutore. 

Lundist a zâmbit și a luat-o înaintea mea, de-a lungul curţii. 

— Nu se află pe hărţile tatălui tău. 

Am trecut pe lângă ringul de antrenament și l-am recunoscut 
pe cavaler după armura pe care o purta, o platoșă orbitoare 
făcută din metal și înscripționată în argint, gravată cu acid de-a 
lungul pieptului. 

— Sir Makin de Trent, am zis. 

M-am întors spre el. Lundist a mai făcut câţiva pași înainte de 
a-și da seama că nu îi mai sunt alături el. 

— Prințe Honorous. 

Sir Makin m-a onorat cu o plecăciune. 

— Ține garda aia sus, Cheeves! 

O instrucţiune lătrată către unul dintre băieții mai în vârstă. 

— Spune-mi Jorg, am zis. Aud că tatăl meu te-a numit 
Căpitanul Gărzilor. 

— A găsit ceva în neregulă la predecesorul meu, a spus Sir 
Makin. Sper să-mi fac datoria mai bine, spre satisfacția Regelui. 


Nu îl mai văzusem pe Sir Grehem de la atacul caleștii noastre. 
Bănuiam că incidentul l-a costat pe fostul căpitan de gardă mai 
scump decât l-a costat pe Contele Renar. 

— Să sperăm că așa va fi. 

Makin și-a trecut mâna cu degetele rășchirate prin părul 
negru și plin de sudoare de la căldura zilei. Avea o față cam prea 
cărnoasă, expresivă, dar nu putea fi luat sub nicio formă drept 
un om lipsit de curaj. 

— Nu vrei să ni te alături, Prinţe Jorg? O fentă de dreapta, 
bine plasată, îţi va fi de folos la nevoie mai mult decât toate 
cărțile pe care le vei studia vreodată, a zis cu un zâmbet larg. 

— Asta dacă te-ai recuperat cum se cuvine, bineînțeles. 

Lundist și-a lăsat mâna pe umărul meu. 

— Prinţul se reface încă, rănile nu-i sunt complet vindecate. 

L-a țintuit pe Sir Makin cu privirea ochilor lui, mult prea 
albaștri. 

— Cât despre dumneata, ai face bine să iei în considerare 
posibilitatea de a citi teza lui Proximus pe tema apărării 
membrilor Casei Regale. Asta dacă vrei să eviți soarta pe care a 
avut-o Sir Grehem. Se află în bibliotecă. 

Apoi a făcut o mișcare, încercând să mă urnească din loc. M- 
am opus, din principiu. 

— Cred că Prinţul știe și singur ce vrea, Tutore. 

Sir Makin a rânjit cu toţi dinţii spre Lundist. 

— Proximus ăla poate să-și țină sfaturile pentru el. Un cavaler 
se încrede numai în propria judecată și în greutatea săbiei. 

Sir Makin a luat o sabie de lemn dintr-un suport aflat în 
stânga lui și mi-a oferit-o, cu mânerul spre mine. 

— Vino, prințul meu. Hai să vedem de ce ești în stare. Ai vrea 
să încrucișezi spada cu tânărul Stod, aici de față? 

A arătat cu un semn spre cel mai mic dintre luptători, un 
flăcău nevolnic, cu vreun an mai mare decât mine. 

— ÎI vreau pe el. 


Am întins degetul spre cel mai solid dintre ei, o namilă 
necioplită de vreo cincisprezece ani, cu o claie de păr brun-roș- 
cat. Am apucat sabia în mâini. 

Sir Makin a ridicat o sprânceană și a rânjit și mai tare. 

— Robart? O să te lupţi cu Robart, zici? 

Din doi pași, a ajuns lângă acesta și l-a plesnit ușor peste 
ceafă. 

— Ăsta este Robart Hool, al treilea fiu al Casei Am. Dintre toți 
amărâțţii ăștia, el e singurul care pare să aibă o șansă să câștige 
titlul de cavaler. Are, jupân Hool, propriul stil de a mânui sabia. 

A clătinat din cap. 

— Încearcă-l pe Stod. 

— Ba nu încerca pe niciunul, Prinţe Jorg. 

Lundist aproape reușea să-și țină în frâu iritarea care i se 
ghicea în voce. 

— Asta-i o prostie. Nu te-ai recuperat încă. 

I-a aruncat o privire căpitanului de gardă, care rânjea în 
continuare. 

— Regele Olidan nu va reacționa prea bine dacă singurul lui 
moștenitor va suferi din nou din cauza rănilor încă nevindecate. 

La auzul acestor cuvinte, Sir Makin s-a încruntat, dar din câte 
îmi dădeam eu seama mersese deja prea departe ca să mai dea 
înapoi și să primească ordinul. 

— Robart, ia-l ușor. Foarte ușor. 

— Dacă mocofanul ăsta roșcat nu dă ce-are mai bun din el, o 
să mă asigur că cel mai aproape de un cavaler va fi atunci când 
va strânge bălegarul de la coada calului, în timpul turnirului. 

Am început să mă apropii de el, cu capul ridicat ca să-l pot 
privi în faţă. Sir Makin a pășit între noi, ţinând o sabie de 
antrenament în mână. 

— Mai întâi un test rapid, prinţe. Trebuie să mă asigur că ai 
destule cunoștințe de bază, cât să nu te rănești. 


Vârful săbiei lui a scos un zgomot sec, lovindu-se de a mea, 
după care a alunecat într-o parte, ţintind spre fața mea. Am lovit 
la rândul meu, dând-o la o parte, și am fandat pe jumătate. 
Cavalerul mi-a parat atacul destul de ușor; am încercat să mă 
strecor pe lângă el, să-l las fără gardă, dar îmi scăpă și abia dacă 
am reușit să-l ating. 

— Nu-i rău. Nu-i rău. 

Și-a lăsat capul într-o parte. 

— Ai antrenament destul de bun. 

A ţuguiat buzele. 

— Câţi ani ai, doișpe? 

— Zece. 

L-am privit cum pune sabia de antrenament înapoi pe suport. 
Era dreptaci. 

— Bine. 

Sir Makin le-a făcut semn viitorilor cavaleri să se adune în 
cerc în jurul nostru. 

— Haideţi să vedem un duel. Robart, să nu-l menajezi deloc 
pe Prinţ. E destul de bun cât să piardă fără să se aleagă cu vreo 
rană serioasă, în afară de cea asupra mândriei lui. 

Robart se pregătea să mă înfrunte, plin de pistrui și încredere 
în forțele lui. Momentul părea să capete claritate. Am simţit 
soarele pe piele, nisipul grunjos dintre tălpile încălțărilor și 
lespezile de piatră. 

Sir Makin a ridicat o mână. 

— Aşteptaţi semnalul. 

Am auzit ciripitul cristalin al ciocârliilor, invizibile în spatele 
bolților azurii care se ridicau deasupra noastră. Am auzit 
fâlfâitul steagului de execuţie, bătut de vânt. 

— Luptaţi! 

Mâna a coborât. 

Robart a atacat repede, țintind în partea de jos. Mi-am lăsat 
sabia la pământ. Lovitura lui m-a prins în partea dreaptă, chiar 


sub coaste. Aș fi fost tăiat în două... dacă sabia n-ar fi fost făcută 
din lemn. Dar era din lemn. L-am lovit în gât cu muchia palmei, 
o mișcare folosită în est pe care mi-o arătase Lundist. Robart s-a 
prăbușit de parcă ar fi picat pe el un zid. 

L-am privit cum se zvârcolește și, pentru o fracțiune de 
secundă, l-am revăzut pe Inch în Sala Tămăduirii, căzut în mâini 
și-n genunchi, împresurat de flăcări, cu sângele țâșnindu-i din 
spinare. Am simţit otrava împrăștiindu-se încet în venele mele, 
spinii sfâșiindu-mi carnea, simpla dorință de a ucide punând iar 
stăpânire pe mine - cea mai pură emoție pe care am simţit-o 
vreodată. 

— Nu. 

M-am trezit cu mâna lui Lundist pe încheietura mâinii mele, 
oprindu-mă în timp ce mă aplecam spre băiat. 

— E de ajuns. 

Nu-i niciodată de ajuns. Cuvinte rostite în gând de o voce care 
nu era a mea, o voce pe care mi-o aminteam din orele petrecute 
în tufișul cu spini și din zilele în care zăcusem la pat, cuprins de 
febră. 

Preţ de câteva clipe, l-am privit pe flăcăul căzut la pământ 
cum se îneacă și se face vânăt la față. 

Brusc, senzaţia aceea stranie m-a părăsit. Mi-am ridicat sabia 
şi i-am returnat-o lui Sir Makin. 

— De fapt, Proximus e al tău, Căpitane, nu al lui Lundist, am 
zis. Proximus a fost un învăţat din Borthan, care a trăit în 
secolul al șaptelea. Unul dintre strămoșii tăi. Poate că până la 
urmă chiar ar trebui să-l citești. N-aș suporta să știu că-l am 
doar pe Robart, aici de faţă, și judecata lui, între mine și 
dușmanii mei. 

— Dar... 

Sir Makin și-a mușcat buzele. Părea că în afară de acel „dar“ 
nu mai găsește nicio obiecţie. 

— A trișat. 


Tânărul Stod reușise să-și găsească glasul și vorbea în numele 
tuturor. 

Ludist pornise deja în fața mea. M-am întors să-l urmez, apoi 
am privit peste umăr. 

— Nu e un joc, Sir Makin. Tu îi înveţi pe băieții ăștia să joace 
după regulile jocului și ei vor pierde. Nu e un joc. 

Și-atunci când facem o greșeală, nu o putem răscumpăra. Nici 
Cu Cai și nici cu aur. 

Am ajuns la Poarta Roșie, aflată în punctul cel mai îndepărtat 
al curții. 

— Băiatul ar fi putut muri, a zis Lundist. 

— Ştiu, am răspuns eu. Du-mă să văd prizonierii ăia pe care 
vrea tata să-i ucidă. 

Cu patru ani în urmă 

Mare parte din Castelul Înalt se află îngropat sub pământ. Ar 
trebui să se cheme Castelul Adânc, mai degrabă. Ne-a luat ceva 
timp până am ajuns la carcere. Țipetele, însă, le-am auzit de la 
un nivel mai sus, prin zidurile de piatră. 

— Poate că vizita asta nu-i o idee prea bună, a zis Lundist, 
oprindu-se în fața unei uși de fier. 

— Asta e ideea mea, Tutore, i-am răspuns. Parcă voiai să învăţ 
din propriile-mi greșeli, nu-i așa? 

Un alt țipăt se auzea gutural, cu o notă aspră în el, un sunet 
animalic. 

— Tatăl tău nu ar fi de acord cu vizita asta, a zis Lundist. Și-a 
strâns buzele într-o linie subțire, încurcat de situaţia în care se 
afla. 

— E prima oară când faci apel la înțelepciunea tatălui meu ca 
să rezolvi o problemă. Ruşine să-ţi fie, Tutore Lundist. 

Acum nimic nu mă mai putea convinge să mă întorc. 

— Sunt lucruri pe care copiii... 


— Prea târziu, degeaba încui grajdul după ce s-au furat caii. 

Am trecut pe lângă el și am ciocănit în ușă cu mânerul 
pumnalului. 

— Deschideţi! 

S-au auzit niște chei zdrăngănind și ușa s-a deschis înspre 
interiorul încăperii, alunecând pe balamalele unsuroase. Valul 
de putoare care m-a lovit aproape că mi-a tăiat respiraţia. În 
prag și-a făcut apariția un moș cu faţa plină de negi, îmbrăcat în 
haine de străjer, care a dat să zică ceva. 

— Nu încerca, am spus, cu lama pumnalului îndreptată spre 
limba lui. 

Am trecut pe lângă el, cu Lundist aproape lipit de călcâiele 
mele. 

— Lundist, întotdeauna m-ai sfătuit să analizez și să iau 
decizii proprii. 

Îl respectam pentru chestia asta. 

— N-avem timp de mofturi. 

— Jorg... 

Era dezbinat, se ghicea din vocea lui, sfâșiat între emoții pe 
care nu le puteam înțelege și logica pe care o înțelegeam. 

— Prințe... 

Urletul s-a auzit din nou, de data asta mult mai tare. Mai 
auzisem sunetul ăsta în trecut. M-a oprit în loc, încercând parcă 
să mă silească să fug de acolo. Prima dată când am auzit soiul 
ăsta de durere, durerea mamei mele, ceva m-a ținut pe loc. O să 
vă spun că a fost tufișul de măceș care m-a ținut nemișcat. O să 
vă arăt cicatricele. Dar noaptea, înainte ca visele să apară, o voce 
îmi şoptește că a fost frica cea care m-a țintuit în loc, a fost 
groaza cea care m-a făcut să prind rădăcini printre măceși, 
oferindu-mi un loc sigur în timp ce îi priveam pe ei cum mor. 

Încă un țipăt, mai teribil și mai disperat decât toate celelalte. 
Am simțit spinii săpând în carnea mea. 

— Jorg! 


M-am scuturat de mâna lui Lundist, pusă pe mine, și am rupt- 
o la fugă spre locul de unde se auzea zgomotul. N-a trebuit să 
alerg prea mult. M-am oprit brusc în pragul unei încăperi largi, 
luminate de torţe. Pe trei dintre pereţii camerei erau înșiruite 
ușile temniţelor. În mijlocul încăperii, doi bărbaţi stăteau în 
picioare, de o parte și de alta ale unei mese de care un al treilea 
fusese legat cu lanţuri. Cel mai solid dintre străjeri ținea în 
mână un vătrai din fier, al cărui vârf se odihnea într-o găleată 
plină cu cărbuni încinși. Niciunul dintre cei trei nu-mi observă 
sosirea și nici nu s-a găsit vreun chip, dintre cele lipite de 
gratiile ușilor închise ale temniţelor, să se întoarcă spre mine. 
Am pășit înăuntru. L-am auzit pe Lundist ajungând la intrare și 
oprindu-se brusc, așa cum făcusem și eu, ca pentru a cuprinde 
cu privirea scena care i se întindea în față. 

M-am apropiat și, în momentul acela, străjerul care nu ţinea 
fierul în mână a aruncat o uitătură în direcția mea. A sărit în sus 
de parcă l-ar fi înghiontit cineva. 

— Ce dra... 

A scuturat din cap, încercând să vadă mai bine. 

— Cine? Adică... 

Îmi imaginasem torționarii ca pe niște oameni groaznici la 
înfățișare, cu fețele marcate de cruzime, cu buze subțiri și nasuri 
coroiate, cu ochi de demoni fără suflet. Cred că felul în care 
arătau, normalitatea lor, era de fapt mai zguduitor. Cel mai 
scund părea un om simplu, dar cumva prietenos. Blajin, aș 
spune. 

— Cine ești? 

Ăsta avea un aer mai brutal, dar mi-l puteam imagina stând în 
faţa unei beri, râzând, sau învățându-și fiul cum să arunce 
mingea. 

Nu aveam niciun însemn regal pe mine, ci doar o tunică pe 
care o purtam de obicei la școală. Temnicerii nu aveau niciun 
motiv să mă recunoască. Intrau în galeriile subterane folosindu- 


se de Poarta Conspiratorilor și probabil că nu umblau niciodată 
prin partea de sus a castelului. 

— Sunt Jorg, i-am răspuns pe un ton umil. Unchiul meu l-a 
plătit pe Faţă-de-Vierme, care păzeşte ușa, ca să îmi dea voie să 
văd prizonierii. 

Am arătat cu degetul înspre Lundist. 

— Mâine mergem să privim execuțiile. Am vrut să-i văd pe 
infractori de aproape. 

Acum nu mă mai uitam spre temniceri. Omul întins pe masa 
de tortură îmi susținea privirea. Nu mai văzusem decât un 
singur negru înainte, sclavul unui nobil venit din sud, aflat în 
vizită la curtea Tatălui meu. Doar că ăla avea pielea maronie. 
Tipul de pe masă era mai negru decât tușul. A întors capul în 
direcția mea, încet de parcă ar fi avut greutatea plumbului. 
Albul ochilor parcă strălucea în toată negreala aia. 

— Faţă-de-Vierme? Ha, asta chiar îmi place. 

Temnicerul cel mătăhălos s-a relaxat și a apucat din nou 
vătraiul de fier. 

— Dacă-mi ies doi galbeni la faza asta, mie și lui Grebbin aici 
de față, atunci cred că poți sta să priveşti cum chițăie băiatul 
asta. 

— Berrec, nu mi se pare în regulă. 

Grebbin și-a încreţit fruntea lată. 

— E un pușştan, pân la urmă. 

Berrec a scos vătraiul din găleata cu cărbuni încinși și l-a 
îndreptat către Grebbin. 

— Prietene, nu cred că vrei să te pui între mine și un galben. 

Pieptul gol al negrului lucea sub vârful înroșit al fierului. 
Simţeam în aer duhoarea dulceagă a cărnii arse. 

— E foarte negru, am zis. 

— E un Nubanez, asta e, a rostit Berrec încruntându-se. A 
aruncat vătraiul cu o privire critică, după care l-a băgat înapoi în 
foc. 


— De ce îl arzi? l-am întrebat. 

Nu mă simțeam prea bine sub ochii sfredelitori ai 
Nubanezului. Întrebarea mea păru să îi blocheze preţ de câteva 
secunde. Grebbin s-a încruntat și mai tare. 

— ÎI are pe diavol în el, a răspuns Berrec în cele din urmă. 
Toţi nubanezii îl au. Nişte păgâni, asta-s toți. Am auzit că 
Părintele Gomst, care îl conduce chiar și pe Rege în rugăciune, 
spune să îi ardem pe păgâni. 

Berrec și-a lăsat mâna pe stomacul Nubanezului. Atingerea lui 
avea ceva tulburător de blând. 

— Așa că îl prăjim puţin pe ăsta, înainte ca Regele să vină și să 
se uite cum este ucis mâine. 

— Executat. 

Grebbin pronunţa cuvântul cu precizia unuia care îl pusese de 
multe ori în practică. 

— Executat, ucis, care-i diferența? Toţi sfârșesc hrană la 
viermi. 

Berrec a tras o flegmă în căldarea cu cărbuni încinși. 

Nubanezul nu-și mai lua ochii de la mine, cercetându-mă în 
tăcere. M-a cuprins o senzaţie aiurea. Mă simțeam cumva 
nelalocul meu. Am strâns din dinți și i-am înfruntat privirea. 

— Cea făcut? am întrebat. 

— Ce să facă? s-a stropșit Grebbin. E prizonier. 

— Cu ce se face vinovat? am insistat. 

Berrec a dat din umeri. 

— Că s-a lăsat prins. 

Din pragul ușii, Lundist a ridicat vocea. 

— Cred... Jorg, că toţi prizonierii care urmează să fie executaţi 
sunt tâlhari, capturați de Armata de Graniţă. Regele a ordonat 
misiunea asta ca să prevină eventualele atacuri dinspre Drumul 
Moroilor, asupra zonei Norwood sau asupra altor protectorate. 

Mi-am desprins privirea de cea a Nubanezului și mi-am 
plimbat ochii peste semnele lăsate de tortură pe trupul lui. În 


locurile pe unde pielea rămăsese încă nearsă se întrezăreau 
cicatrice în formă de simboluri, care atrăgeau privirile în ciuda 
simplităţii desenului lor. O cârpă murdară îi atârna peste 
șolduri. Încheieturile mâinilor și gleznele îi erau legate cu cătușe 
de fier nituite. Lanţurile care îl ţineau nemișcat pe masa de 
tortură erau scăldate în sânge. 

— E periculos? am întrebat. 

M-am apropiat și mai mult. Simţeam pe limbă gustul cărnii 
lui arse. 

— Da. 

Nubanezul zâmbise răspunzând la întrebare, și lăsase să i se 
întrevadă printre buze dinţii năclăiți de sânge. 

— Tacă-ţi fleanca aia împuţită, păgânule! 

Berrec a smuls vătraiul înfipt în cărbunii încinși. O puzderie 
de scântei s-au înălțat în aer când a ridicat fierul aproape albit 
de foc până în dreptul ochilor. Lucirea sa îi urâțea chipul, îmi 
amintea de noaptea aceea sălbatică, în care fulgerul luminase 
fețele oamenilor din garda Contelui Renar. 

M-am întors spre Nubanez. Dacă pentru o clipă doar ar fi 
privit spre vătraiul încins, l-aș fi lăsat acolo, pradă fierului. 

— Eşti periculos? l-am întrebat. 

— Da. 

Am tras siguranţa încuietorii de pe mâna lui dreaptă. 

— Dovedește-mi-o. 

Cu patru ani în urmă 
Nubanezul s-a mișcat repede, dar nu viteza m-a impresionat, 
ci lipsa lui de ezitare. S-a întins după încheietura mâinii lui 
Berrec. Cu o smucitură, l-a tras pe temnicer deasupra sa. 
Vătraiul pe care Berrec îl ținea încă în mâna întinsă l-a găurit pe 
Grebbin, străpungându-i coastele, intrând atât de adânc încât 


Berrec a scăpat fierul din mână, în timp ce Grebbin se zvârcolea 
îndepărtându-se de masă. 

Fără să se oprească, Nubanezul s-a ridicat pe jumătate, atât 
cât îi permitea mâna încă prinsă în cătușe. Berrec s-a dus în jos, 
pe pieptul Nubanezului, a alunecat din cauza sudorii și a 
sângelui și i-a nimerit în poală. Cotul Nubanezului a isprăvit 
tentativa de evadare. Lovitura l-a prins pe Berrec chiar în ceafă, 
și a făcut să-i pocnească oasele. 

Evident că Grebbin apucase să urle, dar urletele făceau parte 
din zgomotele obișnuite ale temniţei. Încercă să fugă acum, dar 
cumva își pierduse simţul orientării. S-a izbit de ușa unei 
temnițe atât de tare, încât vârful vătraiului înfipt în coastele lui 
a ieșit pe cealaltă parte, sfâșiindu-i omoplatul. Impactul l-a 
trântit la pământ, unde a și rămas. S-a zvârcolit câteva secunde, 
bolborosind ceva, dar în afară de fum și abur nu-i mai ieșea 
nimic dintre buze. 

Un val de urale s-a ridicat din celulele ocupate încă de 
prizonieri suficient de proști cât să nu știe când să-și țină gurile 
închise. 

Lundist ar fi putut să fugă. A avut timp suficient să o facă. Mă 
aşteptam de la el să meargă după ajutoare. În loc de asta, când 
Grebbin atingea pământul, Lundist parcursese deja jumătate din 
distanța ce îl despărțea de mine. Nubanezul l-a împins pe Berrec 
de pe el și și-a eliberat cealaltă mână. 

— Fugi! am strigat spre Lundist, în caz că nu îi trecea deja 
prin minte să facă asta. 

De fapt el fugea deja, doar că în direcţia greșită. Știam că anii 
atârnau mai ușor pe umerii lui decât pe ai altor oameni de 
aceeași etate, dar nu mă așteptam să-l văd luând sprintul atât de 
rapid. 

M-am mișcat astfel încât masa și Nubanezul să ajungă între 
mine și Lundist. 


Nubanezul și-a eliberat gleznele chiar în momentul în care 
Lundist a ajuns lângă el. 

— la băiatul, bătrâne, și cară-te! 

Avea cea mai groasă voce pe care am auzit-o vreodată. 

Lundist l-a fixat atunci pe Nubanez cu ochii lui incredibil de 
albaștri. Foșnetul robei sale s-a potolit, se terminase cu goana. 
Tutorele meu își ţinea mâinile aduse la piept, una peste cealaltă. 

— Dacă pleci acum, om al Nubei, eu nu te voi opri. 

Cuvintele lui au stârnit un val de hohote din celule. 

Nubanezul l-a privit pe Lundist cu aceeași intensitate pe care 
o zărisem în ochii lui ceva mai devreme. Era la câţiva centimetri 
de tutorele meu, dar diferența de gabarit făcea ca scena să pară 
desprinsă din povestea lui David și Goliat. Lundist stătea drept 
şi suplu, ca o lance, însă Nubanezul avea de două ori greutatea 
lui și, pe deasupra, oasele lui mari erau căptușite cu hălci groase 
de mușchi. 

Nubanezul nu a râs de Lundist. Poate că zărea în el ceva mai 
mult decât zăriseră ceilalți prizonieri. 

— O să-i iau și pe fraţii mei. 

Lundist a chibzuit o vreme în privinţa asta, după care a dat un 
pas înapoi. 

— Jorg, treci aici. 

Vorbea fără să-și ia privirea de la Nubanez. 

— Fraţi? am întrebat. 

Nu vedeam niciun alt chip de culoarea Nubanezului pe la 
gratiile celulelor. 

Nubanezul a zâmbit larg. 

— Demult, am avut fraţi de colibă. Acum ei sunt departe, 
poate morţi. 

A deschis larg braţele și zâmbetul i s-a transformat într-o 
grimasă simțind rănile provocate de vătraiul încins. 

— Dar zeii mi-au dăruit frați noi, fraţi de drum. 

— Fraţi de drum. 


Am lăsat cuvintele să mi se rostogolească pe limbă. Imaginea 
lui Will mi-a trecut prin faţa ochilor: sânge și cârlionţi. Povestea 
asta mustea de putere. O simţeam cu toată ființa mea. 

— Ucide-i pe-amândoi și dă-mi drumul de-aici. 

O ușă aflată în stânga mea a început să se zgâlțâie, de parcă în 
spatele ei un taur începea să își piardă răbdarea. Dacă cel care 
vorbise era pe măsura vocii, atunci în spatele ușii se ascundea 
un căpcăun. 

— Îmi datorezi viaţa, Nubanezule, i-am spus. 

— Da. 

A smuls cheile de la cingătoarea lui Berrec și a pășit către 
temniţa din stânga mea. M-am alăturat lui, având grijă să îl ţin 
între mine și Lundist. 

— Îmi vei da o viaţă la schimb, am continuat. 

S-a oprit, aruncând o privire spre Lundist. 

— Du-te, băiete, mergi cu unchiul tău. 

— O să-mi dai o viaţă, frate, sau o voi lua pe a ta drept gaj, am 
răspuns. 

Un nou val de râsete s-au înălțat din temnițe și, de data asta, 
Nubanezul li se alătură. 

— Pe cine vrei să ucizi, frățioare? 

A băgat cheia în broască. 

— O să îți spun atunci când vom da de el, i-am răspuns. 

Aş fi stârnit prea multe întrebări dacă îl menționam atunci pe 
Contele Renar. 

— Vin cu tine. 

La auzul cuvintelor mele, Lundist s-a repezit înainte. Și-a 
găsit un punct de sprijin în spatele Nubanezului și l-a lovit 
puternic în spatele genunchilor. Negrul s-a prăbușit la pământ 
şi, chiar în clipa aceea, am auzit zogomotul puternic al unui 
declic. 

În timpul căderii, Nubanezul s-a răsucit și s-a întins după 
Lundist. Cumva, bătrânul i-a alunecat printre degete și, când 


Nubanezul a sărit înapoi în picioare, Lundist l-a lovit în gât, iar 
lovitura asta i-a tăiat avântul și l-a lăsat fără vlagă pe lespezile de 
piatră. 

Am fost cât pe ce să scap, dar degetele lui Lundist mi s-au 
înfipt în plete, în timp ce se repezea după mine. 

— Jorg! Nu asta este calea! 

M-am zbătut să scap de el, mârâind ca un animal. 

— Ba este chiar calea. 

Și ştiam că aveam dreptate. Sălbăticia Nubanezului, legăturile 
dintre acești oameni, concentrare a pe detaliile semnificative — 
indiferent de situaţie - toate astea stârneau un ecou în mine. 

Cu colțul ochiului, am zărit cum ușa temniţei se deschide. 
Declicul de înainte era de la cheia întoarsă în broască. 

Lundist m-a prins de umeri și m-a obligat să mă întorc cu fața 
spre el. 

— Jorg, nu ai ce căuta cu oamenii ăștia. Nici nu-ţi poți 
imagina ce viaţă duc. Ei nu au răspunsurile pe care le cauţi. 

Vorbea cu atâta intensitate, încât aproape m-a făcut să cred că 
îi păsa. 

Din temniţa deschisă și-a făcut apariţia o siluetă, aflându- se 
ca să poată ieși pe ușa celulei. În viața mea n-am mai văzut așa o 
namilă. Nici Sir Gerran din Garda Mesei nu era atâta, nici Shem, 
ajutorul grăjdarului, nici măcar luptătorii din poporul slavilor. 

Omul s-a apropiat de Lundist pe la spate, rapid, ca o furtună 
dezlănțuită. 

— Jorg, tu crezi că eu nu înțeleg... 

Lovitura braţului uriaș a întrerupt șirul cuvintelor lui Lundist, 
trântindu-l pe acesta pe lespezile de piatră cu o forță pe care aș 
fi simţit-o chiar dacă Lundist nu ar fi luat cu el, în cădere, un 
pumn întreg din părul meu. 

Omul s-a ridicat lângă mine ca un turn, un căpcăun hidos 
îmbrăcat în zdrenţe împuţite, cu părul atârnându-i în șuvițe 
nețesălate. Dimensiunile lui m-au lăsat fără cuvinte. S-a întins 


după mine, iar eu m-am mișcat prea încet. Mâna cu care m-a 
înșfăcat s-ar fi putut închide în jurul mijlocului meu. M-a ridicat 
până la nivelul feţei și, când m-a privit, coama lui de păr 
împuțţită s-a dat într-o parte și-n alta, ca o cortină. 

— Isuse, da’ știu că ești o ofensă hidoasă adusă oricărei priviri! 

Mi-am dat seama că urma să mă ucidă, așadar nu vedeam 
niciun rost în a aborda vreo tactică. 

— Înţeleg de ce vrea Regele să te execute. 

Chiar și în anonimatul asigurat de ușile închise ale temniţelor, 
râsetele erau destul de ezitante acum. Deci nu era genul de om 
pe care să-l tachinezi. Faţa lui nu trăda nicio slăbiciune, erau 
doar linii dure, o cicatrice și oasele proeminente sub pielea 
aspră. M-a ridicat de parcă s-ar fi pregătit să mă izbească de 
pietre, așa cum arunci pe Jos un ou. 

— Nu! 

Am zărit, pe sub braţul uriașului, cum un bătrân și un tânăr 
cu părul roșcat îl ajută pe Nubanez să se ridice în picioare. 

— Nu, a strigat iar Nubanezul. Îi datorez o viață, Frate Price. 
Și, în plus, fără el, te-ai fi aflat încă în temnița asta, așteptând 
plăcerile de mâine. 

Fratele Price mi-a aruncat o privirie plină de răutate 
impersonală și m-a lăsat să cad, de parcă încetam brusc să mai 
exist. 

— Eliberaţi-i pe toţi. 

Cuvintele lui au răsunat ca un tunet. 

Nubanezul i-a înmânat bătrânului cheile. 

— Frate Elban. 

Apoi s-a îndreptat spre locul în care zăceam eu. Lundist era 
lățit în apropiere, cu fața lipită de lespezi, într-o băltoacă de 
sânge care-i năclăia fruntea. 

— Ai fost trimis de zei, băiete, să-mi dai drumul de pe masa 
aia. 


Nubanezul a aruncat o privire spre masa de tortură, apoi spre 
Lundist. 

— Acum vino cu fraţii. Dacă îl găsim pe omul pe care îl 
cauţi... poate... îl voi ucide. 

Am privit spre Lundist o clipă. Nu-mi dădeam seama dacă 
mai respiră sau nu. Am simţit fantoma vinovăţiei care ar fi 
trebuit să mă roadă ca pe o înțepătură într-un membru deja 
amputat, scormonind încă, deși carnea era de mult dispărută. 

M-am ridicat lângă Nubanez și, cu Lundist prăbușit la 
picioarele mele, am privit cum tâlharii își eliberează camarazii. 
M-am trezit că mă holbez la cărbunii încinși, care degajau o 
căldură portocalie, și-am început să-mi amintesc. 

Mi-am amintit cum o vreme am trăit în minciună. Am trăit 
într-o lume molatică, făcută din adevăruri schimbătoare, din 
atingeri delicate, din râsete scoase doar de dragul râsului. Mâna 
care m-a tras din caleașcă în noaptea aceea, de lângă căldura 
mamei mele, și care m-a aruncat într-o noapte plină de ploaie și 
urlete, mâna aia m-a tras printr-o ușă prin care nu mă mai pot 
întoarce. Cu toţii trecem printr-o astfel de ușă, dar o facem de 
obicei de bunăvoie, și o facem treptat, amușinând aerul, 
întorcându-ne și încercând din nou. 

În zilele care au urmat după evadarea mea și după boală, mi- 
am privit visele devenind din ce în ce mai mici și mai pale. Mi- 
am văzut copilăria ofilindu-se și căzând, de parcă o iarnă 
năprasnică se reîntorcea pentru a hăitui primăvara. Cât de 
jalnice erau acum hrubele și forturile în care eu și William ne 
jucam cândva mânaţi de o credință de nestrămutat, cât de 
prostești păreau jucăriile, lipsite de intensitatea unei imaginații 
inocente a cărei putere să le anime existenţa. 

Nu trecea oră fără să simt durerea, o suferinţă care creștea de 
fiecare dată când îmi aminteam. Și m-am tot întors la amintirea 
asta, din nou și din nou, ca atunci când freci cu vârful limbii 
gingia din care a fost smuls un dinte, atras parcă de absenţa lui. 


Știam că asta mă va ucide până la urmă. 

Durerea ajunsese dușmanul meu. Mai mult decât Contele 
Renar, mai mult decât tatăl meu, care a târguit vieți pe care ar fi 
trebuit să le prețuiască mai mult decât își prețuia coroana, sau 
gloria, sau pe lisus răstignit pe cruce. Și, fiindcă nici atunci, la 
zece ani ai mei, nu puteam - din cauza acelui miez de 
încăpățânare din mine, din cauza acelui egoism ce mă făcea să 
refuz mereu - nu puteam să mă predau în fața la nimic și a 
nimănui, din cauza asta, m-am luptat cu durerea. l-am analizat 
ofensiva și i-am depistat liniile de atac. Dacă începea să 
supureze, asemenea unei infecții ce cuprindea o rană, se 
amplifica, sleindu-mă de puteri. Ştiam deja suficient cât să 
descopăr remediul. Fierul încins, în caz de infecţie, cauterizează, 
arde, lasă totul curat în urma sa. Am amputat din mine întreaga 
slăbiciune care mă cuprindea atunci când îmi păsa de ceva sau 
cineva. Am lăsat deoparte dragostea pe care le-o purtam alor 
mei, duși de pe astă lume, am închis-o într-un sicriu, un obiect 
bun de studiu, un exponat uscat, din care nu mai curge sânge, 
eliberat, lăsat în voie. Am ars complet în mine orice capacitate 
de a iubi din nou. Am tot udat răsadul ei cu acid, până când 
solul a rămas golaș, și am fost sigur că nimic nu avea să mai 
prindă vreodată rădăcini acolo. 

— Haide. 

Am ridicat privirea. Nubanezul vorbea cu mine. 

— Vino. Suntem gata. 

Fraţii se adunaseră în jurul nostru, îmbrăcați în zdrenţe și 
haine ce duhneau îngrozitor. Price s-a ales cu sabia unuia dintre 
temniceri. Cealaltă sabie lucea în mâna altui uriaș, ceva mai 
scund, unul mai slab și o țâră mai tânăr decât Price, dar atât de 
asemănător cu acesta în toate celelalte privințe, încât aș fi băgat 
mâna în foc că au fost zămisliți de același pântec. 

— Trebuie să ne tăiem drum de-aici înainte. 


Price a încercat ascuțișul săbiei pe barba lui scurtă, trecându-i 
tăișul de-a lungul maxilarului. 

— Burlow, vii în faţă, alături de mine și Rike. Gemt și Elban, 
acoperiți spatele. Dacă puștiul ne încetinește în vreun fel, 
ucideţi-l. 

Price a aruncat o privire în jur, a scuipat și a pornit spre 
coridor. 

Nubanezul a pus o mână pe umărul meu. 

— Ar trebui să rămâi. 

Mi-a făcut un semn din cap spre Lundist. 

— Dar dacă totuși vii, să nu rămâi în urmă. 

M-am uitat spre pardoseală, spre Lundist. Auzeam deja vocile 
spunându-mi să rămân, voci familiare, dar prea îndepărtate. 
Știam că bătrânul ar fi trecut prin foc să mă salveze, și asta nu 
pentru că s-ar fi temut de tata, ci doar... așa. Simțeam lanţurile 
care mă legau de el. Simţeam cârligele. Și, din nou, am simţit 
cum mă cuprinde slăbiciunea. Am simţit durerea strecurându-se 
prin crăpături pe care le credeam deja astupate bine. 

Mi-am ridicat privirea spre Nubanez. 

— N-am să rămân în urmă, l-am asigurat. 

Nubanezul a strâmbat din buze, a ridicat din umeri și a pornit 
după ceilalți. Am pășit peste Lundist și l-am urmat. 


Asasinatul este doar un omor realizat 
cu ceva mai multă precizie. Fratele Sim 
este un maestru al preciziei. 

Și am lăsat în urmă Norwood. Țăranii ne-au privit plecând, cu 
un aer rezervat și uluit, iar Rike i-a înjurat copios. De parcă ar fi 
fost ideea lui să îi salveze pe toţi din rugul lui Renar și acum, la 
plecare, i-ar fi datorat niște ovaţii. Le-am lăsat în grijă ruinele 
orașului lor, decorate cu leșurile celor care îl ruinaseră. Slabă 


consolare, mai ales după ce Rike și ceilalți frați i-au descotorosit 
pe morţi de toate obiectele care ar fi putut avea vreo valoare. 
Din calculele mele, dacă ţineam ritmul galopului, aveam să 
ajungem în Orașul Crath până la căderea nopții, și am fi ajuns la 
porțile Castelului înalt înainte de răsăritul lunii. 

N-ar fi trebuit să mă întorc acasă, reluând vechile mele 
obiceiuri și gândindu-mă încă o dată la răzbunarea pe care o 
făgăduisem Contelui Renar. Asta îmi spunea instinctul. Dar azi 
instinctul îmi vorbea pe un ton bătrânicios, uscat. Nu mă mai 
puteam încrede în el. Voiam să merg acasă poate și pentru că 
aveam senzaţia că altceva necesită mișcarea asta, de care eu nu 
aveam nevoie. Voiam să merg acasă, și, dacă ladul s-ar fi ridicat 
înaintea mea să mă oprească, n-ar fi reușit decât să-mi sporească 
dorința. Am apucat-o pe Drumul Castelului, în susul grădinilor 
din tărâmurile aflate sub stăpânirea Casei Ancrath. Cărarea 
noastră era îngrădită de pâraie blânde, străbătea pâlcuri 
împădurite și ferme liniștite. Uitasem cât de verde era pe aici 
tărâmul. Eram obișnuit cu o lume mânjită de noroi, plină de 
câmpii arse, acoperită de ceruri cenușii, scăldate în fum, și de 
mortăciuni putrede presărate peste tot. Soarele ne-a învăluit 
deodată, străbătând cu razele din spatele unui nor răzleţit în 
adâncul cerului. În căldura copleșitoare, coloana noastră a 
încetinit, până când sunetul ritmat al copitelor s-a transformat 
într-o păcăneală leneșă. Gerrod s-a oprit în fața unei porţi cu 
grilaj, ce ducea dincolo de un gard viu. De cealaltă parte se 
întindea în fața noastră un câmp auriu de grâne. Părea că 
Dumnezeu turnase miere peste pământ, dulce și cleioasă, 
inundând lumea cu pace. Norwood era la treizeci de kilometri în 
urma noastră și părea să fie cam la o mie de ani depărtare de 
unde ne aflam. 

— E bine să te întorci, ai, Jorg? a întrebat Makin, trăgând mai 
aproape de mine. 

S-a înălțat în șa și a sorbit cu nesaț aerul. 


— Miroase a acasă. 

Și chiar așa era. Mireasma căldurii mă purta înapoi, pe vremea 
când lumea mea era mică și lipsită de primejdii. 

— Urăsc locul ăsta, i-am răspuns. 

A părut zdruncinat de cuvintele mele, iar Makin nu-i genul de 
om care să se lase zdruncinat cu una, cu două. 

— E o otravă pe care oamenii o înghit de bunăvoie, conștienți 
că îi va lăsa fără putere. 

I-am dat pinteni lui Gerrod și i-am lăsat frâu liber pe coasta 
drumului. Makin m-a prins din urmă și a început să galopeze 
mărunt pe lângă mine. La răscruce am trecut pe lângă Rike și 
Burlow, care aruncau cu pietre într-o sperietoare de ciori. 

— Oamenii luptă pentru patria lor, Prinţe, a zis Makin. Își 
apără pământul. Regele și pământul. 

M-am întors să urlu la cei care se abătuseră din coloană. 

— Strângeți rândurile! 

Makin a păstrat ritmul, așteptând un răspuns. 

— Lasă-i pe soldaţi să moară pentru pământul lor, i-am zis. 
Dacă va veni vremea să sacrific câmpiile astea pentru a ne 
asigura victoria, le voi lăsa îndată pradă focului. Tot ceea ce nu 
poți sacrifica te ţintuieşte pe loc. Te face previzibil, te face slab. 

Am continuat la trap, spre vest, încercând să prindem din 
urmă soarele. 

La scurt timp, am dat peste soldaţii garnizoanei din Chelny 
Ford. Sau mai bine zis ei au dat peste noi. Probabil că soldatul 
de gardă ne-a zărit din turn, cum veneam aliniaţi pe cărare. 
Cincizeci de oameni au ieșit atunci pe Drumul Castelului, 
blocându-ne trecerea. 

Am oprit la câțiva metri de bariera umană, întinsă de-a lungul 
drumului ca un gard viu plin de ghimpi, ordonat pe două 
rânduri. Cu excepția unei duzini de arcași, care luaseră poziţie 
de luptă în lanul de porumb din dreapta noastră, restul 
comandoului aștepta în spatele zidului de sulițe, cu săbiile 


scoase. Pe câmpul întins de cealaltă parte a drumului, vreo 
douăzeci de soldați ne-au depistat și au început să se miște fără 
grabă spre noi, să vadă despre ce este vorba. 

— Oameni din Chelny Ford, am strigat eu. Ne bucurăm să vă 
întâlnim. Cine este conducătorul aici? 

Makin s-a apropiat din spate de mine, în timp ce restul 
fraților se aliniau în șir indian în urma lui, mișcându-se prudent 
în şei. 

Un bărbat înalt a făcut un pas înainte, încadrat de doi soldaţi 
înarmaţi cu sulițe. Nu a ieșit prea mult în față, nu părea genul 
idiot. Purta culorile Casei Ancrath peste o armură din zale, iar 
pe cap, un coif, care îi acoperea fruntea până în dreptul 
sprâncenelor. În dreapta mea, zece rânduri de mâini se albeau 
încordindu-se pe arcuri. În stânga, dincolo de gardul viu, niște 
vaci contemplau întreaga scenă rumegând iarbă. 

— Sunt Căpitanul Coddin. 

A trebuit să ridice glasul ca să se facă auzit, fiindcă tocmai 
atunci o vacă a început să mugească ușor, acoperindu-i vocea. 

— Regele tocmește mercenari la Relston Fayre. Bandele 
înarmate nu au voie să umble de colo-colo prin Ancrath. 
Declarați motivul pentru care vă aflaţi aici. 

În tot acest timp și-a ţinut privirea fixată pe Makin, așteptând 
de la el răspunsul. 

Nu îmi păsa că eram luat drept copil și, în consecință, 
ignorant, dar există un timp și un loc unde o ofensă trebuie 
luată ca atare. În plus, bătrânul Coddin părea că știe ce face. 
Una era să-l scutesc pe Fratele Gemt de nefericita lui viaţă, și 
alta era să gâtui unul dintre căpitanii tatălui meu. 

Aveam viziera deja ridicată, așa că am tras de ea ca să îmi scot 
coiful de tot. 

— Părinte Gomst! 

Am strigat după preot, iar frații s-au dat deoparte 
murmurând, ca să îi facă loc bătrânului. Nu prea aveai mare 


lucru de văzut la el. Își tăiase barba care îi crescuse cât timp 
stătuse în cușcă, dar câteva pâlcuri de păr cărunt, crescute 
răzleț, îi împodobeau încă fața, în timp ce straiele preoțești 
păreau mai degrabă noroi uscat decât haine. 

— Căpitane Coddin, am început eu. Îl cunoști pe preotul 
acesta, Părintele Gomst? 

La auzul cuvintelor mele, Coddin a ridicat o sprânceană. Era 
el palid, dar acum se făcuse și mai palid. Gura i s-a strâns într-o 
linie dură, ca unui om care se știe țintit de o glumă de al cărei 
tâlc nu s-a prins încă. 

— Mda, a răspuns el. Este preotul Regelui. 

Și-a ciocnit călcâiele unul de celălalt, înclinând capul, de 
parcă se afla la curte. Gestul lui părea ciudat, făcut așa în 
mijlocul drumului, cu păsările ciripind deasupra noastră și 
mirosul fetid al vacilor îmbălsămându-ne din cap până-n 
picioare. 

— Părinte Gomst, am continuat. Rogu-te să-i spui 
Căpitanului Coddin cine sunt eu. 

Bătrânul s-a mai înviorat niţel. Fusese apatic și înnegurat de 
când părăsisem Norwood, dar acum încerca să găsească în el o 
fărâmă-două de autoritate. 

— Prinţul Honorous Jorg Ancrath se află înaintea ta, 
Căpitane. Pierdut și acum reîntors, se îndreaptă spre curtea 
tatălui său, iar tu ai face bine să te îngrijești să ajungă acolo 
escortat cum se cuvine... 

Îmi aruncă o privire, scormonind după curajul care-i mai 
rămăsese pe după jalnicele petice de barbă. 

— Şi eventual îmbăiat. 

Cuvintele lui stârniră un val de chicoteli, în ambele tabere. Nu 
se face să subestimezi un cleric. Ei știu valoarea cuvintelor și nu 
se vor da în lături să facă uz de ele în folosul lor. Am simţit o 
furnicătură în mâna așezată pe mânerul săbiei. Am văzut capul 
bătrânului Gomst căzându-i de pe umeri, sărind o dată, de două 


ori și-apoi rostogolindu-se ceva mai încolo, lângă copitele vacii 
pestrițe care păștea în apropierea noastră. M-am străduit să scap 
de viziunea aceea. 

— Fără baie. A venit timpul să se simtă puţină putoare de 
drum la curtea regală. Cuvintele delicate și apa de trandafir or fi 
pe placul nobilimii, dar cei care luptă în război trăiesc murdar. 
Mă întorc la tatăl meu ca un om care a avut parte de viața de 
soldat. Lasă-l să știe asta. 

Mi-am lăsat cuvintele să se împrăștie în aerul încremenit, fără 
să-l pierd din ochi pe Gomsty. A avut înțelepciunea să se uite în 
altă parte. 

Discursul meu nu a declanșat nicio ovaţie, dar Coddin a lăsat 
în jos capul și nimeni n-a mai menţionat nimic despre baie. La 
drept vorbind, păcat că s-a întâmplat așa, pentru că visam la o 
cadă plină cu apă fierbinte încă din momentul în care 
hotărâsem să mă întorc acasă. 

Coddin l-a lăsat pe adjunctul său să preia comanda 
garnizoanei și a pornit la drum călare, alături de noi. Escorta sa, 
formată din douăzeci și patru de oameni, ridica numărul 
oamenilor din grupul nostru la aproape șaizeci. Makin ducea 
acum o lance din arsenalul Ford, purtând culorile Casei Ancrath 
și blazonul regal. Călăreţii garnizoanei împrăștiau vestea prin 
sate, pe măsură ce înaintam. 

— Prinţul Jorg, Prinţul Jorg s-a reîntors din moarte. 

Veștile ajungeau înaintea noastră, astfel încât fiecare oraș în 
care intram ne pregătea întâmpinarea din ce în ce mai bine și cu 
un public tot mai larg. Înainte să părăsim Chelny Ford, 
Căpitanul Coddin trimisese un călăreț înainte, dar chiar și fără 
mesajul răspândit de acesta s-ar fi aflat de sosirea noastră la 
Castelul Înalt, cu mult înainte să ajungem acolo. În orășelul 
Bains, steagurile acopereau întreaga Stradă Principală. Şase 
trubaduri, acompaniaţi de o lăută și un clavicord, cântau „Sabia 
Regelui”, mai mult cu entuziasm decât cu talent, câţiva jongleri 


aruncau în aer făclii aprinse și un urs dansa în fața morii de apă. 
Și mulțimile! Oamenii erau înghesuiți atât de tare, încât nu 
aveam nicio șansă să călărim printre ei. O femeie grasă, 
îmbrăcată într-o rochie cât un cort, m-a zărit printre ceilalți. M- 
a arătat cu degetul și a slobozit un țipăt: 

— Prinţul Jorg! Prinţul Furat! 

La strigătul ei, mulțimile au înnebunit complet, și un val de 
ovații și plânsete s-a ridicat în jurul nostru. Se împingeau spre 
mine ca niște nebuni. Coddin și-a chemat iute oamenii. Pentru 
asta i-am iertat momentul de desconsiderare de mai devreme. 
Dacă ţăranii ar fi ajuns la Rike, am fi avut parte de un măcel 
sângeros. 

Pe Drumul Moroilor fraţii se speriaseră, dar numai atunci i- 
am văzut mai înspăimântați decât acum, în orășelul Bains. 
Niciunul dintre ei nu știa ce să facă. Grumlow ţinea necontenit 
mâna stângă pe pumnal. Kent cel Roșu rânjea ca un dement, cu 
ochii încețoșaţi de groază. Dar s-au prins repede. Mai ales când 
și-au dat seama de primirea care ne aștepa. Când au văzut 
tavernele și târfele. Ei bine, nu aveam cum să-i smulg din 
orășelul Bains mai devreme de o săptămână. 

Unul dintre trubaduri a găsit la un moment dat o goarnă și o 
notă ascuţită a străpuns tumultul mulțimii. Apoi, niște gărzi 
îmbrăcate în robe de culoare roșie, cu lanţuri negre pe dedesubt, 
au descins croind o cărare prin mulțime şi făcând loc unui om: 
ne-am trezit față în față cu nimeni altul decât cu Lordul Nossar 
de Elm. L-am recunoscut imediat pe omul de la curtea regală. 
Arăta o idee mai gras decât mi-l aminteam eu, sub armura lui 
aurită și veșmintele de catifea, iar barba care i se revărsa pe 
piept îi încărunţise puţin, dar în rest era același vechi Nossar, 
mereu vesel, care pe vremuri mă sălta pe umerii lui. 

— Prinţe Jorg! 

Pentru o clipă, vocea bătrânului s-a frânt. Am văzut câteva 
lacrimi strălucindu-i în ochi. M-a surprins cu asta, chiar m-a 


surprins. Am simţit o strângere în piept, ca o gheară. Nu mi-a 
plăcut senzaţia. 

— Lord Nossar, am răspuns și buza mi s-a răsfrânt într-un 
rânjet. 

Același rânjet i l-am adresat lui Gemt înainte să-i fac 
cunoștință cu pumnalul meu. Atunci am zărit o ezitare în 
privirea lui Nossar. Doar un moment de șovăială. 

Dar și-a revenit repede. 

— Prinţe Jorg! Ai revenit la noi când nu mai aveam nicio 
speranță. L-am blestemat pe mesager, crezând că minte, dar 
iată-te! 

Avea o voce adâncă, melodioasă și aristocrată. Când bătrânul 
Nossar deschidea gura, știai că spune adevărul și numai 
adevărul, știai că te place, glasul lui se înfășură în jurul tău cald 
şi liniștitor. 

— Prinţe Jorg, îmi vei face onoarea de a înnopta în casa mea? 

Cu coada ochiului, îi vedeam pe frați schimbând priviri, 
ochind femeile din mulțime. Heleșteul de lângă moară părea să 
fi luat foc în lumina soarelui muribund. Spre nord, deasupra 
liniei negre trasate de Pădurea lui Rennat, fumul din orașul 
Crath se lățea ca o pată pe cerul tot mai întunecat. 

— Lordul meu, invitația ta mă onorează, dar intenționez să 
dorm la Castelul Înalt în noaptea asta. Am fost plecat prea 
multă vreme, i-am răspuns eu. 

Vedeam cum îngrijorarea pune stăpânire pe chipul său. Se 
agăța în fiecare șanț săpat pe fața bătrânului. A vrut să adauge 
ceva, dar nu era locul potrivit. M-am întrebat dacă nu cumva 
tata l-a trimis după mine, ca să-mi întârzie sosirea. 

— Prinţe... 

A ridicat o mână, cu ochii căutându-i pe ai mei. 

Am simţit din nou cum gheara mi se înfigea în piept. Probabil 
că m-ar fi primit în sala înaltă a casei lui și mi-ar fi vorbit iar 
despre anii duși, cu vocea lui aristocrată. Mi-ar fi vorbit despre 


William și mama. Dacă exista vreun om care să mă poată 
dezarma, acela era Nossar. 

— Îţi mulţumesc pentru primire, Lord Nossar. 

I-am făcut o plecăciune formală, o plecăciune de încheiere. 

A trebuit să trag de hăţuri ca să-l întorc pe Gerrod. Cred că 
până și caii îl plăceau pe Nossar. l-am condus pe frați pe poteca 
de lângă râu, călcând în picioare câteva răsaduri de napi 
tomnatici, sădite de fermieri. Țăranii au continuat să strige, fără 
să-și dea seama prea bine ce se întâmplă. 

Am ajuns la Castelul Înalt pe cărarea de pe stâncă, evitând 
ocolul pe care ar fi trebuit să îl facem dacă o luam prin Crath. 
Am lăsat în urmă luminile așezărilor omenești. Străzile punctate 
cu flăcările torțelor, strălucirea tremurătoare a focului și lămpile 
aprinse de prin casele ale căror obloane nu închiseseră încă 
afară frigul nopţii. La scurt timp, felinarele străjerilor au cuprins 
cu licărul lor zidul Vechiului Oraș, pâlpâind de-a lungul râului, 
acolo unde casele se împrăștiau în spatele zidurilor, pe vale, 
până în apropierea albiei râului. Am ajuns la Poarta de Vest, 
singurul loc prin care puteam intra în Orașul de Sus fără să fim 
nevoiţi să străbatem străzile înguste ale Vechiului Oraș. Gărzile 
au ridicat barierele ce țineau închisă poarta, mai întâi una, apoi 
alta, și încă una. Zece minute de scârțâieli și zdrăngăneli de 
lanţuri. M-am întrebat de ce erau puse toate cele trei bariere. 
Oare dușmanii noștri erau atât de aproape de zidurile cetăţii 
încât Marele Zid trebuia apărat cu trei rânduri de porţi? 

Căpitanul gărzilor care păzea porţile a ieșit să ne întâmpine, 
în timp ce oamenii lui asudau să ridice ultimele bariere. De sus, 
de pe înălțimea zidurilor, arcașii ne priveau. Steagurile nu 
fuseseră ridicate. Mi-am amintit vag chipul omului din fața mea. 
Părea la fel de bătrân ca Gomst, cu părul cărunt. Cel mai bine 
îmi aminteam expresia acră a chipului său, de parcă tocmai ar fi 
mușcat dintr-o lămâie. 

— Prinţul Jorg, așa am fost înștiințați? 


Mi-a aruncat o privire, ridicând torța sus, aproape de fața 
mea. Evident că trăsăturile mele, foarte asemănătoare cu ale 
Regelui, i-au satisfăcut curiozitatea. Lăsă iute torţa în jos și făcu 
un pas înapoi. Mi s-a tot spus că am moștenit ochii tatălui meu. 
Așa o fi, deși ai mei sunt mai întunecaţi. Amândoi putem arunca 
priviri care să facă un om să se gândească de două ori. Eu, unul, 
am crezut tot timpul că am trăsături prea feminine. Buzele mele 
prea aduc a boboc de trandafir, pomeţii obrajilor sunt prea înalți 
şi mult prea delicaţi. Chipul meu nu impresionează cu nimic. 
Am învăţat să-mi port fața ca pe o mască și, în general, pot scrie 
pe ea ce vreau eu. 

Căpitanul gărzilor a făcut un semn de încuviinţare cu capul 
înspre Căpitanul Coddin. L-a privit în treacăt pe Makin, fără 
măcar să clipească, l-a ratat cu totul pe Părintele Gomst, pierdut 
printre ceilalți, și a zăbovit mai mult asupra Nubanezului 
înainte să-i arunce o privire bănuitoare lui Rike. 

— Îi pot caza pe tovarășii tăi în Orașul de Jos, Prinţe Jorg, m-a 
anunțat. 

Prin Oraşul de Jos înțelegea cartierele împrăștiate dincolo de 
zidurile Vechiului Oraş. 

— Tovarăşii mei pot urca la castel, cu mine, i-am răspuns. 

— Regele Olidan a ordonat să veniți neînsoțit, Prințe Jorg, a 
zis căpitanul gărzii. Cu excepția Părintelui Gomst și a 
Căpitanului Bortha, în cazul în care sunt cu tine. 

Makin a ridicat o mână înmănușată în zale. Ambele 
sprâncene ale căpitanului gărzilor au dispărut sub vizieră. 

— Makin Bortha? Nu...? 

— Unul și același, a răspuns Makin. 

L-a onorat pe bărbat cu un rânjet larg, arătându-i mai mulți 
dinți decât ar fi fost necesar. 

— A trecut ceva timp, Relkin, ticălos bătrân. 

Regele Olidan a ordonat... nu prea e loc de manevre la faza 
asta. Un mic „du-ţi mizeria de pe drum la mocirla de jos“, spus 


într-un fel mai politicos. Măcar Relkin a fost destul de clar de la 
bun început și nu m-a lăsat să mă fac de rahat în fața celorlalți, 
înainte să-mi bage pe gât ordinele date de Regele Olidan. 

— Elban, condu-i pe frați în josul râului și căutaţi niște 
camere pe-acolo. E o tavernă, îngerul Căzut, aia ar trebui să fie 
suficient de încăpătoare pentru toţi. 

Elban părea surprins că era ales tocmai el, dar surprins în 
mod plăcut. A plescăit din gingiile lipsite de dinţi și a aruncat o 
privire spre ceilalți, peste umăr. 

— L-aţi auzit pe Jorth! Adică pe Prinţul Jorth. Mișcaţi-vă! 

— Uciderea fermierilor se pedepsește cu spânzurătoarea, le- 
am strigat în timp ce ei își întorceau caii. M-ai auzit, Micule 
Rikey? Chiar dacă-i vorba doar de unul. Așa că fără omor, fără 
jafuri, fără violuri. Dacă vrei o femeie, spune-i Contelui Renar 
să-ți cumpere una pe banii lui. La naiba, lasă-l să-ți cumpere 
trei. 

Toate cele trei porți erau acum larg deschise. 

— Căpitane Coddin, a fost o plăcere să te avem alături. 
Călătorie plăcută înapoi spre Ford, i-am urat. 

Coddin a făcut o plecăciune din șa conducându-și trupele în 
noapte. Am rămas doar eu, Gomst și Makin. 

— Condu-ne. 

Și căpitanul gărzilor, Relkin, ne-a purtat prin Poarta de Vest a 
Orașului de Sus. 

Aici nu aveam nicio gloată pe care s-o înfruntăm. Era trecut 
bine de miezul nopţii, iar luna se ridica sus, în înaltul cerului. 
Străzile largi ale Orașului de Sus erau goale, cu excepția câte 
unui servitor care alerga de la o casă la alta. Și poate câte o fată 
de negustor să ne fi privit din spatele obloanelor, dar în rest 
nobilii dormeau duși în casele lor fastuoase, fără să le pese 
câtuși de puţin de întoarcerea prințului rătăcitor. 

Copitele lui Gerrod răsunau tare pe dalele de piatră care 
duceau spre Castelul Înalt. În urmă cu patru ani părăseam 


castelul în papuci de catifea, fără să scot niciun zgomot. 
Zgomotul copitelor potcovite îmi zgâria urechile. Undeva în 
adâncul meu, o voce mică îmi șoptea încă să fiu atent, că altfel îl 
voi trezi pe tata. Stai liniștit, stai liniștit, nu respira, nu-ți lăsa 
nici măcar inima să bată. 

Castelul Înalt este, evident, înalt. În patru ani cât am bătut 
drumurile, am văzut castele destul de mari, dar niciunul nu se 
apropia măcar de dimensiunile Castelului înalt. Locul mi se 
părea familiar și, în același timp, străin. Mi-l aminteam mai 
mare decât îl regăseam acum. Poate că înălțimea i se micșorase 
în mintea mea, dar chiar și-așa mărimea lui era impresionantă. 
Tutorele Lundist mi-a povestit că locul ăsta a servit pe vremuri 
ca fundaţie pentru un castel atât de înalt încât mai să zgârie 
cerurile. Mi-a spus că, din tot ce clădiseră oamenii aceia la 
început, nu mai vedem în zilele noastre decât partea ascunsă 
sub pământ. Nu Constructorii Drumului au fost cei care au 
clădit Castelul Înalt, dar constructorii săi cunoșteau meșteșugul 
aproape la fel de bine ca aceștia. Pereţii nu erau tăiați din piatră 
de carieră, ci mai degrabă din rocă strivită, care pe vremuri 
curgea asemenea apei. Ca prin minune, pereţii din piatră au fost 
întăriți cu bare de metal, bare încolăcite făcute dintr-un metal 
mai dur chiar decât fierul negru din Est. Așa încât Castelul Înalt 
medita în toată imensitatea lui antică, veghind asupra Orașului 
de Sus, asupra Vechiului Oraș și asupra Orașului de Jos. Veghea 
asupra Orașului Crath și a tărâmurilor aflate în stăpânirea sa. 
Stăpânirea mea. Orașul meu. Castelul meu. 

Cu patru ani în urmă 
Am părăsit Castelul Înalt prin Poarta Maronie, o ușă mică 
aflată la poalele de jos ale muntelui, care ducea prin Marele Zid. 
Eu eram ultimul din șir, mă dureau picioarele de la atâtea 
trepte. 


Urme roșietice, lăsate de niște tălpi însângerate, însemnau 
treptele de sus. Probabil că cei care trecuseră pe acolo încă 
sângerau, undeva în temnițele pe care le lăsasem de mult în 
urmă. 

Pentru o clipită l-am revăzut pe Lundist, zăcând pe dalele de 
piatră, cum îl lăsasem. 

Am urcat din pântecele temniţelor castelului până la cea mai 
puțin discretă ieșire din întregul castel. Căcănarii treceau pe aici 
de zece ori pe zi cărând cu ei tezaurul latrinelor. Și, vă spun 
sincer, rahatul regal miroase la fel de tare ca orice alt rahat. 

Fratele care mergea în fața mea s-a întors către mine, 
arătându-și dinţii într-un fel de rânjet. 

— Aer proaspăt! Trage o gură din mireasma asta, Castelanule. 

L-am auzit pe Nubanez strigându-l pe acel Row. O scândură 
de om, făcut numai din zgârciuri, oase și cicatrice vechi, cu niște 
ochi în care mustea răutatea. 

— Mai degrabă ling gâtul unui lepros decât să-mi umplu 
plămânii cu putoarea ta, Frate Row. 

L-am depășit, îmbrâncindu-l în treacăt. Nu era îndeajuns să 
vorbesc asemenea fraților de drum ca să îmi câștig locul printre 
ei, iar a lăsa de la mine nu era o modalitate de a mă face 
acceptat. 

Ancrath se întindea în dreapta noastră. În stânga, dincolo de 
Vechiul Zid, se ridicau steagurile și fumul orașului Crath. O 
lumină precum cea care se lasă dinaintea furtunii acoperise 
totul în jurul nostru. Soiul de lumină care cade pe pământ în 
zilele cu nori aducători de tunete. O lumină fadă, care 
înstrăinează totul în ochii tăi, chiar și cel mai familiar decor. 
Părea, într-un fel, adecvată momentului. 

— Mergem repede și cu spor, a zis Price. 

Price și Rike, singurii fraţi de sânge dintre noi, stăteau umăr 
lângă umăr în capătul coloanei. Rike își smulgea firele de păr 


dintr-o sprânceană, în timp ce Price ne anunţa cum aveau să 
stea lucrurile. 

— Ideea e să punem cât mai multă distanță posibil între noi și 
cocina asta împuțţită. Furtuna ne va acoperi urmele. O să găsim 
pe drum cai, eventual ardem un sat-două dacă o fi nevoie. 

— Tu crezi că oamenii și copoii Regelui nu sunt în stare să ia 
urma atâtor oameni din cauza câtorva picături de ploaie? 

Tare-aș fi vrut ca vocea mea să nu sune atât de curat și 
cristalin în momentul în care am rostit cuvintele. La auzul 
vorbelor mele, toţi s-au întors spre mine. Nubanezul mă săgeta 
cu privirea, cu ochii holbați, și făcea din mână ca și când ar fi 
încercat să-mi spună că trebuie să tac. 

Am arătat spre acoperișurile răsfirate înspre râu, acolo unde 
cetățenii cărora tata le era atât de drag își construiseră casele, 
dincolo de siguranţa dată de zidurile orașului, în dorinţa lor 
arzătoare de a-i fi aproape. 

— Un frate ar putea găsi ușor drumul spre o inimă caldă, o 
bucăţică de carne friptă și poate chiar niște bere, am continuat. 
Am auzit că sunt câteva taverne acolo. Fraţii s-ar putea încălzi la 
un foc, înainte ca ploaia să înceapă să spele urmele lăsate în 
praful drumului. Oamenii Regelui vor călări în sus și-n jos pe 
caii lor mari, udându-se ciuciulete și căutând de zor semnele pe 
care de obicei o gașcă de douăzeci de oameni le lasă pe un drum 
sau pe întinderea unui câmp, bâjbâind disperaţi să dea peste 
necazurile pe care o bandă de fraţi le-ar stârni în mod normal. 
lar noi am sta confortabil la umbra Castelului înalt, așteptând ca 
vremea să se dreagă. Ce, voi credeţi că există vreun om rămas în 
urma noastră care să poată spune cum arătăm? Sau credeţi că 
bunii locuitori ai Orașului Crath vor observa câțiva oameni în 
plus pe lângă cei câteva mii care sunt deja acolo? 

Se vedea că îi câștigasem de partea mea. Vedeam licărul acelei 
inimi calde, pe care tocmai o pomenisem, reflectându-se în 
ochii lor. 


— Şi cum dracu' o să plătim pentru carnea friptă și acoperișul 
sub care ne vom adăposti? 

Price și-a croit drum printre ceilalți, trimițând în fund un 
frate roșcat, pe nume Gemt. 

— O să începem să tâlhărim oamenii aici, la umbra Castelului 
înalt? 

— Da, chiar așa, cum o să plătim, Castelanule? 

Gemt s-a săltat înapoi pe picioare, descoperind în mine o 
țintă mai bună pentru furia lui decât ar fi fost Price. 

Am scos la iveală două monede, ascunse până atunci în raniță, 
şi le-am frecat una de alta sub nasurile lor. 

— Pe-astea le iau io! 

Un om cu fața ascuţită, aflat undeva în stânga mea, s-a repezit 
spre punga, încă plină cu bani. 

Dintr-o mișcare mi-am scos pumnalul de la cingătoare și l-am 
înfipt în mâna lui întinsă. 

— Mincinosule, am strigat și-am înfipt mai adânc cuțitul, 
până când vârful a străpuns de cealaltă parte a palmei, iar lama 
s-a înroșit. 

— La o parte, Mincinosule. 

Price l-a înșfăcat de grumaz și l-a împins jos, la pământ. 

Apoi Price s-a aplecat asupra mea. Orice adult se putea apleca 
asupra mea, dar Price adăuga o nouă dimensiune expresiei în 
sine. M-a apucat de guler și m-a ridicat sus, în dreptul ochilor, 
fără să bage în seamă pumnalul însângerat pe care îl aveam încă 
în mână. 

— Nu te temi de mine, nu-i așa, băiete? 

Duhoarea pe care o emana era îngrozitoare. Leșul unui câine 
mort pute cam la fel. 

M-am gândit preţ de o clipă să îl înjunghii, dar știam că nu 
exista rană care să-l fi oprit să mă rupă în două înainte să moară. 

— Tu te temi de mine? l-am întrebat. 


Atunci am avut un moment de înțelegere noi doi. Price nici 
măcar n-a clipit, dar am văzut în el că înțelege, iar el, la rândul 
lui, a văzut același lucru în mine. Apoi mi-a dat drumul să cad. 

— Vom sta în oraș o zi, a anunţat Price. Fratele Jorg face 
cinste cu băutura. Dacă prind pe vreunul dintre voi, fii de târfe, 
că începe vreun scandal înainte de plecare, apăi am să vă 
stâlcesc, rău de tot. 

A întins apoi o mână spre mine. Mi-am întins și eu mâna spre 
el când, la jumătatea distanţei dintre noi doi, am realizat ce 
vroia de fapt. L-am aruncat punga cu bani. 

— Eu o să merg cu Nubanezul, am spus. 

Price a încuviințat din cap. Chipul negru al unui evadat din 
temnițele castelului este ușor de reținut. O față neagră ar fi fost 
cu siguranță remarcată într-o tavernă din Crath. 

Nubanezul a ridicat din umeri și a pornit spre est, înspre 
câmpiile întinse. Eu l-am urmat. 

— Ar trebui să te temi de Price, băiete. 

Prima răbufnire a furtunii a pus în mișcare tufișurile de 
măceși, care au început să foșnească în amândouă laturile ale 
drumului. Simțeam mirosul aerului electrizat, amestecat cu 
mireasma bogată a pământului. 

— De ce? 

M-am întrebat dacă nu cumva credea că îmi lipsește 
imaginaţia atunci când vine vorba de frică. Unii oameni sunt 
prea nătângi ca să simtă ce li se poate întâmpla. Alţii se 
torturează cu „dacă” și „poate” și își populează visele cu orori 
mai teribile decât răul pe care ar putea să li-l facă cel mai mare 
dușman al lor. 

— De ce le-ar păsa zeilor de soarta unui copil căruia nu-i pasă 
de el însuși? a întrebat Nubanezul. 

S-a oprit o secundă înaintea unei cotituri a drumului și s-a 
apropiat mai mult de marginea de unde începeau tufișurile de 
măceș. Vântul s-a stârnit din nou și valuri de petale albe au 


căzut spulberate printre spinii ascuţiţi. A privit înapoi, în lungul 
drumului pe care venisem. 

— Poate nu mă tem nici de zei, i-am răspuns. 

Picături dolofane de ploaie au început să aterizeze în jurul 
nostru. 

Nubanezul și-a scuturat capul. Picăturile de ploaie străluceau 
în părul lui cârlionţat. 

— Eşti un prost dacă ridici pumnul împotriva zeilor, băiete. 

Mi-a aruncat un rânjet și s-a apropiat de cotitura drumului. 

— Cine știe ce-ţi vor trimite? 

Ploaia părea să fie răspunsul imediat la întrebarea lui. Părea 
să cadă mai rapid decât orice altă ploaie, de parcă simpla 
greutate a apei care aștepta să pice pe pământ accelera 
picăturile de ploaie. Tufișurile nu ne ofereau niciun pic de 
adăpost. Ploaia pătrundea prin tunica mea, suficient de rece cât 
să îmi taie respirația. M-am gândit atunci la confortul pe care îl 
lăsasem în urmă și m-am întrebat dacă nu cumva ar fi trebuit să 
ascult sfatul lui Lundist. 

— De ce așteptăm? am întrebat. 

A trebuit să ridic vocea ca să acopăr mugetul ploii. 

Nubanezul a ridicat din umeri. 

— Pare ceva în neregulă cu drumul ăsta. 

— Pare mai degrabă un râu decât un drum - dar de ce 
aşteptăm? 

A ridicat iar din umeri. 

— Poate că am nevoie de puţină odihnă. 

Și-a atins cu degetele rănile provocate de vătraiul încins și 
chipul i s-a schimonosit într-o grimasă care i-a dezvelit toți 
dinţii. Avea dinţii extrem de albi, spre deosebire de ceilalți frați, 
ale căror guri erau pline de colți cenușii. 

După încă cinci minute de așteptare m-am resemnat. Nu 
aveam cum să ne udăm mai rău de atât, nici dacă picam într-o 
fântână. 


— Cum v-au prins așa, pe toți? l-am întrebat. 

M-am gândit la Price și Rike și ideea că ei doi s-ar fi putut 
preda în fața gărzilor regale părea cumva comică. 

Nubanezul a clătinat din cap. 

— Cum? l-am întrebat din nou, mai tare, ca să răzbat prin 
ploaie. 

Nubanezul a aruncat o privire în urmă, de-a lungul drumului, 
apoi s-a aplecat, apropiindu-se mai mult de mine. 

— O vrăjitoare din vis. 

— O vrăjitoare? 

Nubanezul a încuviințat. 

— Vrăjitoarea a venit la noi în timp ce dormeam și ne-a ținut 
legaţi în vise, până când oamenii Regelui ne-au prins. 

— De ce? am întrebat. 

Dacă ar fi fost să iau în serios povestea cu vrăjitorile - ceea ce 
nu era cazul - știam cu siguranţă că tata nu angajase niciuna. 

— Cred că încerca să îi facă plăcere Regelui, a răspuns 
Nubanezul. 

S-a ridicat pe neașteptate și a luat-o la fugă prin noroi. L-am 
urmat, dar mi-am ținut gura. Văzusem copii târâți în urma 
adulților, care puneau întrebare după întrebare. Dar eu lăsasem 
deoparte copilăriile. Întrebările mele puteau aștepta, cel puţin 
până se oprea ploaia. 

Am alergat prin noroi, menţinând ritmul aproape o oră până 
când el s-a oprit. Ploaia se mai potolise, transformându-se din 
potop într-un răpăială constantă, ce promitea să țină toată 
noaptea și dimineața următoare. De data asta, oprirea noastră în 
tufișurile de măceși s-a dovedit a fi o alegere înțeleaptă. Zece 
călăreţi au trecut în galop, ca niște tunete, pe lângă noi, 
împroșcând noroi din copitele cailor, în stânga și în dreapta. 

— Jorg, regele tău ne vrea înapoi în temniţele lui. 

— Nu mai este regele meu, i-am răspuns. 


Am dat să mă ridic în picioare, dar Nubanezul m-a prins de 
umăr. 

— Ai lăsat în urmă luxul și bogăţiile din castelul Regelui, iar 
acum te ascunzi în ploaie. 

S-a uitat cu atenţie la mine. Ochii lui păreau să citească în 
privirea mea mai mult decât lăsam eu să se vadă și asta nu-mi 
plăcea. 

— Unchiul tău s-a sacrificat încercând să te apere. Cred că era 
un om bun. Bătrân, puternic, înțelept. Cu toate astea, tu ai venit 
cu noi. 

Și-a scuturat noroiul de pe mâna rămasă liberă. Între noi s-a 
întins tăcerea, genul de tăcere care invită la confesiuni. 

— Există un om pe care-l vreau mort. 

Nubanezul s-a încruntat. 

— Un copil nu ar trebui să fie așa. 

Ploaia cădea prin șanțurile sprâncenelor lui încruntate. 

— Oamenii n-ar trebui să fie așa. 

M-am smuls din strânsoarea lui și am pornit la drum. 
Nubanezul m-a prins din urmă. Înainte ca noaptea să se lase de 
tot am mai acoperit încă vreo zece mile. 

În drumul nostru, am trecut pe lângă case de fermieri și pe 
lângă câteva mori de apă răzleţite. După ce s-a lăsat întunericul, 
am zărit într-o vale, sub o punte mică de lemn aflată ceva mai 
spre sud de noi, un pâlc de lumini. Din informaţiile pe care le 
aveam în minte, strânse de pe hărţile lui Lundist, am intuit că 
acolo se afla satul Pineacre, care, până în acel moment, în capul 
meu nu fusese decât un punct verde pe un pergament vechi. 

— Ar fi bun un loc ceva mai uscat. 

Simţeam deja în nări mirosul lemnului ars. Brusc, am realizat 
cât de ușor le vândusem fraților planul meu - puterea pe care ți- 
o dau căldura și merindele. 

— Ar trebui să petrecem noaptea acolo. 

Nubanezul mi-a făcut semn spre puntea de lemn. 


Ploaia cădea încet acum. Ne învăluia ca o pătură rece, care 
sugea vlaga din mine. Mi-am blestemat slăbiciunea. O singură zi 
pe drum mă lăsase aproape mort. 

— Ne-am putea furișa într-unul din hambarele alea, am 
sugerat. 

Două dintre ele erau construite într-o zonă mai izolată, chiar 
pe linia unde începeau copacii. 

Nubanezul începu să clatine din cap. Undeva spre răsărit, se 
auzi tunetul, slab dar prelung. Nubanezul ridică din umeri. 

— Am putea. 

Zeii mă iubeau! 

Ne-am tăiat drum prin câmpie, cotind pe jumătate spre 
mlaștină. Pașii ni se împiedicau în întuneric, iar eu abia mă mai 
împleticeam. 

Ușa hambarului a reacționat cu o bufnitură, apoi s-a deschis 
scârțâind sub umărul Nubanezului. Undeva, în depărtare, a 
început să latre un câine, dar mă îndoiam că vreunul dintre 
fermieri s-ar fi aventurat în ploaie doar la imboldul unei javre. 
Ne-am strecurat înăuntru și ne-am prăbușit în fân. Membrele 
păreau toate ca de plumb, și cred că aș fi plâns de oboseală dacă 
aș fi permis corpului să preia controlul. 

— Nu ţi-e teamă că vrăjitoarea din vis va veni, iar, după tine? 
l-am întrebat. Probabil că va fi foarte supărată când va afla că 
darul pe care i l-a făcut Regelui a evadat. 

Mi-am înnăbușit un căscat. 

— EI, zise Nubanezul. Cred că de fapt a fost un vrăjitor. 

Mi-am ţuguiat buzele. În visele mele, vrăjitoarele erau 
întotdeauna femei. Se ascundeau într-o cameră ascunsă, pe care 
n-o mai văzusem înainte. O cameră a cărei ușă deschisă se afla 
chiar pe coridorul pe care, în vis, trebuia să-l urmez. Pășeam 
peste prag și pielea de pe spate mi se încreţea, și niște viermi 
invizibili începeau să-și croiască drum pe braţele mele. Atunci o 
vedeam, ascunsă în umbre, cu mâinile albe ca niște păianjeni, 


încordate sub mânecile negre. În momentul acela, când dădeam 
să fug, picioarele păreau să-mi fie prinse într-o mlaștină, era de 
parcă aș fi fugit prin sirop gros. Începeam să mă zbat, încercam 
să strig, dar dădeam afară doar liniște, ca o muscă prinsă în 
pânza unui păianjen, în timp ce ea înainta spre mine încet, se 
apropia inevitabil, cu chipul din ce în ce mai clar, în lumină. 
Apucam să-i zăresc ochii... și mă trezeam urlând. 

— Deci nu te temi că va veni după tine iar? am insistat cu 
întrebarea. 

Tunetul a pocnit pe neașteptate deasupra noastră, zguduind 
hambarul din ţâţâni. 

— Trebuie să fie undeva prin apropiere, a răspuns Nubanezul. 
Trebuie să știe unde te afli. 

Am dat drumul aerului din plămâni, abia atunci descoperind 
că îmi ținusem răsuflarea. 

— În loc să vină el, își trimite vânătorul pe urmele noastre, a 
zis Nubanezul. 

Am auzit un foșnet când a început să se învelească în fân. 

— Ar fi păcat să fie așa, i-am răspuns. 

Trecuse mult de când mă vizitase în somn vrăjitoarea din 
visele mele. Aproape că îmi plăcea ideea că s-ar fi putut afla pe 
urmele noastre aici, în hambarul ăsta prins în fălcile furtunii. M- 
am întins pe fânul care înțepa îngrozitor. 

— O să văd dacă reușesc să visez vreo vrăjitoare în noaptea 
asta, a ta sau a mea, nu contează care. Şi dacă se întâmplă s-o 
visez, de data asta n-am să fug nicăieri. Am să mă întorc spre ea 
şi am să-i tai curvei beregata. 

Cu patru ani în urmă 
A tunat din nou. O bubuitură prelungă, care a ținut câteva 
secunde. Am simţit-o drept în piept. Apoi a fulgerat iar, lumina 
a zugrăvit lumea în forme noi, butucănoase. Imaginile rămase 


pe retină s-au amestecat dând naștere unor noi viziuni. Un 
bebeluș zgâlțâit până când sângele începea să îi curgă din ochi. 
Copii dansând în mijlocul flăcărilor unui foc. O altă bubuitură a 
zgâlțâit scândurile și întunericul s-a întors. 

Am rămas așa, cuprins de confuzie, între somn și lumea reală, 
înconjurat de scârțâitul lemnului și vâjâitul vântului. Fulgerul a 
străpuns întunericul nopții, iar atunci am zărit interiorul 
caleştii. În partea opusă mie era mama, cu William alături, 
ghemuit pe bancă, cu genunchii strânși la piept. 

— Furtuna! 

M-am răsucit și m-am lovit de fereastră. Stinghiile obloanelor 
nu cedau apăsării mele; de fiecare dată când o pală de vânt izbea 
caleașca, picături mari de ploaie intrau înăuntru. 

— $șș, Jorg! a zis mama. Culcă-te la loc. 

Nu puteam să o văd prin întuneric, dar caleașca era îmbibată 
cu mireasma ei. Trandafiri și lămâiţă. 

— Furtuna. 

Știam că am uitat ceva. Asta îmi aminteam. 

— Doar ploaie și vânt. Jorg, dragostea mea, nu-ți fie teamă de 
la atâta lucru. 

Îmi era teamă? Am ascultat rafalele de ploaie ascuţindu-și 
ghearele pe ușă. 

— Trebuie să stăm în caleașcă, a zis ea. 

M-am lăsat legănat de caleașca în mișcare, vânând amintirea 
care-mi scăpa, încercând să o prind, să-i dau formă. 

— Dormi, Jorg. 

Suna mai degrabă ca un ordin decât ca o recomandare. 

De unde știe că nu dorm? 

Fulgerul a lovit atât de aproape încât l-am auzit sfârâind 
aproape de noi. Lumina i-a arătat o clipă chipul, umbrit pe 
orizontală de cele trei stinghii ale oblonului. Ochii ei aveau ceva 
sălbatic. 


— Trebuie să oprim caleașca. Trebuie să ne dăm jos. Trebuie 
să... 

— Culcă-te!! 

Vocea ei devenise stridentă. 

Am încercat să mă ridic, dar m-am trezit că nu mă puteam 
mișca, de parcă eram prins într-un noroi gros... sau melasă. 

— Tu nu ești mama mea! 

— Stai în caleașcă, a repetat, în șoaptă. 

Aerul din caleașcă se umpluse cu miros de cuișoare plus o 
adiere de mir rătăcită în fundal: parfumul mormintelor. 
Putoarea pe care o împrăștia înăbușea toate sunetele din jur. 
Mai puţin zgomotul greoi, scrâșnit, al respirației ei. 

Am bâjbâit după clanţa ușii. În loc de fierul rece al zăvorului 
am dat de putrefacție, moliciunea cărnii stricate, atinse de 
moarte. Un țipăt mi-a ţâșnit din piept, dar nu a avut putere să 
străpungă tăcerea. Am zărit-o iar în lumina fulgerului, cu pielea 
căzută de pe oase, cu două hăuri negre, sângerânde, în loc de 
ochi. 

Frica m-a golit de orice putere. Am simţit cum puterea mi se 
scurge în jos, pe picior, într-un șuvoi fierbinte. 

— Hai la mama. 

Degetele ei ca niște nuiele s-au strâns peste brațul meu și m- 
au tras în față, în întuneric. 

În groaza care m-a cuprins, niciun gând nu mai căpăta formă. 
Cuvintele îmi tremurau pe buze, dar nu mai aveam puterea să 
înţeleg sensul lor. 

— Tu nu ești... ea, am reușit să articulez. 

Încă un fulger i-a dezvăluit chipul, la câţiva centimetri de 
mine. Încă un fulger și în lumina lui am văzut-o pe mama 
murind, sângerând în ploaia acelei nopţi de groază, iar pe mine 
m-am zărit agăţat în tufele de măceși, țintuit fără nicio putere în 
strânsoarea a mii și mii de spini. Ţintuit de teamă. 


M-a cuprins atunci o furie rece. Se ridica în mine din 
străfunduri. Mi-am izbit fruntea de fața monstrului și am apucat 
mânerul ușii cu o forță ce nu lăsa loc de nicio tăgadă. 

— Nu! 

Și am sărit în mijlocul furtunii. 

Tunetul se rostogolea în ceruri, prelung, suficient de tare cât 
să-i trezească din somn pe cei veșnic adormiți. Am sărit în sus, 
derutat de mirosul fânului și de fâșâitul paielor din jurul meu. 
Hambarul! Mi-am amintit de hambar. 

Un fir de lumină spărgea întunericul nopţii. Lumina unui 
felinar. Era atârnat de o bară de la intrarea în hambar. La granița 
dintre întuneric și lumina felinarului se ridica o siluetă, silueta 
unui bărbat, un bărbat înalt. Nubanezul era întins pe jos, la 
picioarele lui, adâncit într-un somn agitat. 

Am dat să strig la el, dar mi-am mușcat obrazul suficient de 
tare cât să-mi opresc țipătul. Gustul de fier al sângelui a risipit 
dintr-odată rămășițele visului meu. Bărbatul ţinea în mână cea 
mai mare arbaletă pe care o văzusem vreodată. Cu o singură 
mână a început să întindă coarda arbaletei. Nu se grăbea. 
Presupun că, atunci când vânezi în numele unei vrăjitoare din 
vis, nu o faci niciodată în grabă. Doar dacă nu cumva una dintre 
victimele tale evadează din visul care le-a fost trimis să îi țină 
prizonieri înăuntrul său... 

Am întins mâna după pumnal, dar n-am găsit nimic. M-am 
gândit că l-am pierdut undeva dormind, zvârcolindu-mă prin 
fân. Ceva metalic, aflat la picioarele mele, reflecta o rază din 
lumina felinarului. Un cârlig pentru animale. Doar câteva 
răsuciri ale pârghiei ăleia și totul s-ar fi terminat. Am apucat 
cârligul. 

Urletul furtunii mi-a acoperit mișcările. Nici măcar nu m-am 
furișat. Am traversat distanța dintre noi cu pași mici, ca să fiu 
sigur că nu mă împiedic, dar suficient de repede cât să nu las 
timp ghinionului să acționeze împotriva mea. 


M-am gândit să îl gâtui pe la spate, dar nenorocitul era înalt, 
prea înalt pentru un puști de zece ani. 

Și-a ridicat arbaleta, aţintind-o în jos, spre Nubanez. 

Aşteaptă atunci când e nevoie de așteptare. Asta îmi tot 
spunea Lundist. Dar nu ezita niciodată. 

Am înfipt cârligul între picioarele arcașului și l-am smucit în 
sus cât am putut de tare. 

Țipătul omului cu arbaletă a străbătut toate spaţiile 
neacoperite de bubuitul tunetului și șuieratul vântului. Și 
atunci, Nubanezul s-a trezit. Spre marea mea admiraţie, s-a 
ridicat din somn pe deplin conştient. În doi timpi și trei mișcări 
a fost sus și l-a doborât pe intrus, înfigând un pumnal de oţel în 
pieptul lui. 

Am stat acolo amândoi, cu arcașul mort între noi, fiecare cu 
arma sa plină de sânge. 

Nubanezul și-a șters pumnalul de pelerina arcașului. 

— Asta da arbaletă, e ditai! 

Am târât-o pe podea minunându-mă de greutatea ei. 

Nubanezul a ridicat-o. Şi-a trecut degetele peste ornamentele 
din metal bătute pe lemnul arcului. 

— Cei din poporul meu au meșterit-o. 

A urmărit cu buricul degetului conturul simbolurilor și fețele 
pocite ale zeilor, încrustate în fier. 

— Şi acum îți mai sunt dator cu încă o viață. 

A ridicat arbaleta și a zâmbit, dezvăluindu-și dinţii într-o linie 
albă ce străpungea întunericul, în licărul slab al felinarului. 

— Una va fi suficientă. 

Am făcut o pauză înainte să continui. 

— Contele Renar este cel care trebuie să moară. 

Și zâmbetul i-a pierit de pe buze. 

Vechile coridoare m-au înconjurat din toate părţile și cei 
patru ani s-au transformat într-un vis. Colţuri familiare, aceleași 
picturi agățate pe pereţi, până și aceleași gărzi. Patru ani și totul 
era la fel, cu excepţia mea. 

În nișele săpate în pereţi ardeau lămpi mici, de argint, 
umplute cu grăsimea balenelor prinse în mările îndepărtate. Mă 
mișcăm de la o geană de lumină la alta, în spatele unui gardian a 
cărui armură o făcea pe a mea să arate ca a unui cerșetor. Makin 
şi Gomst fuseseră conduși în alte direcții, iar eu mă îndreptam 
acum, singur, spre nu știu ce recepție pregătită special pentru 
întâmpinarea mea. Chiar și acum, locul mă făcea să mă simt 
mic. Uși construite pentru uriași, tavane înălțate atât de sus 
încât un om cu o lance în mână abia dacă reușea să le atingă. 
Am ajuns în aripa de vest a castelului, unde se află încăperile 
regale. Oare tata mă va întâmpina aici? Ca doi bărbaţi care se 
întâlnesc față în faţă într-o pădure? Cu sufletele dezvelite sub 
cupola planetariului? Mi-l imaginasem așezat în gheara neagră a 
tronului său, veghind îngândurat asupra curţii, în timp ce eu 
eram escortat la el de oamenii Gărzii Imperiale. 

L-am urmat pe singurul gardian care mă conducea, cu vaga 
senzație că eram tras pe sfoară. Mi-aș fi dorit oare să fiu 
înconjurat de oameni înarmaţi? Devenisem atât de periculos 
încât să fiu legat cu lanţuri? Doar paisprezece ani și Regele 
întregului Ancrath să dârdâie în spatele gărzilor sale? 

Pentru o clipă, m-am simţit ca un prost. Mi-am trecut mâna 
peste mânerul săbiei. Lama era turnată din același metal care 
întărea acum zidurile castelului. O adevărată bijuterie de familie 
din patrimoniul Castelului înalt, cu cel puţin o mie de ani mai 
bătrână decât mine. Atunci am simţit dorinţa confruntării, 
săpând adânc în mine, ca o durere. În mintea mea, vocile au 
început să capete contur, protestând zgomotos, ridicându-se 


una împotriva celeilalte. Am început să simt furnicături pe 
spinare, iar mușchii mi s-au încordat, gata de acţiune. 

— O baie, Prinţe Jorg? 

Era gardianul. Am fost cât pe ce să scot sabia la el. 

— Nu, i-am răspuns, străduindu-mă să-mi păstrez calmul. O 
să merg acum la Rege. 

— Regele Olidan s-a retras deja, Prinţe, a zis gardianul. 

Oare își bătea joc de mine? Ochii lui ascundeau o inteligență 
pe care nu reușeam nicicum să o asociez cu cea a unui străjer de 
curte. 

— Adică doarme? 

Mi-aș fi dat un an din viaţă să fi putut scoate uimirea din 
cuvintele mele. M-am simţit exact cum se simţise, probabil, 
Căpitanul Coddin: ca un fraier luat peste picior care nu reușea 
să se prindă de glumă. 

— Sageous vă așteaptă în bibliotecă, Prinţul meu, a zis omul. 

După care a dat să plece. M-am înfipt în gâtul lui și l-am oprit. 

Doarme? Se jucau cu mine, tata și animăluțul lui de casă. 

— Jocul ăsta... i-am zis. Presupun că amuză pe cineva, dar, 
dacă vreodată... îmi mai dai bătăi de cap... o singură dată doar, 
te omor. Gândește-te bine. Eşti doar o piesă în jocul altcuiva și 
nu vei avea nimic de câștigat din asta în afară de o sabie în 
stomac, asta dacă nu decizi să îndrepţi lucrurile în următoarele 
douăzeci de secunde. 

Era o înfrângere felul în care mă foloseam de ameninţări 
ieftine într-un joc al subtilităţii, dar uneori trebuie să pierzi o 
luptă ca să câștigi războiul. 

— Prinţe, eu... Sageous vă așteaptă... 

Vedeam că reușisem să îi transform aerul de superioritate și 
îngâmfare în teroare. leșisem din perimetrul trasat de regulile 
jocului. l-am strâns gâtul un pic mai tare. 

— De ce-aș vrea eu să vorbesc cu acest... Sageous? Ce-i el 
pentru mine? 


— El-el are mare trecere pe lângă Rege. V-vă rog, Prinţe 

Jorg. 

Își șuiera cuvintele pe lângă degetele mele. Nu-ţi trebuie 
multă putere ca să sugrumi un om în felul ăsta, dacă știi de unde 
să-l apuci. 

l-am dat drumul, iar el s-a prăbușit, icnind. 

— În bibliotecă, zici? Cum te cheamă, omule? 

— Da, Prinţul meu, în bibliotecă. 

Și-a frecat gâtul cu mâna. 

— Robart. Numele meu e Robart Hool. 

Am străbătut cu pași repezi Coridorul Lăncilor și m-am 
îndreptat spre ușa capitonată a bibliotecii. M-am oprit în faţa ei 
şi m-am întors spre Robart. 

— Există momente de cotitură, Robart. Răscruci de drum pe 
cărarea pe care o urmăm în vieţile noastre. Momente la care ne 
întoarcem să privim în urmă și care ne fac să ne întrebăm: „Dar 
dacă...” Ăsta e unul din momentele acelea. Nu se întâmplă prea 
des ca cineva să ni le arate. De acum, vei decide fie să mă urăști, 
fie să mă urmezi. Gândește-te bine înainte să iei decizia asta. 

Apoi am deschis ușa bibliotecii. S-a lovit cu putere de perete 
și eu am trecut pragul. 

În mintea mea, pereţii bibliotecii se întindeau până la ceruri, 
încărcaţi de cărți, pline-ochi de cuvântul scris. Am învăţat să 
citesc la vârsta de trei ani. La șapte conversam cu Socrate și 
învățam despre formă și materie de la Aristotel. Am trăit în 
biblioteca asta de când mă știu. Amintirile mele erau însă mai 
vaste decât realitatea: locul arăta mic acum, intrat la apă și 
prăfuit. 

— Am ars mai multe cărți decât ce-i aici! 

Sageous își făcu apariția dintr-o nișă dedicată cărților antice 
de filosofie antice. Era mai tânăr decât mă așteptam, avea cel 
mult patruzeci de ani, îmbrăcat doar într-o haină albă, 
asemenea unei toge romane. Pielea lui avea nuanţa întunecată a 


ținuturilor de est, posibil a locuitorilor induși sau perși, dar n-o 
zăream decât în câteva locuri, evitate de acul tatuatorului. Purta 
direct pe piele textul unei cărți mici, în alfabetul plutitor din 
manuscrisele matematicienilor. Ochii lui... ei bine, știu că 
trebuie să ne ferim de privirea unui om care deţine puteri 
neştiute de alții, dar ochii lui erau blânzi. Îmi aminteau de ochii 
vacilor ce pășteau pe lângă Drumul Castelului, căprui și placizi. 
În schimb, privirea lui cercetătoare avea darul să taie adânc în 
cel spre care era îndreptată. Cumva, nu știu cum, ochii aceia 
blânzi săpau în profunzime. Poate că tatuajul purta în el acea 
putere. Tot ce știu este că, preț de câteva minute bune, nu am 
văzut altceva decât ochii păgânului, n-am auzit nimic în afară de 
respiraţia lui, n-am putut mișca niciun mușchi în afară de inima 
care mi se zbătea în piept. 

Apoi m-a eliberat, ca pe un pește pe care îl arunci înapoi în 
râu, prea mic pentru oala în care-ţi fierbi mâncarea. Am stat așa 
față în faţă, la câţiva centimetri depărtare, și nu-mi amintesc 
când și cum am parcurs distanța dintre noi. Dar cumva am 
ajuns la el. Stăteam acolo, amândoi în picioare, printre cărți. 
Printre cuvintele înțelepte, vechi de zece mii de ani. Platon în 
stânga mea, copiat, copiat și iar copiat, la infinit. „Moderniștii” 
rânduiţi pe rafturi în dreapta mea: Russell, Popper, Xiang și 
restul. O voce mică, ascunsă adânc în mine, își striga dreptul la 
sânge. Dar păgânul smulsese din mine focul. 

— Presupun că tata depinde de tine, Sageous, i-am zis. 

Mi-am mișcat degetele, dorindu-mi din răsputeri să-mi 
doresc sabia. 

— Un păgân la curtea regală - trebuie să-i fi lăsat perplecși pe 
preoți. Dacă Papa ar îndrăzni să părăsească Roma zilele astea, 
probabil că ar fi deja aici, să îți blesteme sufletul la osânda 
veșnică! 

Nu aveam altceva cu ce să mă lupt în afară de dogme. 


Sageous a zâmbit. Avea un zâmbet prietenos, de parcă tocmai 
îi făcusem un serviciu. 

— Prinţe Jorg, bine ai venit acasă. 

Nu avea accent propriu-zis, dar pronunţa cuvintele atât de 
fluid şi de muzical încât îmi amintea de sarazini sau de mauri. 

Era la fel de înalt ca mine, de fapt cred că îl depășeam cu un 
centimetru și ceva. În plus, era destul de zvelt, așa că aș fi putut 
să-l pun la pământ pe loc, să îl las fără suflare. Gânduri ucigașe 
îmi clocoteau în cuget. 

— Ai moștenit multe de la tatăl tău, a zis. 

— L-ai îmblânzit și pe el? am întrebat. 

— Nu poți să îmblânzești un om ca Olidan Ancrath. 

Zâmbetul lui prietenos a prins o nuanţă de amuzament. 

Tare aș fi vrut să știu care era șmecheria. Putea să mă 
controleze pe mine, dar nu și pe tata? Sau putea să-l manipuleze 
pe Rege, dar prefera să acopere asta cu un rânjet? 

Mi-am imaginat pentru o clipă capul tatuat al păgânului 
retezat de pe umeri, cu zâmbetul îngheţat și sângele gâlgâind 
din trupul decapitat. Mi-am dus mâna pe mânerul săbiei. A 
trebuit să-mi pun toată voinţa în spatele acestui gest simplu. 
Simțeam mânerul rece sub atingerea mea. Am strâns degetele 
peste mâner, dar înainte să îl apuc mai tare, mâna mi-a alunecat 
pe lângă corp, ca și când ar fi fost lipsită de viaţă. 

Sageous a ridicat în sus o sprânceană. Avea sprâncenele rase, 
ca și restul podoabei capilare, și desenate la loc. A făcut un pas 
înapoi. 

— Eşti un tânăr interesant, Prinţe Jorg. 

Privirea i se înăsprise. Acum blândă, apoi, imediat, moartă, 
împietrită. 

— Va trebui să descoperim cum funcționezi, bine? O să îi 
spun lui Robart să te conducă în camera ta, trebuie să fii obosit. 
Tot timpul cât a vorbit, degetele mâinii lui drepte au trasat 

cuvinte pe manuscrisul care se întindea peste braţul său stâng, 


trecându-și vârful degetelor pe deasupra unui simbol reliefat, ce 
arăta ca o lună neagră în primul pătrar, subliniind propoziţii, 
apoi subliniindu-le iar. Chiar mă simţeam obosit. Îmi simțeam 
membrele pline cu plumb, trăgându-mă la pământ. 

— Robart! a strigat, suficient de tare cât să se audă până pe 
coridor. 

Apoi s-a răsucit iar spre mine, zâmbind cu blândeţe. 

— Mă aştept să ai vise, Prinţe, după un drum atât de lung. 

Degetele i se plimbau pe câteva rânduri noi, palma stângă pe 
braţul drept. Trasa cuvinte mai negre decât noaptea de-a lungul 
venelor de la încheietura mâinii sale. 

— Visele au darul de a dezvălui unui om cine este. 

M-am luptat din răsputeri să-mi țin ochii deschişi. Pe gâtul lui 
Sageous, chiar în stânga mărului lui Adam, în mijlocul 
mâzgălelilor tatuate pe piele, am zărit o literă, mai mare decât 
toate celelalte, arcuită și ornată atât de mult încât căpătase 
forma unei flori. 

Atinge floarea, m-am gândit. Atinge floarea asta frumoasă. Şi, 
ca prin magie, mâna mea, trădătoarea, s-a mișcat. L-au luat prin 
surprindere degetele mele încleștate pe gâtul lui. Am auzit ușa 
deschizându-se în spate. 

E atât de sfrijit, mi-am spus. Atât de sfrijit. M-am întrebat 
dacă degetele mi se pot închide complet în jurul gâtului său. Nu 
am lăsat niciun dram de violenţă să infesteze gândul; era doar 
curiozitate. Și, uite așa, mâna mea s-a încleștat în jurul gâtului 
său. L-am auzit pe Robart cum trage brusc aer în piept la 
vederea scenei din bibliotecă. Sageous a înghețat, cu gura pe 
jumătate deschisă, de parcă nu i-ar fi venit să creadă. 

Abia reușeam să mă țin drept, abia mă abțineam să nu casc, 
dar i-am susținut privirea și l-am lăsat să creadă că presiunea pe 
care o puneam în strânsoare era de fapt o ameninţare, și nu 
încercarea mea de a rămâne pe picioare. 


— Visele mele îmi aparțin numai mie, păgâne. Roagă-te să nu 
ajungi în ele. 

Apoi m-am întors, înainte să mă prăbușesc, și m-am 
împleticit pe lângă Robart. M-a ajuns din urmă pe Coridorul 
Lăncilor. 

— N-am mai văzut pe nimeni, până acum, să îl atingă pe 
Sageous, Prințul meu. 

Prințul meu. Suna mai bine așa. Am ghicit admiraţie în vocea 
lui, o fi fost sau nu sinceră, asta nu puteam spune - eram prea 
obosit, oricum, ca să-mi mai pese. 

— E un om periculos, dușmanii lui mor în somn. Fie așa, fie 
sunt lăsaţi fără putere. Lordul Jale a părăsit curtea la numai 
două zile după ce s-a certat cu păgânul în fața tatălui vostru. Se 
zice că acum nu poate nici măcar să se hrănească singur și cică 
și-ar petrece zilele cântând fără oprire niște cântecele de leagăn. 

Am ajuns la Scara de Vest, cu Robart murmurând lângă mine. 
Apoi, brusc, a avut o izbucnire: 

— Camera voastră este dincolo, pe Coridorul Roșu, Prinţul 
meu. 

S-a oprit și a început să-și cerceteze vârful cizmelor. 

— Prinţesa stă acum în fosta voastră cameră. 

Prinţesa? Puțin îmi păsa mie. Mâine, mâine aveam să aflu tot. 
L-am lăsat să mă conducă în camera mea. Una dintre camerele 
aflate pe Coridorul Roșu, destinate musafirilor, încăperea i-ar fi 
putut găzdui în ea pe toți cei pe care îi trimisesem să doarmă în 
tavernă, dar, chiar și așa, era o insultă atent mascată. O cameră 
pentru un baron de la ţară sau pentru un văr de departe, venit în 
vizită la castel de pe una dintre moșiile aflate sub protectorat. 

M-am oprit în faţa ușii, clătinându-mă pe picioare de 
oboseală. Vraja pe care Sageous o aruncase asupra mea mușca 
din ce în ce mai adânc, iar puterea mi se scurgea din trup 
asemenea sângelui care năvălește afară din venele tăiate. 

— 'Ţi-am spus că era timpul să alegi, Robart, i-am zis. 


M-am chinuit să articulez cuvintele, unul câte unul. 

— Adu-l aici pe Makin Bortha. Lasă-l pe el să-mi păzească 
ușa. E timpul să alegi. 

N-am mai așteptat să-mi răspundă. Dacă aș mai fi zăbovit o 
secundă acolo, era nevoit să mă care în braţe până la pat. Am 
împins ușa cu spatele și m-am împleticit în cameră, după care 
m-am prăbușit. Am căzut cu spatele peste ușă, am închis-o și 
am alunecat pe podea. Aveam senzaţia că alunec la nesfârșit, din 
ce în ce mai în adânc, într-o fântână fără fund. 

M-am trezit cu o tresărire zdravănă, ca atunci când fiecare 
mușchi din corp își dă brusc seama că nu-și face datoria. 
Imediat după asta a urmat buimăceala de a conștientiza cât de 
adânc dormisem. Când ești pe drum, nu dormi niciodată așa, 
sau cel puțin nu dormi atât de profund dacă vrei să te mai 
trezești. N-am deslușit nimic, vreme de câteva clipe, în 
întuneric. Am pipăit după sabie, dar n-am dat decât de 
așternuturile moi. Castelul Înalt! Memoria începea să-mi revină. 
Mi-am amintit de păgân și de vraja lui. 

M-am rostogolit pe partea dreaptă. Întotdeauna îmi las 
echipamentul în dreapta. Dar acum nu aveam nimic lângă mine, 
nu era decât salteaua moale și adâncă. La cât reușeam să văd în 
jurul meu, părea că am orbit. Am presupus că obloanele erau 
închise bine, pentru că nu zăream nici cea mai slabă strălucire a 
stelelor. Mai era și o liniște de mormânt. M-am întins spre 
marginea patului, dar n-am reușit s-o găsesc. Un pat foarte 
mare, mi-am zis în gând, încercând să găsesc un strop de umor 
în toată situaţia. 

Am dat drumul aerului pe care-l ținusem în plămâni până 
atunci și pe care-l trăsesem în piept în clipa trezirii. Oare ce mă 
făcuse să tresar? Ce mă smulsese din vraja pe care păgânul o 
aruncase asupra mea, ce mă târâse în patul ăsta atât de, ah, atât 


de confortabil? Mi-am tras mâna și am strâns genunchii la piept. 
Cineva mă așezase pe pat și îmi luase hainele. Cu siguranţă nu 
Makin, el nu m-ar fi lăsat gol în mijlocul nopţii. Acel cineva avea 
să poarte o discuţie cu mine, cât de curând. Dar putea să aștepte 
până dimineaţa. Nu voiam decât să dorm, să las ziua să vină. 

Numai că somnul îmi fugise și nu părea să se grăbească înapoi 
spre mine. Așa că am stat întins, gol, pe patul acela straniu, 
întrebându-mă unde oare îmi dispăruse sabia. 

La început, zgomotul a ajuns atât de firav la urechile mele 
încât puteam crede că mi s-a părut. M-am holbat în gol, orb, la 
întunericul din odaie, și mi-am lăsat urechile să absoarbă 
tăcerea. Şi iar s-a auzit, moale ca șoapta cărnii atingându-se de o 
piatră. Auzeam mai degrabă fantoma unui sunet, o respirație 
care abia se deslușea. Sau poate era doar briza nopții, 
plimbându-și degetele prin obloanele trase. 

Un fior de gheaţă mi-a trecut pe șira spinării și mi s-a oprit pe 
umeri. M-am săltat în capul oaselor, mușcându-mi buza ca să 
nu vorbesc, să nu mă dau viteaz în fața unor grozăvii nevăzute. 
Nu mai am șase ani, mi-am zis. l-am pus pe fugă până și pe 
morţi. Am dat la o parte cearșafurile și m-am ridicat. Dacă 
ororile pe care mi le pregătise păgânul mă așteptau ascunse în 
întuneric, atunci cearșafurile nu aveau cum să ţină loc de scut 
împotriva lor. Cu braţele întinse în față, am început să merg 
înainte, până când am dat mai întâi de marginea înșelătoare a 
patului și apoi de perete. M-am întors și-am început să pășesc 
pe lângă zid, pipăind cu degetele forma bucăţilor de piatră. Ceva 
se rostogoli și se sparse cu un zgomot teribil. Picioarele mi s-au 
lovit de un obiect nevăzut și mai că am rămas fără vintre când 
m-am oprit într-o muchie de masă sau ceva asemănător. Apoi 
am găsit bucăţile de stinghie rupte. Am bâjbâit frenetic după 
mânerul obloanelor. Dar acesta m-a sfidat înnebunitor, de parcă 
degetele erau degerate și nu mai aveau puterea de a recunoaște 
obiectul pe care-l atingeau. Pielea de pe spate mi s-a înfiorat. 


Am auzit pași apropiindu-se. Am tras de obloane cu toată 
puterea. Fiecare mișcare pe care o făceam părea slabă, lipsită de 
putere, de parcă m-aș fi mișcat prin sirop gros, ca în visele în 
care vrăjitoarea te urmărește și tu nu poți fugi. 

Obloanele au cedat pe neașteptate. Au zburat în lături, 
lovindu-se de pereţi, și m-am trezit că stau deasupra curţii unde 
aveau loc execuțiile, scăldată acum în lumina lunii. M-am întors. 
Încet, prea încet. Dar n-am dat cu ochii de nimic. Doar o cameră 
argintie de la lumina lunii, populată de umbre. 

Fereastra proiecta razele lunii pe peretele din dreapta mea. 
Umbra mea se întindea în arcul descris de fereastră și se alungea 
până la picioarele unei pânze înalte. Portretul în mărime 
naturală al unei femei. Știam tabloul. Mama. Mama pictată în 
Sala Mare. Mama în rochie albă, înaltă și inaccesibilă, în toată 
perfecțiunea ei. Obișnuia să spună că nu îi plăcea pictura aia, că 
artistul o făcuse mult prea distantă, prea regină. Doar William 
îmblânzește puţin imaginea, zicea. Dacă nu l-ar fi avut pe 
William pictat lângă ea, agăţat de poalele rochiei sale, ar fi 
aruncat tabloul, așa spunea. Dar nu putea să îl arunce pe 
micuțul William. 

Mi-am luat cu greu ochii de la fața ei palidă, scăldată în 
lumina albă a lunii. Se ridica deasupra mea, măreaţă în timpul 
vieții, măreaţă și aici în tablou. Rochia îi cădea în cascade, 
dantela albă ca spuma unei ape: artistul o prinsese bine. O 
pictase atât de bine încât părea reală. 

Obloanele larg deschise purtau suflul rece al nopţii. Am simţit 
în spate un fior de gheață, mai rece decât bruma de toamnă. Mi 
s-a făcut pielea ca de găină. Nu-l putuse arunca pe William. 
Doar că William nu mai era acolo... Am făcut un pas înapoi, spre 
fereastra deschisă. 

— Sfinte Dumnezeule... 

Am clipit, strivind lacrimi între pleoape. 

Ochii Mamei mă urmăreau. 


— Dumnezeu n-a fost acolo, Jorg, a zis. Nimeni nu a venit să 
ne salveze. Tu doar ne-ai privit, Jorg. Ai privit, dar n-ai venit să 
ne ajuţi. 

— Nu. 

Am simţit pervazul rece al ferestrei în spatele genunchilor 
mei goi. 

— Spinii... n-am putut ieși din spini. 

Ea m-a privit cu ochi de culoarea argintului, asemenea lunii. 
Mi-a zâmbit, și pentru o secundă am crezut că mă iartă. Și 
atunci a ţipat. Nu erau țipete ca atunci când au violat-o oamenii 
Contelui. Asta aș fi putut suporta. Poate. Erau în schimb urletele 
pe care le-a slobozit când l-au ucis pe William. Groaznice, 
guturale, strigăte animalice desprinse de pe chipul ei pictat la 
perfecțiune. 

Am urlat și eu. Cuvintele au izbucnit ca un șuvoi din pieptul 
meu. 

— Spinii! Am încercat, Mamă. Am încercat. 

Atunci și-a făcut apariţia el, de după pat. William, drăgălașul 
de William, cu o parte a capului strivită, băgată înăuntru. 
Sângele i se închegase în șuvițele blonde. Pe partea lovită ochiul 
dispăruse, însă celălalt, rămas întreg, mă fixa cu privirea. 

— M-ai lăsat să mor, Jorg, a zis. 

Cuvintele ieșeau boloborosind din gâtul tăiat. 

— Will. 

N-am mai putut rosti nimic. 

A ridicat o mână spre mine, îngrozitor de albă, brăzdată de 
dungi roșii, întunecate, de sânge. 

Fereastra a trosnit sub greutatea mea. Am încercat să mă 
arunc înapoi în cameră, dar ceva mă împingea în față. M-am 
clătinat, gata să cad în gol, dar mi-am recăpătat echilibrul. Will 
stătea acolo, în fața mea, fără să mai spună nimic. 


— Jorg! Jorg! 


Un strigăt și-a croit drum până la mine, venind de departe, 
dar cumva familiar. 

M-am uitat peste umăr, dincolo de fereastră, în golul 
ameţitor. 

— Sari, a zis William. 

— Sari! mi-a poruncit Mama. 

— Jorg! Prinţe Jorg! 

Strigătul se auzise mai tare acum. O smucitură puternică m-a 
azvârlit la podea. 

— Dă-te dracu’ la o parte din drumul meu, băiete! 

Am recunoscut vocea lui Makin. Stătea în pragul ușii, luminat 
din spate de o lampă. Iar eu, nu știu cum, zăceam întins pe jos la 
picioarele lui. Nu eram câtuși de puțin gol, ba mai mult, nu 
apucasem nici măcar să-mi dau jos armura. 

— Jorg, erai rezemat de ușă, zise Makin. Tipul ăsta, Robart, 
mi-a zis să vin repede și când colo te găsesc aici, urlând în 
spatele uşii. 

A aruncat o privire prin cameră, căutând o urmă de pericol. 

— Adică am alergat din Aripa de Sud până aici, doar pentru 
un amărât de coşmar, nu-i aşa? 

Deschise ușa mai larg și adăugă un „Prințe“, rostit cu 
întârziere. 

M-am ridicat în picioare, simțindu-mă de parcă Burlow 
Grasul trecuse peste mine. Nu erau nicio pictură pe perete, nicio 
mamă, niciun Will, ascuns după pat. 

Mi-am scos sabia din teacă. Trebuia să-l ucid pe Sageous. Îmi 
doream atât de mult asta, încât o simțeam pe limbă: gust de 
sânge, fierbinte și sărat. 

— Jorg? a spus Makin. 

Părea îngrijorat, de parcă ar fi avut îndoieli că eram întreg la 
minte. 

Am făcut un pas spre ușa deschisă. Makin mi-a blocat 
drumul. 


— Jorg, nu poți ieși așa, cu sabia scoasă, garda va fi nevoită să 
te oprească. 

Nu era la fel de înalt și solid ca Rike, dar Makin era totuși un 
ditai omul, lat în umeri și mai puternic decât ar trebui să fie un 
bărbat. Nu cred că aș fi putut trece de el fără să-l ucid. 

— Makin, totul se rezumă la sacrificiu, i-am spus. 

Și am lăsat sabia în jos. 

— Prinţe? 

S-a încruntat. 

— O să-l las în viaţă pe nenorocitul ăla. Am nevoie de el. O 
fracțiune de secundă am revăzut cu ochii minții chipul mamei, 
apoi a dispărut lent, dizolvându-se. 

— Trebuie să înțeleg jocul care se joacă aici. Cine sunt piesele, 
mai exact, și cine sunt jucătorii. 

Makin s-a încruntat și mai tare. 

— Jorg, odihnește-te. De data asta în pat, dacă se poate. Era 
deja pe coridor, dar s-a întors și mi-a strigat: 

— Ai nevoie de lumină în cameră? 

La cuvintele astea nu m-am putut abţine să nu zâmbesc. 

— Nu, i-am răspuns. Nu mă tem de întuneric. 

M-am trezit devreme. O lumină cenușie se strecura printre 
obloanele trase, dezvăluindu-mi pentru prima oară decorul 
odăii în care mă aflam: mare, bine mobilată, cu tapiserii 
înfățișând scene de vânătoare agățate pe pereţi. Mi-am desprins 
degetele de pe mânerul săbiei, m-am întins și am căscat. Era 
ceva în neregulă cu patul. Prea moale, prea curat. Când am 
aruncat înapoi așternuturile, s-au lovit de clopoţelul cu care era 
chemat servitorul. Clopoţelul a căzut pe lespezile de piatră, 
scoțând un clinchet cristalin, apoi s-a lovit de covor și și-a 
pierdut glasul. Nimeni nu și-a făcut apariţia. Asta îmi convenea 
de minune: mă îmbrăcam singur de patru ani încoace. La dracu, 


de fapt mă dezbrăcăm foarte rar! Și, la zdrenţele pe care le 
purtam, m-aș fi făcut de râs și în faţa celui mai prost îmbrăcat 
servitor de la curte. Însă n-a apărut niciunul. 

Purtam armura peste zdrenţele cenușii care fuseseră cândva o 
cămașă. Pe masa de lângă pat era o oglindă. Am lăsat-o acolo, cu 
faţa în jos, fără să mă ating de ea. Mi-am trecut repede degetele 
prin păr, verificând dacă nu cumva am vreun păduche mai gras, 
care ar fi putut fi văzut cu ochiul liber, rătăcit printre plete, și 
m-am simţit gata să îmi fac intrarea. 

Mai întâi am deschis larg obloanele. De data asta n-am mai 
avut probleme cu mânerul. Am aruncat o privire peste curtea în 
care se ţineau execuțiile, un perimetru pătrat, înconjurat de 
zidurile cenușii ale Castelului înalt. O grămadă de servitoare și 
flăcăi de la bucătărie se zoreau încolo și-ncoace prin curtea 
posomorâtă, văzându-și de treburile lor, fără să se uite măcar o 
clipă la peticul pal de cer care se înălța, deasupra lor. 

Am părăsit fereastra și m-am pregătit pentru treburile mele. 
Orice prinţ cunoaște bucătăria mai bine decât orice altă parte a 
castelului său. Unde poţi avea parte de mai multă aventură ca în 
bucătărie? Unde în altă parte este rostit adevărul atât de pe 
șleau? Eu și William am învăţat în bucătăriile Castelului înalt de 
o sută de ori mai multe lucruri decât din cărțile noastre de 
latină și strategie. Obișnuiam să furăm câte un manuscris din 
camera de studiu a lui Lundist și apoi o porneam în goană pe 
coridoarele lungi, sărind treptele scărilor, uneori mai multe 
deodată, pentru a ne refugia în bucătării. 

Străbăteam acum aceleași coridoare, simțindu-mă stingher în 
spaţiul strâmt. Am petrecut prea mult timp sub cerul liber, 
trăind sângeros, pe muchie de cuţit. Tot în bucătării am învăţat 
şi despre moarte. Am privit amândoi, de nenumărate ori, cum 
bucătarul ucide cu o smucitură de mână puii vii, 
transformându-i în carne moartă. Ne-am uitat amândoi la 
bucătăreasa Ethel cum smulge penele de pe găinile grase, 


lăsându-le despuiate, gata de măcel. Una-două, dacă-ţi petreci 
vremea prin bucătăriile castelului, înveţi că nu există eleganță 
sau demnitate în moarte. Înveţi cât de urâtă e moartea și ce gust 
bun poate să aibă. 

În capătul Coridorului Roșu am dat colţul, adâncit în 
amintirile mele, fără să fiu atent la nimic. Am apucat să văd o 
siluetă apropiindu-se. Instinctele pe care le-am căpătat pe drum, 
în peregrinările mele, au preluat imediat controlul, înainte să 
bag de seamă părul lung și mătăsurile de pe ea, era deja proptită 
de-un perete, cu gura acoperită de palma mea și gâtul la un 
deget de lama pumnalului meu. Eram faţă în față, iar prizoniera 
mea îmi susținea privirea cu niște ochi de un verde ireal, ca de 
sticlă mată. Mârâitul pe care l-am scos involuntar s-a 
transformat în zâmbet. Mi-am descleștat dinţii, am făcut un pas 
înapoi și i-am dat drumul. 

— Iertare, doamna mea, am zis și am schițat o plecăciune în 
faţa ei. 

Era aproape cât mine de înaltă și probabil cu câţiva ani mai 
mare. 

A rânjit fioros şi şi-a șters gura cu dosul palmei. Pe mână avea 
urme de sânge, își mușcase limba. Dumnezeule, dar era o 
plăcere pentru ochi. Avea trăsăturile ferme, ascuţite cumva la 
nas și pomeţi, dar cu buze pline, iar faţa îi era încadrată de părul 
roșcat-închis. 

— Doamne, da' rău mai puţi, băiete, a zis. 

Mi-a dat roată, de parcă s-ar fi uitat la un cal în târg. 

— Ai noroc că Sir Galen nu-i cu mine, altfel servitoarea ţi-ar fi 
cules capul de pe jos. 

— Sir Galen? am întrebat. O să am grijă să mă feresc de el. 

La gât purta diamante, prinse într-o înnăditură complicată, 
din fire de aur. Bijuterie meșteșugită de un artizan din sud: 
nimeni de pe Coasta Calului n-ar fi fost în stare să facă un 
asemenea obiect. 


— Nu se cade ca oaspeții Regelui să se ucidă unul pe altul. 

Am crezut că e fiica vreunui negustor venit la curte să-l 
lingușească pe Rege. Un negustor din cale-afară de bogat, sau 
poate fiica vreunui conte sau marchiz din est: glasul ei avea o 
tentă estică. 

— Eşti oaspete? a întrebat, ridicând o sprânceană și devenind 
şi mai drăguță. Nu te cred. Pari mai degrabă unul care s-a furișat 
în castel. Posibil prin ungherul latrinelor, după cum puţi. Nu 
cred că te-ai putut cățăra pe ziduri, cel puţin nu îmbrăcat în 
armura asta veche de pe tine. 

Mi-am lovit călcâiele unul de celălalt, asemenea cavalerilor, și 
i-am oferit braţul. 

— Eram în drum spre bucătării, vreau să iau micul dejun. Cei 
de acolo mă cunosc. Poate dorești să mă însoțești și cu ocazia 
asta să verifici dacă sunt de încredere, doamnă? 

A clătinat din cap, ignorând braţul întins. 

— Pot să trimit un băiat de la bucătărie după gărzi, să vină și 
să te aresteze, asta în cazul în care nu întâlnim niciun străjer în 
drumul nostru. 

Așa că am pornit unul lângă celălalt, străbătând coridoarele și 
coborând treptele la rând. 

— Fraţii îmi spun Jorg, i-am spus. Tu cum te numești, 
doamnă? 

Limbajul de curte mi se părea ciudat, mai ales că aveam gura 
atât de uscată. Ea mirosea a flori. 

— Îmi poţi spune „doamna mea“, mi-a răspuns și a strâmbat 
iarăși din nas. 

Am trecut pe lângă doi străjeri, îmbrăcați în armuri de bronz, 
cu coifurile împodobite cu pene. M-au studiat amândoi de parcă 
aș fi fost un rahat evadat din latrină, însă ea n-a zis nimic, așa că 
ne-au lăsat să trecem. 

Am trecut pe lângă depozitele în care erau ţinute butoaiele cu 
saramuri din carne de vită și afumături din carne de porc, 


stivuite până în tavan. „Doamna mea“ părea să știe bine drumul. 
Îmi aruncă o privire cu ochii ei de smarald. 

— Deci ai venit aici să furi sau să ucizi cu pumnalul ăla al tău? 

— Poate câte un pic din fiecare, am zâmbit. 

Era, totuși, o întrebare bună. Nu puteam spune clar de ce 
venisem, dar simțeam că cineva nu voia să mă întorc acolo și, 
din inerție, acţionasem. De când l-am găsit pe Părintele Gomst 
în cușca lui, când fantoma aia și-a croit drum prin mine și 
gândurile mele s-au întors la Castelul Înalt, simt că cineva mă 
împinge cât mai departe de locul ăsta. lar mie nu-mi place să mă 
supun. 

Am trecut Mica Punte, construită din vreo trei scânduri de 
mahon aruncate peste canaturile imense, din oțel, ce despărțeau 
etajele inferioare de restul castelului. Cică ușile astea imense, de 
aproape un metru grosime, turnate în oţel, se puteau da în 
lături, alunecând prin șanțurile săpate în podeaua coridorului. 
Cel puţin așa mi-a povestit Tutorele Lundist. Au fost ridicate 
prin meșteșug magic, străvechi. Nu le privisem niciodate de- 
aproape. Aici ardeau doar torţe, nu se găseau lămpi pe etajele 
servitorilor. Însă mirosul puternic de smoală arsă mă făcea să 
mă simt acasă, mai mult decât orice altceva. 

— Poate voi rămâne, am zis. 

Arcada de la intrarea în bucătăriile regale era chiar în fața 
noastră. Prin ea, îl zăream pe Drane, ajutorul bucătarului, care 
se chinuia să bage jumătate de porc pe ușa bucătăriei. 

— Păi și fraţii tăi nu ţi-ar simți lipsa? a spus ea, pe un ton 
jucăuș de data asta. 

Și-a atins colțul gurii, acolo unde degetele mele lăsaseră niște 
urme roșietice, care începeau acum să se vadă mai bine. 

Ceva, în gestul ei, mă incita. 

Am ridicat din umeri, apoi m-am oprit să-mi desfac curelele 
apărătoarei care-mi acoperea brațul stâng. 


— Se găsesc o grămadă de fraţi când ești pe drumuri, i-am 
răspuns. Stai să-ţi arăt la ce fel de frați m-am referit... 

— Uite... a zis, cu nerăbdare în glas. 

Lumina torței se reflecta în șuvițele ei roșcate. Cu câteva 
mișcări abile, mi-a desfăcut iute cataramele armurii. Fata se 
pricepea la armuri, nu glumă. Poate că Sir Galen avea și alt rol 
pe lângă acela de a lăsa fără capete bădăranii fără maniere? 

— Despre ce vorbeşti? Am văzut și eu braţe la viața mea, deși 
nu chiar în halul ăsta de murdare. 

Am rânjit la vorbele ei și mi-am ridicat braţul astfel încât să 
vadă semnul Frăției, săpat cu fierul pe încheietura mâinii mele. 
Trei benzi cicatrizate urât, arse în piele. S-a încruntat, 
dezgustată. 

— Eşti un mercenar? Și te mândrești cu asta? 

— Mă mândresc cu asta mai mult decât cu cine mi-a mai 
rămas din familia mea adevărată. 

Am simţit cum furia începe să mă împungă încet. Îmi venea s- 
o gonesc pe fătuca asta negustor care îmi tot distrăgea atenţia, 
îmi venea s-o poftesc să se care, s-o pun pe fugă. 

— Ce-s astea? 

A întins mâna spre mine și și-a trecut degetele în susul 
brațului meu, până la cot, până unde îi dădea voie armura. 

— Doamne! mai mult cicatrice decât om, sub toată mizeria 
asta! 

La atingerea ei, am simţit un fior cum mă străbate și m-am 
tras iute, încercând să mă feresc. 

— Am căzut într-un tufiș cu spini când... când eram mic, i-am 
zis și vocea mea a sunat mai pițigăiat decât aș fi vrut. 

— Halal tufiș trebuie să fi fost! 

Am ridicat din umeri. 

— Tufiş de măceș. 

A strâns din buze, tresărind. 


— Trebuie să rămâi nemișcat dacă pici în așa ceva, zise ea, cu 
ochii pironiţi în continuare pe brațul meu. Toată lumea știe. 
Pare că te-a sfâșiat până la os. 

— Ştiu și eu asta. Acum. 

Am pornit spre ușa bucătăriei, cu pas voios. 

Am auzit-o cum aleargă în urma mea, să mă ajungă. Foșnet de 
mătăsuri. 

— De ce te-ai zbătut? De ce nu te-ai oprit? 

— Am fost prost, i-am răspuns. Acum nu m-aș mai zbate. 

Voiam ca fătuca asta proastă să mă lase în pace. Nici măcar 
nu îmi mai era foame. 

Braţul îmi ardea, simțindu-i încă atingerea. Avea dreptate, 
spinii tăiaseră în mine, adânc. Timp de un an și ceva de la acea 
noapte, la fiecare câteva săptămâni, otrava înflorea în rănile 
săpate în carnea mea și îmi curgea prin vene, amestecată cu 
sânge. Ori de câte ori otrava mă lua în stăpânire, făceam lucruri 
care îi speriau chiar și pe fraţi. 

Chiar în momentul în care am ajuns la ușă, în prag a apărut 
Drane. S-a oprit brusc și și-a șters mâinile pe șorțul alb și slinos, 
prins deasupra burdihanului. 

— Ce...? 

Privea peste umărul meu, cu ochii măriți. 

— Prinţesă! 

Părea să se fi speriat deodată. A început să tremure din toate 
încheieturile, de parcă ar fi fost făcut din gelatină. 

— Prinţesă! Ce-ce căutaţi în bucătărie? Ăsta nu-i loc pentru o 
doamnă îmbrăcată în mătăsuri și tot restul. 

— Prinţesă? 

M-am întors spre ea cu ochii holbaţi. Îmi uitasem gura 
deschisă, așa că am băgat de seamă și-am închis-o repede la loc. 

Ea mi-a aruncat un zâmbet, lăsându-mă să mă lupt cu 
întrebarea: să i-l şterg de pe față cu o palmă sau cu un sărut? 


Înainte s-apuc să iau o decizie, o mână greoaie a căzut pe 
umărul meu, iar Drane m-a întors cu fața spre el. 

— Şi cum a ajuns un golan ca tine să o conducă pe maiestatea 
sa în astfel de locuri... 

Întrebarea i-a înţepenit în gâtlej. 

Faţa lui dolofană s-a făcut numai crețuri toată. Încerca să 
vorbească, dar nu reușea. Mi-a dat drumul și, în cele din urmă, 
şi-a recăpătat vocea. 

— Jorg? Micul Jorg? 

Lacrimile i-au ţâșnit din ochi și au început să-i curgă pe 
obraji. 

Eu și cu Will îl priviserăm pe omul ăsta gâtuind niște pui și 
scoțând din cuptoare câteva plăcinte: nu avea niciun motiv să 
dea apă la șoareci din cauza mea. Cu toate astea, l-am scutit de 
jenă; tocmai îmi oferise șansa de a o surprinde pe măria sa. Am 
rânjit spre ea și am schiţat o plecăciune. 

— Prinţesă, ha? Să înţeleg că gunoiul pe care era cât pe ce să-l 
dai pe mâna gărzilor regale este de fapt fratele tău vitreg? 

Și-a regăsit repede stăpânirea de sine. Recunosc asta. 

— De fapt, ești nepotul meu, îmi răspunse ea. Tatăl tău s-a 
căsătorit cu sora mea mai mare în urmă cu două luni. Eu sunt 
mătușa ta, Katherine. 

Mătușa Katherine și cu mine ne-am așezat la masa de lemn 
din bucătărie, unde mâncau de obicei servitoarele. Slujitorii au 
făcut repede ordine, au adus lumânări de toate mărimile și 
opaițe de lut umplute cu grăsime. Apoi s-au îngrămădit în 
cadrul ușii şi au rămas acolo privindu-ne - o șleahtă 
zdrențăroasă, rânjind spre noi și chicotind, de parcă ar fi fost zi 
de sărbătoare, iar noi, măscărici veniţi să-i distreze. La un 
moment dat, Drane și-a făcut iar apariţia, croindu-și drum 
printre servitoare ca o barcă prin apă. Ne-a adus pâine 
proaspătă, un bol plin cu miere, unt auriu și cuțite de argint. 

— Aici e locul perfect dacă vrei să mănânci bine, am zis eu. 


Îmi ţineam privirea aţintită pe Katherine. Nu părea să o 
deranjeze. 

— Pâine caldă, direct din cuptor. 

Am frânt-o în două, lăsând să se ridice un val cald de aburi. 
Raiul cred că miroase a pâine caldă. 

— Drane, știam eu de ce mi-ai lipsit, i-am strigat peste umăr. 

Ştiam că bucătarul cel gras avea să se laude cu asta preţ de un 
an, cel puţin. Nu-mi lipsise câtuși de puţin. Nu m-am gândit la 
el nici măcar o dată, chiar dacă am visat de zeci și sute de ori la 
plăcintele făcute de el. De fapt, când l-am zărit în pragul ușii, 
trebuise să mă chinui puțin ca să-mi amintesc numele lui. Dar 
fata mă făcea să vreau, nu știu cum, să fiu genul de om care își 
amintește. 

Prima îmbucătură a trezit în mine foamea și am devorat 
bucata de pâine de parcă era o halcă de vânat servită pe 
marginea drumului, alături de frați. Katherine s-a oprit să mă 
privească. Mâna care ținea cuțitul i-a rămas suspendată 
deasupra bolului cu miere. Buzele îi zvâcneau ușor, arcuite într- 
un surâs. 

— Mmmmiffig. 

Am mestecat și-am înghițit. 

— Ce-i? 

— Probabil se întreabă dacă o să te bagi sub masă după ce 
termini pâinea, să cauţi bucăţile de oase aruncate câinilor. 

Makin își făcuse apariţia în spatele meu, fără să-l simt venind. 

— Sir Makin, fir-ai tu să fii, da’ știu că ai perniţe la picioarele 
alea. 

M-am întors și-am dat nas în nas cu el, cu armura licărind în 
lumina lumânărilor. 

— Un bărbat în armură ar trebui să aibă decenţa de a face un 
pic de zgomot când se apropie. 

— Am făcut destul zgomot, Prinţe, a zis el. 

Mă trata cu un zâmbet enervant. 


— Poate că mintea îţi era absorbită de lucruri mai presante? 

S-a înclinat spre Katherine. 

— Doamna mea. Nu am avut încă onoarea? 

Ea îi întinse mâna. 

— Prinţesa Katherine Ap Scorron. 

Makin a ridicat o sprânceană la auzul cuvintelor ei. I-a luat 
mâna și a făcut iar o plecăciune, de data asta mai adâncă. l-a 
ridicat degetele spre buze. Avea buze groase, senzuale, își 
spălase faţa, iar părul îi lucea, la fel ca armura, negru ca 
tăciunele și ondulat. Se curăţase bine și, pentru o fracțiune de 
secundă, l-am urât cu toată ființa mea. 

— la loc, l-am invitat. Sunt sigur că bunul Drane va mai găsi 
ceva pâine pe-aici. 

El i-a lăsat mâna. Mult prea lent, după părerea mea. 

— Din păcate, prințul meu, sunt adus în bucătărie mai mult 
de datorie decât de foame. M-am gândit că te găsesc aici. Eşti 
chemat în sala tronului. Cred că sunt vreo sută de gărzi care 
răscolesc coridoarele castelului în căutarea ta. Același lucru este 
valabil și pentru tine, Prinţesă. 

O complimentă cu o privire plină de admiraţie. 

— Am întâlnit un tip, Galen, care te căuta. 

Se ghicea un soi de încordare în cuvintele lui. Makin nu-l 
plăcea pe Sir Galen mai mult decât îl plăceam eu. lar el îl 
întâlnise. 

Am luat pâinea cu mine. Era prea bună s-o las acolo. 

Am străbătut drumul înapoi, spre etajele de deasupra. 
Castelul Înalt părea că se trezise cât stătuserăm noi în 
bucătăriile regale. Gărzi și servitori alergau peste tot, încolo și- 
ncoace. Soldaţi, îmbrăcaţi după eticheta curţii, treceau în 
grupuri de câte doi sau cinci, văzându-și de îndatoririle lor. Am 
trecut pe lângă un lord, îmbrăcat tot în blănuri și lanţuri de aur, 
înconjurat de lachei, care a rămas cu gura căscată la apariția 


noastră. L-am lăsat în urmă, cu tot cu uimire, plecăciune și un 
„bună dimineaţa, Prinţesă!” bâiguit în grabă. 

Am străbătut coridorul și sala, apoi am ajuns în Volta 
Torentelor, anticamera sălii tronului, unde erau așezate 
armurile foștilor regi, aliniate de-a lungul zidurilor ca niște 
cavaleri fantomatici ce vegheau cu vigilență asupra lumii 
noastre. 

— Prinţul Honorous Jorg Ancrath și Prinţesa Katherine, a 
anunțat Makin gărzile aflate în faţa ușilor. 

Mă numise pe mine înaintea prințesei. Un detaliu mic, care 
ascundea însă o nuanţă destul de importantă în Volta 
Torentelor. lată moștenitorul tronului, lăsaţi-l să între. 

Străjerii cu coifuri care vegheau de o parte și de alta ale 
coridorului stăteau la fel de nemișcaţi ca armurile din spatele 
lor. Ne urmăreau doar cu privirile, cu mâinile înmănușate în 
zale fixate pe mânerele săbiilor, înfipte cu vârful în jos în podele. 
Cei doi cavaleri care păzeau ușile de la intrarea în sala tronului 
au schimbat o privire. S-au oprit un moment pentru a se înclina 
în fața Katherinei, după care s-au pus pe treabă și au deschis 
ușile, suficient de larg cât să intrăm amândoi. L-am recunoscut 
pe unul după însemnele de luptă care îi împodobeau platoșa - 
coarne deasupra unui ulm. Sir Reilly. Încărunţise în acești ani în 
care fusesem plecat. Se lupta cu ușa lui, opintindu-se din 
răsputeri să miște placa imensă de stejar, acoperită cu bronz. 
Uşile s-au deschis. Încet, încet, lumea pe care cândva o 
cunoșteam în amănunt s-a ivit din nou în fața mea - mai întâi 
un fir subțire de lumină, apoi, treptat, am avut în față întreaga 
scenă. Curtea regilor Ancrath. 

— Prinţesă? 

I-am luat mâna și, țţinându-i-o sus, am pășit înainte. 

Bărbaţii care au construit Castelul Înalt excelau în meșteșugul 
lor, dar nu au avut niciun strop de imaginaţie. Zidurile clădite 
de ei aveau să rămână în picioare zeci de mii de ani, dar nu 


aveau să poarte nici urmă de măiestrie în ele. Sala tronului era o 
cutie fără ferestre. Ei bine, o cutie lungă de peste cincizeci de 
coți, cu tavanul înalt, la peste zece coți deasupra capetelor, 
pentru a pune mai bine în lumină micimea curtenilor, dar 
neîndoielnic o cutie și nimic mai mult. Galerii complicate, 
săpate în lemn, pentru muzicieni, îmblânzeau aspectul dur al 
încăperii, iar tronul Regelui adăuga o anumită notă de 
splendoare locului. Mi-am ţinut ochii departe de tron. 

— Prinţesa Katherine Ap Scorron, a strigat crainicul de curte. 

Niciun cuvânt despre bietul Jorg. Niciun crainic nu și-ar 
permite o asemenea neglijență fără să fie instruit dinainte în 
privinţa asta. 

Am străbătut podeaua largă, cu pași măsuraţi, sub privirile 
atente ale gărzilor ce flancau zidurile încăperii. Bărbaţi înarmaţi 
cu arcuri, așezați în puncte strategice, de o parte și de alta ale 
sălii, gărzi cu săbii așteptând lângă soclul pe care se ridica 
tronul regal și în dreptul ușii. Oi fi eu lipsit de nume, dar în mod 
cert sosirea mea a iscat ceva interes. În afara gărzilor și în ciuda 
orei matinale, publicul nostru era format din cel puţin o sută de 
curteni. Așteptau pe lângă tron, să le vină rândul la audienţă, 
forfotind, în hainele lor de catifea, pe treptele cele mai de jos ale 
soclului. Mi-am lăsat privirea să alunece peste mulțimea 
fistichie, oprindu-mă asupra celor mai preţioase bijuterii purtate 
de curteni. Apucăturile moștenite de-a lungul peregrinărilor îmi 
erau încă proaspete în mine. Mi-am notat în gând valoarea 
podoabelor. Numai fundul baban al contesei ăleia grase făcea 
cât un cal nou de luptă. Lanţul pe care îl purta lordul cu meclă 
oficială ar fi putut cumpăra zece armuri. Fiecare inel al lui 
valora, fără îndoială, cât un ponei și un arc de cea mai bună 
calitate. A trebuit să-mi reamintescă faptul că mă aflam acolo 
pentru o miză nouă. Același joc vechi, dar cu mize noi. Nu 
neapărat mai mari, dar cu siguranţă diferite. 


Pe măsură ce ne apropiam de tron, zumzăitul mulțimii se 
ridica în valuri. Zarva aia continuă, condimentată de comentarii 
pe muchie de cuţit, sarcasme răutăcioase, insulte înmuiate în 
miere. Ici-colo se auzea câte un suspin provocat de Prinţul care, 
iată, se întoarce la curtea regală purtând încă zdrenţele de pe 
drum; doi pași mai încolo se auzea un râs agasant, pe jumătate 
ascuns după o batistă de mătase. 

Atunci mi-am permis să mă uit la el. 

Patru ani păreau să fi trecut fără să lase nicio urmă peste tatăl 
meu. Stătea pe tronul lui, lăsat pe spate, înveșmântat într-o 
hlamidă din piele de lup, cu marginile turnate în argint. Aceeași 
pe care o purtase în ziua în care plecasem. Coroana neamului 
Ancrath se odihnea pe sprânceana lui; coroană de războinic, 
turnată în fier și bătută cu rubine, care-i ținea strâns părul negru 
amestecat cu fire cenușii, asemenea metalului din care era 
făcută. În stânga lui, pe jilțul desemnat consoartei, şedea acum 
noua regină. Semăna cu Katherine, cu toate că avea trăsăturile 
feței mai moi, încadrate de părul îmblânzit cu o pânză din fire 
de argint, presărată cu pietre de lună. Orice semn lăsat de 
sarcină era ascuns de dantela rochiei de culoarea fildeșului pe 
care o purta. 

Între cele două tronuri se ridica un copac magnific, lucrat cu 
migală în sticlă, cu frunzele de smarald ca ochii Katherinei, mari 
și prelungi, revărsându-și peste tot verdele. Atingea cu ușurință 
aproape doi stânjeni. Crengile și rămurelele lui, de un cafeniu 
cald, asemenea caramelului, se încolăceau sticloase și pline de 
noduri. Nu mai văzusem ceva asemănător. M-am întrebat dacă 
nu cumva copacul era zestrea Reginei. Cu siguranţă valora cât o 
zestre princiară. 

Sageous stătea chiar lângă copacul de sticlă, în lumina verzuie 
care se strecura printre frunzele de smarald. Renunţase la toga 
albă, simplă, în favoarea robelor negre, cu guler înalt, cu un șir 


de agate în jurul gâtului. l-am întâlnit privirea în timp ce mă 
apropiam de tron și am schițat un zâmbet fals pentru el. 

Curtenii s-au dat un pas înapoi, ca să ne facă loc - Makin în 
față, eu și Katherine mână în mână. Parfumurile lorzilor și ale 
doamnelor îmi gâdilau nările: uleiuri de lavandă și portocale. Pe 
drum, cel puţin rahatul avea decenţa de a duhni a rahat. 

La doar doi pași de tron stătea un cavaler înalt, îmbrăcat într- 
o armură magnifică, cu platoșa lucrată în fier și bronz arămiu. 
Pieptul îi era împodobit cu doi dragoni gemeni, încolăciți unul 
în jurul celuilalt, pe fondul unui infern purpuriu. 

— Sir Galen. 

Makin șoptise printre dinţi cuvintele, suficient de tare cât să-l 
aud. 

Am aruncat o privire spre Katherine - avea pe buze un 
zâmbet vag, greu de citit. Galen ne privea cu ochii lui albaștri, 
arzători. Îl apreciam un pic pentru că își arăta ostilitatea atât de 
deschis. Moștenise părul blond al germanicilor, trăsăturile lor 
drepte și frumoase. Dar era bătrân. Cam de aceeași vârstă cu 
Makin. Cel puţin treizeci de veri căra în spinare. 

Sir Galen nu a schițat nicio mișcare pentru a-i face loc lui 
Makin să treacă. Ne-am oprit după ce am urcat doar vreo cinci 
trepte. 

— Tată, am început eu. 

Îmi pregătisem discursul în cap și-l repetasem de sute de ori, 
dar cumva ticălosul ăla bătrân a reușit să mă lase fără cuvinte. 
Tăcerea s-a întins, elastică, între noi. 

— Sper că... am început din nou, dar m-a întrerupt scurt. 

— Sir Makin, a strigat tata, fără să-mi arunce măcar o privire. 
Când mi-am trimis căpitanul gărzilor în căutarea unui copil de 
zece ani, mă aşteptam să-l văd întors până la căderea nopții. 
Chiar și o întârziere de o zi-două ar fi fost de înțeles, în cazul în 
care copilul ar fi dat dovadă de șiretenie și ți-ar fi scăpat printre 
degete. 


Tata a ridicat mâna stângă de pe braţul tronului, nu mai mult 
de câteva degete, dar mișcarea a fost suficientă ca să atragă 
atenţia celor din sală. Vocile doamnelor se auziră o clipă într-un 
zumzăit sonor, care se întrerupse la fel de brusc, când braţul 
tatei se lăsă înapoi pe tronul sculptat în lemn tare. 

Makin și-a plecat capul, fără să spună nimic. 

— O săptămână sau două ar însemna lipsă de competenţă. 
Mai mult de trei ani... aici deja vorbim despre trădare. 

La cuvintele astea, Makin a ridicat iute privirea. 

— Niciodată, regele meu! Trădare... niciodată. 

— Mai demult am avut motive să cred că ești potrivit pentru 
înaltul serviciu, Sir Makin, a zis Tata, cu o voce la fel de glacială 
ca și privirea lui. Așa că îți dau șansa acum să explici ce s-a 
întâmplat. 

Sudoarea lucea printre firele de păr din sprâncenele lui 
Makin. Își repetase discursul de cel puţin tot atâtea ori ca și 
mine. Probabil că, la fel ca mine, îl uitase acum. 

— Prinţul are toate resursele necesare unui moștenitor al 
tronului, începu Makin. 

Am văzut cum Regina se încruntă la auzul cuvintelor lui, 
atent alese. Chiar și gura Tatei s-a încleștat puţin și, preţ de o 
clipă, mi-a aruncat o privire rapidă și indescifrabilă. 

— Când l-am găsit, în cele din urmă, ne aflam pe tărâmuri 
ostile... în Jaseth... la peste șase sute de mile înspre sud. 

— Sir Makin, cunosc foarte bine unde se află Jaseth, zise Tata. 
Să nu te apuci acum să-mi ţii o lecţie de geografie. 

Makin a plecat capul. 

— Maiestatea ta are mulți dușmani, ca toţi bărbaţii măreţi din 
zilele noastre atât de tulburi. Nicio sabie, nici chiar una la fel de 
loială ca a mea, nu ar fi putut să-l apere pe moștenitor în 
tărâmuri precum Jaseth. Cea mai bună apărare a Prințului Jorg 
era anonimatul. 


Am tras cu ochiul spre mulțimea din sală. Makin rămăsese 
totuși cu câteva bucățele întregi din discursul pregătit. 
Cuvintele lui aveau răsunet. 

Tata și-a trecut palma peste barbă. 

— Atunci trebuia să revii la castel cu un prizonier fără nume, 
Sir Makin. Mă întreb cum de-a durat călătoria asta patru ani de 
zile. 

— Prinţul s-a înhăitat cu o bandă de mercenari, Sire. Le-a 
câștigat încrederea și suportul prin propriile talente. Mi-a spus 
drept în faţă că, dacă încerc să-l iau pe sus, ceilalți mă vor ucide 
şi că, dacă voi încerca să-l răpesc, va dezvălui tuturor celor care 
aveau să ne iasă în cale adevărata lui identitate. lar eu l-am 
crezut, pentru că are în el puterea de convingere a unui 
Ancrath. 

E timpul să mă fac auzit, mi-am zis eu. 

— Patru ani petrecuţi pe drumuri ţi-au dat la schimb un 
căpitan mai bun. Războiul te învață mai mult decât ai putea 
vreodată descoperi stând în castelul ăsta. Noi... 

— Sir Makin, ai dat dovadă de lipsă de iniţiativă, a zis Tata. 

Ochii lui nu se desprindeau defel de pe chipul lui Makin. M- 
am întrebat dacă oare chiar am deschis gura. Glasul îi era acum 
încărcat de furie. 

— Dacă aș fi pornit eu după băiat, găseam o cale să mă întorc 
cu el, din Jaseth, în mai puţin de o lună. 

Sir Makin a făcut o plecăciune adâncă. 

— De aceea meriţi locul pe care îl ai pe tron, Maiestate, în 
timp ce eu sunt doar căpitanul gărzii de la castelul tău. 

— Ba nu mai ești de mult căpitanul gărzii mele. Sir Galen 
ocupă acum această poziţie, dat fiind că a servit și Casa de 
Scorron pe același post. 

Galen s-a plecat scurt în faţa lui Makin, cu umbra unui 
zâmbet batjocoritor prinsă în colțul buzelor. 


— Poate dorești să-l provoci la duel pe Sir Galen, pentru a-ți 
recâștiga vechea poziție? a întrebat Tata, trecându-și din nou 
degetele prin barba căruntă. 

— Maiestatea ta, ţi-ai ales căpitanul, a răspuns Makin. Nu aș 
gândi nicicând să trec peste decizia ta cu puterea săbiei. 

Simţise și el capcana care i se întindea. 

— Fă-mi pe plac. 

Tata a zâmbit, pentru prima oară de când intraserăm în sala 
tronului, un zâmbet rece, distant. 

— Curtea a avut parte doar de liniște în absenţa ta. Ne ești 
dator cu puţină distracţie. Dă un spectacol pentru noi. 

A făcut o scurtă pauză, apoi a continuat: 

— Hai, să vedem și noi ce ai învățat pe drum. 

Deci mă auzise atunci când vorbisem. 

— Tată... am început eu. 

Dar el m-a oprit iar. Parcă nu reușeam să ajung la el. 

— Sageous, ia în primire băiatul, a poruncit. 

Și asta a fost tot. Păgânul și-a așternut privirea pe mine și m-a 
înmuiat ca pe un miel. Apoi m-a luat de braţ și m-a condus 
lângă el, sub copacul dintre cele două tronuri. Katherine, cu o 
privire speriată, se grăbi să-și ocupe locul lângă soră-sa. 

Makin și Galen au făcut o plecăciune în fața Regelui. Apoi s- 
au tras câțiva pași înapoi, spre gloata curtenilor, făcându-și loc 
şi delimitându-și perimetrul de luptă, până la steaua de 
marmură săpată în podea, aflată la vreo cinci metri de unde ne 
aflam noi, care marca centrul sălii tronului. S-au întors cu faţa 
unul spre celălalt, au făcut o plecăciune și au scos săbiile. 

Makin avea sabia lungă pe care tata i-o dăduse atunci când îl 
numise căpitan al gărzii regale. O armă bună, cu lama forjată 
din oţel indian, ușoară și întunecată, pe luciul căreia erau 
gravate vechi rune aducătoare de putere. Timpul petrecut pe 
drum săpase crestături de-a lungul lamei, ca într-un jurnal al 


istoriei noastre scrise cot la cot. Nu am văzut niciodată o sabie 
mai bună decât cea a lui Makin. Nu îmi doream să văd una aici. 

Sir Galen n-a schițat nicio mișcare. Își ţinea sabia ridicată, dar 
cu un soi de relaxare în braţ. Nu vedeam niciun semn pe arma 
lui, avea o lamă simplă, forjată în oţel negru, turnată de maeștrii 
fierari turci. 

— Să nu te încrezi niciodată în sabia unui turc... am șoptit eu. 

— Pentru că oţelul turcesc soarbe vrăji mai ceva ca un burete 
ŞI are un ascuțiș parșiv. 

Sageous a terminat în locul meu vechiul proverb. Eram gata 
să-i dau o replică tăioasă, dar zgomotul ascuţit al săbiilor 
încleștate mi-a acoperit vocea. Makin s-a apropiat de teuton, 
fandând jos mai întâi, apoi atacând cu o lovitură de sus. Makin 
avea un stil de luptă inconfundabil, se identifica cu sabia din 
mâna lui. Lama devenea o prelungire a lui, o creatură vie din 
vârf până la mâner. În mijlocul celei mai sălbatice lupte, știa 
exact unde se ascundea pericolul și unde se aflau punctele forte 
în care își găsea siguranţa. 

Sir Galen a blocat lovitura și a ripostat agresiv. Săbiile lor se 
ciocniră scăpărând și zgomotul oţelului se ridică în sala 
tronului, înalt și ascuţit. Abia reușeam să urmăresc schimbul de 
lovituri. Galen lupta cu o incredibilă precizie tehnică. Mânuia 
sabia ca un om care se trezește dimineaţa ca să se antreneze și 
să se dueleze. Lupta ca un om care se aștepta să câștige bătălia. 

Fiecare secundă al primului minut de luptă a numărat cel 
puțin tot atâtea evadări din ghearele morţii. M-am trezit cu 
mâna încleștată pe trunchiul copacului de sticlă. Simțeam 
cristalul neted și rece sub degete. La sfârșitul primului minut de 
luptă am știut că Galen avea să câștige. Ăsta era jocul lui. Makin 
era genial, dar, ca și mine, luptase întotdeauna în bătălii reale. 
Luptase în noroi. Luptase prin sate cuprinse de flăcări. Frontul 
fusese arena lui de luptă. Pe când joculețul ăsta rigid, atât de 
meschin în scopul lui, era toată miza existenţei lui Galen. 


Makin a trimis o lovitură spre picioarele lui Galen. Cam din 
scurt, iar Galen i-a taxat imediat greșeala. Vârful săbiei lui schiță 
o linie roșie de-a lungul frunții lui Makin. Dacă braţul lui Galen 
s-ar fi întins un centimetru mai mult, lovitura i-ar fi spulberat 
craniul. 

— Deci deschizi jocul prin sacrificarea nebunului, Prinţe 

Jorg. 

Sageous șoptise cuvintele cu buzele aproape lipite de urechea 
mea. 

Am tresărit. Uitasem de individ. Privirea mea s-a pierdut o 
clipă printre crengile verzi de deasupra capului. 

— N-am nicio problemă să fac sacrificii, păgâne. 

Trunchiul copacului aluneca fin și neted sub degetele mele, în 
timp ce mâna mea stângă urca de-a lungul lui. Loviturile săbiilor 
ne marcau conversaţia. 

— Dar nu sacrific nimic dacă nu am ceva de câștigat. 

Copacul era mai greu decât îmi imaginasem și preţ de o 
secundă am avut senzaţia că n-am nicio șansă să-l răstorn. 
Obiectul s-a aplecat greoi, fără să producă niciun zgomot în 
cădere. Apoi s-a lovit de trepte, explodând în milioane de 
cioburi. Aș fi putut să orbesc jumătate din aristocrația Casei 
Ancrath, aflată în sala tronului în acel moment, nobilimea dacă 
ar fi privit înspre tron, și nu în direcţia în care se luptau cei doi. 
Așa, le-am decorat doar spatele cu cioburi ascuţite de sticlă. 
Grămada de oameni din primul rând de lângă soclul regal s-a 
transformat într-o gloată urlătoare. Cucoanele de viță nobilă își 
treceau mâinile prin pletele prinse în tiare bătute-n diamante și 
le scoteau tăiate și însângerate. Lorzi încălțați în papuci cusuţi 
cu fir de aur și îmbrăcaţi după ultima modă săreau în sus 
urlând, pe un covor de cioburi. 

Sir Makin și Sir Galen au lăsat săbiile în jos și priveau acum 
uimiți. 


Când Tata s-a ridicat, toţi au tăcut, indiferent dacă erau sau 
nu răniți. 

Toţi în afară de mine. A deschis gura să vorbească, dar de data 
asta i-am luat-o înainte. 

— Lecţiile pe care Makin le-a învăţat în călătoriile lui nu 
includ jocuri de turnir. Războaiele nu se câștigă prin jocuri și 
cavalerisme. Lecţiile învățate de Makin sunt aceleași lecţii pe 
care le-am învăţat și eu. Din păcate, Sir Makin ar prefera să 
moară decât să-și ofenseze regele făcând demonstraţii în 
privinţa lor. 

Nu am ridicat vocea. Din cauza asta au rămas toți tăcuți, 
chinuindu-se să audă ce spun. 

— Tată, am continuat și m-am întors spre el ca să îl înfrunt 
direct. O să-ţi arăt ce-am învăţat. O să mă lupt cu animăluţul 
ăsta de casă germanic pe care-l ţii pe lângă tine. Dacă un bărbat 
cu experiență atât de puţină cum sunt eu îţi va învinge 
campionul, atunci Sir Makin își va recăpăta drepturile. Ei, ce 
zici? 

Mi-am reluat accentul de stradă, doar ca să-l înfurii. 

— Tu nu ești bărbat, băiete, iar provocarea ta nu este decât o 
insultă pentru Sir Galen, care nu merită nici măcar luată în 
seamă. 

A vorbit cu dinţii încleștaţi. Nu îl mai văzusem atât de furios. 
De fapt, nu-l văzusem niciodată furios. 

— O insultă? Poate. 

Am simţit un zâmbet luptându-se să iasă la iveală și l-am lăsat 
să își reverse ironia pe buzele mele. 

— Dar te asigur că sunt bărbat. Am împlinit vârsta în urmă cu 
trei zile, tată. Acum am dreptul să mă căsătoresc. Un lucru 
folositor. Şi cer lupta asta drept darul meu de maturitate. Sau ai 
de gând să întorci spatele celor trei secole de tradiție Ancrath și 
să-mi refuzi dreptul pe care îl am acum, la împlinirea vârstei? 


Venele de pe gât i se umflaseră, iar degetele mâinilor i se 
strângeau spasmodic, de parcă ar fi căutat cu înfrigurare o sabie. 
Nu era prea sigur să contez pe buna lui credință, mi-am spus. 

— Dacă mor, succesiunea la tron nu mai este o problemă, am 
continuat eu. Târfa ta din neamul Scorron îţi va da în curând un 
fiu nou, iar tu vei scăpa de mine. Pentru totdeauna, așa cum ai 
scăpat de mama și de William. Și nu vei mai fi nevoit să-l trimiţi 
pe bunul și bătrânul Părinte Gomst să răscolească mlaștina în 
căutarea mea. 

M-am oprit o secundă, cât să fac o plecăciune spre Regină. 

— Maiestatea ta, n-o lua personal. 

— Galen! 

Vocea tatei devenise un răcnet inuman. 

— Ucide diavolul ăsta, că el nu-mi este fiu! 

În clipa aceea am rupt-o la fugă, strivind sub tălpi frunzele de 
smarald. Sir Galen se repezi spre mine, ţâșnind de pe steaua din 
centrul încăperii, târând în urma lui sabia neagră și strigând 
după sângele meu. S-a apropiat destul de repede, dar lupta cu 
Makin îi luase o parte din avânt. Am îmbrâncit în viteză o babă 
care se afla în calea mea, iar ea a căzut într-o ploaie de dinți 
spulberațţi și perle zornăitoare, desprinse din șiragul pe care îl 
purtase până atunci la gât. 

M-am desprins din gloata de curteni și-am continuat să alerg. 
Renunţase să mai strige după mine, dar îl auzeam în urma mea, 
tropăit de cizme și răsuflare scrâșnită. Cred că avea peste doi 
metri înălțime, dar armura mea sumară, cu mult mai ușoară 
decât a lui, plus avântul cu care alergam compensau pentru 
picioarele mele, cu mult mai scurte decât ale lui. În plină viteză, 
mi-am scos sabia. Avea destule vrăji împletite în lama ei ca să 
cresteze sabia făcută de turc. Am aruncat-o. Nu aveam nevoie 
de greutatea ei. 


Nu mai aveam mult de parcurs. Zidul din stânga se ridica 
amenințător la câțiva pași de mine, iar Galen era la doar câteva 
secunde mai încolo. 

Ochisem anume unul dintre străjeri, unul mai tânăr cu 
perciuni castanii, care stătea cu gura deschisă. Când și-a dat 
seama că nu am de gând să-l ocolesc era prea târziu. L-am 
pocnit direct în frunte cu apărătoarea de pe antebraţul drept. 
Lovitura i-a proiectat capul în zidul din spate. S-a prelins pe 
lângă perete, fără să mai aibă niciun interes pentru toate câte se 
întâmplau. Am înșfăcat arbaleta lui cu mâna stângă, m-am 
întors și am ţintit direct în șanțul dintre nările lui Galen. 
Săgeata abia dacă a reușit să-i străpungă craniul. Ăsta e unul 
dintre neajunsurile arbaletelor deja încărcate, deși cred că fusese 
fixată cu doar câteva ore în urmă. În orice caz, mare parte din 
creierul teutonului a fost spulberat din carcasa lui naturală, iar 
omul zăcea acum pe podea, cât se poate de mort. 

Liniştea din sală ar fi fost deplină dacă nu s-ar fi auzit 
smiorcăiala babei căzute pe jos, lângă soclul regal. Am privit în 
urmă, peste mulțimea de nobili, tăiaţi și însângeraţi, la Galen, 
care zăcea mort cu braţele desfăcute, la ruinele sclipitoare ale 
copacului care se împrăștiaseră până aproape de intrarea în sala 
tronului. 

— Ţi-a plăcut spectacolul, tată? am întrebat eu. Am auzit că a 
fost cam liniște la curte în absenţa lui Sir Makin. 

Și, pentru prima oară în viața mea, l-am auzit pe tata râzând. 
La început, doar un chicotit slab, apoi un hohot nestăvilit, atât 
de puternic încât a fost nevoit să se ţină cu mâinile de tron ca să 
se ridice în picioare. 

— leşiți afară! 


Râsul nestăvilit al tatei s-a stins brusc, ca o candelă în care 
suflase cineva. Vocea lui a spart tăcerea ce se lăsase în sala 
tronului. 

— leşiți afară. Acum o să vorbesc cu băiatul. 

Băiatul, nu „fiul meu“. O nuanţă pe care am reținut-o. 

Și au ieșit. Cei măreţi și puternici, lorzii și doamnele, străjerii 
care îi ajutau pe răniţi, doi dintre ei cărând cadavrul lui Galen. 
Makin a rămas în urmă, după Galen, cranț, cranţ, cranţ peste 
cioburile împrăștiate pe jos, de parcă ar fi vrut să se asigure că 
nu mai rămăsese niciun strop de viaţă în el. Katherine s-a lăsat 
pe mâna unui cavaler, care a condus-o afară. După ce a coborât 
treptele soclului regal s-a oprit și mi-a aruncat o privire, de 
parcă abia atunci ar fi văzut ce eram cu adevărat. Am schițat 
înspre ea o plecăciune batjocoritoare, mai mult dintr-un reflex, 
ca atunci când cauţi cu mâna o sabie. M-a durut să văd ura 
adunată pe faţa ei, atât de nediluată, deși amestecată cu 
perplexitate, dar uneori puţină durere e tot ce ne trebuie ca să 
cauterizăm rana, să oprim infecția. Ea m-a văzut și eu, la rândul 
meu, am văzut-o, amândoi despuiaţi de orice rol, prinși într-un 
moment de înțelegere deplină, ca doi oameni proaspăt 
cununațţi, goi în noaptea nunții lor. Am văzut-o datorită 
aceleiași slăbiciuni pe care am recunoscut-o în mine când am 
străbătut pentru prima oară, în patru ani, câmpiile verzi ale 
neamului Ancrath. Senzația moale, ca atunci când te lași sedus, 
amestecul de dorinţă și nevoie, o formulă care duce la 
dependenţă și care ţi se strecoară sub piele, atât de încet și 
dulce, doar pentru ca, la final, să lase omul fără apărare chiar în 
momentele când are mai multă nevoie de puterea sa. Oh, da, 
chiar m-a durut, dar mi-am terminat plecăciunea și am privit-o 
plecând, condusă afară din sală. 

Regina a plecat și ea, susținută de o parte și de alta de 
cavaleri, mișcându-se puţin ciudat pe trepte, un legănat abia 
vizibil. Acum, în timp ce mergea, puteam să-i văd pântecul 


umflat. Fratele meu vitreg, dacă predicția lui Sageous era 
adevărată. Moştenitorul tronului, în cazul în care aș fi murit. 
Doar o umflătură acum, doar o umbră, dar uneori nu e nevoie 
de mai mult. Mi-am amintit de Fratele Kane, de pe drum, cum 
se alesese cu o tăietură la braț când am atacat satul Hoit. 

— l-o nimica toată, Jorgy, micuţule, mi-a zis atunci când m- 
am oferit să încing cuțitul în foc. Un băiat de țăran cu-o sapă 
ruginită. N-o să meargă adânc. 

— Se umflă, l-am atenţionat eu. E nevoie de fier încins. Dacă 
nu-i deja prea târziu. 

— Dă-o dracu”, doar nu pui fier încins pe mine doar din cauza 
unui țărănoi cu sapă, a zis Kane. 

A murit greu Kane al nostru. Trei zile mai târziu, braţul lui 
zăcea umflat, cât talia mea de gros, scoțând un puroi mai verde 
decât mucii și puțind în așa hal că am fost nevoiţi să-l lăsăm 
urlând în mijlocul drumului, să moară de unul singur. N-o să 
meargă adânc - dar uneori și zgârieturile ajung până la os dacă 
nu ai grijă de ele așa cum trebuie, repede și dur. 

Doar o umflătură. Am privit-o pe Regină plecând. 

Sageous a rămas. Privirea lui se tot întorcea la cioburile 
împrăștiate. Ai fi zis că tocmai pierduse o mare iubire. 

— Păgâne, ai grijă de Regină, l-a concediat Tata. S-ar putea să 
aibă nevoie să se liniștească. 

O concediere, pur și simplu, dar Sageous era prea distras ca să 
observe. Și-a ridicat privirea de la rămășițele strălucitoare ale 
trunchiului pe care-l răsturnasem. 

— Sire, eu... 

Tu ce, păgâne? Vrei ceva? Nu-i locul tău să vrei ceva. 

— Eu... 

Era ceva nou pentru Sageous, vedeam asta clar: era obișnuit 
să controleze. 

— N-ar trebui să rămâi singur, Sire... 

Băiatul? Zi-o tare, omule, scuipă cuvântul. 


— Ar putea fi periculos. 

Mare greșeală să zică una ca asta. Cred că păgânul se baza de 
prea mult timp pe magiile lui. Dacă chiar învățase cum 
funcţiona mintea tatei, atunci trebuia să știe că nu e cazul să 
sugereze că are nevoie de protecție în fața mea. 

— Afară! 

Indiferent ce aș crede despre tata, trebuie să recunosc că 
întotdeauna l-am admirat pentru felul în care folosește 
cuvintele. 

Privirea aruncată de Sageous era plină - dar nu doar de ură. 
Acolo unde Katherine dezvăluise o emoție pură, magicianul 
tatuat îmi arătase o complexitate uimitoare de sentimente. Oh, 
sigur, era ură, asta cu siguranţă, dar și admirație, poate chiar 
respect, și alte nuanţe, amestecate toate în ochii aceia blânzi și 
căprui. 

— Sire! 

A făcut o plecăciune și a pornit spre ușă. 

L-am privit amândoi în tăcere cum pleacă, pășind peste 
covorul lucitor de cioburi, pe care zăceau aruncate, ici-colo, câte 
un evantai sau o perucă bine pudrată. Ușile s-au închis în urma 
lui cu un sunet greoi, bronz lovit de bronz. O urmă în zidul de 
lângă tron mi-a atras privirea. Am aruncat cândva cu un ciocan, 
destul de tare, dar mi-am ratat ţinta. Ciocanul lovise, în schimb, 
acolo. Părea o zi menită pentru cicatrice vechi, sentimente 
vechi. 

— ÎI vreau pe Gelleth, a zis tata. 

A trebuit să-i admir abilitatea cu care mă prindea pe picior 
greșit. Stăteam acolo înarmat cu acuzaţii, îngreunat de trecutul 
meu, iar el mi-a întors spatele, împingându-mă în viitor. 

— Gelleth nu iese din Castelul Roșu, i-am răspuns. 

Era un test. Așa vorbeam noi. Orice conversaţie era un joc de 
poker, fiecare replică un pariu sau mărirea unei mize: zici „pas“ 
sau accepţi provocarea. 


— $mecheriile astea, jucate la petreceri, sunt destul de bune 
și își au rostul lor. L-ai ucis pe teuton. Nu credeam că o să ai 
puterea s-o faci. Mi-ai scandalizat curtea - mă rog, amândoi 
știm ce sunt și cât valorează. Dar poţi face același lucru atunci 
când contează? Poţi să mi-l dai pe Gelleth? 

Ochii mei i-au întâlnit privirea. Nu îi moșteneam ochii 
albaștri, aici semănăm cu mama la capitolul ăsta. Era o întreagă 
iarnă în ochii lui, nimic altceva. Până și în ochii placizi ai lui 
Sageous puteam să sap mai adânc și să găsesc alt substrat al 
lucrurilor, dar ochii tatei nu găzduiau nimic altceva decât un 
anotimp îngheţat. Cred că aici se ascundea întreaga frică pe care 
mi-o provoca, în lipsa asta de curiozitate. La viața mea, am 
văzut de multe ori răutatea, am văzut ura în toate nuanțele ei. 
Am văzut lucirea din ochii torționarului, lumina aceea bolnavă, 
dar chiar și atunci, în cele mai negre momente, exista un 
interes, o firavă alinare. Chiar dacă ţinea în mâini vătraie încinse 
în foc, cel puţin, era curios, cel puţin îi păsa cât de mult doare. 

— Pot să ţi-l dau pe Gelleth, i-am răspuns. 

Puteam? Probabil că nu. Dintre toţi vecinii Casei Ancrath, 
Gelleth era singurul care rămânea în picioare, imposibil de 
atacat. Lordul Gelleth avea probabil mai multe drepturi să 
revendice Tronul Imperiului decât avea tata. În Războiul celor O 
Sută, Meri Gelleth ar avea foarte puţini egali. 

M-am trezit că-mi încleștez mâna pe mânerul pumnalului. 
Mă mânca în palmă să-l scot și să i-l pun la gât, să urlu în 
urechea lui, să aduc puţină căldură în ochii ăia reci. 

Ai pus gaj moartea mamei, nenorocitule! Sângele propriului tău 
fiu. Micuţul William, atât de dulce, mort și abia răcit, iar tu i-ai 
vândut pe amândoi. O pace făcută pentru dreptul de a face 
comerț pe râu. 

— O să am nevoie de o armată, i-am zis. Castelul Roșu nu o să 
cadă cu una, cu două. 

— O să ai pe mână Regimentul Pădurii. 


Tata și-a desfăcut brațele, le-a așezat pe tron și s-a lăsat pe 
spate, privindu-mă. 

— Adică două sute de oameni? 

Am simţit cum degetele se încleștează și mai tare pe mânerul 
pumnalului. Două sute de oameni împotriva Castelului Roșu! 
Cred că nici zece mii n-ar fi fost suficienți. 

— O să-i iau cu mine și pe frații mei, am spus. 

l-am privit atent ochii. Nicio tresărire în iarna din spatele lor, 
nicio umbră la auzul cuvântului „frate”. Slăbiciunea din mine 
mă îmboldea să-i vorbesc despre William. 

— ÎI vei avea pe Gelleth. O să-ţi dau pe tavă Castelul Roșu. O 
să-ți aduc capul Lordului. lar tu îmi vei da pe mână păgânul. 

Și mă vei numi „fiule”. 

Așa că ne-am așezat la masă, în taverna îngerul Căzut. Eu și 
Makin, fiecare cu câte un urcior de bere în faţă. În fundal se 
auzea vocea spartă, chinuită, a unui rapsod răgușit care se 
străduia să se facă auzit prin gălăgia dinăuntru. În jurul nostru, 
fraţii se amestecaseră cu toate scursurile din Orașul de Jos, 
punând pariuri, destrăbălându-se cu târfele și bându-și minţile. 
Rike stătea în apropierea noastră, cu fața băgată într-un pui 
prăjit. Părea tentat să-l tragă pe nas, în loc să mai piardă timpul 
cu mestecatul. 

— Jorg, tu ai văzut vreodată Castelul Roșu? a întrebat Makin. 

— Nu. 

Makin și-a fixat privirea pe urciorul cu bere. Nici măcar nu se 
atinsese de el. Câteva secunde am ascultat amândoi zgomotele 
produse de Rike în timp ce rodea oasele de pui. 

— Dar tu? l-am întrebat. 

Clătină din cap în semn că da și se lăsă pe spate în scaun, cu 
privirea fixată pe felinarele de deasupra intrării. 


— Când eram paj în garda lui Sir Reilly, am dus un mesaj 
Lordului Gellethar. Am stat o săptămână în Castelul Roșu, în 
încăperile destinate musafirilor, înainte ca Meri Gellethar a 
catadicsi să ne primească. Sala tronului său face de râs tronul lui 
taică-tău. 

Fratele Burlow a trecut pe lângă noi clătinându-se, cu 
burdihanul scăpat pe deasupra cingătorii late, cu o halcă de 
carne într-o mână și două carafe în cealaltă, cu spuma berii 
vărsându-i-se peste degetele încleștate. 

— Așa, și cum e castelul? 

Puțin îmi păsa mie care sală de tron era mai cu moţ. 

Makin se juca absent cu urciorul de bere, fără să bea din el. 

— Jorg, e sinucidere curată. 

— Atât de grav? 

— Mai rău. 

O târfă văcsuită, cu părul cărămiziu și buze vopsite în roșu, s- 
a așezat în poala lui Makin. 

— Unde ţi-e zâmbetul, frumosule? 

Avea sâni ca lumea, plini și îndrăzneţi, înghesuiți într-un 
corset dantelat, strâns cu balene. 

— Sunt sigură că-l pot găsi pe undeva pe-aici. 

Și mâinile ei se făcură nevăzute sub dantela fustei, cuprinzând 
mijlocul lui Makin. 

— Sally o să ai aibă grijă de tot. Chipeșul meu cavaler nu are 
nevoie de băieței care să-i țină de cald. 

Și, spunând asta, mi-a azvârlit o privire plină de gelozie. 
Makin a împins-o de pe el. 

— E construit într-un munte. Deasupra stâncilor se ridică 
ziduri atât de înalte, încât te doare gâtul dacă încerci să te uiţi în 
sus, la parapete. 

Makin s-a întins după bere și a cuprins carafa cu palmele. 

— Oh! 


Târfa se adună de pe podeaua udă și își șterse mâinile de 
poalele rochiei. 

— Acu' nu cred că era nevoie să faci asta! 

Makin nu-i aruncă nici măcar o privire. Îşi aţintea privirea 
întunecată spre mine. 

— Uşile sunt din fier, groase cât lungimea unei săbii. lar ce se 
vede la suprafață nu e decât o mică parte. În pivnițele alea zac 
provizii care ar putea ajunge ani întregi. 

Sally se dovedea a fi o adevărată profesionistă. Și-a îndreptat 
atenţia spre mine cu atâta ușurință, încât jurai că fusesem de la 
bun început obiectul afecțiunii ei. 

— Așa, și tu cine să fii oare? 

S-a dat mai aproape de mine și și-a trecut degetele prin părul 
meu. 

— Eşti prea drăguţ pentru banditul ăla nesuferit, a continuat. 
Eşti de ajuns de mare ca să înveți cum stă treaba cu fetele, iar 
Sally o să-ţi arate tot, de-a fir a păr. 

Îşi lipise buzele de urechea mea și fiecare cuvânt pe care îl 
rostea îmi provoca fiori pe gât. Nările mi se umpluseră cu 
parfumul ei ieftin de lămâiță, amestecat cu mirosul de opium al 
respirației, care tăia duhoarea de bere din tavernă. 

— De câţi oameni am avea nevoie? Ca să dărâmăm toată 
şandramaua în capul Lordului Gellethar? am întrebat. 

Ochii lui Makin au revenit la lumina felinarelor, iar degetele i 
s-au albit strângând urciorul cu bere. Undeva, în spatele nostru, 
Rike scoase un urlet îngrozitor, urmat la scurt timp de zgomotul 
asurzitor produs de un corp lovit tare de o masă. 

— Dacă ai avea zece mii de oameni, a zis Makin, ridicându-și 
glasul ca să acopere celelalte sunete din tavernă... Zece mii de 
oameni bine echipați, care să aibă artilerie de asediu, multe 
mașinării de asediu, atunci e posibil să-l dobori într-un an. Asta 
dacă reușești să scapi de atacul aliaților lui. Cu trei mii ai putea, 
în cele din urmă, să-l înfometezi. 


l-am prins mâna lui Sally chiar când aluneca în josul 
stomacului meu, țintind spre închizătoarea cingătorii. l-am 
sucit puţin încheietura mâinii și corpul ei s-a arcuit, 
îndreptându-se mai mult spre mine. Avea ochii verzi, ca şi 
Katherine, dar mai înguști și nu la fel de limpezi. Sub toate 
smacurile alea, părea să fie cu doar câţiva ani mai mare decât 
mine, în jur de douăzeci, nu mai mult. 

— Şi dacă găsesc o cale să intrăm în castel? Cum ar fi, frate 
Makin? câţi oameni ne-ar trebui atunci ca să cucerim Castelul 
Roșu, dacă reușesc să deschid o ușă? 

Vorbeam la câţiva centimetri de fața lui Sally. 

— Garnizoana are în jur de nouă sute de oameni. Majoritatea 
veterani. Lordul trimite carnea tânără la graniţe și o aduce 
înapoi la bază abia după ce s-a copt bine. 

Am auzit scaunul lui Makin sărind de sub el. 

— Care dintre voi, târfelor, ați aruncat cu asta? a urlat el. l-am 
ținut mai departe fetei mâna sucită în continuare. 

Am prins-o de gât cu cealaltă mână și am tras-o mai aproape. 

— În seara asta îți vom spune Katherine și o să ne arăţi cum 
stă treaba cu fetele. 

O parte din pâcla care-i învăluia privirea, de parcă ar fi fost în 
mijlocul unui vis, fu repede înlocuită de frică. Dar nu asta mă 
deranja. Aveam doar două sute de oameni cu mine și nicio ușă 
secretă care să mă ducă în Castelul Roșu. Îngrijorarea mi se 
părea, cumva, firească. 

Cartea mea s-a sucit din nou. Eu zic cartea „mea“, dar, în 
realitate, era furată. Am șterpelit-o din biblioteca tatei când am 
părăsit castelul. Volumul se clătina spre mine, amenințând să- 
mi prindă nasul între coperţi. 

— Stai locului, fir-ai să fii! 

— Mmm. 


Sally a mormăit somnoroasă și și-a lăsat fața în pernă. 

Am așezat cartea înapoi între fesele ei, după ce i-am mai 
îndepărtat puțin picioarele cu coatele. Peste marginea cărții, 
vedeam curba pe care o trasa spinarea lui Sally, ușor ridicată în 
partea de jos, urcând pe spatele ei neted și fin pentru a se pierde 
în cele din urmă printre buclele de păr roșcat ce-i acopereau 
gâtul. 

— Aici scrie că e o vale, în Gelleth, căreia i se zice Cheiul 
Leucrotei, am zis eu cu glas tare. Cică ar fi pe undeva prin 
tărâmurile pustii, din josul Castelului Roșu. 

Lumina dimineţii se strecura prin geamurile deschise. Adierea 
aerului de afară era puţin rece, dar senzaţia pe care o provoca 
era plăcută, ca atunci când iei o gură de bere. 

— Mmmmnnn, am auzit mormăitul lui Sally de undeva din 
pernă. 

O epuizasem. Da, la vârsta mea poţi seca de energie chiar și 
târfele. Combinația asta n-o mai încercasem - o femeie în 
mâinile mele și timp suficient să mă ocup de ea. Am descoperit 
că-mi place. Rămân multe de spus și de făcut atunci când nu 
ești nevoit să-ți aștepți rândul, sau când nu trebuie să termini 
înainte ca flăcările să pună stăpânire pe clădirea în care te afli. Și 
dacă adaugi la asta și dorinţa ei! Asta iar a fost ceva nou pentru 
mine, chiar dacă a trebuit să o plătesc. Pe întuneric, mi-am 
putut imagina că era gratuit. 

— Acum, dacă îmi aduc bine aminte greaca veche, și cred că 
aici chiar nu greșesc, un leucrota este un monstru care poate 
glăsui asemenea unui om pentru a-și momi astfel prada. 

Mi-am îndoit un pic gâtul ca să o pot mușca de coapsă. 

— Şi, din proprie experienţă, orice monstru care glăsuiește 
asemenea unui om nu este altceva decât un om. Sau cel puţin a 
fost. 

Picioarele îmi atârnau peste marginea patului. Mi-am mișcat 
puţin degetele de la picioare. Uneori chestia asta ajută. 


M-am întins după cea mai veche carte dintre cele trei pe care 
le furasem din bibliotecă. Era textul scris de un Constructor pe 
foi de plastic, încreţite de cine știe ce foc străvechi. Înţelepţii din 
est ar plăti o sută de bani de aur pentru unul dintre textele 
scrise de Constructor, dar mă așteptam la un profit mai mare de 
atât. 

Tutorele Lundist a fost cel care m-a învățat limba 
Constructorului. Am învățat-o pe de rost într-o lună, iar el a 
început să se laude cu asta oricui era dispus să asculte. Asta 
până câitd tata i-a închis gura cu o privire cruntă, genul de 
privire care îl făcuse faimos printre supuși. Bătrânul Lundist 
zicea că știu vorbele Constructorului mai bine decât oricine 
altcineva în Imperiul Fărâmiţat, dar, sincer, nu înţelegeam nici 
jumătate din cuvintele scrise în micuța carte pe care o 
șterpelisem. 

Puteam citi „Strict Secret” în susul și în josul fiecărei pagini, 
dar „Neurotoxicologie”, „Carcinogen”, „Mutagen”? Poate că erau 
stiluri vechi de exprimare. Nici în ziua de azi nu m-am prins. Cu 
toate astea, cuvintele pe care le-am recunoscut erau destul de 
interesante. „Arme”, „Movilă”, „Distrugere în masă”. Ultima 
pagină avea chiar și o hartă desenată, lucitoare și plină cu tot 
soiul de contururi în relief. Tutorele Lundist mă învățase și 
puţină geografie. Suficient cât să pot potrivi mica hartă cu 
„Priveliști din Castelul Roșu“, o lucrare excepţional scrisă, deși 
îngrozitor de plictisitoare - O istorie a neamului Gelleth, ale 
cărei coperţi din piele se odihneau acum în scobitura dintre 
fesele ah-atât-de-bune ale dragei de Sally. 

Chiar și când am reușit să descifrez cuvintele Constructorului, 
propoziţiile nu se legau deloc. „Scurgerea armei binare este 
acum endemică. Componentele unare, mai ușoare chiar decât 
aerul, au un efect toxic mult prea slab, deși rosiosis este un 
simptom destul de obișnuit al expunerii topologice.” 


Sau, citez de pe aceeași pagină: „Efectele mutagene sunt 
destul de frecvente în urma scurgerilor binare”. Degeaba mă 
chinuiam să găsesc sensuri în greaca veche, nu se lega nimic. Te 
pomenești că furasem o carte veche de basme? 

— Jorg! a urlat Makin de dincolo de ușă. Escorta e aici să te 
conducă la Regimentul Pădurii. 

Sally a tresărit auzindu-l, dar am ţintuit-o la loc, pe pat. 

— Spune-le să aștepte, am strigat. 

Regimentul Pădurii nu avea să-mi fie de prea mare folos. 
Poate doar dacă ar fi avut zece mii de prieteni care să li se 
alăture. 

— Sfinte Sisoie, abia mă mai mișc. 

Sally a încercat din nou să se ridice. 

— Oh! E deja dimineaţă. Sammeth o să mă omoare. 

— Ți-am zis să stai locului, la naiba. 

Am scos o monedă din punga de pe masă și am aruncat-o 
spre ea. 

— Ia, să i-l dai lui Sammeth, lua-l-ar naiba. 

Ea s-a lăsat să cadă înapoi, cu un aer de protest amestecat cu 
răsfăț. 

— Scurgerea armei binare. 

De parcă ar fi avut mai mult sens să le rostesc cu glas tare. 

— Deci, zici că mergi la Castelul Roșu? a întrebat Sally, 
înăbușindu-și un căscat. 

Am ridicat o mână, ca să o iau la palme. Evident că nu a văzut 
gestul meu, iar O istorie a neamului Gelleth bloca cea mai bună 
țintă. 

— Să-i saluți pe omuleţii ăia roșii din partea mea, a spus. 

Rosiosis. 

Mi-am coborât mâna pe șoldul ei. 

— Omuleţi roșii? 

— Îhâm. 

Am simţit-o zvâcnind. Am prins-o mai tare. 


— Omuleţi roșii? 

— Da. 

O nuanţă de iritare i se ghicea în voce. 

— De ce crezi că se numește Castelul Roșu? 

M-am ridicat în fund. 

— Makin! Vino aici! am strigat destul de tare cât să mă audă 
tot hanul. 

Makin a dat buzna în cameră, cu o mână pe mânerul săbiei. 
Un zâmbet și-a croit drum spre colțul buzelor lui când a văzut-o 
pe Sally întinsă pe pat, goală-pușcă, dar nu și-a ridicat mâna de 
pe armă. 

— Prinţul meu? 

De data asta, Sally chiar s-a zbătut să se ridice. Aproape a 
reușit să se ridice în patru labe și O istorie... a zburat din locul în 
care o proptisem. 

— Prinţ? Nimeni nu a spus nimic despre un prinţ! Nu e 
niciun prinţ, ce dracu’! 

Am împins-o din nou. 

— Makin, ce-am discutat noi ieri... am spus. 

— Da? 

— Vrei să adaugi ceva la descriere? Nimic despre cei nouă 
sute de veterani? am întrebat. 

Pentru o clipă se blocă. Arăta la fel de tâmp ca idiotul Maical. 

— Ceva despre culoarea lor? am adăugat eu, dându-i un 
indiciu. 

— Ah! 

Pe faţă i se întinse un rânjet. 

— Bujoreii? Mda. Sunt roșii ca homarii fierţi, toți, până la 
ultimul. Ei zic că li se trage de la ceva din apa pe care o beau. 
Credeam că toată lumea știe de povestea asta. 

Rosiosis. 

— Habar n-am avut, am spus. 


— Atunci taică-tău ar fi trebuit să-l spânzure pe Tutorele 
Lundist, a spus Makin. Toată lumea știe asta. 

Monștri din adâncuri. 

— Ăsta nu-i prinţ în veci! s-a auzit vocea revoltată a lui Sally. 

— Ai fost futută regește. 

Makin a schițat spre ea o mică plecăciune. 

Castelul Roșu și soldăţeii lui roșii de deasupra. 

Am coborât din pat. 

Movilă de arme. 

Scurgere. 

— Deci, a spus Makin. Suntem gata să mergem? 

M-am întins să-mi iau pantalonii. Sally s-a rostogolit în timp 
ce încercam să mă îmbrac, chestie care nu mă ajuta deloc. l-am 
privit goliciunea, pe care lumina soarelui de dimineaţă o 
evidenția din belșug. M-am întrebat dacă chiar fac bine jucând 
ambele cărţi pe care le aveam în mânecă: Regimentul Pădurii și 
fraţii, pe niște bănuieli nebunești și presupuneri fără fond, 
bazate doar pe câteva cuvinte obscure... 

— Zi-le că într-o oră. 

Degetele mele se răzgândeau. Au început să dezlege iarăși 
şireturile pantalonilor. 

— Sunt gata într-o oră. 

Sally s-a lăsat pe spate în perne și a zâmbit. 

— Prinţ ziceai, așa-i? 

Mi se părea, deodată, că-i o idee bună să mai stau lungit acolo 
un pic. 

— Hai ho! Căpitane Coddin! 

Am coborât scările într-o dispoziție deosebit de bună, cu 
puţin timp înainte de prânz. 

Căpitanul m-a onorat cu o plecăciune rigidă, cu buzele 
presate într-o linie strânsă. Într-un colț mai îndepărtat, câțiva 


frați mai mici, Roddat, Jobe și Sim își îngrijeau mahmureala. L- 
am văzut pe Burlow sub o masă, sforăind. 

— Credeam că te-ai întors la Chelny Ford, căpitane, să ne 
protejezi frontierele de jafurile bandiţilor și ticăloșilor, am spus 
plin de voioșie. 

— Au fost unele nemulțumiri cu privire la felul în care mi-am 
îndeplinit rolul. Unele voci de la Curte au susținut că am lăsat 
prea mulți nemernici și pungași să treacă de garnizoana mea în 
ultima vreme. Mi s-a ordonat să vă escortez în Crath. 

A făcut un semn spre ușa care dădea în stradă. 

— Dacă Prinţul Jorg este gata? 

Am decis că-mi place de tip. Asta m-a surprins. Mie de regulă 
nu-mi plac oamenii. Am dat vina pe starea de spirit. Nimic nu 
înmoaie omul mai rău decât o noapte de destrăbălare. 

Așadar, Coddin și cei patru soldați ne-au scos prin Poarta de 
Vest. Îi aveam pe Makin cu mine, desigur, și pe Elban, pentru că 
așa era el bătrân, însă nu aveam prea mulți frați care să aibă mai 
mult de o jumătate de creier. L-am luat cu mine și pe Nubanez. 
Nu sunt sigur de ce, dar l-am văzut așezat la bar, mâncând un 
măr, cu arbaleta pe genunchi, și m-am gândit să-l iau și pe el. 

Am apucat-o pe Vechiul Drum, spre Pădurea Rennat, 
douăsprezece mile sau cam așa ceva, în linie dreaptă, așa cum l- 
au construit oamenii Romei cu multe secole în urmă. 

Coddin călărea în față, flancat de băieții lui, iar noi, în urma 
lor, mergeam agale, bucurându-ne de ziua care se întindea 
leneșă înaintea noastră. Makin a dat pinteni calului, care i s-a 
alăturat lui Gerrod, fornăind ameninţări, cum fac de obicei 
armăsarii. 

— Ar fi trebuit să mă lași pe mâna lui Sir Galen, Jorg, a spus 
Makin. 

— Crezi că ai fi putut să-l învingi? 


— Nu. Teutonul își cunoștea bine sabia, a zis Makin, și își 
șterse gura cu mâna. Până acum n-am încrucișat sabia cu un 
luptător mai bun decât el. 

— Se poate, dar nu el era cel mai bun dintre voi doi, am spus. 

Pentru o clipă, între noi s-a lăsat tăcerea. Elban a rupt liniștea. 

— Ce, Makin a găsit un om pe care nu l-a putut bate? Sir 
Makin? Nu-mi vine să cred. 

Buzele lui reușiră să articuleze un „șir” stropit bine cu salivă, 
în loc de „Sir“. 

Makin s-a întors în șa pentru a-l privi în față pe Elban. 

— Ba să faci bine să crezi. Campionul Regelui m-ar fi lăsat lat. 
Cu toate astea, Jorg l-a învins. 

A dat din cap spre Nubanez. 

— Cu o arbaletă. Ai fi fost mândru. 

Nubanezul și-a trecut mâna negră ca funinginea peste fierul 
forjat al arcului, atingând chipurile zeilor săi păgâni. 

— Nu e nicio mândrie în asta, Makin. 

Niciodată n-am reușit să-l citesc pe Nubanez. Un moment 
părea la fel de simplu ca Maical, pentru ca, în secunda 
următoare, să fie mai profund decât cea mai adâncă fântână. Ba 
alteori se întâmpla să fie amândouă deodată. 

— Maical, am spus cu glas tare, amintindu-mi de el. Până la 
urmă ce s-a întâmplat cu idiotul nostru? A murit? Am uitat să 
întreb. 

— L-am lăsat în Norwood, Jorth. Ar fi trebuit să moară, la 
cum zăcea cu mațele pe-afară pe acolo, dar s-a tot agăţat de 
viață și s-a văietat tot timpul, a spus Elban. 

Și-a şters scuipatul de pe bărbie. 

— Prea prost să moară, a spus Makin rânjind. A trebuit să-l 
târâm până la o casă de la marginea orașului. Micul Rikey vroia 
să-l termine, doar ca să-l facă să tacă din gură. 

Ne-a bufnit pe-amândoi râsul. 


— Serios, Jorg, ar fi trebuit totuși să-l lași pe Galen să lupte, a 
spus Makin. Dacă l-ai fi lăsat, acum ai fi stat bine mersi la Curte. 
Încă ești moștenitorul tronului. Cu timpul, ai fi luat-o pe 
prinţesa aia sclifosită. Castelul Roșu este o condamnare la 
moarte pentru că ai spart prostia aia de copac. Pentru copac și 
pentru că i-ai zis neveste-sii că-i o târfă din neamul Scorron. 
Tatăl tău nu este un om iertător. 

— Ai avea dreptate în toată povestea, Makin, i-am spus. Dar 
numai dacă ambiția mea s-ar fi limitat la „a sta bine mersi”, 
numai atunci l-aș fi lăsat pe teuton să-și facă de cap. Din fericire 
pentru tine, vreau să câștig Războiul Sutei, vreau să reunesc 
Imperiul Spart și să fiu împărat. Și dacă vreau să am vreo șansă, 
atunci asedierea Castelului Roșu cu doar două sute de oameni 
va fi o nimica toată. 

Am luat prânzul lângă o piatră de hotar de la marginea 
pădurii. Carne de miel din bucătăriile de la taverna îngerul 
Căzut. Ne lingeam încă degetele de grăsime, când am ajuns sub 
copaci - stejari mari și fagi - cu frunzele însângerate de sărutul 
îngheţat al toamnei. În timp ce călăream așa, pe sub ramuri, în 
zgomotul făcut de copitele armăsarilor prin covorul de frunze 
uscate, cu răsuflarea caldă a cailor ieșind aburi din nări, în fața 
noastră, am simţit din nou pătrunderea acelui dulce cârlig sub 
pielea mea. Se spune că un om poate călători o viață întreagă și 
tot nu va reuși să scape de magia văilor Ancrath. 

Am căscat cu poftă, trosnindu-mi fălcile. Nu reușisem să 
dorm noaptea trecută. Încălzit în mantia mea, m-am lăsat 
legănat de mersul blând al lui Gerrod. 

M-am trezit că mă gândesc la moliciuni, braţe și coapse 
netede. Buzele mele i-au rostit numele, ca și când ar fi încercat 
să i-l guste. 

— Katherine? a întrebat Makin mirat. 

Am înălțat repede capul și-am dat de privirea lui. Se uita la 
mine, cu o sprânceană ridicată în felul lui enervant. 


Mi-am ferit privirea. În stânga noastră se întindea o fâșie de 
pământ acoperită cu tufișuri spinoase, încolăcite în jurul a trei 
ulmi. De mult, într-o noapte furtunoasă, am învăţat o lecţie 
dură de la niște spini ca aceștia. Nu eram prins aici doar de 
frumusețea pământului. Erau și alte lucruri care aveau încă 
ghimpii înfipţi adânc în mine. 

Omoar-o. 

M-am întors în șa, dar Makin rămăsese în urmă și stătea la 
palavre cu Nubanezul. 

Ucide-o și vei fi liber pentru totdeauna. 

Mi s-a părut că vocea aluneca din întunericul ascuns între 
crengile tufișului de mărăcini. Se auzea printre zgomotele făcute 
de copite în frunzele uscate de toamnă. 

Ucide-o. O voce veche, uscată, neatinsă de milă. Pentru o 
clipă am văzut-o pe Katherine, cu sânge curgându-i peste dinţii 
albi, cu ochii măriți de uimire. Puteam să simt cuțitul în mână, 
proptit în stomacul ei, sângele ei fierbinte alunecându-mi 
printre degete. 

Otrava ar fi o cale mai liniștită. O atingere din depărtare. 

Ăsta eram eu, sau tufa nici numai știu, parcă sunau amândouă 
la fel. 

Forţa cere sacrificiu. Toate slăbiciunile au prețul lor. 

Asta da, era vocea mea. Am lăsat în urmă tufișul de măceș. 
Ziua se făcea din ce în ce mai rece. 

Străjerii din Regimentul Pădurii ne-au descoperit destul de 
repede; m-aș fi îngrijorat dacă nu s-ar fi întâmplat așa. O patrulă 
formată din șase oameni, îmbrăcaţi toți în negru și verde, a ieșit 
dintre copaci și ne-a poruncit să declarăm ce treburi avem noi 
pe Drumul Regelui. 

Nu l-am lăsat pe Coddin să mă prezinte. 

— Am venit să îl văd pe Comandantul Regimentului, am spus. 

Străjerii au schimbat priviri. Sunt sigur că păream cu toţii o 
șleahtă de zdrențăroși. Poate doar Makin făcea excepție, cu 


aerul lui de curtean, fiindcă se lustruise din cap până-n picioare 
pentru a-l vedea pe dragul de tata. Eu purtam vechea mea 

armură de pe drum, iar Elban și Nubanezul, ei bine, aspectul lor 
le-ar fi câștigat un laţ pentru bandiți fără plictiseala unui proces. 

Atunci Coddin a vorbit. 

— Acesta este Jorg, Prințul de Ancrath, moștenitorul tronului. 

Vorbele sale, așa greu de înghițit cum erau, aveau în spate 
garanţia pe care o dă o uniformă. Străjerii ne priveau, acum, 
uluiți. 

— A venit să îl vadă pe Comandant, a continuat Coddin de 
parcă ar fi citit de pe un pergament. 

Ultimele cuvinte au avut darul să îi pună în mișcare. Ne-au 
condus înspre inima pădurii, de-a lungul unor poteci făcute de 
cerbi. l-am urmat în șir și am tot călărit în spatele lor până când 
am obosit să fiu lovit în față de toate ramurile pe care le lăsau 
libere când își croiau drum prin tufișuri. În cele din urmă am 
descălecat. Străjerii au menţinut ritmul, fără să arate prea multă 
consideraţie pentru unii dintre noi care făceau parte din familia 
regală sau cărau după ei ditamai armura. 

— Chiar așa, cine este Comandantul? am întrebat, abia mai 
respirând de oboseală, cu armura zăngănind atât de tare că ar fi 
trezit din hibernare și urșii. 

Unul dintre străjeri a aruncat o privire înapoi, un tip bătrân, 
noduros ca un copac. 

— Sir Vincent de Gren. 

A scuipat în tufișuri pentru a-și arăta opinia față de 
respectivul. 

— Tatăl tău l-a numit în primăvara asta, a declarat căpitanul 
Coddin din spatele meu. Am înţeles că a fost un fel de pedeapsă 
pentru ceva. 

Regimentul Pădurii își ridicase tabăra de toamnă chiar lângă 
cascada Rulow, pe platforma de sus, acolo unde râul Temus 
şerpuia înainte de a-și aduna curajul să facă saltul într-un hău 


de vreo două sute de metri, pentru a poposi din nou în matca lui 
stâncoasă. O duzină de cabane mari, făcute din scânduri de brad 
şi construite pe butuci de lemn, erau amplasate bine, printre 
copaci. O casă de moară abandonată era acum locuită de 
Comandant. Era întărită cu blocuri de granit și stătea cocoțată 
chiar lângă cascadă. 

Câteva zeci de paznici au ieșit să privească grupul nostru 
încolonat. Presupun că nu aveau parte de prea multă distracție 
prin colțul ăsta de lume. 

Bătrânul străjer cu care vorbisem mai devreme, pe drum, s-a 
dus să anunţe sosirea noastră, în timp ce noi am rămas să legăm 
armăsarii. Nu s-a grăbit să revină, așa că am așteptat. Un vânt 
rece începea să adie, răvășind covorul de frunze căzute. Străjerii 
nu s-au mișcat de lângă noi, cu pelerinele negre-verzi fluturând 
în bătaia vântului. Cei mai mulţi erau înarmaţi cu arcuri mici. O 
arbaletă s-ar încurca în ramurile copacilor, plus că în pădure nu 
există ţinte la distanțe mari. Nu era niciun Robin Hood prin 
preajmă, paznicii nu păreau prea veseli. Ar fi fost în stare să te 
ucidă dacă făceai un pas afară din șir. 

— Prinţe Jorg. 

Ușa s-a deschis și un om îmbrăcat în hermină și-a făcut 
apariţia. Își ţinea degetele băgate în centura de la brâu, bătută 
cu aur. 

— Sir Vincent de Gren, bănuiesc. 

L-am gratulat cu cel mai fals zâmbet de care eram în stare. 

— Deci eşti aici ca să ne spui că vom muri toți pentru o 
promisiune idioată făcută de un băiat pentru a-și impresiona 
tatăl! a strigat el, suficient de tare pentru a fi auzit de întregul 
public. 

Trebuie să admit că avea calitatea asta - Sir Vincent trecea 
direct la subiect, nu era nicio îndoială. Și asta îmi place la un 
bărbat, chiar îmi place, dar nu mi-a plăcut felul în care a spus-o. 
Avea o față destul de bizară Lordul Vincent, de parcă lumea 


întreagă îi lăsa un gust acru în gură, ceea ce era ciudat, pentru 
că trupul lui avea o formă durdulie, care presupune muncă 
serioasă când vine vorba de mâncare și câteva zeci de hermine 
sacrificate în plus pentru a acoperi materialul necesar pentru 
straie. Avea în jur de treizeci de ani, dar e greu să fii sigur cu 
oamenii grași: nu au pic de piele rămasă pentru riduri. 

— Văd că veștile circulă repede. 

Mă întrebam dacă nu cumva tata își dorea mai mult să eșuez 
decât își dorea Castelul Roșu. Într-un fel aș fi luat-o ca pe un 
compliment, pentru că asta însemna că intuia că am totuși o 
șansă. Dar nu, în toată povestea asta se simțea mâna unei femei, 
poate a celei pe care încă o ustura remarca mea - „o târfă 
Scorron”. O femeie obișnuită să scoată din om toate secretele, 
imediat după futai. O femeie care putea trimite călăreți spre 
Pădurea Rennat. Ba chiar și spre Gelleth. 

Am înaintat agale către Lordul Vincent. 

— Mă întreb, Lord de Gren, te-ar urma oamenii tăi până la 
moarte? Sunt impresionat că le-ai câștigat respectul atât de 
repede. Am auzit că oamenii din Regimentul Pădurii sunt foarte 
duri, mai duri decât cuiele. 

Mi-am trecut braţul peste umerii săi. Nu i-a plăcut gestul, dar 
când ești prinţ, poți face asemenea lucruri. 

— Vino cu mine. 

Nu i-am dat de ales. L-am condus în aval, spre linia 
strălucitoare unde râul Temus dispărea brusc, înlocuit de o 
ceaţă slabă și pulberi fine de apă. 

— Haideţi, veniţi și voi, am strigat. Asta nu-i o întâlnire 
privată. 

Așa că am ajuns pe un prichici de piatră umedă, la vreo 
cincizeci de metri în jos de la casa de moară, unde apele albe de 
spumă săreau peste pietre, adunându-se pentru a plonja în 
cascada Rulow. 

— Prinţul Jorg, eu nu... a început Lordul Vincent. 


— Tu, vino aici! 

Mi-am luat mâna de pe Gren și mi-am îndreptat arătătorul 
spre străjerul bătrân care mai devreme scuipase numele 
Comandantului. A trebuit să-mi ridic vocea peste zgomotul 
făcut de râu. 

Bătrânul s-a apropiat de noi și ni s-a alăturat pe marginea 
apei. 

— Şi cine zici că este acest mândru exemplar din strajă, 
Comandante? am întrebat eu. 

Feţele oamenilor grași sunt minunate când vine vorba de 
emoții. Cel puţin a Lordului Vincent era. Îi puteam vedea 
gândurile răsucindu-se în spasme, făcându-i fălcile să tremure, 
zgâlțâindu-i pliurile din jurul gâtului. 

— Eu... 

— Am înţeles că sunt două sute de ticăloși aici. Nu mă aștept 
acum să-i știi pe toţi, i-am spus, cu glasul numai lapte și miere. 
Care e numele tău, străjer? 

— Keppen, maiestatea ta, a răspuns omul. 

Arăta de parcă ar fi dat orice să fie în altă parte. Tot căuta din 
ochi o scăpare. 

— Ordonă-i să sară, Comandante, am spus. 

— C-ce? 

Lordul Vincent se făcuse palid într-o clipită. 

— Să sară, am strigat eu iar. Ordonă-i să sară în cascadă. 

— Ce? 

Lordul Vincent părea să fi aibă dificultăți cu auzul, poate din 
cauza vuietului râului. 

Keppen a dus mâna la mânerul pumnalului. Om de bun simţ. 

— Dacă toți oamenii vor muri din cauza unei promisiuni 
cretine făcute de un băiat tatălui său, atunci e firesc ca băiatul să 
se asigure că oamenii ăștia îți urmează ordinele, mai ales atunci 
când ele atrag după sine o moarte sigură, am spus. Și dacă mai 


spui o dată „ce“, o să mă văd nevoit să te despic în două, aici și 
acum. 

— C... Dar, prinţul meu... Prinţe Jorg... 

Încerca să râdă. 

— Ordonă-i să sară, acum! am lătrat în faţa lui de Gren. 

— S-sari! 

— Nu așa! Pune ceva hotărâre în ordin. Nu va sări dacă îi faci 
doar așa, o sugestie. 

— Sari! 

Lordul Vincent încerca, disperat, să rostească ordinul pe un 
ton cât mai poruncitor. 

— Mai bine, am spus. Hai, încă o dată, cu sentiment. 

— Sari! 

Lordul Vincent a urlat ordinul către bătrânul Keppen. 
Culoarea i-a revenit în obraji, dându-le o nuanţă roșie, aprinsă. 

— Sari! Sari, fir-ai al dracu'! 

— Să fiu al naibii dacă săr! a strigat Keppen la rându-i. 

Și imediat a scos pumnalul din teacă, o lamă tăioasă, și s-a 
tras înapoi, precaut. 

Am ridicat din umeri. 

— Nu este suficient de bine, Lord Vincent. Pur și simplu nu-i 
suficient! 

Și, cu un brânci dat din toată inima, Lordul Vincent a plonjat 
în cascadă. Nu s-a auzit niciun vaiet, nimic. Nici măcar o 
bufnitură. 

Apoi m-am mișcat repede. În doi pași am fost lângă Keppen, 
l-am prins de gât cu o mână, iar cu cealaltă i-am prins 
încheietura mâinii, ţinând cuțitul la distanţă. L-am luat prin 
surprindere și, după încă un pas, l-am împins până pe marginea 
prăpastiei, cu călcâiele în aer. Doar mâna mea, înfiptă în gâtul 
lui, îl mai ţinea printre noi. 

— Deci, Keppen, am spus. Vei muri pentru noul tău 
Comandant? 


l-am zâmbit, dar nu cred că a observat. 

— Asta este partea în care tu spui „da“. Și ai face bine și să 
crezi când o spui, pentru că sunt lucruri mult mai rele decât să 
mori ușor atunci când ţi se dă ordin să o faci. 

El a bâiguit un „da“, strecurat printre degetele mele. 

— Coddin. 

Am arătat cu degetul spre el. 

— Tu ești noul Comandant al Regimentului Pădurii. 

L-am tras pe Keppen înapoi și m-am întors spre tabără. 

Toţi m-au urmat. 

— Dacă vă cer să muriți pentru mine, mă aştept să întrebaţi 
când și unde, am spus. Dar eu nu mă grăbesc să vă cer asta. Ar fi 
o pierdere. Regimentul Pădurii este format din cei mai 
periculoși două sute de soldaţi pe care îi are Ancrath, indiferent 
dacă tatăl meu știe asta sau nu. 

Nu era chiar o lingușire. În pădure, erau cei mai buni pe care 
îi aveam. Sub conducerea unui comandant bun erau cea mai 
ascuţită sabie din arsenal. Și prea inteligenţi ca să sară la o 
simplă comandă. 

— Comandantul Coddin, aici de față, vă va duce la Gelleth. 

Am văzut câteva buze strâmbându-se la auzul cuvintelor 
mele. Cu sau fără săritura în lungime a Lordului Vincent, eu 
eram în continuare doar un băiat, iar Castelul Roșu tot 
sinucidere curată era. 

— Vă veţi apropia de Castelul Roșu, nu mai mult de douăzeci 
de mile. Veţi petrece două săptămâni în pădurile Otton. O să 
staţi acolo și-o să tăiați lemne pentru mașinile de asediu și veţi 
ucide orice patrulă care se va apropia de voi. Când va veni 
momentul, Comandantul Coddin vă va spune ce aveţi de făcut 
mai departe. 

M-am întors cu spatele la ei și am împins ușa de la cabană. 

— Coddin, Makin! 


Cei doi m-au urmat. Holul de la intrare dădea într-o sală de 
mese plăcută, unde ceva mai devreme părea că se servise 
prânzul - gâscă rece, pâine și mere tomnatice. Am luat un măr. 

— Mulţumirile mele, Prinţe Jorg, a zis Coddin onorându-mă 
cu o plecăciune rigidă. Acum că sunt salvat de datoria pe care 
trebuia să mi-o îndeplinesc în Crath, o să mă pot bucura de 
iarnă alergând de colo-colo prin pădurile din Gelleth. 

Un zâmbet mic pâlpâia în colțul gurii lui. 

— Vin şi eu cu tine. Sub acoperire. Este un secret care trebuie 
bine păzit, iar tu te vei asigura că nu va ciripi nimeni, am spus. 

— Păi și noi unde vom fi până ia urmă? a întrebat Makin. 

— La Cheiul Leucrotei, i-am răspuns eu. Să vorbim cu 
monștrii. 

Ne-am întors la Castelul Înalt prin Poarta din Orașul Vechi, 
cu soarele de amiază arzând fierbinte deasupra noastră. Purtam 
sabia familiei pe șa și nimeni nu a încercat să ne blocheze 
drumul. 

Am lăsat caii în Curtea de Vest. 

— Vezi dacă e bine potcovit. Avem drum lung înaintea 
noastră. 

L-am bătut ușor peste coaste pe Gerrod și l-am lăsat pe mâna 
flăcăului de la grajduri. 

— Se pare că avem companie. 

Makin a pus o mână pe umărul meu. 

— AI grijă. 

Mi-a făcut semn din cap spre celălalt capăt al curții. Sageous 
cobora scările din aripa principală, o siluetă mică, înveșmântată 
în straie albe. 

— Sunt sigur că micul nostru păgân va învăţa să-l iubească pe 
Prinţul Jorgy, la fel ca toţi ceilalţi, am zis. E un om priceput, 
bine de avut la îndemână. 


Makin s-a încruntat. 

— Mai bine îţi bagi un scorpion în sân. M-am interesat de el. 
Știi copacul ăla din sticlă pe care l-ai răsturnat zilele trecute? Nu 
era un ornament. El chiar l-a crescut. 

— O să mă ierte. 

— L-a crescut dintr-o piatră, Jorg. Dintr-o mărgică verde. l-a 
luat doi ani. Și l-a udat cu sânge. 

În spatele nostru Rike a început să chicotească, un sunet 
copilăresc, complet nepotrivit pentru un gigant ca el. 

— Cu sângele lui, a încheiat Makin. 

Un alt frate a izbucnit în râs la auzul cuvintelor lui. Toţi 
auziseră povestea lui Sir Galen și a copacului de sticlă. 

Sageous s-a oprit la mai puţin de un metru de mine și a 
aruncat o privire spre fraţi. Unii abia descălecaseră și își lăsau 
armăsarii pe mâinile grăjdarilor, alții erau îngrămădiţi în jurul 
meu. Ochii lui se opriră o clipă pe Rike, măsurându-i înălțimea. 

— De ce ai fugit, Jorg? 

— Prinţe. O să i te adresezi ca unui Prinţ, câine păgân. Makin 
a făcut doi pași înainte, cu sabia pe jumătate scoasă din teacă. 
Sageous i-a aruncat o privire blândă și mâna lui Makin a căzut 
moale. Nu mai avea nimic de comentat. 

— De ce ai fugit? 

— Eu nu fug, i-am răspuns. 

— Cu patru ani în urmă, ai fugit de la casa tatălui tău. Își 
păstra tonul blând al vocii, iar fraţii îl priveau vrăjiți, de parcă 
ochii lor ar fi fost fixaţi pe o monedă care se rotește cu viteză. 

— Am plecat cu un scop, i-am răspuns. 

Mă neliniștea strategia lui de atac. 

— Ce scop? 

— Să ucid pe cineva. 

— L-ai ucis? m-a întrebat Sageous. 

— Am ucis mulți oameni. 

— Dar pe el l-ai ucis? 


— Nu. 

Contele Renar era încă în viață. 

— De ce? 

De ce nu l-am ucis? 

— l-ai făcut vreun rău? I-ai afectat interesele? 

Nu. De fapt, dacă era să privesc lucrurile așa cum erau, dacă 
era să refac traseul celor patru ani petrecuți pe drumuri, ieșea că 
i-am susținut interesele lui Renar. Alături de frați, am tot 
ciugulit din călcâiele Baronului Kennick, făcându-l să-și 
neglijeze vechile ambiţii. În Mabberton am distrus ceea ce ar fi 
putut fi inima unei rebeliuni... 

— l-am ucis fiul. Am înfipt un pumnal în Marclos, carne din 
carnea lui Renar, moștenitorul său. 

Sageous și-a permis să zâmbească ușor. 

— Jorg, pe măsură ce te-ai apropiat de casă, ai intrat sub 
protecția mea. Mâna care te-a condus a fost una de departe. 

Să fi fost adevărat? Nu reușeam să întrezăresc în el minciuna. 
Ochii mei se plimbau pe scripturile tatuate pe fața lui, un 
pergament complicat scris într-o limbă străină și ciudată. O 
carte deschisă, dar nu izbuteam să-l citesc. 

— Te pot ajuta, Jorg. Te pot face să te regăsești. Îţi pot reda 
liberul-arbitru. 

A întinse mâna, cu palma desfăcută. 

— Liberu-arbitru trebuie cucerit, i-am spus. 

Când te îndoiești, caută înțelepciunea altora. În cazul ăsta, 
Nietzsche. Unele dispute necesită un pumnal dacă e nevoie să 
despici lucrurile rapid, altele necesită o piatră filo- sofală în care 
să se spargă căpăţânile. 

Am întins mâna și i-am cuprins-o pe-a lui, pe dedesubtul 
palmei, lăsând-o să se odihnească în palma mea. 

— Alegerile mele au fost doar ale mele, păgâne, i-am spus. 
Dacă cineva ar fi încercat să mă conducă, aș fi știut asta. 

— Ai fi ştiut? 


— Şi dacă aș fi știut... Ah, dacă aș fi știut, i-aș fi dat așa o lecţie 
despre durere, încât până și Oamenii Roșii din Est ar fi avut de 
învăţat. 

Chiar în momentul în care cuvintele și-au luat zborul de pe 
buzele mele, și-au pierdut greutatea. Păreau copilărești. 

— Dar nu eu am fost cel care te-a condus, Jorg, a zis Sageous. 

— Atunci cine? 

I-am strâns mâna până când am auzit cum îi trosnesc oasele. 

A dat din umeri. 

— Cere-ţi înapoi puterea de a decide, iar eu ţi-o voi reda. 

— Dacă mi s-a făcut vreun farmec, îl voi găsi pe cel care mi l-a 
făcut și-l voi ucide. 

Am simțit un ecou al vechii dureri care mă hăituia pe vremea 
când băteam drumurile, o înțepătură care mă străfulgera de la o 
tâmplă la alta, în spatele ochilor, ca o așchie de sticlă. 

— Dar nu mi s-a făcut niciun farmec, iar puterea de decizie 
este a mea, i-am spus. 

A ridicat iar din umeri și mi-a întors spatele. Când am coborât 
privirea, am văzut că îmi ţineam mâna stângă în cea dreaptă, iar 
printre degete mi se scurgeau picături de sânge. 

După discuţia cu Sageous în Curtea de Vest, m-am dus direct 
la slujbă. Întâlnirea cu păgânul mă făcea să-mi doresc brusc un 
contact cu biserica Romei, o gură de tămâie și o supradoză de 
texte dogmatice. Dacă păgânii aveau în ei asemenea puteri, mi 
se părea cinstit ca biserica să aibă și ea puțină magie a ei, pe care 
să o împartă cu cei care merită, ba poate că și cu cei care nu 
merită, dar care se obosesc măcar să dea pe acolo. Și chiar dacă 
n-ar fi așa, aveam oricum nevoie urgentă de un preot. 

Am intrat în capelă, unde l-am găsit pe Părintele Gomst 
ținând o predică. Cântecul corului s-a domolit încet în zgomotul 
cizmelor care bocăneau pe lespezile de marmură. Sub privirile 


lacome ale fraților, dar fără îndoială și datorită miresmei teribile 
pe care prezenţa noastră o împrăștia, călugărițele s-au făcut 
mici, transformându-se în umbre. Gains și Sim și-au scos 
coifurile și și-au plecat capetele. Cei mai mulţi, însă, priveau în 
jur, în căutarea unor obiecte care să merite furate. 

— lartă-ne intruziunea, Părinte. 

Mi-am scufundat mâna în vasul de la intrare și apa sfântă mi- 
a spălat sângele care începea să se usuce pe piele. Mă ustura. 

— Prinţe! 

Și-a lăsat cartea pe pupitru și s-a uitat la mine, alb la față. 

— Oamenii ăștia... nu se cade. 

— Of, mai taci. 

Am făcut câţiva pași pe culoarul dintre strane, cu ochii fixaţi 
pe minunea pictată pe tavan, răsucindu-mă în jurul meu pe 
măsură ce înaintam. Îmi ţineam mâna ridicată în sus și picături 
de apă amestecată cu sânge se scurgeau pe podea. 

— Nu sunt ei, cu toţii, fiii lui Dumnezeu? Copii pocăiţi, 
întorși aici după iertare? 

M-am oprit în faţa altarului şi-am aruncat o privire înapoi, 
spre fraţii opriți lângă ușă. 

— Roddat, pune chestia aia la loc, că, dacă nu, o să-ţi rămână 
degetele mari în cutia milei. 

Roddat a scos la iveală, din faldurile lui zdrenţuite, un sfeșnic 
din argint. 

— Măcar ăla! 

Părintele Gomst a arătat cu degetul, tremurând, spre 
Nubanez. 

— Ăla nu-i din turma Domnului. 

— Nici măcar o oaie neagră? 

Am mai făcut un pas și am ajuns lângă Gomst. A tresărit. 

— Ei, poate reușești să-l convertești în timpul călătoriei. 

— Prinţe? 


— Urmează să vii cu mine la Gelleth, Părinte Gomst. Într-o 
misiune diplomatică. Sunt surprins că Regele nu te-a informat 
încă. 

De fapt, nu eram deloc surprins, dat fiind că ce spuneam 
acum era o minciună. 

— Plecăm imediat. 

— Dar... 

— Vino! 

Am pornit spre ușă. Preotul s-a oprit o secundă, blocat de 
situaţie, apoi m-a urmat. Îi auzeam ezitarea în felul în care 
pășea. 

Fraţii au început să se adune în fața mea. Rike își plimba 
mâna pe pereţi, peste relicve și icoane. 

Acum că mă asigurasem că am preotul cu mine, eram 
nerăbdător să plec. L-am instruit pe Makin să aibă grijă de 
provizii şi l-am condus pe Gomst în Curtea de Vest. 

— Prinţe, nu ar trebui să-l luăm cu noi pe omul ăsta din 
Nuba, mai ales într-o misiune diplomatică. Sau orice alt soi de 
misiune. 

Gomst îmi șopti repejor la ureche în timp ce mergeam. 

— Ştii, am auzit că beau sângele preoţilor creștini ca să aibă 
putere când fac vrăji. 

— Serios? 

Cred că a fost prima chestie interesantă pe care am auzit-o 
vreodată de la Gomst. 

— Aș avea și eu nevoie de puţină magie. 

Preotul s-a făcut palid sub barba căruntă. 

— E doar o superstiție, Prințul meu. 

După alți câțiva pași: 

— Dar chiar și-așa, binecuvântările Domnului vor fi cu noi în 
călătoria asta dacă decizi să îl arzi pe rug. 


O oră mai târziu, cu desagele pline, am intrat călare înapoi, în 
Vechiul Oraș. Sageous ne aștepta. Stătea singur, lângă cărarea 
pietruită. Am oprit scurt lângă el, păstrând încă în gând 
neliniștea. Izbutea să trezească în mine o umbră de îndoială. Mi- 
am tot spus că l-am lăsat deoparte pe Contele Renar, act care a 
necesitat putere, un sacrificiu făcut pe altarul voinţei de fier pe 
care trebuia să o dobândesc pentru a câștiga urzeala tronurilor. 
Dar uneori, acum de exemplu, nu mai credeam în povestea asta. 

— Ar trebui să accepţi protecția mea, Prinţe, a zis Sageous. 

— Am supreviețuit destul fără ea. 

— Da, dar acum te îndrepţi spre Gelleth, legat de un jurământ 
care va duce la întărirea puterii tatălui tău. 

— Aşa e. 

Caii fraților mei au început să fornăie în jur. 

— Dacă cineva ar crede că ai șanse reale să câștigi, atunci te- 
ar opri, a zis Sageous. Cel care te-a jucat în toţi acești ani va face 
tot posibilul să întărească legăturile pe care tu le-ai slăbit. Poate 
preotul te va ajuta. Prezenţa lui te-a ajutat și-n alte dăți. Are 
valoarea unui talisman, dar, dincolo de asta, nu valorează nimic 
- e doar o mână de straie goale. 

Un cal l-a împins pe Gerrod când călăreţul lui a trecut pe 
lângă mine. 

Am dus mâna la mânerul săbiei. 

— Nu-mi placi, păgâne. 

— Jorg, tu ce crezi că l-a speriat pe strigoiul din mlaștină? 

Niciun tremur nu tulbura privirea aceea atentă, fixată asupra 
mea. 

— Eu... 

Cuvintele mele pline de îngâmfare au sunat a gol înainte ca eu 
să apuc să le pronunțţ. 

— Un băiat furios? 

Sageous își clătină capul. 


— Moroiul a văzut o mână mai neagră decât el învăluindu-ţi 
inima. 

— Eu... 

— Acceptă protecţia pe care ţi-o ofer. Sunt vise mai măreţe pe 
care le poţi visa. 

Am simțit grutatea moale a somnului apăsând pe mine. Șaua 
părea nesigură. 

— Vrăjitor al somnului. 

O voce întunecată a vorbit din spatele meu. 

— Vrăjitor al somnului. 

Nubanezul ridicase arbaleta, cu pumnul negru strâns în jurul 
fierului, cu mușchii întinși în încordarea corzii. 

— Port o amintire de la tine, Vrăjitorule, iar magia ta nu va 
corupe băiatul. 

Sageous a dat înapoi, făcându-se mic. Mi s-a părut că văd cum 
pălesc literele tatuate pe faţa lui. 

Într-o fracțiune de secundă, ochii mei s-au făcut mari. 

— Tu ești. 

Claritatea era aproape orbitoare. 

— Tu ești cel care mi-a trimis fraţii în temniţele tatălui meu. 
Tu l-ai trimis pe vânător să mă ucidă. 

Am pus mâna pe arbaleta Nubanezului, amintindu-mi cum o 
luase de la omul pe care l-am ucis în noptea aia furtunoasă, 
petrecută în hambarul de lemn. Vânătorul trimis de vrăjitorul 
din vis. 

— Tu l-ai trimis pe vânător să mă ucidă. 

Ultimele rămășițe ale vrăjii făcute de Sageous s-au spulberat. 

— lar acum vânătorul meu este cel care ţine arcul. 

Sageous s-a întors pe călcâie și a apucat-o repejor înspre 
castel, pe jumătate alergând. 

— Roagă-te să nu te găsesc aici la întoarcere, păgâne, am 
şoptit printre dinți. 

Dacă m-a auzit, probabil că avea să-mi urmeze sfatul. 


Am plecat atunci, părăsind orașul călare, fără să privim măcar 
o dată înapoi. 

Primii stropi de ploaie ne-au prins pe Câmpiile Ancrath și ne- 
au urmărit prin trecătoarea de nord care ne-a dus la frontierele 
muntoase ale bătrânului Gelleth. De multe ori s-a întâmplat să 
fiu prins de ploi pe drumuri, dar ploile de-acum, când părăseam 
tărâmurile tatălui meu, erau reci și mizerabile, ca o tristeţe care 
te pătrunde până în măduva oaselor. Cu toate astea, apetitul lui 
Burlow Grasul s-a păstrat neatins, la fel ca și temperamentul 
exploziv al lui Rike. Burlow mânca de parcă porţiile de mâncare 
erau o provocare, iar Rike bombănea la fiecare picătură de 
ploaie care-l atingea. 

La ordinele mele, Gomst i-a spovedit pe oameni. După ce a 
ascultat confesiunea lui Kent cel Roșu și a aflat cum a ajuns să 
poarte o asemenea poreclă, Gomst a cerut să fie scutit de 
această corvoadă. După ce a ascultat și șoaptele Mincinosului, a 
început să mă implore. 

Zilele treceau. Zile lungi și nopţi reci. Am visat-o pe 
Katherine, i-am visat chipul și ochii care îi scăpărau sălbatic, 
într-o seară, am mâncat friptură după o reţetă secretă de-a lui 
Gains. Burlow Grasul avea grijă de animale, verificându-le 
copitele și chișițele. Burlow avea întotdeauna grijă de cai. Poate 
se simțea vinovat că îi îngreuna atât de mult, deși cred că simţea 
mai degrabă o frică morbidă de mersul pe jos. Înaintam din ce 
în ce mai mult prin munţii neguroși. Și, până la urmă, ploile s- 
au oprit. Ne-am făcut tabăra pe un platou mai ridicat și apoi am 
privit, împreună cu Nubanezul, cum apune soarele, își ţinea 
arbaleta în braţe, șoptindu-i taine vechi în limba lui maternă. 

Timp de două zile am călărit caii pe povârnișuri atât de 
abrupte și de stâncoase încât doar copitele caprelor de munte le 
puteau face faţă. 


Intrarea în Cheiul Leucrotei era marcată de o coloană. Groasă 
de aproape doi metri și cam de două ori mai înaltă, o ruină 
distrusă de toanele vreunui uriaș. Rămășițele părții de sus 
zăceau împrăștiate. Erau însemnate cu tot soiul de rune, în 
latină cred, atât de distruse încât abia reușeam să deslușesc pe 
ici, pe colo câte un semn. 

Ne-am odihnit lângă coloană. M-am cățărat pe ea ca să le pot 
vorbi fraților de la înălțime și să-mi pot face o idee despre 
împrejurimi. 

I-am pus pe oameni să ridice tabăra. Gains a aprins focul și și- 
a pregătit tigăile. Vântul abia adia prin trecătoare, corturile de 
pânză doar ce fluturau ușor. Apoi ne-a prins iar ploaia, de data 
asta o ploaie molcomă și rece. Dar nu era suficientă ca să-l 
trezească pe Rike, care zăcea la vreo cinci metri de coloană, 
sforăind ca un fierăstrău ce taie un trunchi. 

M-am ridicat şi am privit cu atenţie muchiile stâncilor. Erau 
peșteri pe povârnișul muntelui. Multe peșteri. 

Îmi simţeam părul fluturându-mi pe spate. L-am lăsat pe 
Nubanez să mi-l împletească în zeci de cozi lungi, legate la vârf 
cu câte o amuletă din bronz. Mi-a zis că asta mă va proteja de 
spiritele rele. Așa că mi-au rămas doar spiritele bune să-mi dea 
bătăi de cap. 

Am stat așa, cu mâinile încleștate pe sabia Ancrath, cu vârful 
lamei odihnindu-se dinainte. Așteptând ceva. 

Oamenii au început să se agite, la fel și animalele. Mi-am dat 
seama fiindcă nu se mai plângeau de nimic. Au început să se 
holbeze la povârnișuri împreună cu mine, Elban știrbul, bătut 
de ploaie și de vânt mai ceva ca stâncile din fața noastră, tânărul 
Roddat palid, cu fața pătată de vărsat, Kent cel Roșu cu secretele 
lui, șiretul Row, Mincinosul, Borlow Grasul și toți ceilalți din 
gaşca mea de zdrenţăroși. Nubanezul a rămas nemișcat lângă 
coloană, cu Makin alături. Banda mea de fraţi. Toți cuprinși de 
neliniște, fără să știe de ce. Gomst arăta de parcă era pe punctul 


s-o ia la fugă, numai că nu știa încotro s-o apuce. Fraţii simțeau 
primejdia. Ştiam că, dacă îi cuprindea pe toți îngrijorarea, asta 
însemna că ne așteaptă ceva rău. Ceva foarte rău. 


Pasaj din transcrierea procesului lui Sir Makin de Trent: 


Cardinalul Helot, procuror papal: Și negi arderea 
Catedralei din Wexten? 

Sir Makin: Nu. 

Cardinalul Helot: Dar jefuirea orașului Merca de Jos? 
Sir Makin: Nu, și nici jefuirea Mercăi de Sus nu o neg. 
Cardinalul Helot: Vă rog să notaţi că acuzatului i se par 
amuzante faptele criminale pe care le-a săvârșit. 

Scribul Curţii: S-a notat. 

Monștrii au apărut odată cu lăsarea întunericului. Umbrele au 
înghiţit cheiul, iar liniștea s-a îngroșat atât de tare încât vântul 
abia reușea să o miște. Makin a lăsat o mână pe umărul meu. 
Am tresărit și, pentru moment, am urât secunda aceea de 
teamă, mi-am disprețuit slăbiciunea și l-am urât pe Makin că mi 
le-a arătat. 

— Uite colo, sus. 

Mi-a făcut semn cu capul, spre stânga mea. 

Una dintre gurile de peșteri deschise spre noi se aprinsese pe 
dinăuntru; un singur ochi ne privea prin bezna nopții. 

— Ăsta nu-i foc, am zis. 

Lumina nu avea nimic din căldura sau pâlpâirea unei flăcări. 

Sub privirile noastre, sursa de lumină a început să se miște, 
proiectând umbre ascuţite de-a lungul povârnișului. 

— Un felinar? 

Burlow Grasul s-a apropiat, pufnind din obrajii grași a uimire. 
Fraţii se strângeau în jurul nostru. 


Ciudatul felinar a ajuns în cele din urmă la ieșirea din grotă, 
iar întunericul a înghițit imediat peștera rămasă în urmă. 
Strălucea ca o stea. O lumină rece, destrămându-se din miez, în 
mii de raze. 

O singură siluetă tăia o halcă de umbră în lumina răspândită 
de felinar; era cel care ducea felinarul. 

Am privit cum coboară încet, fără grabă. Vântul îmi frământa 
carnea cu degete de gheață și îmi răsucea pelerina, cerând să fie 
băgat în seamă. 

— Ave Maria, gratia plena, dominus tecum, bendicta tu în 
mulieribus. 

Undeva, în noapte, bătrânul Gomsty își murmura rugăciunile. 

Un fior de groază se strecura printre noi. 

— Sfântă Fecioară! 

Makin a slobozit cuvintele tare, de parcă ar fi încercat să 
scape de frică. O simțeam cu toţii, târându-se peste stâncile 
ascunse în beznă. 

Fraţii ar fi fugit, dar unde să te ascunzi? 

— Făclii! Naiba să vă ia. Acum! 

Am întrerupt momentul de paralizie, uimit că mă lăsasem 
atât de hipnotizat de apropierea luminii. 

— Acum! 

Mi-am scos sabia din teacă. Gestul meu i-a înviorat pe toţi. S- 
au repezit să agite cărbunii încinși, împiedicându-se în bolovanii 
de sub tălpi. 

— Nubanezule, Row, Burlow, vedeţi dacă e ceva de-a lungul 
râului! 

Dar, chiar în momentul în care am rostit cuvintele, mi-am dat 
seama că suntem înconjurați. 

— Acolo! Acolo, în spatele culmii! 

Nubanezul s-a mișcat repede, cu arbaleta pregătită. A văzut el 
ceva, nu era genul care să se sperie din nimic. Ne-am uitat la 
luminiţa aia drăgălașă, iar ei ne-au înconjurat. Simplu ca un 


sărut furat pe neașteptate. Distrage-ţi prada cu o față drăguță, 
apoi atac-o din spate, fără să știe măcar ce-o lovește. 

Torţele s-au aprins, oamenii și-au pregătit armele. 

Lumina s-a apropiat şi mai mult, până când am reușit să ne 
dăm seama ce era: un copil a cărui piele radia. Fetiţa se mișca 
încet, cu pași egali. Fiecare centimetru din trupul ei strălucea, o 
lumină albă ca argintul topit, singurele umbre care se zăreau 
fiind zdrenţele de pe ea. 

— Ave Maria, gratia plena! 

Vocea Părintelui Gomst se înălța, de parcă ar fi încercat să 
facă din rugăciune un scut. 

— Sfântă Mărie, l-am îngânat eu, ca un ecou. Plină de graţie, 
într-adevăr. 

În ochii fetei ardea o lumină argintie și niște flăcări 
fantomatice îi dansau peste piele. Frumuseţea ei fragilă mi-a 
tăiat respiraţia. 

Un monstru mergea în urma ei. În orice altă situaţie, atenţia 
noastră ar fi fost captată de bestie. Monstrul era un fel de 
parodie de om, amintind de trăsăturile lui Adam cam în măsura 
în care o vacă amintea de un cal. Lumina dezvăluia grozăvia 
trupului său în cele mai mici detalii. Fiara avea mult peste un 
stânjen. Îl depășea chiar și pe Micul Rikey cu vreo palmă sau 
două. 

Mincinosul a ridicat arcul, cu o grimasă de dezgust pe faţa lui 
ciupită. L-am prins de braţ chiar în momentul în care țintea 
monstrul. 

— Nu. 

Voiam să îi aud vorbind. Și, după cum arăta situația, o săgeată 
n-ar fi făcut altceva decât să-l enerveze pe noul nostru amic. 

Sub o carcasă roșie de mușchi împletiţi, pieptul monstrului 
arăta ca un butoi de uriaș. Coastele străpungeau carnea, 
împletindu-se ca o colivie deasupra inimii lui. 


Lumina fetei ne-a atins cu un sărut rece și dintr-odată am 
simţit-o pătrunzându-mi în minte. Mi-a vorbit, iar vocea ei 
părea să se ridice din pietre. l-am auzit pașii stingheri 
traversând coridoarele memoriei mele. Sunt locuri pe unde 
copiii nu ar trebui să rătăcească. l-am întâlnit privirea argintie 
fixată asupra mea și preț de o secundă umbrele s-au lungit spre 
ea. 

— Bine ai venit în tabăra noastră, i-am urat eu. 

Am făcut câţiva pași înainte ca să-i întâmpin, rupându-mă de 
lângă fraţi și pătrunzând în aura strălucitoare a copilei. 
Monstrul mi-a zâmbit, un zâmbet larg care a lăsat să i se vadă 
dinţii furați parcă din gura unui lup. Avea ochi de pisică, 
îngustaţi ca două lame de cuţit în lumină, reflectând strălucirea 
copilei. 

Am trecut pe lângă frumoasă și m-am oprit în faţa bestiei. Mi- 
am aruncat privirea peste mușchii îngrămădiți pe oasele lui, 
străbătuţi de vene pulsânde și de cicatrice vechi, întărite. Aș fi 
putut lua cina în palmele lui. Avea câte patru degete la o mână, 
fiecare deget de grosimea braţului fetei. Ar fi putut să-mi 
strivească, dintr-o singură mișcare, capul. 

Mi-am repezit gâtul înainte, dintr-odată, și am sărit la el cu 
un urlet, vârându-mi fața într-a lui. El s-a tras înapoi și s-a 
împiedicat în bolovani. Am izbucnit în râs fără să vreau. Nu m- 
am putut abţine. 

— De ce? 

Fata părea uimită. Și-a plecat într-o parte capul și umbrele au 
fugit. 

— Pentru că... 

Am tras aer în piept, în timp ce monstrul revenea la poziţia 
verticală. 

De ce? Preţ de o secundă, n-am știut ce să-i răspund. 

— Pentru că... pentru că, dă-l dracu’. Pentru că-i un ticălos 
uriaș, de-aia. 


Mi-am izgonit rânjetul de pe față. Pentru că m-a făcut să 
încremenesc. Pentru că m-a făcut să mă simt mic. 

Am privit în jos, spre ea. 

— Eu sunt mai mare decât tine. Ai de gând să lași asta să te 
sperie? 

— Mă tem de tine, mi-a răspuns fata. Dar nu din cauza 
mărimii tale, Jorg. Ci din cauza firelor care se adună în jurul tău. 
Din cauza ițelor care se întâlnesc acolo unde eu nu pot ajunge. 
Din cauza greutății și a lamei de cuţit pe care se sprijină. 

A vorbit, sau mai degrabă a cântat, cu voce subţire și dulce. 

— Fetiţo, văd că ești un oracol bun, i-am răspuns. Un amestec 
perfect de pronfunzime și deșertăciune. 

Mi-am băgat sabia înapoi în teacă. 

— Deci știi numele meu. Nu vrei să mi-l spui și tu pe-al tău? 
Leucrotele au nume? 

— Jane, răspunse ea. lar el este Gorgoth, un conducător al 
lumii de sub munte. 

— Încântat de cunoștință, le-am zis schițând o plecăciune. 
Poate că acum prietenii tăi sunt gata să iasă din spatele 
stâncilor. În felul ăsta frații mei n-ar mai fi atât de tentaţi să 
tragă în orice umbră zăresc. 

Gorgoth și-a fixat ochii de pisică pe mine, o privire nemișcată, 
înfricoșătoare. 

— Sus! 

Vocea lui s-a rostogolit pe povârnișurile muntelui, mai adâncă 
și mai cutremurătoare decât mi-am imaginat-o. Și credeți-mă că 
mi-am imaginat-o destul de adâncă. 

Alţi monștri s-au ridicat atunci în jurul taberei noastre, unii 
dintre ei uimitor de aproape de noi. Dacă toate monstruozităţile 
şi toți balaurii sculptați pe zidurile catedralelor s-ar aduna 
vreodată să formeze o armată, atunci leucrota ar fi acea armată, 
în carne și oase. Nu erau doi care să arate la fel. Toţi fuseseră 
zugrăviți după chipul și asemănarea omului, dar mâna care îi 


desenase era îngrozitor de lipsită de talent. Niciunul nu era atât 
de mare și de vânjos ca Gorgoth. Mulţi dintre ei erau acoperiţi 
cu răni supurânde, aveau membrele rupte sau ne priveau de sub 
niște tumori și umflături oribile, din care nu se mai înțelegea 
NIMIC. 

— Isuse, Gorgoth! Amicii tăi îl fac pe Micul Rikey să pară 
aproape drăguţ, am zis eu. 

Makin mi s-a alăturat, cu ochii feriți de lumina pe care o 
degaja Jane. Și-a acoperit fața cu o mână și l-a măsurat pe 
Gorgoth din cap până-n picioare. 

— Şi acesta este Sir Makin, am zis eu. Cavalerul de la Curtea 
Regelui Olidan, spaima... 

— Un om de încredere. 

Vocea ei subţire a întrerupt-o pe a mea. 

— Dacă își dă cuvântul. 

Și-a întors spre mine orbitele argintii și am simțit cum tot 
trecutul mi se înghesuie pe umăr. 

— Vrei să ajungi la inima muntelui, a rostit ea. 

— Da. 

Nu aveam cum să neg una ca asta. 

— Prinţe Ancrath, tu aduci cu tine moartea, a continuat ea. 

La cuvintele ei, Gorgoth a scos un mârâit. A sunat ca și cum ai 
fi izbit două stânci. Copila și-a lăsat mâna strălucitoare pe 
încheietura mâinii lui. 

— Moarte aduci și dacă suntem de acord, moarte și dacă ne 
vom împotrivi. 

A rămas cu privirea fixată pe mine. 

— Ce ai de oferit în schimbul accesului la această trecere? 

A trebuit să recunosc, în sinea mea, că era bună la jocul pe 
care îl juca. N-avea să le fie ușor dacă planul meu avea să 
funcționeze, dar nici dacă ar fi încercat să ne oprească. 


— Am adus un cadou, i-am răspuns. Dar dacă nu-ţi va plăcea, 
atunci îți pot face câteva promisiuni. O să-l pun și pe Sir Makin 
să promită, iar el chiar este un om care se ține de cuvânt. 

Am zâmbit spre ea. 

— Când am văzut locul ăsta pe hartă... 

M-am oprit o secundă, amintindu-mi circumstanţele cu o 
oarecare afecțiune. 

— Sally... a șoptit fata, amintindu-și odată cu mine odaia din 
tavernă. 

Pe moment, am rămas buimăcit. Nu-mi plăcea ideea că fetița 
asta îmi umblă prin minte, deschizând uși, făcând tot soiul de 
judecăți copilărești, luminând locuri care ar trebui să rămână în 
întuneric. O parte din mine ar fi vrut s-o taie în două, o mare 
parte din mine. 

Mi-am descleștat fălcile. 

— Când am văzut cheiul ăsta pe hartă, mi-am zis: „Ce loc 
uitat de Dumnezeu”. Și atunci mi-am dat seama ce trebuie să 
aduc pentru a face trocul cu voi. Vi l-am adus pe Dumnezeu. 

M-am întors și i l-am arătat pe Părintele Gomst. 

— Vă aduc salvarea, binecuvântarea împărtășaniei. V-am 
adus blagoslovire, catehism... spovedanie, dacă e cazul. Toată 
salvarea de care suflețelele voastre mici și urâte au nevoie. 

Gomst a scos un țipăt ascuţit, ca de fată, și-a rupt-o la fugă. 
Nubanezul l-a prins cu braţul lui negru pe după talie și l-a 
aruncat pe umăr ca pe un sac. 

Mă aşteptam ca Jane să răspundă, dar Gorgoth a fost cel care 
a bătut palma. 

— ÎI luăm pe preot. 

Ceva în vocea lui m-a izbit în piept. 

— Vă vom conduce până la Marea Scară. Dar necromanții vă 
vor găsi. Nu vă veți mai întoarce. 


Unii spuneau despre Kent cel Roșu că avea 


o inima neagră și e posibil să fie adevărat, 

dar oricine l-ar fi privit doborând un străjer 

înalt și zdravăn, cu securea și cuțitul, și-ar fi 

dat seama că omul acela avea suflet de artist. 

— Necromanţi? 

Îmi târșâiam picioarele în spatele lui Jane, cu Gorgoth la doi 
pași în urmă. Nu scria nimic despre necromanțţi în cartea mea. 

— Ei sunt cei care le ordonă morţilor. Magi... 

— Ştiu ce sunt, l-am întrerupt pe Gorgoth, dar ce caută ei în 
calea mea? 

— Muntele Honas îi atrage, a zis Jane. Inima muntelui este 
încărcată cu moarte. Vrăjitorii vechi. Asta le face treaba mai 
uşoară. 

Până și peșterile leucrotelor erau urâte. Când aveam șapte ani 
şi William cinci, Tutorele Lundist ne-a dus în secret la cavernele 
din Paderack. Fără ca nimeni de la curte să afle, moștenitorii 
tronului Ancrath s-au strecurat și au alunecat spre adâncurile 
pline de beznă, până au ajuns în holul unei catedrale imense, cu 
coloane atât de magnifice încât mai că ajungeau la graţia lui 
Dumnezeu. Încă mai port în mine măreţia acelui loc. Camerele 
leucrotelor nu aveau nimic din eleganța aceea fluidă, niciun 
artificiu al artei ascunse ce zace de obicei în adâncurile lumii. 
Am străbătut coridoarele clădite și turnate după secrete de mult 
uitate. Lumina lui Jane ne arăta acum cripte străvechi, crăpate 
pe alocuri și acoperite cu mușchi. Am urmat o cărare împletită 
în jurul bolovanilor căzuţi, bucăţi de stâncă mai mari decât o 
trăsură, coborând din ce în ce mai mult, ca niște viermi care 
sapă spre centru, căutând rădăcinile muntelui. 

— Tacă-ţi fleanca, popă. 


Row l-a ajuns din urmă pe Nubanez și a vârât sub nasul lui 
Gomsty pumnalul lui, o bucată de fier bine lucrată, numai bună 
de crestat. 

Părintele Gomst a renunţat pe loc la vaiete. Acum parcă-mi 
lipseau urletele lui, pentru că ecourile erau destul de terifiante. 
Am rămas în urmă să le spun o vorbă. Și, ca să mă asigur că Row 
nu se apucă să cresteze cadoul adus monștrilor înainte să 
apucăm să li-l înfățișăm lor, în stare bună. 

— Pace ţie, Părinte, i-am spus. 

Am împins cu mâna pumnalul lui Row. S-a încruntat, Row al 
nostru, cu faţa lui ciupită de vărsat și ochii lui mici. 

— O să schimbi doar turma, Părinte, i-am spus lui Gomsty. E 
adevărat că noii tăi enoriași par cam scârboși la suprafață, dar 
cine știe cum or fi pe dinăuntru? Mă rog, sunt sigur că sunt mai 
curaţi decât Row, aici de faţă. 

Nubanezul a mârâit și l-a săltat mai bine pe umăr pe Părintele 
Gomst. 

— Pune-l jos, i-am spus. Poate să meargă și singur. Suntem ca 
şi pierduţi acum, nu are unde fugi. 

Nubanezul l-a așezat pe bătrânul Gomst înapoi pe picioarele 
lui. 

— Nu-i bine, Jorg. Poţi să închei târguri pe aur, nu dând la 
schimb oameni. E un om sfânt. El poartă cuvântul Christosului 
alb. 

Gomst i-a aruncat Nubanezului o privire încărcată de ură, 
cum nu l-am mai văzut în viața mea, de parcă îi crescuseră 
coarne și își schimbase numele în Lucifer. 

— Ei, acum poate vorbi în numele lui Christos, direct lui 
Gorgoth, i-am răspuns. 

Nubanezul nu a mai comentat nimic. Privirea lui era goală. 

Era ceva cu tăcerile Nubanezului, ceva care mă făcea să vreau 
să spun mai mult. De parcă aș fi vrut să îl împac. La fel păţeam 
şi cu Makin, dar parcă nu atât de intens. 


— Nu-i ca și când n-ar putea să plece, am continuat. E liber să 
se care acasă, dacă chiar trebuie. Nu trebuie decât să câștige 
niște mâncare pentru drum și să facă rost de-o hartă, atâta tot. 

Nubanezul mi-a aruncat o jumătate de zâmbet. 

Am mers mai departe, cu o voce rece în mine șoptindu-mi 
neîncetat despre slăbiciuni, despre lama subţire a unui pumnal 
care taie fără urmă de lacrimi, despre fierul încins care 
cicatrizează o rană înainte ca puroiul să se împrăștie. Nu se face 
să îți iubeşti prea mult fratele. 

Lumina lui Jane a început să pălească și să pâlpâie pe măsură 
ce mă apropiam de ea. S-a scuturat ușor, de parcă ar fi 
străbătut-o un fior, și a tras aer adânc în piept. Mi-am mușcat 
buza și mi-am imaginat-o prăbușindu-se de pe o stâncă. A 
funcționat mai bine decât mă aşteptam. A scos un țipăt și și-a 
acoperit ochii. 

Gorgoth a pășit imediat între noi. 

— Dă-i pace, Prinţe întunecat. 

Așa că m-am strecurat printre umbre, iar umbrele ne-au 
condus în inima muntelui. Am străbătut tuneluri largi, care se 
întindeau pe mile întregi, cu pardoseli nivelate și tavane 
curbate. Pete de rugină se întindeau în linii paralele de-a lungul 
pereţilor, deși nu-mi puteam imagina cum lipsiseră fierul de 
piatră. Singura ipoteză la care mă puteam gândi era că liniile de 
rugină marcau de fapt ţevile prin care se scurgea cândva focul 
secret al Constructorilor. 

l-am lăsat pe Jane și pe cei din grupul ei - cu excepţia a doi 
dintre ei - pe malul unui lac atât de necuprins încât nici măcar 
lumina ei argintie nu reușea să pătrundă peste ape. Tot 
Constructorii au clădit acest loc. Piatra se oprea brusc în apă, iar 
tavanul se întindea deasupra drept, fără ornamente. Tovarășii 
lui Jane s-au retras în niște adăposturi făcute din lemn și piei de 
animale, îngrămădite pe marginea apei. Gorgoth le-a luat-o 


înainte, conducându-i, cu o mână protector așezată pe umărul 
Părintelui Gomst. 

Jane s-a oprit, fixându-i din priviri pe cei doi monștri rămași 
în urmă să ne păzească. Nu a scos niciun cuvânt, dar îi simțeam 
puterea vorbelor nerostite în timp ce îi instruia. 

— Niciun cuvânt de rămas-bun pentru mine, micuţo? am 
întrebat-o. 

M-am lăsat într-un genunchi lângă ea. Un teribil simţ al 
umorului m-a cuprins. 

— Nicio prezicere? N-ai orz rămas de irosit pe gâscă din fața 
ta? Hai, împărtășește-mi din ce vezi, măcar puţin. Orbește-mă 
cu viitorul. 

M-a țintuit cu ochii ei strălucitori și lumina din ei aproape m- 
a orbit, dar am rezistat și nu mi-am ferit privirea. 

— Alegerile tale sunt chei ce deschid uși în spatele cărora nu 
reușesc să văd. 

Am simțit cum crește furia în mine, asemeni unui val, dar am 
rezistat scrâșnind. 

— E mai mult de-atât. 

— Pe umărul tău se vede o mână neagră. Un gol în mintea ta. 
O gaură. În amintirile tale. O gaură... o gaură... care mă trage 
înăuntru... mă trage... 

Am prins-o de mână. Dar asta a fost o greșeală, pentru că 
braţul ei ardea pielea și îngheţa osul până în măduvă, în aceeași 
măsură. l-aș fi dat drumul dacă puteam, daram rămas nevolnic. 
Nu mai izbuteam să văd decât ochii copilei. 

— Când o vei întâlni, să fugi. Doar să fugi. Nimic altceva. 

Aveam senzaţia că eu pronunțam cuvintele, deși o simțeam 
pe Jane dându-le viață. Apoi m-am prăbușit. 


M-am trezit în lumina torțelor. 
— Și-a revenit. 
Am dat nas în nas cu Rike. 


— Isuse, Rike, iar ai băut pipi de şobolan? 

l-am împins falca într-o parte și m-am sprijinit de umărul lui 
ca să mă ridic. Fraţii așezați în jurul meu și-au ridicat desagele, 
pregătindu-se de plecare. Makin s-a apropiat, cu Gorgoth la 
câțiva pași în spatele lui, ca o umbră amenințătoare. 

— Să nu te prind că o mai atingi pe Profeta Leucrotelor! m-a 
apostrofat el, pe un ton zeflemitor. 

În ochi i se citea, însă, ușurarea. 

— O să ţin minte asta, i-am răspuns. 

Gorgoth s-a oprit o clipă în fața mea, privindu-mă încruntat, 
apoi a pornit înaintea noastră, luminându-ne drumul cu o torță 
de mărimea unui copăcel. 

Cărarea noastră urca acum în unghi aproape drept. Tunelul 
era plin de praf, care ne umplea gurile cu un gust ciudat, de 
migdale amare. Am mers așa cam o mie de pași, după care 
tunelul s-a deschis, transformându-se într-o galerie imensă, 
străbătută de tranșee săpate în piatră, a căror menire îmi scăpa. 
Erau lungi, tăind perimetrul galeriei, și aveau adâncimea destul 
de mare, cam cât un stat de om. La gura galeriei, o cușcă de 
lemn era fixată pe zid, legată bine cu sfori. Doi copii stăteau 
îmbrățișați în mijlocul cuștii goale. Leucrote. Gorgoth a deschis 
portița cuștii. 

— Afară. 

Niciunul nu avea mai mult de șapte primăveri, dacă 
primăverile ar putea fi numărate în tunelurile astea scufundate 
în beznă și populate de leucrote. Au ieșit de-acolo, goi-goluți, 
doi băieței slăbuţi, probabil fraţi, dacă te uitai cu atenţie la ei. 
Cel mai mic avea cam cinci ani. Dintre toate leucrotele, ei arătau 
cel mai puţin monstruos. Aveau pielea acoperită cu puncte 
negre și roșii, amintind de tigrii din Indus. Din coate le ieșeau 
niște cârlige întunecate, ca niște coarne, aidoma cu ghearele 
degetelor de la mâini. Cel mai mare mi-a aruncat rapid o privire. 


Avea ochii complet negri, fără nici urmă de alb, fără iriși, fără 
pupile. 

— Nu vă vrem copiii, i-a spus Makin. 

Apoi a băgat mâna în buzunar și le-a aruncat o bucată de 
carne afumată, legată cu funie în formă de colac. 

— Pune-i la loc. 

Colacul de carne s-a rostogolit și s-a oprit la picioarele 
copilului mai mare. Cel mai mic a privit hipnotizat bucata de 
carne afumată, dar n-a schițat nicio mișcare. Aveau pielea atât 
de întinsă pe oase, încât le număram coastele. 

— Ăștia-s pentru necromanți, nu irosi mâncarea pe ei. 

Mârâitul lui Gorgoth abia s-a auzit — era dureros să-l asculți. 

— Un sacrificiu? a întrebat Nubanezul. 

— Sunt deja morţi, a răspuns Gorgoth. Nu mai au în ei 
puterea leucrotelor. 

— Mie mi se par destul de vânjoși, am comentat. Mai ales 
dacă mănâncă ceva. Eşti sigur că nu ești pur și simplu gelos că 
nu sunt la fel de urâţi ca restul găștii voastre? 

Nu-mi păsa prea mult de ce avea să facă Gorgoth cu cei doi 
pitici, dar îmi plăcea să-l tachinez. 

Gorgoth și-a strâns mâinile în pumni și șase încheieturi uriașe 
au trosnit simultan, ca niște butuci așezați pe foc. 

— Mâncaţi. 

Cei doi băieți s-au repezit asupra bucății de carne, fornăind și 
mârâind ca niște câini înfometați. 

— Leucrotele se nasc din sânge pur, ne câștigăm darurile pe 
măsură ce înaintăm în vârstă. E o schimbare care cere timp. 

A făcut un gest spre cei doi băieți, care lingeau acum de pe 
piatră ultimele rămășițe de carne. 

— Ăştia doi au suferit mai rapid schimbările care se produc 
într-o leucrotă — în mod normal ar trebui să aibă de două ori 
vârsta pe care o au acum ca să ajungă la stadiul ăsta. Acum 
darurile par să apară mai repede, mai repede și mai puternice. 


Nimeni nu poate îndura astfel de schimbări. Am mai văzut asta 
înainte. Asemenea daruri pot întoarce pe dos un om. 

Ceva din ochii lui de pisică îmi spunea că vorbește serios, că 
într-adevăr văzuse lucrurile întâmplându-se așa cum ne 
povestea. 

— E mai bine să ne servească drept plată pentru a-i ține pe 
necromanți departe de peșterile noastre. Mai bine să fie luaţi de 
morți, decât să ne trezim că morții vin în căutarea unor victime 
care altfel ar putea trăi. Ei vor avea parte de o moarte rapidă și 
de o pace îndelungată. 

— Dacă tu zici, așa o fi, am ridicat eu din umeri. Hai să 
mergem. Abia aştept să-i întâlnesc pe necromanții ăștia ai 
voştri. 

Ne-am pus toți în mișcare, urmându-l pe Gorgoth prin 
galerie. Cei doi frați ţopăiau printre picioarele noastre. L-am 
văzut pe Nubanez aruncându-le pe furiș caise uscate, ascunse în 
pliurile de lână ale tunicii lui. 

— Așa, și ce plan zici că ai? m-a întrebat în șoaptă Makin, 
mergând pe lângă mine, ușor aplecat ca să îl pot auzi. 

— Hmmmm? 

L-am privit pe puştiul cel mic scăpând ca prin minune de 
cizma Mincinosului, bine direcționată spre el. 

— Ştii, necromanţii ăștia - care-i planul cu ei? a insistat 
Makin, păstrându-și vocea scăzută. 

Nu aveam niciun plan, dar ăsta era doar un alt obstacol pe 
care trebuia să îl depășesc. 

— Au fost vremuri când morţii rămâneau morți, am zis. Am 
citit asta în biblioteca tatei. Multe secole de-a rândul, morţii nu 
au ieșit din morminte decât în basme. Până și Platon îi trimitea 
pe morți cât mai departe, la o distanță confortabilă, undeva 
dinscolo de râul Styx. 


— Cu asta te alegi dacă citeşti atâta, a bombănit Makin. Îmi 
amintesc bine de drumul dintre mlaștini. Fantomele alea nu au 
citit nimic din cărţile tale. 

— Nubanezule! am strigat eu peste umăr. Nubanezule, vino 
aici să-i povestești lui Sir Makin de ce nu se mai odihnesc morții 
ca pe vremuri. 

Ni s-a alăturat, cu arbaleta pusă pe umăr și miros de cui- 
şoare împrejur. 

— Înţelepţii din Nuba povestesc că ușa s-a întredeschis. 

S-a oprit o secundă, trecându-și limba roșiatică peste dinţii 
incredibil de albi. 

— Există o ușă care duce la moarte, un văl care desparte 
lumea celor vii, de lumea celor morţi, iar când murim noi 
trecem prin acest văl. Dar în Ziua celor O Mie de Sori atât de 
mulți oameni au trecut prin ușa asta, toţi în același timp, încât 
au rupt ușa. Vălul este acum extrem de subțire. Nu e nevoie 
decât de o șoaptă și de o promisiune bine rostită, și gata... i-ai 
chemat înapoi pe cei duși. 

— lată, Makin, acum știi mai multe, i-am spus. 

Makin și-a încruntat sprâncenele, apoi și-a frecat buzele cu 
mâna. 

— Şi planul? 

— Ah, am replicat. 

— Planul? 

Makin al meu poate fi exasperant de insistent uneori. 

— Ca de obicei. Îi tot omorâm până rămân la pământ. 


Puteai avea încredere în Fratele Row că va reuși 
să țintească departe cu un arc scurt. Puteai avea 
încredere că va ieși dintr-o luptă corp la corp, cu 
pumnale, având cămașa mânjită cu sângele 
altcuiva - niciodată cu al lui. Puteai fi sigur că va 
minţi, va trișa, va fura și-ți va păzi spatele. Dar nu 


te puteai încrede în ochii lui. Avea ochi blânzi, și 
n-aveai încredere în asemenea ochi. 

Constructorii aveau ceva împotriva scărilor - sau cel puțin așa 
mi se pare mie. Gorgoth ne-a condus prin creierii munților, pe 
poteci înșelătoare, tăiate în ziduri, printre falii nesfârşite. Poate 
Constructorii aveau aripi, sau poate darul de a levita, prin 
puterea voinţei, asemenea profeților din îndepărtatul Indus. În 
orice caz, târnăcoapele oamenilor care au venit după ei au săpat 
o scară în piatra turnată a zidurilor, o scară îngustă și prost 
făurită. Ne-am cățărat cu grijă, cu braţele încordate întinse, în 
față, ţinându-ne aproape de frică să nu cădem la cea mai mică 
poticneală. Dacă hăurile ar fi fost luminate, sunt sigur că o parte 
dintre frați ar fi avut nevoie de ascuţișul unei săbii ca să-i 
îndemne să urce mai departe. Dar bezna ascunde toate păcatele, 
iar noi ne puteam păcăli că sub picioarele noastre, nu prea 
departe de noi, se întinde nevăzută o pardoseală netedă. 

E straniu cum un om este cu atât mai fascinat de străfunduri 
cu cât prăpastia e mai adâncă. Aceeași fascinaţie care ne 
încearcă pe muchiile cele mai înguste și pe vârfurile cele mai 
ascuţite se adună în noi atunci când ne pândesc cele mai crunte 
căderi. Îi simțeam atracţia mortală în fiecare moment al 
urcușului. 

Gorgoth părea cel mai puţin înzestrat pentru un asemenea 
urcuș, dar se mișca în așa fel încât cățărarea lui părea ușoară. 
Cei doi copii dansau în fața mea, sărind peste trepte cu o 
nepăsare care îmi făcea poftă să le fac vânt în abisul de sub noi. 

— Ăştia de ce nu se cară? am strigat spre Gorgoth. 

Nu mi-a răspuns. Cred că nepăsarea celor doi băieţi avea de-a 
face și cu soarta care îi aștepta neîndoielnic dacă aveau să 
ajungă în siguranţă în vârf. 


— Îi duci la moarte sigură. De ce te urmează? am strigat mai 
tare, iar cuvintele s-au lovit de spatele lui lat. 

— Întreabă-i pe ei. 

Vocea lui Gorgoth se rostogolise ca un tunet prins într-o 
fântână. 

L-am prins pe cel mare de gât și l-am ţinut deasupra hăului. 
Nu cântărea aproape nimic, iar eu aveam nevoie de o pauză, să 
mă odihnesc. Simțeam cum fiecare treaptă urcată hrănește 
parcă focul ce-mi mistuia mușchii picioarelor. 

— Ce nume ai, monstrulețule? l-am întrebat. 

M-a privit cu niște ochi ce păreau mai adânci și mai 
întunecaţi decât abisul din dreapta mea. 

— Nume? Fără nume, mi-a răspuns, cu o voce subţire și 
dulce. 

— Asta nu-i bine. O să-ți dau eu un nume, i-am spus. Sunt 
prinţ, am dreptul să fac chestii de-astea. Tu vei fi Gog, iar fratele 
tău poate fi Magog. 

M-am uitat în spate, spre Kent cel Roșu, care era chiar lângă 
mine, gâfâind. Niciun mușchi n-a tresărit a înțelegere pe faţa lui 
de țăran. 

— Gog, Magog... Fir-ar, unde e un preot când am și eu nevoie 
de cineva care să se prindă de o poantă biblică! am exclamat. Nu 
m-am gândit niciodată că o să ajung să-mi fie dor de Părintele 
Gomst! 

M-am întors înapoi spre micuțul Gog. 

— la zi-mi, de ce sunteţi așa fericiți? Bătrânul Gorgyoth de 
colo vă duce să hrănească morţii cu voi. 

— Putem să ne luptăm cu ei, mi-a răspuns Gog, pe un ton 
liniştit. Așa zice legea. 

Nu știu dacă se simţea vreun pic deranjat de faptul că-l 
tineam de gât, suspendat în aer, pentru că nu lăsa să se vadă 
NIMIC. 


— Păi și cu micul Magog cum rămâne? l-am întrebat, făcând 
semn cu capul spre fratele lui. O să se lupte și el? 

— O să-l apăr eu, mi-a răspuns Gog și-a început să se zbată în 
mâna mea, atât de tare și de repede încât a trebuit să-l așez 
înapoi pe trepte, altfel aș fi căzut cu el cu tot în prăpastie. 

Din câteva salturi a fost lângă frate-său. Și-a așezat mâna 
pătată pe umerul pătat al celui mic. M-au privit fixat amândoi 
cu ochii lor negri, tăcuţi ca niște șoricei. 

— Ăsta poate fi băiat de treabă, a comentat Kent în spatele 
meu. 

— Fac pariu că cel mic rezistă mai mult, a strigat Rike și a 
izbucnit în hohote de râs, de parcă tocmai ar fi spus ceva 
amuzant. 

Aproape și-a pierdut echilibrul în momentul ăla, așa că și-a 
înghițit repede hohotele. 

— Gog, dacă vrei să câștigi jocul, trebuie să-l lași pe micul 
Magog să își poarte singur de grijă. 

În timp ce rosteam cuvintele, un fior mi-a ridicat firele de păr 
de pe ceafă. 

— Demonstrează-mi că ai puterea să ai grijă de tine și poate 
voi găsi ceva ce necromanții vor dori să aibă mai mult decât 
suflețelul tău sfrijit. 

Gorgoth începea să urce din nou, iar fraţii l-au urmat fără să 
scoată un cuvânt. 

Am mers mai departe, frecându-mi cicatricele de pe braţe, 
acolo unde măceșul spinos începuse iar să mă zgândăre. 

Am numărat în jur de o mie de trepte, așa, de plictiseală, asta 
fără să iau în calcul primele zece minute de urcuș. Îmi simţeam 
picioarele transformându-se încet în gelatină, iar armura mi se 
părea turnată în plumb gros de câteva degete. Picioarele mi-au 
devenit atât de stângace în mișcări, încât abia mai nimereau 
treptele. În cele din urmă Fratele Gains l-a convins într-un mod 
neobișnuit pe Gorgoth să facă o pauză de odihnă: s-a împiedicat 


şi s-a prăvălit în prăpastie, urlând preţ de zece secunde bune 
înainte ca lespezile de piatră din fundul adâncului să îl convingă 
să închidă gura. 

— Atâtea trepte, doar ca să ajungem la „Marea Scară”! 

Am scuipat o flegmă după iubitul Frate Gains, proaspăt plecat 
dintre noi. 

Makin m-a tratat cu un zâmbet larg și și-a înlăturat de pe 
frunte șuviţele de păr ude de sudoare. 

— Poate or să ne care în spate necromanțţii. 

— O să avem nevoie de un bucătar nou, a zis Kent cel Roșu și 
a scuipat și el, după Gains. 

— Nu cred că găsim vreunul mai prost decât Gainsy, a 
comentat Burlow Grasul. 

Își mișca doar buzele, restul corpului îi zăcea inert, sprijinit 
de zid. M-am gândit că-i un elogiu destul de slăbuţ adus bietului 
Gains, mai ales că Burlow era cel mai afectat culinar dintre noi 
toţi. 

— Rike poate ar fi un bucătar mai prost decât Gains, i-am 
tăiat-o eu. Îl și văd atacând o cină după aceeași schemă după 
care atacă un sat cuprins de flăcări. 

Gains era în regulă. Odată, la început, când abia intrasem în 
grupul fraţilor, mi-a făcut un fluier dintr-un os. Pe drum, 
discutam cu el despre morţii pe care îi lăsam în urmă și scăpăm 
de amintirea lor cu o înjurătură și o glumă. Dacă nu ne-ar fi 
plăcut de Gains, n-ar fi comentat nimeni nimic despre el. Mă 
simțisem cam prost că i-am permis lui Gorgoth să ne alerge pe 
trepte în halul ăla. Trebuia să accept lecţia asta amară și să pun 
piciorul în prag. Să mai rămână din noi și pentru necromanți, 
dacă vor avea chef. 

Am ajuns în vârf fără să mai pierdem pe drum alți frați. 
Gorgoth ne-a condus printr-un labirint de holuri înțesate cu 
stâlpi, în a căror pustietate vocile noastre își vărsau ecoul. 
Tavanele erau atât de joase, încât Rike le putea atinge cu mâna. 


Holurile erau despărțite de rampe largi și curbate, peste care 
pășeam urcând pentru a trece dintr-un coridor în altul. Şi toate 
galeriile arătau la fel, goale și îmbâcsite de praf. 

Mirosul ne-a învăluit treptat, ușor. Nici nu pot spune când 
anume i-am simţit prezenţa. Putoarea morţii are multe izuri, 
dar îmi place să cred că o recunosc pe Marea Doamnă în toate 
deghizările ei. 

Pe măsură ce înaintam, praful a devenit mai gros. În unele 
locuri era așezat în straturi groase de o palmă. Ici-colo zăcea 
câte un os rătăcit, pe jumătate îngropat în pulberi. Apoi au 
început să apară mai multe oase, apoi un craniu, apoi trei. În 
locurile prin care piatra Constructorilor crăpase și apa se 
infiltrase, praful se transformase într-un noroi cenușiu, care 
inunda fiecare adâncitură, oricât de măruntă ar fi fost. Am scos 
un craniu dintr-o mică mlaștină de felul ăsta. S-a eliberat din 
culcușul lui scoțând un mic pleoscăit de satisfacţie, iar noroiul a 
început să curgă ca un sirop prin orbitele goale. 

— Gorgoth, unde zici că sunt necromanţii ăștia ai tăi? l-am 
întrebat eu. 

— Ne îndreptăm spre Marea Scară. Ne vor găsi ei. 

— V-au găsit deja. 

A alunecat din spatele unei coloane aflate în apropierea mea - 
o femeie desprinsă din noaptea închipuirilor mele. Își mișca 
trupul de-a lungul pietrei grunjoase de parcă ar fi fost cea mai 
moale mătase. Și vocea ei era ca o mătase întunecată și grea. 

Nicio sabie nu a părăsit în momentul acela teaca. Nubanezul 
și-a ridicat arbaleta și a încordat săgeata în arc, cu braţul 
transformat deodată într-o încrengătură de mușchi și fibre. 
Necromanta i-a ignorat gestul. S-a desprins de lângă stâlp cu 
șovăiala cu care s-ar fi desprins de trupul unui iubit și s-a întors 
spre mine, să mă privească. L-am auzit pe Makin, aflat în 
apropierea mea, cum își ține respirația. Femeia degaja un 
amestec de putere, supleţe și o savoare demnă de scrijelit pe 


pupitru de prinții aflaţi la lecţii. Nu purta nimic în afară de 
desene pe faţă și corp și de niște panglici negre și cenușii, ce-i 
şepuiau pe trup. 

Când o vei întâlni, să fugi. 

— Mă bucur de întâlnire, doamna mea. 

Am schițat o plecăciune. 

Doar să fugi. 

— Gorgoth, ne aduci și musafiri pe lângă tribut! 

Râsul ei mă pătrundea până în pântec. 

Nimic altceva. Doar să fugi. 

Mi-a întins mâna. A șovăit preț de o clipă. 

— lar tu cine ziceai că ești? 

Ochii ei, în care până acum se zărise doar reflexia unui foc, 
păreau să fi furat din verdele pe care mi-l aminteam de undeva, 
dintr-o sală de tron îndepărtată. 

— Prinţul Honorous Jorg de Ancrath. 

l-am luat mâna rece și grea și i-am sărutat-o. 

— La dispoziţia voastră. 

Și chiar așa era. 

— Chelia. 

Am simţit un foc întunecat cum îmi răvășește venele. Mi-a 
zâmbit și am simţit același zâmbet, întinzându-se pe fața mea. A 
făcut câțiva pași spre mine, mai aproape. Îmi simțeam pielea 
înfiorată de prezenţa ei. Am respirat-o: avea mirosul amărui al 
vechilor morminte, condimentat cu gustul fierbinte al sângelui. 

— Gorgoth, mai întâi cel mic, a zis ea fără să-și ia ochii de la 
mine. 

Cu coada ochiului, l-am zărit pe Gorgoth apucându-l pe Gog 
cu mâna lui uriașă. 

Aerul a îngheţat brusc. Sunetul de stâncă izbită de stâncă a 
invadat galeria, făcându-mă să strâng din dinți cu putere. Părea 
că holul în care ne aflam lăsa să îi scape un oftat de ușurare și, 
odată cu acel oftat, au început să se ridice printre noi cețuri, în 


spirale albicioase ce conturau spectre care se risipeau imediat ce 
luau formă. Mi-am simţit degetul înghețând în noroiul din 
craniul care mi se bălăbănea încă în mână. 

Zgomotul s-a domolit treptat, pe măsură ce oasele se găseau 
între ele. Mai întâi a apărut un schelet, care a dănțuit prin fața 
noastră cu mișcări complexe din articulații. Apoi al doilea. 
Ceţurile legau oasele între ele, ca într-o invitație spectrală a 
cărnii. 

L-am văzut pe Gog explodând parcă, zvârcolindu-se gata să 
distrugă tot în jur, prins în strânsoarea implacabilă a lui 
Gorgoth. Micul Magog a rămas nemișcat, în timp ce primul 
schelet începea să se apropie de el. Gog era mult prea prins de 
furia lui turbată lui ca să își poată solicita eliberarea. Urletul pe 
care îl scotea suna aproape amuzant, pițigăiat și plin de mânie. 

Necromanta și-a strecurat brațul peste umărul meu. Nu am 
cuvinte să descriu cum se simțea mâna ei pe mine. Ne-am întors 
să privim cum luptă Magot. 

Copilul nu era mai înalt de genunchiul scheletului. A pândit 
momentul și, când a crezut că e timpul, s-a aruncat înainte. Nu 
poți avea așteptări prea mari de la un copil de cinci ani. Moroiul 
l-a prins cu degetele lui descărnate, l-a ridicat și l-a izbit de un 
stâlp. Magog s-a lovit rău, lăsând urme de sânge pe piatră. Însă 
n-a ţipat. S-a chinuit să se ridice, în timp ce al doilea schelet se 
apropia de el. O fâșie din pielea delicată a copilului atârna de 
carnea roșie a umărului. 

Am privit în altă parte. Îmi era greu să înţeleg toate nuanțele 
momentului, dar chiar și sub apăsarea moale a Cheliei scena 
asta îmi lăsa în gură un gust amar. Ochii mei l-au întâlnit pe 
Gog, care continua să se zbată în mâinile lui Gorgoth. Gorgoth îl 
ţinea acum pe copil cu amândouă, cu toate că mie unul, îmi era 
greu să-mi imaginez că puteam să ies teafar din strânsoarea unei 
singure mâini de-ale lui. N-am știut câtă putere zăcea într-o 
fiinţă atât de mică. 


Scheletul l-a prins pe Magog cu o mână. A ridicat două degete 
descărnate de la cealaltă, gata să le înfigă în ochii copilului. 

Mi s-a părut atunci că s-a declanșat o furtună, deși poate că s- 
a declanșat doar în mine, o furtună biciuind o noapte fără lună, 
dezvăluind lumea în săgetările fulgerelor. În capul meu, 
strigătul ascuţit al unui copil a început să-mi despice creierii și, 
deși i-am poruncit înjurând să facă liniște, strigătul nu s-a oprit. 
Fiecare bucăţică din mine se încorda să se miște - dar nu am 
reușit nici măcar să tresar. Eram prins între spini. Acolo, în 
braţele necromantei, am privit cum degetele scheletice ale 
moroiului se înfundă în ochii negri ai copilului leucrotă. 

Când mâna a explodat, risipindu-se în țăndări, am fost la fel 
de surprins ca toţi ceilalți. Numai săgeata unei arbalete putea să 
aibă asemenea efect. Nubanezul și-a întors spre mine chipul, 
luându-și ochii de la arcul lui. l-am zărit zâmbetul ca secera 
unei luni albe și mi-am simţit membrele eliberate. Am ridicat 
braţul, scurt și cu putere. Craniul din mâna mea a izbit fața 
necromantei cu o bufnitură ce m-a umplut de satisfacție. 


Cel ce l-a creat pe Nubanez l-a croit probabil dinpiatră. 
Nicicând nu am cunoscut un om mai puternic decât el. 
Era un om de cuvânt. Prea puțini dintre frați îi cereau 
sfatul, oamenii care bat drumurile își folosesc prea 
puțin conștiința, și, cu toate că nu judeca niciodată pe 
nimeni, Nubanezul știa să judece bine lucrurile. 

Am scos sabia și m-am întors spre necromantă, gata s-o 
înfrunt. E o sabie despre care se spune că poate face până și 
vântul să sângereze. Drept urmare, ca pentru a demonstra teoria 
asta, lama a izbit doar aerul, care a șuierat de parcă ar fi fost 
tăiat în două. 


Necromanta a căzut pe spate, prea repede ca să apuc s-o 
ajung. Craniul o luase prin surprindere, dar nu mă mai aşteptam 
s-o prind la fel de ușor. 

Cred că am lovit-o în nas cu căpățâna aia, chiar între nări, 
pentru că acolo se strica toată treaba. Nu sângera, dar în locul 
lovit i-a apărut o pată întunecată, iar carnea foșgăia de parcă s- 
ar fi transformat într-o sută de viermi, încârligați unul peste 
altul. 

Cei mai mulți dintre frați au rămas nemișcaţi, țintuiți de 
aceeași vrajă în care fusesem și eu prins. Nubanezul s-a pregătit 
să-și încarce iar arbaleta. Makin și-a scos sabia pe jumătate. 
Gorgoth i-a dat drumul lui Gog. 

Necromanta a tras în piept o gură de aer, scoțând din gât un 
sunet ca și cum ar fi trecut peste un obiect de fier. 

— Asta, a zis ea, a fost o greșeală. 

— Îmi pare extrem de rău! 

Mi-am păstrat tonul vesel și am sărit spre ea. 

Ea s-a lăsat să alunece pe lângă coloană, lăsându-mă să-mi 
înfig sabia în piatră. 

Gog s-a aruncat disperat spre Magog și și-a smuls frățiorul din 
strânsoarea mâinii scheletice. Pentru o fracțiune de secundă am 
văzut urmele palide lăsate de degetele mortăciunii pe gâtul 
copilului. 

M-am rotit în jurul coloanei cu precauţie și am descoperit că 
necromanta reușise cumva să schimbe coloana și se ascundea 
acum după un stâlp aflat la vreo doi stânjeni de mine. 

— Sunt foarte mofturos când vine vorba să fiu legat cu vrăji, i- 
am spus întorcându-mă și dându-i un ghiont bine plasat lui Rike 
- era destul de greu să-l ratezi, în imensitatea lui. Haide, Rike! 
Trezeşte-te, și pe ei! 

Rike și-a revenit cu un urlet de nemulțumire, un amestec 
între sunetul scos de o morsă supărată și mormăitul unui urs 
trezit din hibernare. Chiar în fața lui, cele două schelete tocmai 


se întindeau după fraţii leucrota, care zăceau în praful de pe 
podea, într-un morman răvășit de mâini și picioare. Rike s-a 
apropiat de cei doi moroi pe la spate, a prins câte o tigvă în 
fiecare mână și le-a izbit apoi una de alta, atât de tare încât i-a 
spulberat pe amândoi. 

Și-a scuturat mâinile, continuând să urle ca un apucat. 

— Rece! 

Urletul căpătase cuvinte. 

— Să-mi crape ochii, ce ger el 

M-am întors spre necromantă, cu câteva replici pline de 
ironie gata pregătite. Însă ironia mi s-a veștejit înainte să apuc 
să articulez ceva. Acum întreaga faţă îi viermuia. Carnea de pe 
membre îi scăzuse și pulsa când și când. Corpul cel atât de 
seducător era acum un leș cuprins de putrefacție. Mi-a susținut 
privirea cu ochii ei întunecaţi, care străluceau în abatorul fetid 
de pe faţa sa. A început să râdă și hohotele erau ca niște zdrenţe 
ude, bătute de vânt. 

Frații îmi erau acum alături. Gorgoth nu a făcut nicio mișcare 
din locul în care s-a oprit. Micuţii leucrota s-au înghesuit unul 
în celălalt, în penumbră. 

— Noi suntem mulți, iar tu ești doar una, doamna mea. Nu 
mai spun că ești și urâtă pe deasupra. Așa că mai bine te-ai da la 
o parte și ne-ai lăsa în pace să trecem, i-am spus. 

Nu-mi făceam iluzii că ne-ar lăsa, dar cine nu riscă nu câștigă, 
cum ar veni. 

Carnea ei scurmată de viermi s-a întins într-un zâmbet atât de 
larg încât i-am văzut mandibula și maxilarul până dincolo de 
punctul în care se uneau. Preţ de o clipă, chipul i-a devenit 
lichid, ca străbătut de unde, și, în oglindirea lui, l-am zărit pe 
Gains prăbușit în hău, urlând. 

— Morţii sunt mulţi, copile, mi-a răspuns. Te voi lăsa să 
treci... în tărâmul lor. 


Îndată, temperatura a început să scadă brusc, de parcă nu ar fi 
avut un punct de oprire. În doar câteva clipe, am simţit cum trec 
prin toate fazele înghețului, de la senzaţia de frig neplăcut până 
la durerea cărnii și, în final, la năucirea completă care cuprinde 
corpul, în faza finală. Și zgomotul. Scrâșnetul îngrozitor al 
scheletelor care își lipeau înapoi oasele, pentru a se învălui apoi 
cu ceața aceea aproape materială, s-a ridicat iar, terifiant, în 
jurul nostru. Era un zgomot care te făcea să vrei să-ți smulgi 
dinţii din gură. Torța din mâna lui Makin a renunţat să mai 
lupte cu frigul și s-a stins. 

Ceaţa a ascuns totul, în afara celor de lângă mine. Scheletele 
au început să se târască spre noi, încet, de parcă s-ar fi mișcat 
într-un coșmar. Dacă nu era torța lui Gorgoth, am fi rămas 
complet în întuneric. 

Mi-am rotit sabia, în așteptarea primului atacator. Simţeam 
că mânerul e înghețat, dar eram hotărât să nu las nicicum sabia 
să-mi scape din mână. Aveam nevoie de mișcare ca să mă 
încălzesc. Sub lovitura mea, scheletul s-a dezintegrat într-o 
cascadă de oase transformate în cioburi. N-am avut timp să mă 
bucur de victoria mea, că un alt moroi și-a făcut apariţia din 
valurile de ceaţă. 

Ne-am aruncat în luptă și timpul a părut că dispare. Eram 
suspendați într-un spațiu al uitării, în care doar zgomotul 
oaselor spulberate și loviturile de sabie păreau să aibă vreun 
sens. De fiecare dată când tăiam în carnea de pulbere a spec- 
trelor, simțeam cum frigul mușcă și mai adânc din mine. Sabia a 
devenit din ce în ce mai grea în mâna mea, până când am ajuns 
să o simt ca de plumb. 

L-am văzut pe Roddat cum moare. Un schelet l-a prins cu 
garda jos. Nişte degete descărnate i-au înșfăcat capul și o albeaţă 
s-a întins la atingerea degetelor; carnea vie murea sub atingerea 
cărnii fantomatice. Roddat ăsta, nimic de capul lui, era un 
șobolan, dar chiar și așa mi-a făcut o plăcere deosebită să tai în 


două creatura care l-a ucis. În spatele meu cineva a ţipat. După 
voce părea Fratele Jobe. Nu era genul de țipăt în urma căruia să 
te mai ridici. 

Makin a reușit să-și croiască drum până la mine. Armura de 
pe pieptul lui era acoperită cu promoroacă, iar buzele îi erau 
vineții de frig. 

— Ăștia nu se mai termină. 

Undeva în spatele meu, se auzea un răcnet de luptă. Ceaţa 
care ne învăluia părea că absoarbe zgomotele, dar răcnetul 
continua să sfâșie întunericul. 

— Ăsta-i Rike? 

A trebuit să strig ca să mă fac auzit. 

— Gorgoth! Trebuie să-l vezi cum luptă. E un monstru! a 
strigat Makin înapoi, spre mine. 

Răspunsul lui m-a făcut să zâmbesc. 

Și tot apăreau. Din ce în ce mai mulți, șir după șir, desprinși 
toți din întuneric. Cineva a murit lângă mine. Nu mi-am dat 
seama cine. 

Cred că am zdrobit vreo două sute de nemernici și ei tot 
apăreau. 

Sabia mi-a rămas prinsă în coastele unui schelet pe care 
tocmai îl atacam. N-am pus destulă forţă în lovitură. Makin i-a 
spulberat gâtul cu o lovitură dreaptă. 

— Mulţumesc. 

Cuvântul a ieșit gol dintre buzele mele amorţite. 

N-am de gând să mor aici. Mi-am tot repetat în minte vorbele 
astea. De fiecare dată când mi le spuneam, era din ce în ce mai 
puţină convingere în ele. N-am de gând să mor aici. Mi-era prea 
frig ca să pot gândi. N-am de gând să mor aici. Fii atent, loveşte 
jos ca să retezi mâinile alea care vin spre tine. Nenorociţii ăștia 
nici măcar nu simt loviturile noastre. Dar târfa aia a simţit când 
i-am spart fața. 

Târfa. 


Când ai îndoieli, lasă-te condus de ură. În mod normal aș fi 
refuzat sfatul ăsta. E genul de strategie care îl face pe om 
previzibil. Dar acolo, în coridorul ăla nenorocit, plin cu oase, nu 
îmi mai păsa de nimic. Ura era tot ce-mi rămăsese ca să-mi țină 
de cald. Am zdrobit un schelet cu sabia și am pornit orbește 
înainte. 

— Jorg! 

Makin a strigat în urma mea, i-am auzit vocea cuprinsă de 
uimire, apoi bezna mi-a acoperit ochii, iar ceața a învăluit 
zgomotele luptei într-o pătură groasă. 

Ah, ce beznă era! Un întuneric care mi-a invadat întreaga 
ființă, atât de adânc încât mi-a șters din amintire până și 
amintirea culorilor. De câteva ori am lovit orbește cu sabia. Am 
spulberat niște oase, am sculptat puţin aerul din jur, apoi am 
lovit un stâlp, atât de tare, încât izbitura mi-a zburat sabia din 
mână. Am început să caut arma frenetic, cu mâinile în așa hal 
de amorțţite că abia reușeam să-mi găsesc faţa cu ele. Treptat, 
mi-am dat seama că nu scăpasem de schelete. Degetele 
descărnate au dispărut. M-am împleticit prin beznă, dezarmat și 
fără ţintă. 

Târfa. 

Ar fi trebuit să fie acolo, prin apropiere. Cu siguranţă. Aștepta 
să ne prindă sufletele în colivia ei, odată ce muream în luptă, 
unul câte unul. 

M-am oprit și-am încercat să stau nemișcat, pe cât izbutea 
corpul meu zguduit de frisoane. Necromanta ridicase vălul. 
Exact cum mi-a povestit Nubanezul - a ridicat vălul dintre cele 
două lumi, iar morţii treceau acum în lumea noastră. Dacă 
reușeam să o opresc, se opreau și ei. Am ascultat, am ascultat 
atent, încercând să străpung liniștea care se lăsase, la fel de grea 
ca și bezna din jur. Am rămas nemișcat și am început să cern 
tăcerea în căutarea ei, cu fiecare nerv încordat. 


„Cuișoare.” Buzele mele au articulat cuvântul înainte ca 
mintea să cuprindă mirosul. Am strâmbat din nas. Ulei de 
cuișoare? Mireasma m-a tras înainte. Abia se simţea, dar, fiind 
singura, am reușit să mă țin agăţat de ea. Am lăsat-o să mă 
poarte înainte, într-un du-te-vino orb, cotind și întorcându-mă 
ca într-un labirint absurd, în căutarea sursei. 

Într-un târziu, mâinile mele au dat peste o despicătură în zid, 
un pasaj strâmt prin care am pășit. M-am trezit, brusc, într-o 
cameră luminată de flăcările tremurătoare ale unei torţe căzute. 

Am înţeles atunci de unde venea mirosul. Arbaleta 
Nubanezului zăcea la jumătate de metru de torță, aruncată pe 
jos, cu arcul încordat și săgeata căzută printre pietre. S-a rupt de 
grupul fraţilor și a plecat în căutarea ei. Mi-a luat-o înainte. 

— Necromantă, am strigat. 

Ea stătea în picioare lângă gura unuia dintre puţurile săpate 
de Constructori. Ghizdul puțului era pătrăţos și ocupa întreaga 
parte din spate a încăperii. Lumina slabă a torței nu pătrundea 
în străfundurile întunecate ale hăului săpat de Constructori. ÎL 
ţinea pe Nubanez înaintea ei, cu capul întors într-o parte. Gura i 
se odihnea pe mușchii întinși ai gâtului său. Vedeam tensiunea 
adunată în braţele lui groase, dar degetele i se strângeau 
neputincios de o parte și de alta ale corpului, în timp ce sabia lui 
imensă îi zăcea la picioare, cu mânerul suspendat peste golul 
din spatele lor. 

Necromanta și-a ridicat faţa de pe gâtul Nubanezului. Din 
gura ei se prelingeau picături de sânge. Nu știu ce putere a supt 
din el, dar înfățișarea ei se făcuse întocmai ca atunci când ne-a 
întâmpinat. Sângele se prelingea de pe buzele ei pline, în jos, 
de-a lungul unui gât perfect. 

— Prinţe Jorg, ce prospătură ai trimis să mă vâneze! 
Mmmmm, înmiresmat cu condimente păgâne. Îţi mulțumesc. 

Am îngenuncheat și-am ridicat de jos arbaleta Nubanezului. 
Greutatea ei mă lua mereu prin surprindere. Am fixat săgeata. 


Femeia s-a mișcat, astfel încât Nubanezul să o acopere ca un 
scut. Călcâiele ei atingeau marginea puțului. 

— Ți-e frig, prinţe, a spus. 

Vocea ei, atât de melodioasă deodată, m-a prins cu garda jos. 
Îmi pătrundea în vene, adâncă și plină de promisiuni. 

— Te-aş putea încălzi. 

Trupul meu obosit s-a înfiorat la auzul întunecatei făgăduieli 
din vocea sa. A fost nevoie să revăd chipul lui Gains în ghearele 
morții, pe fața ei mâncată de viermi, ca să mă pot opri. Am 
ridicat arbaleta. Ştiam că n-o pot ţine așa prea mult. 

— E frig ca într-un mormânt în tine. 

Vocea i se transformase într-un șuierat furios. 

— Te va ucide. 

Mi-a aruncat un zâmbet peste umărul Nubanezului, 
delectându-se cu neputinţa lui. 

— Jorg, tremuri tot. Pune arbaleta jos. Probabil că nu-l poți 
nimeri nici pe prietenul tău, darămite pe mine. 

Suna atât de tentant. Să pun jos arbaleta. 

— Nu e prietenul meu, i-am strigat. 

Ea a clătinat din cap. 

— Ar muri pentru tine. Simt asta în sângele lui. 

— Mortăciune, ţi-ai ales greșit jocul pe care încerci să-l joci cu 
mine. 

Am ridicat arcul și-am ochit. Tremurul din braţele mele mă 
împiedica să ţintesc fără șovăire. Dacă tremuram ceva mai tare, 
îmi sărea săgeata din încărcător. 

Ea a hohotit înspre mine. 

— Pot vedea legăturile dintre cei vii. Tu ai doar doi prieteni, 
Prinţe Jorg. Eşti la fel de legat de omul ăsta cu sânge dulce ca 
orice alt fiu de tatăl său. 

Sacrificiu. 

Și-a înfipt degetele în găurile roșii din gâtul Nubanezului. 


— Lasă-mă să îi iau pe ceilalți. Lasă-mă să mă înfrupt din 
sângele lor și voi doi puteți rămâne cu mine. Mă puteţi ajuta să 
culeg recolta leucrotelor. Sunt câteva triburi, o parte dintre ele 
destul de irascibile. Mai sunt și alți necromanţi împotriva cărora 
mi-ar prinde foarte bine niște aliaţi vii, în special unii atât de 
înfipți cu voi. 

Fă-i jocul 

Mi-a zâmbit și focul întunecat s-a reaprins în venele mele. 

— Îmi placi, Prinţe. Am putea conduce împreună tărâmul de 
sub munte. 

Din cuvintele ei se prelingea ca mierea promisiunea plăcerilor 
trupești. Nu genul de tăvăleală ieftină între cearșafuri, cum a 
fost cu Sally, ci altceva, mult mai puternic, nevăzut, devastator. 
Îmi oferea Viaţă, putere și dreptul de a porunci. Dar numai cu 
condiţia să o servesc pe ea. 

Joacă să câștigi. 

Ochii Nubanezului mă ţintuiau. Pentru prima dată în viața 
mea izbuteam să citesc ce ascunde. Aș fi putut accepta orice. Aș 
fi putut accepta ura, sau frica, sau implorarea. Dar în ochii lui 
am găsit doar iertare. 

Zbrr! 

Săgeata l-a izbit pe Nubanez drept în piept. A făcut o gaură 
prin amândoi și i-a pulverizat în prăpastia din spate. Niciunul 
nu a scos vreun strigăt și mi s-a părut că le-a luat o veșnicie 
până să atingă fundul. 


Majoritatea oamenilor au măcar o trăsătură 
care să-i răscumpere. În cazul Fratelui Rike, 

e destul de greu să o găsești. „Mărimea” se 
pune ca trăsătură cu valoare de răscumpărare? 

M-am întors la frați și i-am găsit oblojindu-și rănile, într-o 
grămadă de oase zdrobite. Roddat, Jobe, Els și Frenk zăceau 
întinși pe jos, la câțiva metri de restul. Moartea îi transformă în 
leproși chiar și pe cei mai populari. Nu mi-am pierdut timpul cu 
ei: orice s-ar fi putut găsi asupra lor fusese prădat de mult. 

— Am crezut că ne-ai părăsit, Frate Jorg. 

Kent cel Roşu mi-a aruncat o privire pe sub sprâncenele 
încruntate și s-a întors la sabia lui și la piatra cu care ascuțea 
lama. 

Pronunțase cuvântul „frate” cu o notă de reproș în glas. O 
notă e puţin spus, se auzea mai degrabă o întreagă simfonie. 
Niciun „prinţe“ pentru dezertor. 

Makin m-a privit cu o umbră de neîncredere. Stătea lungit pe 
jos, prea epuizat ca să se mai sprijine de un stâlp. 

Rike s-a ridicat în picioare. S-a apropiat de mine încet, între 
degete ținea un inel pe care îl tot freca de căptușeala din piele a 
armurii de pe piept. Am recunoscut imediat inelul norocos al lui 
Roddat, un inel nostim din aur galben. 

— Am crezut că ne-ai părăsit, Frate Jorg, a repetat el. 

Mă copleșea cu înălțimea, o matahală imensă. 

Sunt unii la care, dacă te uiţi, nu vezi cine știe ce; cum e 
Mincinosul, de pildă, care pe mulţi îi ia prin surprindere prin 
blestemăţiile de care se dovedește capabil, deși fața lui nu spune 
mare lucru la prima vedere. Dar Rike nu reușea să surprindă 
niciodată pe nimeni. Răutatea care se citea pe el, agresivitatea 
lui ieșită de sub control, pasiunea pe care o avea pentru durerea 
provocată celor din jur, ei bine, Mama Natură le-a zugrăvit pe 
toate, la modul cel mai brutal cu putință, pe fiecare părticică din 
chipul lui, ca un avertisment pentru noi, ceilalți. 

— Nubanezul e mort. 


L-am ignorat pe Rike și mi-am fixat privirea pe Makin. Am dat 
jos de pe umăr arbaleta Nubanezului și le-am arătat-o. Nu mai 
era nicio îndoială. Omul murise. 

— Bine, a făcut Rike. Așa-i trebuie dacă fuge în mijlocul 
luptei. Oricum nu mi-a plăcut niciodată lașul ăla mincinos. 

L-am lovit pe Rike cât am putut de tare. L-am izbit în gât. Nu 
a fost o decizie conștientă. Dacă zăboveam măcar o secundă să 
mă gândesc, m-aș fi abținut. Poate că aș fi avut o șansă în fața 
lui dacă aveam o sabie asupra mea, dar așa, cu mâinile goale, 
eram pierdut. 

De fapt, e cam mult spus „cu mâinile goale“. Purtam încă 
mănușile de protecţie ale armurei, întărite cu fier. La 
paisprezece ani ai mei, aveam deja o statură de șase picioare” și, 
deși eram slab, aveam mușchii întăriți de la mânuitul săbiei și 
armura pe care o căram pe mine aproape tot timpul. În plus, 
știam cum să lovesc cu pumnul. Am pus în lovitură toată 
greutatea corpului și fiecare strop de putere pe care îl aveam în 
mine. 

Pumnul meu înmănușat în fier s-a izbit cu toată forța de gâtul 
de taur al lui Rike. Chiar dacă nu mai judecam bine, o parte din 
mine a avut grijă ca toate simţurile să rămână treze. Dacă l-aș fi 
izbit pe Rike direct în față, mi-aş fi rupt probabil pumnul în 
falca lui, iar el cel mai probabil s-ar fi simţit puţin gâdilat de 
lovitura mea. 

A scos un geamăt și a rămas nemișcat, un pic nedumerit. 
Presupun că ideea de a mă sinucide în modul ăsta, atât de 
spectaculos, necesita puțin timp să te obișnuiești cu ea. 

Undeva, în străfundurile minţii mele, a apărut gândul că 
tocmai făceam o greșeală imensă. Dar, nu-mi păsa cine știe ce. 
Cred că furia oarbă și bucuria pe care o simțeam la gândul că-l 

pot folosi pe Rike, pe post de sac de box, au cântărit la fel de 
mult. 

Dacă tot am avut ocazia încă unei lovituri, i-am mai tras 
două. Un genunchi învelit în armură de fier, bine plasat în 
vintre, poate da câteva minute bune de gândire chiar și unui 
maniac de doi metri și jumătate, care cântărește de două ori cât 
tine. Rike s-a chircit ascultător, oferindu-mi ceafa pentru încă o 
lovitură, și de data asta l-am izbit cu ambii pumni. 

Am studiat cu Tutorele Lundist artele de luptă corp la corp, 
practicate de cei din Nippon, de pe o carte adusă de el din Estul 
Extrem. Pagini întregi făcute din hârtie de orez cu tot felul de 
poziţii de luptă, mișcări kata și diagrame anatomice în care erau 
indicate punctele de presiune. Sunt sigur că am lovit cele două 
puncte de paralizie de pe ceafa lui Rike și știu că le-am lovit cu 
putere. 

Dar era atât de prost încât nu știa cum funcționează așa ceva. 

Rike s-a repezit spre mine, clătinându-se. Am avut noroc, 
pentru că, dacă m-ar fi prins, mi-ar fi sucit gâtul cât ai zice 
pește. Mi-a prins toracele între brațele lui acoperite în fier. Cred 
că, dacă nu aveam armura pe mine, mi-ar fi rupt toate coastele, 
în loc de doar două. Forţa impactului m-a culcat la pământ și m- 
am trezit alunecând la pământ, printre oase. M-am sprijinit de 
un stâlp și m-am ridicat, în ciuda durerii pe care o simțeam în 
piept. 

În momentul ăla puteam scoate sabia. Ar fi fost singura 
decizie de bun simţ pe care o puteam lua. Asta dacă era să ignor 
toate regulile nescrise ale unei lupte corp la corp. Am început 
bătaia cu un pumn și așa ar fi trebuit să și închei. Dar când ai de 
ales între a te face de râs în faţa fraţilor și a-l lăsa pe Rike să-ţi 
smulgă efectiv fața, decizia nu este chiar atât de grea pe cât pare 
la început. 

M-am cules de pe jos. 

— Treci încoa', nenorocit umflat ce ești! 


Cuvintele mi-au ieșit din gură fără să vreau. Mânia vorbea în 
locul meu. Acum mă înfuria mai mult faptul că mă făcea să-mi 
pierd controlul decât că-l numise laș pe Nubanez. Nubanezul nu 
avea nevoie de sângele lui Rike pentru a-și demonstra curajul. 
Furia că m-am lăsat cuprins de furie: un vierme care își mănâncă 
necontenit propria coadă. Ar trebui să am șarpele Uroboros pe 
blazon. 

Rike s-a repezit la mine, scoțând acel muget fără cuvinte, cu 
care eram atât de familiar. A prins viteză destul de repede. Nu 
cred să fie prea multe uși într-un castel, care să-l oprească pe 
Micul Rikey la viteza aia. Era destul de înspăimântător - mai 
ales dacă nu știai că îi este imposibil să se oprească la fel de 
repede și de brusc. 

Am făcut un pas într-o parte, pe neașteptate, blestemându-mi 
coastele rupte, iar Rike s-a izbit de stâlp și a căzut lat pe spate. 
Însă a spart, totuși, o parte din coloană. Câteva bucăţi de piatră 
s-au împrăștiat la picioarele noastre. Am luat de jos un ciolan 
mare, descărnat, și-am început să-l lovesc în cap, în timp ce el 
tot încerca să se ridice. Osul aproape a crăpat în două, așa că l- 
am rupt de tot și m-am ales cu două ciomege ca niște 
buzdugane. 

Cred că singurul aspect deprimant în bătaia cu Rike era faptul 
că nu voia defel să rămână jos. S-a ridicat iar, puțin mai ameţit 
de data asta, dar tot horcăind puhoaie de înjurături și răutăți. 

— O să-ţi bag pe gât ochii, băiete! a răcnit către mine și-a 
scuipat un dinte însângerat. 

Am sărit înapoi și l-am lovit cu cel mai lung dintre ciomegele 
pe care le țineam în mâini. A mai scuipat un dinte după lovitura 
mea. M-a bufnit râsul. M-a părăsit brusc orice urmă de mânie și- 
am început să mă distrez. 

Rike se tot clătina după mine, iar eu păstram distanţa și îl 
loveam de fiecare dată când aveam ocazia. Cea mai bună 
comparaţie la care mă pot gândi e ca atunci când încerci să 


ademenești un urs. Pac! Mârâit. Poc! Chicoteam eu, dar nu era a 
bună. O singură clipă de neatenţie, o singură scăpare și m-ar fi 
făcut praf. O singură labă de-a lui dacă m-ar fi prins în 
strânsoare... ei bine, chiar că mi-aş fi mâncat singur ochii. Avea 
obiceiuri de genul ăsta. 

Fraţii au început să pună rămășaguri și să bată din palme. 

— O să-ţi scot maţele! 

Rike părea un izvor nesecat de amenințări. 

Din păcate, părea și un izvor nesecat de energie, iar dansul 
meu avea să ia sfârșit în curând. Picioarele începeau să mi se 
miște cu stângăcie. 

— O să rup fiecare oscior din fățuca aia a ta drăgălașă, Jorgy! 

Ne-am mișcat în cerc și, în cele din urmă, am ajuns înapoi la 
locul în care i-am tras primul pumn. 

— O să-ţi smulg beţele alea de mâini din umeri. 

Arăta îngrozitor, ca o întruchipare a răului, cu bărbia scăldată 
în sânge. 

Am prins atunci momentul, șansa care mi s-a dat. Am alergat 
direct spre el și l-am luat iar prin surprindere. Una peste alta, 
lupta noastră promitea să fie un concurs de rezistenţă la fel de 
inegal ca bușşitura lui Rike în coloana din piatră cu care se 
„luptase”, dar a făcut un pas greșit. Un singur pas care mi-a 
oferit tot ce îmi trebuia. S-a împiedicat de picioarele lui Makin, 
s-a dezechilibrat și a căzut pe spate. Am ridicat arbaleta 
Nubanezului și, înainte ca Rike să apuce să se ridice, am fost 
deasupra lui. l-am țintuit mutra cu vârful arbaletei, ce avea în 
vârf un șoim de fier. 

— Ce alegi, Micule Rikey? l-am întrebat. Cred că îți pot crăpa 
căpățâna ca pe un ou, înainte să apuci tu să-ți pui labele pe 
mine. Vrei să-ncercăm să te convingi? Sau vrei să-ţi iei cuvintele 
înapoi? 

Mi-a aruncat o privire tâmpă. 

— Ce ai zis despre Nubanez, i-am spus. 


Rike, pur și simplu, uitase. 

— Ah! 

Sprâncenele i s-au încruntat a neîncredere. A încercat să se 
concentreze pe arbaletă. 

— Bine, retrag ce-am spus. 

— Pe rănile lui Christos! 

M-am lăsat să cad, trudit și acoperit de sudoare. Frații s-au 
îngrămădit în jurul nostru, însuflețiți dintr-odată, plătindu-și 
unii altora rămășagurile, rememorând momentul în care Rike se 
izbise de stâlp. I-am notat în minte pe toţi cei care au ţinut cu 
mine - Burlow, Mincinosul, Grumlow, Kent și cei mai în vârstă, 
capabili să vadă dincolo de vârsta mea. Makin a mers până acolo 
încât s-a ridicat de unde zăcea. M-a bătut cu mâna pe umăr. 

— Tu şi Nubanezul ați prins-o? 

Am clătinat din cap. 

— Sper că a intrat pe porţile Iadului urlând, a comentat 
Makin. 

— A murit greu, i-am zis. 

Era o minciună nevinovată. 

— Ştii, Nubanezul... 

Makin a făcut o pauză să-și găsească cuvintele. 

— A fost mai bun decât oricare dintre noi. 

Eu nu trebuia să-mi caut cuvintele. 

— Da. 

Gorgoth n-a făcut nicio mișcare cât timp m-am luptat cu 
Rike. A stat așezat pe piatra rece, cu picioarele încrucișate sub 
el. Ici-colo, degetele scheletice îi lăsaseră urme pe piele, bucăți 
de carne moartă. Nu s-a mișcat deloc, dar m-a privit tot timpul, 
cu ochii lui de pisică. 

La câţiva pași de el am zărit o grămăjoară întunecată. Gog și 
Magog agăţaţi unul de celălalt. 

— Ai luptat bine, flăcău, am strigat către Gog. Ai fost pe 
măsura cuvântului dat. 


Gog și-a înălțat chipul spre mine. Capul lui Magog a căzut 
într-o parte, dând la iveală gâtul lui mic, vărgat de dâre albe, 
urme de moarte ce brăzdau pielea lui pătată, ca de tigru. 

M-am trezit că mă las în genunchi lângă ei. Gog a mârâit când 
i-am atins fratele, dar nu a făcut niciun gest să mă oprească. 
Magog părea nespus de ușor în braţele mele, un amestec straniu 
de trup osos înfometat și moliciune de copil. 

— Fratele tău, am zis. 

Și o vreme n-am mai fost în stare să adaug nimic, de parcă 
gâtul mi s-a închis și toate cuvintele au rămas prinse în mine. 

— Atât de mic. 

Mi-am amintit cum sărea pe treptele acelea nesfârșite. În cele 
din urmă a trebuit să mă apăs pe coaste, să las durerea să mă 
trezească și să ies, cumva, din neghiobie. 

Am lăsat jos copilul mort și m-am ridicat. 

— Ai luptat pentru el, Gog. Știu că sună fără rost, dar poate 
asta îți va aduce puţină alinare. 

Poate că reproșul lui nu te va urmări pentru tot restul vieţii. 

— Avem o nouă mascotă! i-am anunţat pe frați. Gog, aici de 
față, face parte de-acum din mica noastră bandă veselă. 

La cuvintele mele, Gorgoth a tresărit. 

— Necromanţii... 

l-am tăiat-o scurt, înainte să apuce să se ridice. l-am băgat 
sub nas fierul ornat al arbaletei moștenite de la Nubanez: 

— Cum vrei să fie, Gorgoth? l-am întrebat. 

N-a mai comentat nimic și s-a așezat la loc. 

I-am întors spatele. 

— Trebuie să ardem morţii. N-am chef să-i văd întorcându-se 
iar, să ne salute. 

— Cu ce să-i ardem? a vrut să afle Kent cel Roșu. 

— Oasele ard greu, Jorth. 

Elban a ţintit cea mai apropiată grămadă de oase cu o flegmă, 
de parcă ar fi vrut să-și demonstreze teoria. 


— Chiar și așa, o să facem un foc de tabără. Adineauri, când 
mă întoarceam spre voi, am văzut un loc din care picură gudron. 
Așa că am cărat oasele spre pârâiașul negru, care se scurgea 

greoi, puţea îngrozitor și își făcuse loc prin crăpăturile din 
pietrele Constructorilor. Le-am mânjit rând pe rând cu smoală. 
Am făcut o grămadă cu Roddat și ceilalți și am clădit un mic rug 
pentru copil. Elban l-a construit în stilul celor ridicate pentru 
regii din tărâmurile teutone. 

Am dat foc cu torţa lui Makin. 

— Noapte bună, băieţi, le-am spus. Hoţi și tâlhari la drumul 
mare, care cum ați fost. Să-i spuneţi Diavolului că am zis să aibă 
grijă de voi, aşa cum se cuvine. 

l-am înmânat torța lui Gog. 

— Dă-i foc, nu cred că vrei să se joace necromanțţii cu oasele 
lui. 

Băiatul emana o căldură incredibil de puternică, de parcă era 
mistuit de un foc ascuns. Un pic mai cald să fi fost și cred că se 
aprindea singur, fără să fie nevoie de torţă. 

Gog a apropiat flacăra, iar noi ne-am tras înapoi din calea 
valurilor de fum care au început să se ridice. Smoala nu arde 
niciodată fără fum, dar de data asta nu mi-a părut rău de vălul 
în care ne-a învăluit. Gog mi-a întins înapoi torța. Cele două 
băltoace întunecate ale ochilor lui ascundeau secrete mai tainice 
decât ochii Nubanezului, dar tot am zărit ceva în adâncul lor. 
Un fel de mândrie. 

După asta, ne-am croit drum mai departe. L-am lăsat pe 
Burlow să care arbaleta Nubanezului. La o adică, un prinţ are 
dreptul să se bucure de unele privilegii. Ne-am luminat drumul 
cu torţe făcute din oase înmuiate în smoală, cu Gorgoth în față, 
ca să ne arate calea. 

Ne-a dus cale lungă prin camere ca niște cutii, coridoare 
pătrățoase și galerii joase. Cred că, atunci când Constructorii au 


cumpărat focul cel veșnic de la Lucifer, au avut de plătit la 
schimb cu toată imaginaţia lor. 

Marea Scară m-a luat prin surprindere. 

— Aici. 

Gorgoth ne-a făcut semn spre un loc în care un tunel natural 
tăia coridorul pe care ne aflam noi. 

Marea Scară s-a dovedit a fi mai puţin grandioasă decât mi- 
am imaginat-o. N-avea mai mult de cinci stânjeni, iar ca să urci 
trebuia să treci printr-un pasaj destul de strâmt. Dar măcar era 
unul natural. Mă dureau ochii de la atâtea linii drepte, iar aici 
puteam, în sfârșit, să mi-i odihnesc puţin. Un râuleţ străvechi 
săpase o cărare de-a lungul unei fisuri strâmbe, sărind peste 
hopuri și pietre, până în cele mai adânci hăuri. Apele, demult 
rămase doar un biet pârâiaș, picurau acum prin firide abrupte și 
răsucite. 

— Se pare că avem ceva de urcat, am zis. 

— Scările nu sunt pentru cei vii. 

Un necromant se furișa prin pasajul strâmt, desprinzându-se 
din umbre, de parcă ar fi fost din pânză de păianjen. Aș fi putut 
jura că era geamăn cu târfa aia care l-a tras după ea pe Nubanez. 

— Pentru numele lui Christos! 

Am scos sabia și, dintr-o singură mișcare, i-am zburat capul 
de pe umeri. A fost o tăietură curată. M-am lăsat purtat de 
intensitatea momentului și am izbit iar cu lama săbiei în gâtul 
decapitat. Lovitura l-a prins înainte să apuce să cadă la pământ. 
Lama a pătruns adânc și i-a despicat pieptul în două. 

— Nu mă interesează! am urlat eu, în timp ce cădeam sub 
greutatea cadavrului, prăbușit peste mine. 

Aşa cum se întâmplă cu multe lucruri în viață, atunci când 
ucizi coordonarea este esențială. Am făcut greșeala să-i ofer 
Cheliei o clipă doar, și ea a profitat de moment. Jane ar fi trebuit 
să-mi spună s-o atac, nimic altceva, doar s-o atac. Nu să fug. Mi- 
am spus apoi că, dacă replica mea la primele cuvinte rostite de 


Chelia ar fi fost o lovitură de sabie bine plasată, poate că 
Nubanezul era și acum lângă mine. 

Cu o răsucire sălbatică a săbiei, am despicat în două pieptul 
necromantului. Ţin un pumnal ascuns în cizmă, foarte ascuţit. 
L-am scos și, în timp ce fraţii mă priveau tăcuţi, am tăiat inima 
necromantului. Chestia a pulsat în mâna mea, călduţă, lipsită de 
căldura celor vii, dar și de răceala celor morţi. Sângele lui era 
lipsit și el de vitalitate. Atunci când despici o inimă - și aici 
vorbesc din proprie experienţă - trebuie să te aștepți la un 
potop roșu, care te va mânji din cap până-n picioare. Sângele 
necromantului arăta mai degrabă violet în lumina torței și 
stropii abia dacă mi-au trecut de coate. 

— Dacă mai sunt nemernici care ţin să-mi mănânce timpul cu 
melodrame prostești, vă poftesc să vă așezați la coadă, în ordine. 

Vocea mea a răsunat de-a lungul coridoarelor. 

Odată, Nubanezul mi-a povestit despre un trib din Nuba în 
care oamenii mâncau inimile și creierii dușmanilor lor. Erau 
convinși că, procedând astfel, ajung stăpâni pe curajul și viclenia 
celor uciși. Nu l-am văzut niciodată pe Nubanez făcând asta, dar 
nici nu mi-a dat impresia că n-ar fi de acord. 

Am ridicat inima strigoiului spre gură. 

— Prinţe! 

Makin a făcut un pas spre mine, să mă oprească. 

— E carnea răului. 

— Nu există rău, Makin, i-am răspuns eu. Există dragoste 
pentru lucruri, putere, confort, sex, apoi, pe de altă parte, sunt 
toate acele chestii pe care oamenii sunt dispuși să le facă pentru 
a-și satisface dorinţele. 

Am lovit cu piciorul rămășițele necromantului mort. 

— Tu crezi că creaturile astea triste sunt rele? Crezi că ar 
trebui să ne temem de ele? 

Am luat o mușcătură, cât am putut eu de mare. Carnea crudă 
este destul de elastică și greu de mestecat, dar inima 


necromantului părea să cedeze mai ușor. Gustul amar, de fiere, 
al sângelui mi-a ars gâtul. Am înghiţit îmbucătura care-mi 
umplea toată gura și am simţit-o cum îmi alunecă încet în 
stomac. 

Cred că a fost prima dată când Burlow m-a privit mâncând 
ceva fără să se înverzească de invidie. Am aruncat pe jos ce 
rămânea din inimă. Fraţii au rămas în picioare, fără să scoată 
niciunul vreo vorbă, cu ochii înlăcrimaţi de fumul torțelor. Asta- 
i problema cu torțele de smoală - trebuie să te mişti tot timpul. 
Am simţit o atingere rece. M-a cuprins brusc o senzaţie ca 
atunci când știi că ar trebui să fii în altă parte, ca și când ai 
promis să ajungi la un duel în dimineaţa următoare, sau ceva de 
genul ăsta, și nu-ți mai amintești exact unde și cum. Spatele și 
brațele mi-au fost cuprinse brusc de frisoane, de parcă m-ar fi 
atins degetele unor năluci. 

Am deschis gura să vorbesc, dar am închis-o la loc, întrerupt 
de o șoaptă. M-am uitat în jur. De peste tot se auzeau murmure, 
rostite în acel fel înnebunitor, când ești cât pe ce să auzi 
cuvintele, dar nu reușești să le pricepi până la capăt. Fraţii au 
început și ei să își rotească privirile, neliniștiți. 

— Voi auziţi? i-am întrebat. 

— Ce s-auzim? a zis Makin. 

Vocile răsunau mai tare, pline de mânie, dar imposibil de 
deslușit, mai tare, o sumedenie de voci care se apropiau, și mai 
tare. O pală de vânt a mișcat ușor aerul. 

— E timpul să urcăm, domnilor. 

Mi-am șters gura cu dosul palmei, lăsând o dâră purpurie pe 
mănușă. 

— Hai să vedem cât de repede o putem face. 

Am ridicat de pe jos capul necromantului, așteptându-mă să-i 
văd ochii rostogolindu-se din orbite și țintuindu-mă cu privirea 
lor moartă. 


— Cred că dușmanul nostru cel lipsit de inimă are niște 
prieteni care-s în drum spre noi, am zis. Mulţi prieteni. 
Toată lumea iubește mâncarea. Un marș te ține atât 
cât îți rabdă stomacul. Doar pe Burlow Grasul cred 
că-l ţinea mai mult mâncatul decât mărșăluitul. 
Și unii dintre fraţi nu priveau asta cu ochi buni. 
Totuși aveam, pentru amicul Burlow, mai mult timp 
decât pentru mulți alți tovarăși. Dintre toți, afară 
doar de Makin, doar el învățase cititul. Evident că, 
pentru asta, merita supravegheat îndeaproape. 
E o vorbă printre drumeţi: „Niciodată să nu 
te-ncrezi în ăla care știe carte”. 

Am urcat Marea Scară, cu urletele fantomelor năvălind în 
spatele nostru. Se zice că frica îţi dă aripi. Niciunul dintre frați 
nu a zburat în susul Scării, dar felul în care s-au târât pe gâtlejul 
ăla alunecos și stâncos ar fi putut da o lecţie bună de cățărat 
oricărei șopârle. 

I-am lăsat pe ei să o ia înainte, să deschidă drumul. Primul în 
coloană era Grumlow, apoi Mincinosul și tânărul Sim. În spatele 
lor ţopăia Gog, urmat de Gorgoth. Am presupus atunci că 
înțelegerea dintre leucrote și necromanţi cam luase sfârșit. 

Makin era ultimul în șir. Simţea și el apropierea morţilor. 
Vedeam asta în paloarea pe care o căpătase. El însuși arăta ca un 
mort. 

— Jorg! Urcă aici! Caţără-te! 

Mi-a apucat mâna în timp ce urca. 

M-am scuturat. Vedeam, în josul nostru, fantomele clocotind 
în tunel, spre noi, în timp ce altele se desprindeau din pereţi. 

— Jorg! 

Makin m-a prins de umeri și m-a tras spre Scară. El nu putea 
să-i vadă pe moroi. Mi-am dat seama din felul în care se chiora 


peste tot. Ochii lui nu izbuteau să îi zărească. Cei care s-au 
apropiat mai mult de mine îmi păreau că seamănă cu niște 
desene făcute cu creta, pe jumătate șterse de o mână nevăzută, 
atârnate în aer. Schițe ale unor cadavre, unele goale, altele 
îmbrăcate în zdrenţe sau cu bucăți de armură agățate de ele. 
Dinspre năluci venea o răceală ca de mormânt, care se țâra spre 
carnea mea, furându-mi căldura din trup cu degete nevăzute. 

Le-am râs în față. Nu pentru că aș fi crezut vreo clipă că nu- 
mi pot face rău, ci tocmai pentru că aveau puterea să o facă. Am 
râs ca să le arăt cât de mult îmi păsa de ameninţarea lor. Am râs 
ca să-i rănesc. Și chiar au suferit. Simţeam, încă, pe gâtlej, gustul 
inimii moarte. O putere întunecată îmi alerga acum prin vene. 

— Muriţi! am răcnit spre ei și le-am mai azvârlit un hohot de 
râs. 

— Un om, când moare, ar trebui să știe măcar atâta lucru - 
cum să rămână mort. 

Și au murit. Cred. De parcă vorbele mele i-au forțat să se 
supună. Makin m-a târât după el, aproape că ajungeam după 
colț, dar am apucat să văd moroii oprindu-se. Am văzut niște 
flăcări albicioase aprinzându-se sub picioarele lor, ca niște 
umbre ale unui foc. Ah, și țipetele. Până și Makin le-a auzit, ca 
scârțâitul unghiilor pe tablă, ca un vânt îngheţat, izbind un cap 
răvășit de dureri. Am fugit amândoi, aproape că am zburat. 

Au trecut câteva ore până să ne oprim, mult în susul Scării. 
Vârtejul unui râu demult secat se oprise aici pentru a săpa o 
adâncitură, decorată cu mici dantele de piatră ce împodobesc de 
obicei locurile cele mai adânci din lume. 

— Să mor io! 

Burlow Grasul s-a prăbușit ca un trunchi și a rămas așa, 
nemișcat. 

Kent cel Roșu s-a sprijinit de o stalagmită. După culoarea 
feței, porecla i se potrivea de minune. 


Nu departe de Kent, Elban a scuipat într-un canal de 
scurgere, apoi s-a întors spre el, ștergând-și gura cu dosul 
mâinii. 

— Hehe! Arăţi ca unul dintre Bujorei, Kent. 

Kent n-a zis nimic, s-a uitat doar urât. 

— Deci... 

Makin a gâfâit zgomotos și a încercat iar: 

— Deci, Prinţe, noi urcăm. Toate bune și frumoase. Dar dacă 
mai mergem mult în sus, ajungem la Castelul Roșu. 

A mai tras o gură de aer puţin. O ditamai armura pe o 
asemenea scară are darul de a-ți tăia puţin respirația. 

— Bun, să zicem că or să le sară ochii din cap de uimire când 
or să ne vadă ieșind așa din temniţele lor, dar tot două duzini de 
oameni suntem, iar ei tot nouă sute. 

Am zâmbit. 

— E o dilemă, nu-i așa, Frate Makin? O putea Jorg să mai facă 
șmecheria încă o dată? 

Toţi fraţii se uitau acum la mine. Toţi cu excepţia lui Burlow, 
care, după atâta urcuș, părea că nu-și va mai întoarce capul nici 
pentru Judecata de Apoi. 

M-am ridicat în picioare și am făcut o plecăciune ușoară. 

— Jorg ăla, Prinţul Jorg, are un fel de nebunie a lui. E cam 
străin de uzul rațiunii, poate chiar puțin îndrăgostit de moarte, 
nu-i așa? 

Makin s-a încruntat, era îngrijorat, ar fi vrut să tac din gură. 

Le-am dat ocol, cu pași mari. 

— Tânărul Jorg e gata să renunţe la tot dintr-un simplu 
capriciu, e gata să joace frăția pe o singură carte... dar cumva, nu 
se știe cum, îi reușește mereu! 

I-am dat o scatoalcă lui Rike, iar el și-a ridicat fața plină de 
vânătăi și mi-a aruncat o privire furibundă. 

— E noroc? i-am întrebat. Sau un fel de magie regală? 


— Nouă sute de Bujorei ne așteaptă acolo sus, în Castelul 
Roșu, Jorth. 

Elban a făcut, cu degetul mare, un semn spre tavanul grotei. 

— N-avem nicio șansă să-i smulgem de-acolo. Nici dacă am fi 
de zece ori mai mulți n-avem cum reuși. 

— Ah, ce ţi-e și cu înțelepciunea asta a vârstei! 

M-am îndreptat spre Elban și i-am petrecut un braţ peste 
umeri. 

— Oh, fraţilor! E drept că am dat la schimb preotul, dar mă 
întristează să văd cât de repede vă pierdeţi credința! 

L-am împins pe Elban spre scări. Am simţit cum se 
încordează pe măsură ce pașii ne apropiau de punctul în care 
podeau ceda locul genunii. Îşi amintea de Comandantul 
Regimentului Pădurii. 

I-am arătat albia râului, în care apa săpase treptele pe care 
urcasem. 

— Bătrâne Tată, acolo se împletesc cărările noastre. 

l-am dat drumul. A suspinat stins, de ușurare. M-am întors iar 
spre frați. Gorgoth mă privea cu ochii lui ca de pisică, iar Gog se 
uita la mine cu o fascinațţie stranie în privire, ascuns pe după un 
stâlp. 

— Eu cred că vom găsi ce căutăm înainte să ajungem în 
pivnițele din Castelul Roșu. 

Mi-am înăsprit puțin vocea. 

— Dar dacă se va dovedi că trebuie să ucidem pe tăcute până 
reușim să ne croim drum spre dormitorul Ducelui Meri, și dacă 
va trebui să-l înfig în sabie ca pe o sperietoare de ciori ca să-mi 
cedeze castelul... 

Mi-am rotit privirea peste ei. Până și Burlow a reușit să-și 
ridice ochii spre mine. 

— Ei bine, atunci... 

Am ridicat vocea, făcând să răsune întreaga galerie, și ecoul 
cuvintelor mele a bubuit cu măreție în adâncuri. 


— Ei bine, atunci chiar asta vom face și primul frate care se va 
îndoi de norocul meu afurisit va fi și primul care va părăsi mica 
noastră familie. 

N-am lăsat să se strecoare în mintea lor nicio umbră de 
îndoială cu privire la brutalitatea acestei ultime variante. 

Așa că ne-am pus iar pe urcat și încet-încet am lăsat în urmă 
Marea Scară. Ne-am trezit iar în holurile ca niște cutii clădite de 
Constructori. Gorgoth cunoștea drumul doar până la capătul 
Scării, așa că am trecut eu în fața grupului. Liniile drepte dansau 
înnebunitor în capul meu. Dreptunghiuri, pătrate, coridoare 
proiectate cu precizie, acoperite toate cu folia aceea de plastic 
ars. O cotitură ici-colo, apoi o cameră în stânga. Și brusc am 
știut întocmai unde ne aflam, ca pe vremea când Lundist își 
prepara poţiunile, iar eu îmi dădeam seama cu exactitate când 
adăuga ultimul cristal ce desăvârșea amestecul. 

Am revăzut în minte harta. Cartea Constructorilor era la 
mine, în raniță. De când am pornit de la Taverna îngerului 
Căzut m-am tot uitat în paginile ei. Nu era nevoie să o scot 
acum. Să-i las mai bine pe frați să se bucure de spectacolul 
magic pe care îl așteptau de la mine. 

Am ajuns la o răscruce imensă, care ne împărțea cărarea în 
cinci direcții. Mi-am dus o mână la frunte, iar pe cealaltă am 
ridicat-o în sus, de parcă aș fi încercat să adulmec cu ea drumul 
corect. 

— Pe aici! Suntem aproape. 

În stânga era o deschizătură, pe marginile căreia o ușă demult 
dispărută lăsase urme străvechi de rugină. 

M-am oprit și-am aprins o torță nouă, un alt os mânjit cu 
smoală. 

— ŞI iată-ne! 

Le-am arătat drumul, vorbindu-le pe cel mai elegant ton de 
care eram capabil, apoi am pășit mai departe. 


Am pătruns într-o anticameră a pivniţei pe care o găsisem pe 
hartă. Ușa care bloca intrarea avea peste trei metri înălțime - o 
piesă circulară făcută din fier lucios, încastrată de piroane 
groase cât un braţ de-al meu. Să fiu al naibii dacă o să-mi dau 
vreodată seama ce vrajă foloseau Constructorii ca să-și ferească 
fierul de rugină - cert e că ușa era acolo, mare, lucioasă și 
neclintită în calea mea. 

— Așa, și cum o să deschizi chestia asta? a mormăit Rike. 

Îi stâlcisem gura destul de bine. 

N-aveam nici cea mai vagă idee. 

— Mă gândeam s-o dărâmăm cu căpățâna ta pe post de 


berbec. 


I-am dat numele de Mincinosul în ziua în care i-am 
înfipt un cuțit în mână. Cuţitul a ieșit, dar numele 
a rămas. Nu era decât un braț de zgârciuri și răutate 
crescut în jurul oaselor. Chiar dacă adevărul îi ardea 
limba, înfațișărea lui nu minţea niciodată. 

— Mie mi se pare destul de solid, a spus Makin. 

Nu puteam să-l contrazic. N-am văzut în viața mea ceva mai 
solid decât ușa aia. Abia dacă reușeam să-o zgârii cu vârful 
săbiei. 

— Deci, care-i planul? a întrebat Kent cel Roșu, cu mâinile pe 
prăselele celor două săbii scurte pe care le purta la cingătoare. 

M-am agăţat de roata lucioasă din mijlocul ușii și m-am lăsat 
pe spate. Ușa se ridica amenințătoare asupra mea. Arăta ca 
turnată în argint, comoara de argint a unui rege. 

— Am putea să ne săpăm drumul prin zid, am zis. 

— Prin piatra Constructorilor? a întrebat Makin ridicând 
sprâncenele. 

— Hai să încercăm, totuși. 


Am dat drumul roții și le-am făcut semn lui Burlow și-apoi lui 
Rike. 

— Voi doi începeţi de-aici. 

S-au mișcat, ridicând din umeri. Rike a ajuns lângă locul pe 
care i-l arătasem și a tras un pumn în zid. Burlow și-a întins 
braţele în faţă și a început, îmbufnat, să le studieze. 

Îi alesesem pentru puterea fizică, nu pentru inițiativă. 

— Makin, dă-le buzduganul tău. Row, hai să punem ciocanul 
ăla de război la treabă. 

Rike a apucat ciocanul uriaș cu o mână și s-a apucat să bubuie 
cu el în perete. Burlow și-a luat avânt cu buzduganul, dar a fost 
cât pe ce să se trezească cu el în cap, atunci când a ricoșat 
înapoi. 

— Eu îmi pun toţi banii pe zid, a declarat Makin. 

După câteva minute, mi-am dat seama că aveam să rămânem 
acolo o căruţă de ani. Din zid nu se desprindeau bucăţi, ci doar 
pulbere fină de piatră. Până și atacul furios al lui Rike nu lăsase 
decât câteva cicatrice superficiale pe suprafaţa zidului. 

Unul câte unul, fraţii au început să renunţe, sprijinindu-se de 
ranițe. Mincinosul s-a apucat să-și curețe unghiile cu un cuțitaș. 
Row a lăsat jos felinarul, Grumlow a scos cărţile de joc și s-au 
pus să joace o mână. Așa și-au pierdut Row și Grumlow mare 
parte din prada pe care au strâns-o de-a lungul timpului, iar 
exercițiul nu i-a ajutat să devină mai buni. Makin a scos din 
desagă o bucată de carne afumată și a început s-o molfăie. 

— Jorg, avem provizii pentru cel mult o săptămână, a zis 
printre înghiţituri. 

Am început să măsor încăperea de la un capăt la altul. Eram 
conștient că nu avem cum să ne săpăm drumul prin piatră. Le- 
am dat ceva de lucru, doar ca să facă liniște. Mă rog, câtă liniște 
pot face niște oameni înarmați cu ciocane. 


Poate că nu există cale care să ducă dincolo. Gândul a mușcat 
din mine și nu-mi mai dădea pace, ca o usturime de care nu te 
poţi dezbăra. 

Izbiturile ciocanelor în perete făceau încăperea să țiuie. 
Zgomotul îmi lovea timpanele. Am măsurat gânditor spațiul 
încăperii, cu vârful săbiei proptit în perete. Nicio cale care să 
ducă dincolo. Gog se așezase pe vine într-un colț și mă privea cu 
ochi întunecați. Ori de câte ori dădeam peste un frate așezat pe 
jos, făceam pasul mare și călcam peste el de parcă ar fi fost un 
buștean. În locul în care stătea Mincinosul, am simţit o 
schimbare în consistenţa zidului. Arăta la fel, dar sub vârful 
ascuțit al săbiei părea diferit, de parcă nu era nici piatră, nici 
metal. 

— Gorgoth, am nevoie să pui umărul aici, dacă binevoiești. 

Nu m-am uitat să văd dacă s-a ridicat sau nu. 

Am băgat sabia în teacă și-am scos pumnalul de la cingătoare. 
M-am apropiat și am râcâit cu lama bucata aia de zid, până când 
am reușit să sap o linie pe suprafaţa ei. Asta m-a făcut puţin mai 
înțelept. Nu era lemn. 

— Ce? 

Torţele au proiectat umbra lui Gorgoth peste mine. 

— Speram să-mi spui tu, i-am răspuns. Sau măcar să deschizi 
ușa. 

Am tras un pumn în bucata de zid din față. A scos un pocnet 
slab, ca și când undeva în spate ar fi existat un spaţiu gol. 

Gorgoth a trecut lângă mine și a început să pipăie marginile 
acelei bucăţi cu textură diferită. Cam doi coţi pe lung și unul pe 
lat. A izbit apoi în ea cu atâta putere încât ar fi făcut ţăndări o 
ușă din lemn de stejar. Bucata de material abia dacă s-a clintit. 
Dar s-a ridicat puţin într-o parte. Atunci şi-a înfipt mâinile și a 
început să sape cu unghiile lui roșii, întunecate. Sub pielea plină 
de cicatrice, mușchii au început parcă să se lupte între ei, 
încălecându-se unul pe celălalt, ca într-un joc furios de-a Regele 


Muntelui. O vreme nu s-a întâmplat nimic. L-am privit cum se 
încordează și, la un moment dat, mi-am dat seama că am uitat 
să respir. Chiar în secunda în care am dat aerul afară din 
plămâni, ceva din structura zidului a cedat. Bucata de material 
s-a desprins de rest, cu o pocnitură și un scârțâit îngrozitor. Nișa 
goală din spatele ei era, cumva, ultimul lucru pe care mă 
aşteptam să-l văd. 

— Jorg! 

Bocănitul ciocanelor a încetat brusc. 

M-am întors și l-am văzut pe Rike ștergându-și sudoarea și 
praful de pe față, în timp ce Burlow îmi făcea semn să mă 
apropii. 

— Mie nu mi se pare că ai terminat, Burlow. 

Am clătinat din cap, mimând batjocoritor dezamăgirea. 

— Şi nici n-o să termine. 

Rike a scuipat pe jos. 

Burlow a șters cu mâna stratul subțire de pulbere rezultat din 
munca depusă. Se vedeau două bare de metal, împletite de 
Constructori în zid. 

— Cred că astea străbat tot zidul, a adăugat. 

Ochii mi s-au îndreptat spre pumnalul pe care îl strângeam în 
pumn. N-ar fi fost prima dată când aș fi ucis mesagerul aducător 
de veşti proaste. Doar câteva lucruri îți pot aduce bucurie mai 
mare decât cea produsă de vărsarea tuturor supărărilor pe cel 
care te anunță că lucrurile stau prost. 

— Presupun că așa o fi. 

Am rostit cuvintele cu dinţii încleștați. 

Apoi m-am întors repede la firida secretă, înainte ca Burlow 
Grasul să deschidă gura și să devină astfel Burlow Mortul. Firida 
era suficient de mare cât să încapă în ea un cadavru îndoit. Era 
goală, cu excepţia stratului de praf care o acoperea. Am scos 
sabia și m-am lungit să verific partea din spate a nișei. În timp 
ce făceam asta, niște clopoței ciudaţi au început să sune. 


— Senzori externi multifuncţionali. Biometrică deconectată. 

Vocea venea din nișa goală, tonul era calm și chibzuit. 

M-am uitat în cealaltă parte, apoi iar la firida din fața mea. 
Fraţii au ridicat privirile și au început să se ridice în picioare. 

— Ce limbă e asta? a întrebat Makin. 

Ceilalţi se uitau după fantome, dar Makin punea întotdeauna 
întrebările potrivite. 

— Să fiu al naibii dacă știu. 

Știam câteva limbi, eram destul de fluent în vreo șase cât să 
port o conversaţie, și mai știam alte șase suficient cât să înțeleg 
ce se vorbește. 

— Parola? a zis din nou vocea misterioasă. 

Asta am înţeles. 

— Deci poţi vorbi în Limba Imperiului, spirite. 

Mi-am ridicat sabia, uitându-mă peste tot după stăpânul 
vocii. 

— Arată-te. 

— Introduceţi numele și parola. 

Sub praful de pe peretele din spate al nișei se vedeau acum 
niște luminițe mișcându-se, ca niște viermi strălucitori verzui. 

— Poţi să deschizi ușa aia? am întrebat eu. 

— Această informaţie este confidențială. Aveţi permisiunea să 
intrați? 

— Da. 

Conform regulilor mele, o lamă lungă de oţel ascuţit-brici e 
totuna cu o permisiune. 

— Introduceţi numele și parola. 

— De cât timp ești prins aici, spirite? l-am interogat. 

Fraţii s-au adunat în jurul meu, trăgând cu ochiul în 
deschizătura goală. Makin și-a făcut semnul crucii, Kent cel 
Roșu a început să se joace nervos cu amuletele de la gât, 
Mincinosul și-a scos de sub cămașa de zale colecţia de relicve 
strânse de el însuși. 


Câteva clipe a fost liniște. Am privit cum viermișorii verzi 
coboară pe peretele din spate al nișei, declanșând un potop de 
lumină sub praf. 

— O mie o sută unsprezece ani. 

— Ce vrei de la noi ca să deschizi ușa? Aur? Sânge? 

— Numele și parola. 

— Numele meu este Jorg Ancrath, iar parola mea este dreptul 
divin. Acum deschide naibii ușa aia! 

— Nu te recunosc. 

Mă înfuria îngrozitor calmul din vocea spiritului. Dacă 
dădeam cu ochii de el, bucăţi îl făceam. 

— N-ai recunoscut nimic în afară de spatele capacului ăstuia 
timp de o mie și ceva de ani. 

Ca să se înțeleagă clar despre ce vorbesc, am tras un picior 
capacului, care a zburat în cealaltă parte a camerei. 

— Nu aveţi autorizație pentru camera doisprezece. 

M-am întors spre frați, în căutarea vreunei poveţe. E greu de 
imaginat o mare de fețe mai tâmpe decât ale lor. 

— O mie o sută de ani înseamnă foarte mult timp, am început 
să zic. Nu ţi-a fost urât acolo, în întuneric, atâţia ani nesfârșiți? 

— Am fost singur. 

— Ai fost singur. Și ai putea fi iar singur. Am putea pune 
capacul la loc și l-am putea zidi în așa fel încât să nu mai dea 
nimeni de tine. 

— Nu. 

Tonul vocii rămânea calm, dar luminiţele se mișcau acum cu 
frenezie. 

— ... sau te-am putea elibera. 

Am coborât sabia. 

— Nu există libertate. 

— Atunci ce vrei? 


Niciun răspuns. M-am aplecat spre firidă, suficient cât să 
ajung cu degetele la peretele din spate. Suprafața de sub stratul 
de praf era sticloasă și rece. 

— Ai fost singur, am continuat. Prins într-o beznă care a ţinut 
o mie de ani, cu doar niște amintiri să te însoțească. 

Oare la ce a fost martor spiritul ăsta vechi, închis aici de 
Constructori? A trăit să vadă Ziua Celor O Sută de Sori, a văzut 
sfârșitul celui mai mare imperiu, a auzit urletul a milioane de 
oameni. 

— Creatorul meu m-a înzestrat cu suficientă conștiință 
pentru „a da un răspuns flexibil și robust în fața unor situații 
neprevăzute”, mi-a răspuns spiritul. Dar conștiința s-a dovedit a 
fi o slăbiciune în perioadele de izolare prelungită. Limitările 
memoriei au devenit semnificative. 

— Amintirile sunt lucruri periculoase. Le întorci de pe o parte 
pe alta până le cunoști toate ascuţișurile și colțurile, dar, până la 
urmă, tot te tai în ele. 

Am privit în mine, în adâncurile negre. Știam ce înseamnă să 
fii prins şi să priveşti cum totul în jurul tău este distrus. 

— În fiecare zi, amintirile cântăresc mai greu. În fiecare zi te 
trag mai în jos. Le rotești în minte, pe fiecare în parte, și așa îţi 
țeși propriul giulgiu, îţi construieşti un cocon și în el începi să îţi 
crești nebunia. 

Luminile îmi pulsau sub degete, aprinzându-se și clipind în 
ritmul vocii mele. 

— Stai aici, cu trecutul tău îngrămădit pe umăr. Asculţi toate 
regretele acestui trecut și îi blestemi pe cei care ţi-au dat viaţă. 

Fire de lumină au început să se împrăștie pe sub sticla de sub 
palma mea, ca niște fulgere minuscule ce se zbăteau să iasă la 
suprafață. Am simţit, preț de o clipă, cum se formează o legătură 
între mine și strania prezență de dincolo de lumini. 

— Ştiu ce vrei, i-am spus. Vrei să se termine odată. 

— Da. 


— Deschide ușa... 

— Încuietorile EM au cedat în urmă cu șase sute de ani. Ușa 
nu este zăvorâtă. 

Mi-am înfipt sabia în panou. Sticla s-a făcut țăndări și o 
lumină orbitoare a inundat nișa. Am împins mai adânc, într-o 
moliciune care nu lăsa loc de rezistență, asemenea cărnii. Erau 
acolo lucruri care cedau și se frângeau ca oasele unei păsări. 
Ceva m-a lovit în piept și am zburat pe spate, în braţele lui 
Makin. Când am reușit să-mi revin, am văzut sabia rămasă 
înfiptă în perete. Se înnegrise și fumega. 

— Deschide nenorocita aia de ușă! am strigat, scuturându-l 
pe Makin de pe mine. 

— Dar... a început Burlow. 

l-am întrerupt orice obiecţie. 

— Nu e încuiată. Gorgoth, Rike, împingeţi mai cu inimă. 
Burlow, treci încoa' și pune și tu o dată slănina aia la treabă. 

S-au supus și au pus toți umărul - o jumătate de tonă de 
mușchi, fără pic de creier. Nu s-a întâmplat nimic imediat. Au 
mai trecut câteva clipe și, apoi, fără nici măcar o șoaptă în 
țâțânile ei vechi, masiva ușă a început să se miște. 


Drumul e nesfârșit, dar nu și noi: ne uzăm, ne rupem. 
Vârsta le face oamenilor diverse chestii. Pe unii îi 
întărește, îi ascute, până la un punct. Fratele Elban 
avea acea duritate în el, ca de piele învechită. Dar în 
cele din urmă apar slăbiciunea și putrefacţia. Poate de 
aceea se citește frica în ochii lui. Ca un somon, a înotat 
contra curentului toată viaţa lui și știe că nu-l așteaptă 
ape liniștite, nu există pace pentru el. Uneori mă gândesc 
că aș da dovadă de bunătate să-l ajut pe Elban să 
sfârșească rapid și curat, înainte ca frica să macine cu 
totul bărbatul care a fost odată. 

— Ce-i cu locul ăsta? 

Makin stătea la intrare, împreună cu mine. 

Sala se înălța mai sus decât putea cuprinde privirea. Sus, pe 
tavan, lumini fantomatice pâlpâiau a viaţă, unele dând ascultare 
ușii deschise, altele luptându-se încă să facă ochi, ca niște copii 
leneși care întârzie la prima lecţie a zilei. Nu vedeam mai nimic 
din podea, sub toate acele bogății puse claie peste grămadă. Nici 
măcar un maestru-grânar olandez nu avea hambare atât de bine 
înțesate. Ca să pot descrie corect ce vedeam, aș fi avut nevoie de 
tot vocabularul care indică forma și materia furnizat prin 
bunăvoința lui Euclid și Platon. Cilindrii mai lungi și mai laţi 
decât un om și cuburi cu latura de un cot forme geometrice 
așezate unele peste altele până sus, la tavanul făcut din piatra 
Constructorilor, lipite de sfere îmbrăcate în sârmă, toate 
învelite, ca într-o piele, de un strat fin de praf. Rând după rând, 
morman după morman, desfășurându-se cât vedeai cu ochii. 

— Este o sală de arme, i-am răspuns eu. 

— Păi şi unde-s armele? ni s-a alăturat Rike, renunțând la 
luptele cu ușa. 

Și-a șers sudoarea de pe frunte și a scuipat o flegmă în praf. 

— Sunt în cutii. 

Makin și-a dat ochii peste cap. 

— Păi atunci hai să le deschidem! a strigat Burlow. 

A scos de la cingătoare o rangă mică. Niciodată nu era nevoie 
de încurajări pentru ca fraţii să treacă la fapte când venea vorba 
de vreo pradă. 

— Sigur, l-am încurajat eu. Dar, te rog, deschide una mai din 
spate. Sunt pline toate cu otravă. 

Burlow a făcut câţiva pași prin tainița uriașă, înainte ca 
vorbele mele să prindă sens în capul lui. 

— Otravă? 


A apucat-o agale înapoi. 

— Cea mai bună otravă făcută vreodată de Constructori. 
Suficientă cât să otrăvească întreaga lume, i-am răspuns eu. 

— Şi asta cu ce o să ne ajute pe noi? a întrebat Makin. Vrei să 
ne furișăm în bucătăriile Castelului Roșu și să le strecurăm în 
mâncare niște otravă? Jorg, ăsta-i plan de copii. 

M-am făcut că n-aud ultima parte. Era o întrebare corectă și, 
în plus, n-aveam niciun chef să mă cert cu Makin. 

— Otrăvurile astea pot ucide doar prin atingere. Pot ucide 
chiar și pe calea aerului, i-am spus. 

Makin și-a dus repede o mână la faţă și apoi a lăsat-o în jos, 
încet, pipăindu-și obrajii și buzele. 

— Jorg, de unde știi tu așa ceva? M-am uitat în cartea aia 
veche a ta, nu scria nimic despre asta. 

Am ţintit cu un deget armele rânduite cu grijă unele peste 
altele. 

— Astea sunt otrăvurile Constructorilor. 

Am scos din cingătoare cartea Constructorilor. 

— Uite, asta-i harta. lar ăsta - am adăugat eu, arătând cu 
degetul spre Gorgoth - este dovada puterii pe care o aveau. El și 
Bujoreii din Castelul Roșu. 

M-am îndreptat spre locul unde Gorgoth stătea sprijinit de 
ușa imensă, argintie. 

— Dacă ar fi să scotocim puţin adâncurile acestei tainițe — 
chestie pe care vă sfătuiesc să nu o faceți - am descoperi fisuri 
prin care se strecoară apele subterane. Și unde credeţi că se 
varsă aceste ape? 

Aproape că aşteptam un răspuns, apoi mi-am amintit cine 
sunt oamenii cu care vorbeam. 

— Unde se varsă orice apă? 

Mi s-a răspuns cu priviri năuce și tăcere. 

— Jos! 


Am pus mâna pe una dintre coastele deformate care ieșeau 
din pieptul lui Gorgoth. Acesta a scos un mârâit care l-ar fi făcut 
de râs pe-un urs cenușiu, iar vibrația coastelor sale a amplificat 
zgomotul. 

— Jos, tocmai în vale, acolo unde, chiar și așa, în porţii din 
cele mai mici, transformă oamenii în monștri. Și de unde credeţi 
că a venit apa asta? i-am întrebat. 

— De sus? a răspuns Makin, care măcar era dispus să încerce, 
spre deosebire de ceilalți. 

— De sus, am fost eu de acord. Deci otrava noastră se evaporă 
și damful care ajunge să urce până sus în Castelul Roșu îi 
colorează pe Bujorei într-o nuanţă atrăgătoare de roșu, ca pe 
racii fierți. lar asta, fraţii mei, este scris aici, în cartea de față, 
care a ajuns din mână în mână, de-a lungul a peste o mie de ani, 
până la dragul vostru Jorgy. 

M-am îndepărtat de Gorgoth, pe care tocmai îl folosisem în 
demonstrația mea, cu mare băgare de seamă la pumnii lui 
strânși. 

— lar otrăvurile despre care vorbim, vârâte în cutiile lor atât 
de interesante, pot face toate grozăviile astea doar dintr-o 
simplă scurgere care a avut loc în timpuri străvechi. În 
concluzie, Frate Burlow, ar fi bine să nu deschizi încă nicio cutie 
cu ranga aia. 

— Păi şi atunci ce facem cu ele, Jorth? a întrebat Elban cu 
glasul peltic. Treaba asta pare destul de murdară! 

— Cea mai murdară, bătrâne! 

L-am lovit prietenește cu palma pe umăr. 

— O să facem un foc mocnit, îl aţâţăm bine, după care fugim 
cât ne țin picioarele. Căldura va deschide jucăriile astea 
minunate, iar fumul va transforma Castelul Roșu într-un furnal. 

— Dar se va opri acolo? m-a întrebat Makin, aruncându-mi o 
privire ascuţită. 

— Poate. 


M-am uitat în jur, la frații mei. 

— Mincinosule, Row și Burlow - mergeţi de căutaţi ceva de 
pus pe foc. Oase și smoală, dacă nu găsiți altceva mai bun. 

— Jorg, ai zis că e destul aici cât să otrăvească întreaga lume, 
m-a atenţionat Makin. 

— Lumea este deja otrăvită, Makin, i-am răspuns. 

Makin și-a mușcat buzele. 

— Dar chestia asta se poate răspândi. Poate trece dincolo de 
graniţele tărâmului Gelleth. 

Burlow și ceilalți s-au oprit la ieșire și s-au întors spre noi, 
ascultându-ne cu atenție. 

— Tata a cerut tărâmul Gelleth. Nu a specificat nimic despre 
starea în care vrea să-l primească. Dacă o să-i ofer o ruină 
afumată, sunt sigur că îmi va mulțumi, pentru Dumnezeu, chiar 
îmi va mulțumi. Tu crezi că există vreo crimă pe care să nu o 
permită atâta timp cât acea crimă înseamnă întărirea granițelor 
lui? Măcar una singură? Exista vreun păcat la care că nu închidă 
ochii? 

Makin s-a încruntat. 

— Şi dacă fumul ajunge până la Ancrath? 

— Ăsta e un risc pe care sunt gata să mi-l asum, i-am spus. 

Makin mi-a întors spatele, cu mâna încleștată pe mânerul 
săbiei. 

— Ce-i? 

Întrebarea mea s-a lovit de spatele lui ca de un zid, iar vocea 
mi-a răsunat ca un ecou în sala prăfuită a Constructorilor. 

— Ce este? Şi nu cumva să te prind că începi să-mi vorbeşti 
despre inocenți. E prea târziu acum pentru Sir Makin de Trent 
să facă pe eroul cu fecioarele și copiii de țâță. 

Furia mea nu avea de-a face doar cu faptul că Makin se îndoia 
de mine. 

— Nu există inocenți. Există numai izbândă și înfrângere. 
Cine ești tu să-mi spui ce se poate risca și ce nu? Nu ni s-a dat o 


carte câștigătoare în jocul ăsta, dar îl voi câștiga chiar dacă va 
trebui să duc raiul de râpă. 

Tirada m-a lăsat fără suflare. 

— Jorth, dæ’ tu îţi dai seama cât de mulți ar fi, a bâiguit Elban. 

Te-ai fi gândit că, după episodul în care l-am înjunghiat pe 
Fratele Gemt, cu doar câteva săptămâni în urmă, s-au învăţat 
minte, dar de unde, nici pomeneală. 

— O viaţă, sau zece mii, nu văd nicio diferenţă. E o monedă 
pe care nu o înțeleg. 

Am sprijinit lama săbiei de gâtul lui Elban - gestul a fost prea 
rapid ca el să aibă timp să reacționeze. 

— Dacă îţi tai gâtul o dată e mai puţin grav decât dacă ţi l-aș 
tăia de mai multe ori? 

Dar n-aveam chef de așa ceva. Nu știu de ce, dar de când l-am 
pierdut pe Nubanez, am senzaţia, din ce în ce mai vie, că fraţii 
care mi-au rămas, așa ticăloși cum or fi ei, merită păstraţi în 
viață. 

Am lăsat sabia jos. 

— Fraților, le-am spus, știți că nu-mi stă în fire să-mi pierd 
capul, doar că nu sunt în apele mele. Poate am stat prea mult 
fără să văd lumina soarelui sau mi se trage de la ceva ce-am 
mâncat... 

Rike s-a strâmbat scârbit la auzul cuvintelor mele, amintindu- 
şi de inima necromantului. 

— Makin, tu ai dreptate, dacă aș distruge mai mult decât 
Castelul Roșu, aș fi... risipitor. 

Makin s-a întors spre mine, cu mâinile încleștate. 

— Cum spui tu, Prinţe Jorg. 

— Micule Rikey, ia, te rog, doar o singură cutie din grămada 
aia minunată de jucării. Uite pe-aia, care arată ca o fudulie de 
uriaș, dacă ești bun. 

Am arătat cu degetul spre cea mai apropiată sferă. 


— Ai grijă să n-o scapi, ia-l pe Gorgoth să te ajute dacă este la 
fel de grea pe cât pare. O ridicăm puţin și o lăsăm la foc mic, 
pentru micul dejun din dimineaţa asta. Una ar trebui să ajungă. 

Și așa am făcut. 

Acum, cu înţelepciunea pe care o dobândești după 
desfășurarea evenimentelor, pot spune că atitudinea fermă a lui 
Makin în tainița Constructorilor ar trebui să fie suficientă 
pentru a spăla tot sângele de pe mâinile lui, toate crimele pe 
care le-a comis, să anuleze povestea cu catedrala Wexten și să 
facă din el un erou numai bun de legendă. Având în vedere 
giulgiul letal care se desfășura în bătaia vântului de la Castelul 
Roșu, e clar că reducerea drastică a planului meu original a 
salvat lumea de la o moarte destul de neplăcută. Sau cel puţin a 
amânat momentul. 

— Ar fi trebuit să vedem ceva până acum, a zis Makin. 

M-am uitat în urmă, peste umăr. Corpul masiv și hidos al 
muntelui Honas se ridica spre cer asemenea unui pumn 
ameninţător, în strânsoarea căruia se odihnea Castelul Roșu. În 
spatele nostru veneau frații, împrăștiați de-a lungul potecii, o 
bandă de vagambonzi ce se luptau cu povârnișul. 

— Makin, am spus rânjind, moartea asta e una care se mișcă 
în vârful picioarelor, i-am zis, e ca o mână invizibilă ale cărei 
degete sunt fatale. Care găsește orice bebeluș, cuibărit în 
leagănul lui. 

O umbră de greață a strâns buzele lui Makin. 

— Ce-ai fi preferat, să îi găsească Rike sau Row? 

Am lăsat palma pe umărul lui, mănușă oțelită pe platoșă de 
fier, amândoi la fel de înnămoliţi în urma evadării din tunel. 
Avea noroi și în păr, i se usca pe buclele negre. 


— Ai fost cam abătut în ultima vreme, bătrâne, i-am zis. 
Păcatele trecutului atârnă atât de greu încât ţi-e teamă să adaugi 
altele noi pe listă? 

Abia acum observasem că aveam amândoi cam aceeași 
statură, deși Makin era un tip înalt. Peste un an avea să ridice 
capul spre mine ca să mă privească în ochi. 

— Uneori aproape reușești să mă păcălești, atât de bun ești, 
Jorg. 

În vocea lui se simțea oboseala. Pe la colțurile ochilor, o pânză 
de riduri fine începuse deja să-i acopere pielea. 

— Nu suntem bătrâni. În urmă cu vreo trei ani și ceva abia 
dacă împlineai zece. Zece! Poate suntem prieteni, nu-mi dau 
seama, dar bătrâni? În niciun caz. 

— Şi la ce zici că sunt bun? l-am întrebat. 

A ridicat din umeri. 

— La a juca diverse roluri. La a umple toţi anii pe care i-ai 
pierdut cu intuiţia ta formidabilă. Înlocuiești experienţa cu 
geniul. 

— Crezi că trebuie să număr mulți ani în spate ca să gândesc 
cu mintea unui bătrân? 

— Cred doar că trebuie să trăiești mai mult ca să cunoști cu 
adevărat inima cuiva. Trebuie să faci mai multe tranzacţii în 
viață ca să cunoști valoarea monedei pe care o cheltuiești cu o 
atâta ușurință. 

Makin s-a întors să privească înspre coloana fraţilor. 

Rike era ultimul din șir; silueta lui neagră decupa un vârf 
întunecat în văzduhul pe care se desfășura răsăritul. În spatele 
lui, norii se aliniau spre vest, în fâșii, ca niște panglici de un 
violet murdar, asemenea nuanțelor ce colorează vânătăile 
proaspete. Feșele legate de braţ și în jurul frunţii fâlfâiau în aer. 

Atunci am simţit ceva trecând prin mine, umbrele unor 
șoapte, mai reci chiar decât vântul. 

Makin s-a întors spre cărare, gata să pornească la drum. 


— Stai... 

De data asta am auzit țipete. Teroarea celor deja trecuţi în 
lumea morților. 

Nu s-a auzit niciun sunet, dar muntele Honas a părut că se 
ridică, de parcă tocmai ar fi tras în piept o imensă gură de aer. 
Sub stânci s-a aprins o lumină, o incandescenţă care se scurgea 
sângerie prin toate fisurile muntelui. Într-o clipă, muntele a 
dispărut, aruncat spre ceruri într-un infern spiralat. Și, undeva 
în mijlocul acelei tornade, se amestecau toate pietrele Castelului 
Roșu, din cele mai adânci temnițe până la cele mai înalte 
turnuri. 

O lumină orbitoare a răpit întreaga glorie a dimineţii întinsă 
peste pământ ca o spumă albicioasă. Rike a devenit o umbră 
tremurătoare pe cerul orbitor. Am simțit sărutul fierbinte al 
acelei furii îndepărtate, ca arșița soarelui pe obraji. 

Ceva ce arde atât de tare nu poate ține mult timp. Lumina s-a 
stins, lăsându-ne în umbră, într-un fel de negură de dinainte de 
furtună. Am zărit de departe călăreţii care însoțeau haosul, 
năluci nou-născute, spulberate de furie. Le-am privit cum 
mătură în goana lor pământul, ca undele unui lac în care a fost 
aruncată o piatră, un inel cenușiu pornea din punctul în care 
stânca se făcuse pulbere, mișcându-se cu viteza gândului. Până 
şi cerul părea că face valuri, norii în formă de panglici de mai 
înainte erau acum sparți. 

— Doamne Isuse! 

Makin uitase gura deschisă, deși nu mai avea cuvinte să 
rostească ceva. 

— Fugiţi! 

Strigătul lui Burlow a sunat foarte straniu, de parcă ar fi fost 
mut. 

— De ce? 

Mi-am deschis braţele larg, ca să întâmpin sfârșitul. Nu aveam 
unde să fugim. 


l-am privit pe frați cum cad, unul câte unul. Timpul a început 
să se scurgă lent. Îmi simțeam sângele cum pulsează rece în 
vene. Explozia i-a trântit pe toţi la pământ, și mai întâi pe Rike, 
pierdut în volbura cenușie, un copil în fața unui talaz imens 
adus de ocean. Vântul fierbinte mi-a cuprins picioarele și m-a 
pus la pământ. Am simţit morţii trecând șuvoi prin mine și 
gustul amar, de fiere, al sângelui necromantului mi-a scăldat iar 
gura. 

O vreme am plutit ca un fum deasupra masacrului. 

Zăceam în nimic. Nu mai știam nimic. O pace mai adâncă 
decât somnul, până când... 

— Oh! Bravo! 

Vocea mi-a străpuns întreaga ființă. Se auzea mult prea 
aproape de mine și era într-un fel cunoscută. 

— Acum iarna vrajbei noastre a devenit o vară grozavă sub 
mâna acestui fiu risipitor. 

Cuvintele lui erau fluide, aveau un ritm condimentat cu 
accente străine. 

— ÎI schilodeşti pe Shakespeare mai rău decât îi schilodești 
limba maternă, Sarazinule. 

Asta era vocea unei femei, o voce bogată, ca de catifea. 

Doar să fugi. 

— A trezit unul dintre Sorii Constructorilor, iar ţie îți arde de 
glume? 

Un copil vorbea de data asta, o fată. 

— Copilă, n-ai murit încă? Cu tot muntele prăbușit acolo, în 
vale? 

În vocea femeii se ghicea dezamăgirea. 

— Lasă fata, Chelia. Spune-mi cine stă în spatele acestui băiat. 
S-a săturat cumva Corion de Contele Renar și și-a luat o nouă 
piesă la bord? Sau Sora Tăcută și-a arătat în sfârșit prezenţa? 

Sageous! îl recunoșteam. 


— Crede că poate să câștige jocul cu copilul ăsta crescut pe 
jumătate? 

Femeia a izbucnit în râs. 

O știam și pe ea. Era necromanta. 

— 'Târfă, pe tine te-am trimis în Iad cu arbaleta Nubanezului, 
am strigat. 

— În numele lui Kali, ce... 

— Ne aude? 

Chelia I-a întrerupt, îi știam vocea, singurul cadavru al cărui 
glas mă înfierbântase vreodată. 

Am început să îi caut prin valurile de fum. 

— Nu, e imposibil, a răspuns Sageous. Cine îţi ţine spatele, 
băiete? 

Nu am reușit să găsesc nimic în vârtejul orbitor care mă 
învăluia. 

— Jorg? 

O şoaptă s-a auzit chiar lângă urechea mea. Era fata, din nou. 
Copilul strălucitor al monștrilor. 

— Jane? 

Am chemat-o șoptit sau cel puţin așa am crezut. Nu-mi 
simțeam buzele sau oricare altă parte. 

— Eterul nu ne ascunde, mi-a spus ea. Noi suntem eterul. 

M-am gândit la cuvintele ei. 

— Dă-mi voie să te văd. 

Îmi doream asta cu toată puterea mea. Am întins mâna după 
el. 

— Lăsaţi-mă să vă văd. 

Am strigat din nou, de data asta mai tare. 

Chelia a fost prima care s-a arătat, zveltă și senzuală, cum era 
când am văzut-o prima oară, curbele corpului ei dezvăluind-o ca 
pe o lucrare de artă schițată în eter. Apoi, s-a ivit Sageous. M-a 
privit cu ochii lui blânzi, mai mari și mai nemișcaţi decât orice 
apă, în timp ce îi sculptam trăsăturile din nimic. Jane și-a făcut 


apariţia lângă el. Lumina ei abia mai pâlpâia, o strălucire slabă 
sub piele. Erau și alţii, forme care se zvârcoleau în ceaţă, și una 
mai întunecată decât toate, o formă pe jumătate cunoscută, 
familiară. Am încercat să văd, mi-am încordat toată voința. 
Nubanezul mi-a năpădit gândurile, Nubanezul, străfulgerarea 
mâinii mele pe o ușă și senzația de prăbușire în hău. Dejă-vu. 

— Cine îți împrumută puterea asta, Jorg? 

Chelia mi-a zâmbit seducător. I-a dat târcoale, ca o panteră 
pusă pe joacă. 

— Eu am luat-o. 

— Nu. 

Sageous a clătinat din cap. 

— Suntem în jocul ăsta prea mult timp ca să mai putem trișa. 
Toţi jucătorii sunt știuţi. La fel și privitorii. 

A făcut un semn spre Jane. 

L-am ignorat și mi-am ţinut ochii pe Chelia. 

— Am prăbușit un munte peste tine. 

— Da, și sunt îngropată. Și ce dacă? 

O notă în vocea ei i-a trădat, o clipită, adevărata vârstă. 

— Roagă-te să nu te dezgrop vreodată de-acolo, i-am spus. 

M-am întors spre Jane. 

— Deci și tu ești îngropată? 

O secundă strălucirea i-a tremurat și, în locul ei, am văzut o 
altă Jane, una stâlcită. O păpușă zdrențăroasă, prinsă între 
fărâme de stâncă, într-un loc întunecat pe care doar ea îl 
lumina. Din umărul și șoldul ei ieșeau, ascuţite, niște oase 
extrem de albe, pătate cu sânge. Urmele de sânge păreau negre 
în lumina slabă. Și-a întors capul doar atâtica, iar ochii ei 
argintii i-au întâlnit pe ai mei. Apoi a lucit și am văzut-o 
întreagă înaintea mea, liberă și nevătămată. 

— Nu înţeleg. 

Dar înțelegeam. 

— Biata Jane, draga de ea. 


Chelia a trasat un cerc în jurul fetei, având grijă să nu se 
apropie prea mult de ea. 

— Va muri curat, am spus. Ei nu-i este teamă să plece. Va 
merge pe calea de care tu te temi atât de mult. Agaţă-te de 
carnea stârvurilor și putreziciunilor din maţele pământului dacă 
acolo te ţine pe tine lașitatea. 

Chelia a sâsâit spre mine. Faţa ei s-a acoperit de venin, 
respiraţia i s-a transformat într-un fâlfâit umed de materie 
descompusă. Fumul a început iar să o cuprindă, încolăcindu-se 
în jurul ei ca un șarpe. 

— Pe ăsta să-l ucizi încet, Sarazinule. 

I-a aruncat lui Sageous o privire cruntă. Și-apoi a dispărut. 

Am simţit-o pe Jane lângă mine. Lumina o părăsise. Pielea ei 
avea culoarea cenușii fine, ca aceea rămasă în urma unui foc 
care a mistuit tot ce se putea mistui. Mi-a vorbit în șoaptă. 

— Ai grijă de Gog și de Gorgoth în locul meu. Sunt ultimii din 
neamul lor rămași în viaţă. 

Gândul că Gorgoth ar putea vreodată să aibă nevoie de un 
păzitor mi-a adus câteva cuvinte ascuţite pe vârful limbii, dar 
m-am abținut să fac vreun comentariu. 

— Așa o să fac. 

Poate chiar vorbeam serios. 

Mi-a luat mâna. 

— Jorg, tu poţi ieși învingător din toate bătăliile pe care le vei 
purta. Trebuie doar să găsești motive mai bune pentru care să te 
lupţi. 

Am simțit un fior în palmă - puterea ei, străbătându-mi 
pentru o clipă corpul. 

— Priveşte spre anii pierduţi, Jorg. Priveşte mâna care-ţi stă 
așezată pe umăr. Sforile care te-au mânat... 

Mi-a dat drumul la mână și a dispărut, lăsând în urma ei doar 
rotocoale mari de fum. 


— Nu te întoarce acasă, Prinţe Jorg, m-a ameninţat părintește 
Sageous. 

— Dacă începi să fugi acum, i-am zis, e posibil să nu te prind. 

— Corion? 

A privit peste umărul meu, spre rotocoalele de ceaţă. 

— Nu-l trimite pe băiatul ăsta după mine. O să iasă prost. 

Am dat să pun mâna pe sabie, dar s-a făcut nevăzut înainte s- 
apuc să o scot din teacă. Fumul a devenit mai amar, mi-a 
umplut gâtul și m-am trezit tușind. 

— Își revine. 

Am auzit vocea lui Makin foarte departe. 

— Mai daţi-i apă. 

L-am recunoscut pe Elban cel peltic. 

M-am zbătut, înecându-mă și scuipând. 

— Târfa lui Dumnezeu! 

Un nor imens, ca o nicovală pe care se călesc tunete, luase 
locul muntelui Honas. 

Am clipit și l-am lăsat pe Makin să mă ridice în picioare. 

— Nu ești singurul care a tras o bușeală bună. 

A făcut semn cu capul spre locul în care Gorgoth stătea 
ghemuit, cu spatele la noi. 

M-am repezit spre el, dar m-am oprit în momentul în care am 
observat căldura: dogoarea și strălucirea care făceau ca Gorgoth 
să arate ca o siluetă în ciuda luminii naturale, de parcă se 
ghemuise lângă un foc de tabără imens. l-am dat ocol de 
departe. Gog zăcea chircit ca un copil în pântecele mamei; 
fiecare bucăţică de piele de pe el era albită de fierbințeală, de 
parcă lumina degajată de Soarele Constructorilor luase locul 
sângelui din venele lui. Până și Gorgoth a fost nevoit să se tragă 
înapoi. 

În timp ce-l priveam, pielea băiatului a căpătat pe rând 
nuanțele pe care le are fierul în forjă, de la portocaliul cel mai 
aprins până la cele mai întunecate nuanţe de roșu. Am făcut un 


pas spre el și a deschis ochii, două găuri albe săpate parcă în 
centrul unui soare. A tras aer în piept și s-a chircit și mai mult. 
Interiorul gurii lui părea topit. Din când în când, pe spate i se 
aprindeau flăcări, îi dansau pe braţe și apoi se stingeau, l-a luat 
vreo zece minute lui Gog să se răcorească suficient ca un om 
normal să-i poată sta alături. Culorile naturale de pe pielea lui 
au revenit. 

În cele din urmă, a ridicat capul și a rânjit: 

— Mai vreau! 

— Ţi-a fost de-ajuns, băiete, i-am spus. 

Nu știam ce anume trezise în el Soarele Constructorilor — 
întrezăream doar ca un ecou urmele lăsate în el - dar știu că era 
mai bine ca acel ceva să cufunde iarăși în adormire. 

Am privit în urmă, spre norul care se ridica încă deasupra 
Muntelui Honas și la tărâmul întins ce era acum cuprins de 
flăcări. 

— Cred că e timpul să mergem acasă, băieţi. 

Cu patru ani în urmă 

— Nu se poate face, a zis Nubanezul. 

— Sunt puţine lucruri ușoare pe lumea asta care merită cu 
adevărat. 

— Nu se poate face, a insistat el. În orice caz, nu de cineva 
care are pretenția să mai rămână în viață în următoarele cinci 
minute. 

— Dacă ar fi nevoie doar de un asasin sinucigaș, atunci Cei o 
Sută ar fi rămas până acum doar o Duzină. 

Propriul meu tată supraviețuise câtorva atentate din care 
potenţialul ucigaș nu se străduise să scape cu viaţă. 

— Niciunul dintre cei ce revendică tronul imperiului nu este 
ușor de ucis. 


Nubanezul s-a întors în șa, spre mine, și mi-a aruncat o 
privire încruntată. Renunţase să mai întrebe cum e posibil ca un 
copil să știe astfel de lucruri. M-am întrebat cât o să mai dureze 
până avea să renunţe la a-mi spune că planul meu nu se poate 
realiza. 

Am dat pinteni calului. Turnurile castelului stăpânit de Conte 
păreau la fel de îndepărtate cum erau cu jumătate de oră în 
urmă. 

— Trebuie să vedem care este punctul forte în apărarea 
Contelui. Pavăza pe care se bazează când e vorba de protecţie. 
Punctul în care își pune întreaga credinţă. 

Nubanezul s-a încruntat din nou: 

— Mai întâi cauţi slăbiciunile dușmanilor. Apoi lovești. 

Și-a mângâiat arbaleta grea, prinsă peste raniță de șa. 

— Dar mi-ai spus deja că nu este posibil. De câteva ori chiar. 

Mi-am strâns pelerina mai bine, să mă apăr de vântul nopții. 
Omul de la care o luasem fusese înalt, iar pe mine haina lui 
atârna până aproape de pământ. 

— Deci nu faci altceva decât să calculezi care este cel mai bun 
mod de a pierde. 

Nubanezul a ridicat din umeri. Nu se lua la ceartă niciodată 
doar de dragul de a ieși învingător într-o dispută. Îmi plăcea 
asta la el. 

— Punctul cel mai slab într-o apărare bună este menit să 
cedeze. Cedează, dar în momentul acela activează următorul 
punct de apărare și tot așa. Totul e în straturi. În final, te afli 
față în față cu ceea ce te-ai chinuit în tot acest timp să eviţi, 
numai că acum ești mai slab, deși ai fost prevenit de la bun 
început. 

Nubanezul nu a comentat. În lumina muribundă a amurgului, 
chipul lui negru era impenetrabil. 

— Surpriza este singura noastră armă. Sărim peste tot 
procesul ăla de escaladare. Mergem drept în inima problemei. 


Și inima este ceea ce vrem să tăiem. 

Am călărit mai departe și, după o vreme, turnurile au părut 
mai aproape și mai înalte. S-au tot înălțat până când ne-am 
trezit cu porțile castelului în față. Pe terenurile de lângă castel 
stăteau risipite, ca într-o baltă de vomă, taverne, tăbăcării, 
cocioabe și bordeluri. 

— Scutul lui Renar este un om pe nume Corion. 

Caii și-au croit drum spre porţile castelului. Nubanezul 
strâmba din nas, deranjat de putoarea acelor locuri. 

— Se zice că ar fi un magician venit de pe Coasta Calului. Cu 
siguranță un sfetnic bun. Contele se pare că este păzit de 
mercenari aduși de Corion tocmai de pe tărâmurile lui. 

Oameni fără familie, care nu pot fi șantajați cu nimic și care 
sunt jurați unui cod al onoarei care îi ţine credincioși. 

— Păi și mă-ntreb cum am putea intra noi în posesia unei 
invitaţii la acest Corion? 

Rândul din fața porţilor se mișca din când în când, dar nu 
depășea viteza melcului. La vreo zece metri în fața noastră, un 
țăran care ducea de laţ un bou se certa cu un soldat îmbrăcat în 
culorile Contelui. 

— Tu ce crezi, chiar o fi magician? 

M-am uitat cu atenţie la Nubanez, în așteptarea unui răspuns. 

— Coasta Calului este locul în care trăiesc cei mai mulți 
dintre ei. 

Țăranul, care părea să fi câștigat disputa, a luat-o înainte, 
trăgând după el boul în curtea exterioară, unde grajdurile 
târgului erau încă în construcție. 

Când am ajuns, în sfârșit, în dreptul porţilor, a început o 
ploaie măruntă. Zorzoanele de pe uniforma soldatului erau 
fleșcăite acum din cauza ploii, dar în privirea pe care ne-a 
aruncat-o nu se citea niciun strop de oboseală. 

— Ce treabă aveți la castel? 

— Am venit să ne aprovizionăm. 


Nubanezul a arătat spre ranițele prinse de şaua lui. 

— În partea aia, a zis soldatul arătând cu mâna spre 
aglomeraţia de magherniţe de lângă castel. 

— Găsiţi acolo tot ce vreți. 

Nubanezul a strâns din buze. Târgul de la castel avea cele mai 
bune mărfuri, dar să zicem că asta nu ne-ar fi dus prea departe. 
Aveam nevoie de un motiv mai bun pentru ca soldatul Contelui 
să lase un mercenar nubanez, îmbâcsit de praful drumului, să 
treacă pragul stăpânului său. 

— Dă-mi arbaleta, i-am zis Nubanezului. 

EI s-a încruntat. 

— Ce, ai de gând să-l omori? 

Soldatul a izbucnit în râs, dar vocea Nubanezului nu avea nici 
urmă de umor. Începea să mă cunoască. 

Am întins mâna. Nubanezul a ridicat din umeri și și-a 
desprins arcul din locul în care îl avea prins pe șa. Aproape m- 
am dezechilibrat din cauza greutăţii. A trebuit să țin arbaleta cu 
ambele mâini și să mă țin în șa doar cu picioarele, dar în cele 
din urmă mișcarea mi-a reușit fără prea mari pierderi la 
capitolul demnitate. 

l-am întins soldatului arma. 

— Du-i asta lui Corion, i-am spus. Zi-i că suntem interesaţi să 
o vindem. 

Enervare, dispreţ, amuzament - le vedeam pe toate luptându- 
se pe chipul lui într-o încercare de a-i pune următoarele cuvinte 
pe limbă, dar, în cele din urmă, a ridicat mâna după arbaletă. 

Am tras arma înapoi în momentul în care străjerul s-a întins 
după ea. 

— Fii atent, vrăjile cântăresc cam jumătate din greutatea ei. 

Cuvintele mele i-au ridicat o ţâră sprânceana. A apucat 
arbaleta cu grijă, uitându-se chiorâș la zeii nubanezi care o 
împodobeau. Nu știu ce a văzut acolo, dar ceva l-a făcut să lase 
deoparte orice obiecţie. 


— Stai cu ochii pe ăștia doi, a strigat la alt soldat, ascuns în 
umbra porţilor. 

Și dus a fost, cu arbaleta Nubanezului în braţe. O ţinea la 
distanță de el, de parcă se aștepta să-l muște dacă i-ar fi dat vreo 
clipă ocazia. 

Ploaia măruntă s-a transformat într-un șuvoi. Am rămas 
nemișcați pe caii noștri, uzi, de-acum, până la piele. 

M-am gândit la răzbunare. La faptul că nu mi-ar fi dat înapoi 
ce îmi fusese luat. La faptul că nu-mi păsa. Agaţă-te de un lucru 
suficient timp, de un secret, de o dorinţă, poate chiar și de o 
minciună, și încet-încet te va schimba. Aveam nevoia asta în 
mine, nu o puteam ignora. Poate sângele Contelui avea să o 
satisfacă. 

Se lăsa noaptea. Străjerii au început să aprindă felinare la 
porţile castelului și în nișele săpate în zidul de la intrare. Din 
locul în care mă aflam vedeam dinţii a două grilaje, gata să cadă 
în cazul unui atac direct și să acopere porțile deschise ale 
castelului. M-am întrebat câți soldați din armata tatei ar fi murit 
dacă și-ar fi trimis oamenii să o răzbune pe mama. Poate că era 
mai bine așa. Mai bine că am venit să le bat la ușă. E mai 
personal. La o adică, a fost mama mea. Soldaţii tatei aveau și ei 
mame pentru care să-și facă griji. 

Ploaia îmi curgea pe nas, pe gât, dar mie mi-era cald, aveam 
în mine un foc arzător. 

— O să vă primească. 

Străjerul s-a întors. Ţinea în mână un felinar. Penajul care-i 
decora coiful se udase de tot. Omul părea destul de obosit. 

— Jake, ia-le caii. Nadar, tu poţi să-i conduci pe băieţii ăștia 
înăuntru, împreună cu mine. 

Și uite așa am intrat în castelul Contelui Renar, pe jos, uzi 
ciuciulete, de parcă am fi ajuns până acolo înot. 

Corion ocupa camerele din Turnul de Vest, lipit de aripa 
mare, unde își aduna Contele divanul. Am mers pe scări 


spiralate, cu treptele acoperite de noroi. Întregul loc părea 
destul de prost îngrijit. 

— Crezi că e cazul să lăsăm armele la intrare? am întrebat. 

Am prins cu coada ochiului albul ochilor Nubanezului, care 
mi-a aruncat repede o privire. Străjerul nostru a început să râdă. 
Omul din spatele meu m-a lovit cu mâna peste pumnalul pe 
care îl țineam prins la șold. 

— Ce-i, măi, băiete, ai de gând să-l înj unghii pe Corion cu 
beţișorul ăsta? 

Nu eram obligat să-i răspund. Străjerul nostru s-a oprit în fața 
unei uși mari de stejar, întărită cu piroane de fier. Cineva 
gravase cu fierul încins un simbol complicat pe lemnul ușii, un 
fel de pictogramă. Semnul îmi atrăgea privirea. 

Gardianul a ciocănit în ușă, două bătăi scurte. 

— Aşteptaţi aici. 

Mi-a întins mie felinarul. Mi-a aruncat o privire scurtă, a 
strâmbat din nas, apoi a trecut pe lângă Nubanez și a pornit 
înapoi spre scări. 

— Nadar, hai cu mine. 

Au dispărut amândoi din câmpul nostru vizual, undeva în 
spatele scării, înainte să auzim zgomotul zăvorului tras. Apoi 
nimic. Nubanezul și-a dus mâna la sabie. Eu i-am dat peste 
mână. Am dat din cap a „nu e cazul” și am ciocănit în ușă. 

— Intră. 

Credeam că mi-am înfruntat toate fricile, dar iată că auzeam 
acum o voce care mi-ar fi putut schimba credinţa asta cu o 
vorbă. Și Nubanezul a simțit la fel. Vedeam asta în fiecare 
mișcare a lui, în fiecare trăsătură a feţei, în felul în care era gata, 
în orice clipă, să o șteargă. 

— Intră, Prinţe al Spinilor, vino la lumină, intră în furtună. 

Uşa s-a închis, înghițită de beznă. Am auzit urlete, urlete 
îngozitoare, ca atunci când prada are spinarea frântă, dar se 


târăște încă, în încercarea de a scăpa din ghearele vânătorului. 
Poate eu am fost cel care a urlat, sau poate Nubanezul. 
Și apoi l-am văzut. 

Din Castelul Roșu nu mai rămâneau nici temeliile. În urma 
noastră vedeam doar rămășițele muntelui în care fusese clădit. 
Ne-am tras înapoi și-am mulțumit cerului că vântul bătea din 
față și nu ne fugărea din urmă, ca să ne aducă și nouă din fumul 
şi molima care se răspândeau acum în Gelleth. Când s-a lăsat 
noaptea, am căzut toți ca niște bușteni. Nimeni n-a avut chef de 
mâncare, nici măcar Burlow. 

Drumul dintre Castelul Roșu și Castelul Înalt este lung, mai 
lung la întoarcere decât la venire. lar la venire l-am parcurs 
călare, pe când la întoarcere a trebuit să mergem pe jos. La 
coborâre, povârnișurile îți pun în mușchi o altfel de durere decât 
la urcuș, simți panta la fiecare pas, de parcă te-ar conduce, de 
parcă își încearcă puterea pe tine. Când urci, măcar ai șansa de a 
te lupta cu muntele. 

— Să fiu al naibii dacă nu mi-e dor de calul ăla, am bombănit. 

— Da, era un cal bun. 

Makin a dat din cap și a scuipat printre buzele prăfuite. 

— Pune-l pe maestrul-dresor de la grajdurile Regelui să-ţi 
dreseze altul. Nu cred să existe vreun grajd în tot Ancrathul în 
care să nu se adăpostească cel puțin un bastard de-al lui Gerrod. 

— Da, aici ai dreptate, era un desfrânat. 

Am scuipat flegma adunată în gât. Armura se freca de mine, 
cu metalul încins de la căldura soarelui de după-amiază; 
simțeam cum se scurge sudoarea, în pârâiașe mici. 

— Atâta doar că nu-i corect, a adăugat Makin. Cea mai 
convingătoare victorie din toate timpurile, iar noi ne întoarcem 
pe Jos. 


— M-am ales cu mai multă pradă și dintr-o cocioabă de țăran! 
a strigat Rike din spatele coloanei. 

— Sfinte Sisoie! Să nu-l lăsăm pe Micul Rikey să înceapă iar, 
am exclamat. Suntem bogaţi în monedele care contează cel mai 
mult, fraților. Ne întoarcem încărcaţi cu victorie. 

Asta era într-adevăr o monedă care chiar valora ceva la curtea 
regală. Totul e de vânzare, dacă știi prețul corect. Favorurile 
unui rege, o succesiune, chiar și respectul unui tată. 

Și mai era ceva ce părea să lungească drumul pe care îl aveam 
de parcurs spre casă. Pe lângă armură și provizii, mai aveam o 
povară de cărat după mine. E greu să duci cu tine vești pe care 
nu le poţi împărtăși cu nimeni, ba mai mult, trebuie să aștepți 
câteva zile până să le poţi da mai departe. Veștile bune 
cântăresc la fel de greu ca și cele proaste. Mă imaginam la curte, 
lăudându-mă cu victoria mea, băgându-le sub nas momentul 
meu de glorie - în special sub nasul unei anumite mame vitrege. 
Singurul lucru pe care nu-l puteam proiecta pe pânza 
imaginaţiei mele era reacţia tatălui meu. Am încercat să-l văd cu 
ochii minţii, clătinând capul a neîncredere. Am încercat să-l văd 
ridicându-se în picioare și așezându-și o mână pe umărul meu. 
Am încercat să mi-l imaginez mul- țumindu-mi și lăudându-mă, 
numindu-mă de-a dreptul fiu al lui. Dar ochii păreau să se 
încețoșeze, iar cuvintele pe care le auzeam erau prea slabe și 
glasul lui prea îngroșat ca să pot desluși ce spune. 

Fraţii nu au avut mare lucru de spus cât a durat călătoria. Se 
simțeau golurile rămase între noi, eram hăituiți de lipsa 
Nubanezului. Pe de altă parte, Gog deborda de energie, alerga 
înaintea noastră, hăituia iepuri, punea întrebare după întrebare. 

— Frate Jorg, de ce e acoperișul albastru? m-a întrebat la un 
moment dat. 

Credea că lumea întreagă este doar o peșteră mai mare. Unii 
filosofi cred că i-ar fi dat dreptate. 


Mai erau și alte schimbări. Semnele roșii de pe pielea lui Gog 
căpătaseră o nuanță aprinsă, iar focurile de tabără pe care le 
făceam noaptea păreau să-l fascineze. Gorgoth îi descuraja 
interesul și-l alunga mereu de lângă foc, de parcă atracţia asta l- 
ar fi îngrijorat. 

Drumurile au devenit mai familiare, pantele, mai line, 
câmpurile, mai bogate. Am străbătut cărările copilăriei mele, 
cărările acelui timp de aur în care zilele nu erau populate de 
griji, ci marcate doar de glasul melodios al mamei, fără nicio 
notă amară în el, până în cel de-al șaselea an al vieții mele. Tata 
mi-a dat prima lecţie din lungul șir de lecţii grele care se 
întindea în fața mea, o lecţie despre durere, pierdere și 
sacrificiu. Gelleth a fost suma tuturor acelor învățăminte. 
Victoria obținută fără compromisuri, fără milă sau ezitare. 
Aveam să-i mulțumesc Regelui Olidan pentru instrucţie și să-i 
povestesc cum dușmanii lui au fugit din calea mea. lar el urma 
să-mi recunoască meritele. 

Pe măsură ce ne apropiam, am început să mă gândesc și la 
Katherine. Momentele de repaus se umpleau cu imaginea ei, cu 
clipele petrecute cu ea, suficient de aproape cât să o ating. Am 
revăzut momentul în care lumina dimineţii s-a revărsat asupra 
ei, găsindu-i rând pe rând chipul și moliciunea buzelor. 

Am străbătut epuizați pământurile din inima Ancrathului, 
atât de adânciţi în gânduri încât nici nu ne-am mai obosit să 
furăm caii care ne-au ieșit în cale și care ne-ar fi putut ușura 
călătoria. Nu trebuia decât să închid ochii și revedeam noul 
soare răsărind deasupra tărâmului Gelleth, țâșnind din el; 
auzeam și țipetele fantomelor sale. 

Am zărit parapetele Crestei Osten cu vreo șapte mile înainte 
de sosirea noastră la porţile castelului. Soarele cobora spre apus, 
însângerat, gonindu-ne spre oraș. 

— Vom fi primiţi ca niște eroi, Jorth? a întrebat Elban. 


Vocea îi suna șovăielnic, de parcă toţi acești ani încă nu-l 
învățaseră că scopul scuză mijloacele. 

— Eroi? am repetat şi-am ridicat din umeri. Vom fi victorioși. 
Și asta e tot ce contează. 

Am străbătut ultimii doi kilometri în penumbra amurgului. 
Gărzile de la porțile Orașului de jos nu au avut nicio întrebare 
de pus. Poate și-au recunoscut prințul, sau poate au citit ceva pe 
chipul meu și instinctul de supravieţuire i-a oprit să deschidă 
gurile. Am trecut de porți fără să întâmpinăm vreo rezistență. 

— Frate Kent, ce-ai zice să treci în fruntea noastră până la 
Târgul de Jos şi să îi duci pe băieți să bea ceva? Poate la taverna 
îngerul Căzut. 

Eu și Sir Makin puteam merge și singuri la curte. Restul 
fraților mei n-ar fi fost bine primiţi la Castelul Înalt. 

Cu Makin lângă mine, am pornit spre înaltul Oraș și în scurt 
timp am ajuns la castel. Am lăsat în urmă oboseala când am 
ajuns la Poarta Triplă. Am traversat Curtea Stranelor, 
înveșmântată în umbre negre, pictate de soarele care murea. 

Când am trecut de sala cavalerilor și am ajuns la ușa tatei, 
aveam deja alt ritm. M-am uitat mai întâi după Sageous, 
căutându-l mai întâi printre oamenii din preajma regelui, apoi 
prin mulțimea sclipicioasă care popula sala tronului. Am dat cu 
ochii de Katherine, în dreapta reginei, cu o mână așezată pe 
umărul surorii sale și o privire grea pentru bietul Jorg. Am 
păstrat tăcerea încă o clipă. 

— Unde l-ai ascuns pe sălbaticul ăla pictat, tată dragă? Atât 
de mult mi-am dorit să-l revăd pe ucigașul din vise... 

Mi-am plimbat privirea, încă o dată, peste marea de feţe din 
sală. 

— Obligaţiile care ţin de serviciile sale la Curte l-au purtat 
dincolo de granițe pe Sageous. 

Faţa tatălui meu a rămas impenetrabilă, dar am observat un 
schimb rapid de priviri între regină și sora ei. 


— Abia aștept să se întoarcă. 

Deci păgânul fugise din calea mea... 

— Mi s-a spus că ai șchiopătat înapoi fără garda de la 
Regimentul Pădurii. 

Regina Sareth a fost cea care mi-a vorbit de data asta, din 
dreapta regelui, cu palmele așezate pe pântecul imens. 

— Să înţelegem că ai pierdut toți oamenii? 

Un zâmbet i s-a strecurat pe linia subţire a buzelor. De altfel, 
trebuie notat că avea o gură excepțional de frumoasă. 

M-am plecat în faţa ei. O plecăciune pentru frățiorul meu 
vitreg, care se lupta să-și croiască drum prin pântecul ei. 

— Doamnă, au fost unele pierderi în rândul garnizoanei 
Regimentului Pădurii, nu pot nega acest lucru. 

Tata și-a plecat puţin capul, de parcă greutatea coroanei ar fi 
fost prea mult pentru el. Ochii lui apatici mă priveau pe sub 
sprâncene. 

— Va trebui să calculăm pierderile acestei distracţii. 

— Lordul Vincent de Gren... 

L-am numărat primul, pe degetul arătător. 

Un suspin de panică s-a ridicat în rândurile aristocraților. 

— Chiar și Comandantul! 

Regina Sareth s-a luptat să se ridice în picioare. 

— L-a pierdut chiar și pe Comandant! Şi băiatul ăsta are 
pretenţia să ne ceară tronul? 

— Lordul Vincent de Gren, mi-am reluat eu numărătoarea. A 
trebuit să-i fac vânt în cascada Temus. M-a supărat teribil. 
Coddin este acum noul Comandant, mai puţin nobil, dar un om 
de ispravă, mult mai potrivit pentru poziţie. 

— Jed Willox, am numărat mai departe pe degete. Ucis într-o 
luptă cu pumnale din cauza unui joc de cărţi, la vreo două zile 
de mers de frontiera cu Gelleth. 

— Mattus de Lee, am continuat, ridicând cel de-al treilea 
deget. Se pare că s-a pișat pe un urs din greșeală. Se pare că 


legendarul simţ de orientare în pădure al celor de la Regiment a 
fost puţin exagerat. Și... cam asta-i tot. 

Am ridicat cele trei degete deasupra capului și le-am arătat 
publicului, mai întâi spre stânga, apoi spre dreapta. 

— Pierderile în rândul oamenilor aleși de mine au fost la fel 
de dureroase, dar ţin să subliniez, în apărarea noastră, că 
asedierea unui castel apărat de nouă sute de veterani din Gelleth 
este o acțiune periculoasă. Există o limită a victoriilor care pot fi 
obținute fără pierderi, mai ales atunci când ai pe mână doar 
două sute cincizeci de pădurari, abia înarmați. 

— Lașul ăsta nici măcar n-a ajuns la Castelul Roșu! 

Regina a îndreptat spre mine un deget acuzator - de parcă s- 
ar fi îndoit careva de identitatea celui la care făcea referire - și 
vocea ei s-a transformat într-un țipăt. 

Am zâmbit și am rămas calm. Femeile tind să piardă imaginea 
de ansamblu când sunt cu prunc. Am observat-o pe Katherine 
cum încerca să o așeze pe Sareth înapoi pe tron. 

— Ți-am ordonat să asediezi Castelul Roșu. 

Cuvintele tatei nu aveau în ele nicio nuanţă de furie. Mi s-au 
părut cu atât mai amenințătoare. 

— Într-adevăr. 

Am înaintat spre tron, lăsându-l pe Sir Makin de gardă în 
spatele meu. 

— Adu-mi-l pe Gelleth, așa ai zis. 

Eram la mai puţin de un metru de el când primul gardian al 
castelului s-a gândit să-și pregătească arcul. Tata a ridicat un 
deget și ne-am oprit, și eu, și gardianul care transpira abundent 
în veșmântul lui de zale. 

— Adu-mi-l pe tavă pe Gelleth, mi-ai zis. Şi ai fost suficient de 
mărinimos cât să-mi oferi drept sprijin Regimentul Pădurii. 

Am băgat mâna în ranița pe care o ţineam pe șold, ignorând 
arcul aţintit spre mine și degetele încordate pe strună, gata să 
elibereze săgeata. 


— lată-l pe Meri Gellether, Lord de Gellether, stăpânul 
Castelului Roșu. 

Am desfăcut palma și pulberea a început să mi se strecoare 
printre degete. 

— lar aici, am continuat, scoțând la iveală o bucată de piatră 
de dimensiunea unei nuci mici, aveți cea mai mare piatră care a 
rămas din Castelul Roșu. 

Am lăsat piatra să cadă și n-am mai zis nimic. Nici pulberea, 
nici piatra nu erau veritabile, însă adevărul zăcea acolo, pe jos, 
în fața tronului. Se alesese praful și pulberea de Meri Gellether și 
de castelul lui. 

— l-am ucis pe toţi. Fiecare om din cetatea aia este acum 
mort. 

Mi-am îndreptat privirea spre regină. 

— Fiecare femeie. Doamne, servitoare, hamali și târfe. 

Ochii mi s-au oprit pe pântecul ei umflat. 

— Fiecare copil, fiecare prunc, am ridicat vocea. 

— Fiecare cal și câine din cetatea aia, fiecare șoim și 
porumbel. Toți, de la şobolan până la ultima muscă. Nimic nu 
mai trăiește acolo. Victoria nu vine cu jumătăţi de măsură. 

Tata s-a ridicat, brusc, în picioare. 

A făcut un singur pas și m-am trezit nas în nas cu el. Nu 
puteam să citesc ce se ascunde în ochii lui, dar vechea frică pe 
care o simțeam în fața lui m-a părăsit, parcă scursă pe podea 
odată cu pulberile din palma mea. 

— Dă-mi înapoi ce am moștenit prin naștere. 

Glasul mi-era potolit, deși îmi venea cu greu să nu dau frâu 
liber sentimentelor care mă încercau. 

— Lasă-mă să conduc armatele noastre și voi recuceri 
Imperiul, îl voi face din nou ce a fost odată. Renunţă la păgân. Și 
la planurile lui. 

Am aruncat o privire spre noua regină. 


Ar fi trebuit să-mi țin ochii pe el, ar fi trebuit să-mi amintesc 
de la cine am moștenit răutatea. 

Am simțit o durere ascuţită sub inimă. O durere care m-a 
făcut să îmi mușc cuvintele, ba chiar și limba. Am simţit gust de 
sânge în gură, fierbinte și amărui. M-am dat un pas înapoi, m- 
am împleticit încă doi. Am văzut lama în mâna tatei abia în 
momentul în care am alunecat din ea. 

E un pumnal ce văd în fața ochilor? 

Citatul mi-a ieșit pe gură printre bulbuci de sânge, la fel și 
hohotul de râs care a izbucnit din mine. Am vrut să mai zic 
ceva, dar pentru prima oară nu mi-am găsit cuvintele, de parcă 
s-ar fi scurs din mine odată cu sângele. 

Sala tronului a început să se învârtă cu mine, de parcă, după 
trădarea lui, lumea ar fi început să se zguduie. Privirile lor mă 
străpungeau pe rând - lorzi și doamne, Prinţesa, Regina și 
Regele. Picioarele, care m-au purtat leghe după leghe, înapoi, 
tocmai din tărâmul lui Gelleth, acum mă trădau, de parcă 
fiecare pas pe care-l străbătusem de la Castelul Roșu mi s-ar fi 
așezat apăsător pe umeri, lăsându-mă năuc de osteneală. 

M-a înjunghiat! 

A fost o vreme când mi-am iubit tatăl. Un timp pe care mi-l 
aminteam în vise sau în unele momente când eram treaz. 
Atunci gândul acelei afecțiuni îmi trecea ca un nor îndepărtat 
prin minte. Îmi apărea în amintire un chip ce râdea, într-un 
timp de care nu mai aparțineam de mult, dintr-un anotimp în 
care eram prea tânăr ca să pot percepe distanţa dintre noi. Un 
chip sălbatic, cu barbă, dar deloc ameninţător. 

E un pumnal ce văd în faţa ochilor? Gura mea nu reușea să 
articuleze gluma. Un hohot de râs a izbucnit din mine, apoi am 
căzut de parcă pumnalul mi-ar fi tăiat sforile de care eram prins. 


? Citat din piesa Macbeth de W. Shakespeare (n.r.). 


Am zăcut o eternitate în fața lor, cu obrazul lipit de marmura 
rece. L-am auzit pe Makin urlând. Am auzit clinchetul armurii 
lui în momentul în care a fost pus la pământ de soldaţii gărzii 
regale. Bubuitul slab al unei inimi mi-a umplut întreaga ființă. 

Când am căzut, am zărit un moment și părul negru al tatălui 
meu, mai negru decât noaptea, cu un luciu slab ca de smarald, 
asemenea unei aripi de coțofană. 

— Luaţi chestia asta de-aici. 

Glasul lui trăda oboseala. În sfârșit, o urmă mititică de 
slăbiciune omenească. 

— Va împărţi același mormânt cu mama lui? 

Era o voce nouă. Cuvintele păreau a fi rostite atât de rar, încât 
ar fi putut umple o eră întreagă. Au răsunat în mine prelung și 
deodată l-am recunoscut pe cel care le spunea. Era bătrânul 
Lord Nossar, care ne purtase pe umerii lui, pe mine și pe Will, în 
urmă cu o viață. Bătrânul Nossar a venit să mă mai poarte o 
dată, ultima dată. Am auzit răspunsul, dar era prea slab ca să-l 
mai înţeleg. Luminile ochilor mi s-au stins. Am simţit cum 
podeaua îmi zgârie obrazul și-apoi nimic. 

Am înghiţit bezna și bezna m-am înghiţit pe mine. 

Fără lumină, fără nici măcar o bătaie de inimă care să măsoare 
timpul, înveţi că nu ai de ce să te temi de eternitate. De fapt, 
dacă ți s-ar da pace, o eternitate petrecută de unul singur în 
întuneric ar putea fi o alternativă bine-venită a întregit povești 
cu trăitul. 

Apoi a venit îngerul. 

Am simţit scânteierile sale ca pe niște tăieturi subţiri pe ochi. 
Lumina a radiat dintr-un singur punct, la început îndepărtat, 
apoi a explodat într-un număr infinit de așchii incandescente 
care mi-au pătruns în minte. Înăuntrul meu se ridica un răsărit. 


Într-o clipă, sau într-o veșnicie, întunericul a dispărut, fără să 
lase nici urmă de umbră în mine. 

— Jorg. 

Vocea ei fluidă acoperea toate octavele posibile, ca un ecou al 
tuturor cuvintelor posibile și ca o împlinire a tuturor 
promisiunilor. 

— Bună. 

Vocea mea suna cavernos ca un tub de orgă stricat. Bună? Dar 
ce altceva poți spune în paradis, atunci când o întâlnești prima 
oară? Două silabe care strâng în ele slăbiciunea și îndoiala. 

Ea a deschis braţele. 

— Vino la mine. 

M-am ridicat pe vine, gol, pe o podea atât de albă încât nicio 
umbră nu îndrăznea să o întineze. Vedeam praful de pe 
membrele mele, întins ca niște vene, și sânge, sângele scurs din 
rana care m-a ucis, uscat și negru ca păcatul. 

— Vino. 

Am încercat să o privesc. N-avea niciun rost să încerc să-i 
susțin privirea. Ca și când orice definiție era menită doar 
muritorilor, o diminuare pe care esenţa sa nu o permitea. Era 
îmbrăcată în culori deschise. Avea ochii precum acei cărora le 
pasă de aproapele lor. Și aripi, avea și așa ceva, dar nu cu pene 
albe. Cerul întreg o învăluia. Uneori pielea părea să îi fie făcută 
din nori care alunecau unul peste celălalt. Mi-am smuls privirea 
de la ea. 

M-am lăsat iar pe vine, ghem de carne și oase, definit doar de 
jeg și sânge, sub privirile ei scăpărătoare. 

— Vino la mine. 

Braţele ei deschise. Brațele unei mame, ale unei iubite, ale 
unui tată, ale unui prieten. 

Mi-am ferit privirea, dar ea mă atrăgea în continuare. Am 
simţit promisiunea izbăvirii. Nu trebuia decât să-mi ridic ochii 
şi ea m-ar fi iertat. 


— Nu. 

Uimirea îngerului a străfulgerat spaţiul dintre noi, ca o 
palpitaţie a luminii. Am simţit tensiunea adunată în maxilar și 
gustul amar al furiei pulsându-mi fierbinte la baza gâtului. În 
sfârșit, lucrurile începeau să-mi devină din nou familiare. 

— Lasă durerea deoparte, Jorg. Lasă sângele Mielului să îți 
spele păcatele. 

Nicio notă falsă în ea. Stătea lângă mine, transparentă în 
îngrijorarea ei. Îngerul își ținea darurile în palmele deschise, 
compasiune, iubire... milă. 

Un dar în plus. Vechiul zâmbet mi-a arcuit iar colțurile 
buzelor. M-am ridicat, încet, cu capul încă plecat. 

— Mielul nu are suficient sânge cât să-mi spele mie păcatele. 
Mi-ar prinde bine mai degrabă o oaie decât un miel. 

— Niciun păcat nu e atât de mare încât să nu fie iertat, mi-a 
răspuns. Nu există rău care să nu poată fi dat deoparte. 

Și chiar credea în ce spunea. Nicio minciună n-ar fi putut ieși 
din gura ei. Acest adevăr, cel puţin, era evident de la sine. 

În momentul acela i-am întâlnit ochii și puterea iubirii ce se 
revărsa din ei a fost cât pe ce să mă răpească. M-am scufundat în 
mine cât am putut de adânc și m-am luptat cu ea. Mi-am 
construit iar zâmbetul fals, blestemându-mă pentru slăbiciunea 
mea. 

— Am lăsat prea puţine păcate negustate, am zis și am pășit 
spre ea. 

— Am blestemat... în biserică. Am râvnit la boul vecinului. L- 
am furat, l-am pus în proţap și l-am înfulecat cu lăcomie, un alt 
păcat de moarte, cel dintâi din cele Șapte, învățat încă de la 
sânul mamei. 

Durerea din ochii ei îmi făcea rău, dar primisem o lovitură 
care despărțea viața de moarte. Am început să mă mișc în jurul 
îngerului, și picioarele mele lăsau urme pe podeaua imaculată, 
ca niște vânătăi, care păleau însă la scurt timp. 


— Am poftit la nevasta vecinului. Și m-am înfruptat din ea. 
Am și ucis. O, da, omorul, omor după omor. Atât de puţine 
păcate din care n-am gustat... Sunt sigur că, dacă n-aș fi murit 
atât de tânăr, m-ai fi întâmpinat cu o listă întreagă. 

Furia mi-a încleștat maxilarul. Puțin mai strâns și dinții mi-ar 
fi explodat. 

— Dacă aș fi trăit încă cinci minute, ai fi putut trece patricidul 
în fruntea listei de păcate. 

— Poate fi iertat. 

— Nu cer iertarea ta. 

Viţe de întuneric au început să se întindă pe toată podeaua 
pornind din locul în care mă aflam. 

— Pune totul deoparte, Copile. 

Cuvintele ei erau pline de căldură și bunătate, atât de 
puternice încât aproape că m-au copleșit. Ochii îi erau ca niște 
ferestre prin care se vedea o lume unde lucrurile erau la locul 
lor, întregite. Un loc clădit din zilele ce aveau să vină. Totul 
putea fi îndreptat. Simţeam asta cu toată ființa mea, în vârful 
limbii, în nări. Dacă n-ar fi fost atât de sigură de reușita ei, m-ar 
fi convins pe loc. 

M-am agăţat de furie, am băut din fântâna mea otrăvită. 
Lucrurile astea nu sunt bune, dar cel puţin sunt ale mele. 

— Doamnă, aș putea veni cu tine. Aș putea accepta oferta ta. 
Dar atunci eu cine aș fi? Cine aș fi dacă aș renunţa la toate 
lucrurile rele care m-au construit? 

— Ai fi fericit, mi-a răspuns. 

— Las pe altcineva să fie fericit. Un nou Jorg, un Jorg fără 
mândrie. Nu o să fiu marioneta nimănui. Nici a ta și nici măcar 
a Lui. 

Noaptea se ţâra neagră, ca un abur care se ridică din mlaștină. 

— Şi mândria este un păcat, Jorg. Cel mai mortal din toate 
Șapte. Trebuie să renunți la el. 


În sfârșit, umbra unei provocări în cuvintele ei. Era tot ce 
aveam nevoie ca să prind putere. 

— Trebuie? 

Întunericul a început să se îngroașe în jurul meu. 

Ea și-a întins braţele spre mine. Bezna creștea, iar mmina 
îngerului începea să pălească. 

— Mândrie? am repetat, și zâmbetul a început să-mi danseze 
pe buze. Dar eu sunt mândria însăși! Lasă-i pe cei umili să-și 
primească moștenirea - eu prefer să-mi petrec eternitatea 
printre umbre decât să plătesc prețul divin pe care mi-l ceri. 

Nu era adevărat, dar dacă n-aș fi vorbit așa, dacă i-aș fi 
acceptat mâna în loc să i-o mușc, n-ar mai fi rămas nimic din 
mine, m-ar fi făcut bucăți. 

Nu mai rămăsese decât o pâlpâire slabă în locul strălucirii ei, 
o scânteie slabă care se zbătea să lupte cu întunericul. 

— Aşa a vorbit şi Lucifer. Mândria l-a smuls din Rai, deși el 
stătea de-a dreapta Domnului. 

Vocea ei se stingea, se transforma în șoaptă. 

— Până la urmă mândria este singurul rău, rădăcina tuturor 
păcatelor. 

— Mândria este tot ce am. 

Am înghiţit bezna și bezna m-a înghiţit pe mine. 

— N-a murit încă? 

Era vocea unei femei, cu accent de teuton, în care se ghicea 
povara anilor. 

— Nu. 

De data asta vocea avea un timbru tânăr și familiar, dar era 
marcată de același accent teuton. 

— Nu e normal să dureze așa mult, a zis bătrâna. Și e atât de 
alb! Mie mi se pare că-i mort. 


— A curs mult sânge din el. Nu știam că oamenii au atâta 
sânge. 

Katherine! Chipul ei a străpuns brusc vălul de beznă care mă 
acoperea. Ochi verzi și pomeţi sculptați. 

— Alb și rece, a zis ea, cu degetele așezate pe încheietura 
mâinii mele. Dar oglinda se aburește când o apropii de buzele 
lui. 

— Eu zic să-i pui o pernă pe faţă și să termini cu el. 

Mi-am imaginat mâinile înfipte în gâtul babei. Imaginea a 
adus un strop de căldură în mine. 

— Chiar am vrut să-l văd murind, a zis Katherine. După ce i-a 
făcut lui Galen. L-aș fi privit murind pe treptele tronului, cu 
sângele ăla care tot ieșea din el, l-aș fi privit murind încetul cu 
încetul și m-aș fi bucurat. 

— Regele ar fi trebuit să-i taie beregata. Să-și ducă treaba 
până la capăt acolo, pe loc, s-a auzit din nou vocea bătrânei. 

Avea un ton servil. Își exprima opiniile în siguranţa dată de un 
spaţiu privat, opinii reprimate prea mult care, în timp, 
căpătaseră gustul coclit al tăcerii. 

— Hanna, acela care ia viața singurului său fiu e un om crud. 

— Nu e singurul său fiu. Sareth îl poartă în pântec pe nepotul 
tău. Acum copilul se va naște cu dreptul la moștenire întreg. 

— Ce crezi, îl vor lăsa aici? a întrebat Katherine. ÎI vor așeza 
în sicriul mamei lui, alături de fratele său? 

— Eu zic să așezăm căţelandrii lângă căţea și să pecetluim 
încăperea. 

— Hanna! 

Am auzit-o pe Katherine îndepărtându-se. 

Mă căraseră în cripta mamei, o cămăruţă din tainițele de sub 
castel. Ultima dată când am vizitat locul, praful forma un strat 
subțire, fără urme de pași. 

— A fost regină, Hanna! s-a auzit iar vocea lui Katherine. 

Am auzit un foșnet, ca și când ar fi șters ceva cu mâna. 


— Se vede puterea întipărită pe trăsăturile feţei ei. 

Pe capacul de marmură al sicriului fusese sculptată înfățișarea 
mamei, arătând de parcă se întinsese acolo să se odihnească 
puţin, cu mâinile împreunate a rugă. 

— Sareth e mai drăguță, a comentat Hanna. 

Katherine s-a apropiat iar de mine. 

— Puterea este cea care face dintr-o femeie regină. 

I-am simţit degetele pe frunte. 

Trecuseră patru ani. Patru ani de când am atins ultima oară 
obrazul de marmură și am jurat să nu mă mai întorc niciodată. 
Atunci am vărsat ultima dată o lacrimă. 

M-am întrebat dacă și Katherine i-a atins fața, dacă degetele 
ei s-au plimbat pe aceeași piatră. 

— Dă-mi voie să pun capăt poveștii, prințesa mea. l-am face 
un bine băiatului. Or să-l așeze lângă mama lui și lângă prințul 
cel mic. 

Vocea Hannei era numai lapte și miere. Am simţit cum mâna 
i se înfige în gâtul meu. Avea pielea aspră, ca de rechin. 

— Nu. 

— Bine, dar chiar tu ai zis că vrei să-l vezi mort, a comentat 
Hanna. 

Avea putere în mâna ei bătrână. Gâtuise ceva pui la viaţa ei, 
cu mâna aia, Hanna a noastră. Poate chiar și vreun prunc, o dată 
sau de două ori. Strânsoarea ei sporea, încet, dar sigur. 

— Când eram pe trepte, chiar am vrut. Sângele lui era încă 
fierbinte atunci, a răspuns Katherine. Dar l-am privit agățându- 
se de viață atâta timp, de un fir atât de subțire, încât acum m- 
am obișnuit. Lasă-l să cadă atunci când e gata. Nu-i genul de 
rană căreia să-i supraviețuiești. Lasă-l să-și aleagă singur 
momentul. 

Mâna s-a încleștat și mai tare pe gâtlejul meu. 

— Hanna! 

Și mâna s-a retras. 

Învăluim lumea noastră violentă și misterioasă în giulgiul 
unei așa-zise înțelegeri. Astupăm golurile din rațiunea noastră 
cu știință sau cu religie și ne prefacem că ordinea a fost stabilită. 
Și, îndeobște, povestea asta funcționează. Atingem în treacăt 
suprafețele, nepăsători la hăurile care se deschid sub noi. Asta 
până în momentul în care ceva desprins din necunoscutul 
îngheţat se lungește spre noi să ne înșface. 

Cea mai mare minciună o păstrăm pentru noi. Jucăm un joc 
în care ne prefacem că suntem zei, în care facem alegeri, iar 
curentul urmează făgașul trasat de noi. Ne pretindem separate 
de sălbăticie. Pretindem că omul poate controla lucrurile în 
profunzimea lor, că civilizația este mai mult decât o căptușeală, 
că rațiunea ne va sta alături până și în cele mai întunecate 
locuri. 

Am învăţat aceste lecţii în al zecelea an de viaţă, deși până la 
urmă am reținut destul de puţin. Lui Corion, însă, i-a luat doar 
câteva momente să mi le predea, doar câteva bătăi de inimă, 
timp în care voința mea a pâlpâit ca flacăra unei lumânări în 
bătaia vântului, apoi s-a stins complet. 

Zăceam nemișcat pe trepte, alături de Nubanez. Puteam 
mișca doar ochii, așa că îl urmăream din priviri pe bătrân cum 
străbate încăperea. În altă lumină, ar fi putut părea blând. Avea 
ceva din Tutorele Lundist în el, deși era mai slăbit, mai 
înfometat. Oroarea pe care o degaja nu-i păta chipul, nici măcar 
ochii, ci sălășluia în faptul că pielea era doar o mască turnată cu 
grijă peste ce zăcea de fapt în el: întregul vid al lumii. 

Când l-am văzut - un bătrân înveșmântat într-o pelerină 
murdară - m-a cuprins o spaimă din acelea pe care, de rușine, le 
ștergi apoi din amintire. Spaima pe care o încearcă iepurele 
când vulturul se repede asupra lui. Acel fel de spaimă care te 
transformă într-un nimic. Genul de spaimă care te face să îţi 


sacrifici mama, fratele, pe toți și tot ce ai iubit vreodată, doar 
pentru șansa de a fugi. 

Corion s-a apropiat de mine și mi-a cuprins încheietura 
mâinii. Într-o clipită, atingerea lui a domolit groaza teribilă care 
mă făcea neom. Brusc, ca și când ar fi închis cepul unui butoi cu 
vin, șuvoiul de teroare pură ce alerga prin mine s-a oprit. Fără să 
rostească vreun cuvânt, m-a târât în camera lui. Am simţit 
lespezile de piatră cum îmi zgârie obrazul. 

Încăperea era complet goală, cu excepţia arbaletei 
Nubanezului, care era rezemată pe peretele din fund. Mi l-am 
imaginat pe Corion închis în camera asta goală, un spațiu în 
care își lăsa carcasa bătrână în timp ce studia eternitatea. 

— Deci vânătorul lui Sageous a dat în sfârșit de urma cuiva 
care a mușcat mai rău decât el, ha? 

Am încercat să-i răspund, dar buzele nu mi s-au mișcat. Ştia 
deci despre vrăjitorul din vis și despre vânătorul lui. Îmi spusese 
Prinţul Spinilor. Oare ce altceva mai știa? 

— Ştiu tot, copile. Toate lucrurile pe care le cunoști tu, 
secretele pe care le ascunzi. Chiar și secretele pe care le-ai uitat! 

Putea să-mi citească gândurile! 

— Ca pe un pergament desfăcut, mi-a confirmat Corion, dând 
din cap. 

Mi-a atins creștetul cu vârful cizmei, astfel încât să pot vedea 
din nou arbaleta Nubanezului. 

— Mă intrigi, Honorous Jorg Ancrath, a continuat și s-a 
depărtat câțiva pași, oprindu-se lângă arbaletă. 

— Te întrebi cum de un om atât de puternic nu este împărat 
peste toate tărâmurile. 

Chiar mă întrebam. 

— Pentru că împărat trebuie să fie unul dintre Cei O Sută. 
Popoarele nu vor urma nicicând monștrii de teapa mea. Vor 
urma pe oricine a urcat la tron prin descendență, drept divin 
sau naștere din sămânţa vreunui rege. Așa că noi, cei care ne-am 


luat puterea din locurile în care alții se tem să ajungă... noi 
urzim altfel jocul puterii, folosind piese precum Contele Renar, 
sau tatăl tău. Piese ca tine, poate. 

A întins braţul spre arbaletă și aerul din jurul ei a început să 
se unduiască, de parcă în apropiere s-ar fi deschis gura unui 
furnal încins. 

— Da. Cred că îmi place ideea. Să i-l las lui Sageous pe Regele 
Olidan, să-l las să lucreze la subjugarea voinţei tatălui tău, iar eu 
să îl iau pe primul lui născut. 

Frica se adâncise în mine destul cât să lase loc furiei. Mi l-am 
imaginat pe bătrân murind, cu sabia mea înfiptă în el până la 
plăsele, cu mâna mea strânsă pe mâner. 

— Lasă-te mânat de impuls și, dacă știi cum să-l controlezi, 
cândva fiul rătăcitor se va întoarce, ca o viperă la pieptul tatălui 
său. Pionul ia regele. 

Și, cu un gest al mâinii, a mimat o tablă de șah. 

— Ai şanse să devii ceva, Prinț al Spinilor. O piesă 
câștigătoare. 

Corion a pus mâna pe arbaletă și a ridicat-o de parcă ar fi fost 
un fulg. A sprijinit-o pe șold și a șoptit ceva, prea încet ca să pot 
distinge cuvintele. Din cinci pași a ajuns lângă ușă și a lăsat 
arbaleta pe trepte, lângă Nubanez. 

— Un cavaler negru care să-mi păzească pionul. 

— lar tu, băiete, tu-l vei uita pe Contele Renar. 

Ei, pe dracu”, cum să-l uit! 

— Îndreaptă-ţi dorinţa de răzbunare oriunde vrei, împarte-o 
cu lumea din jurul tău, varsă niște sânge; dar nu te mai întoarce 
niciodată pe tărâmurile de aici. Să nu mai pui piciorul pe 
cărările astea. Gândurile tale nu vor mai rătăci pe aici. 

Nu puteam decât să-l privesc. S-a apropiat de mine. A 
îngenuncheat, m-a prins de guler și m-a tras mai aproape. l-am 
întâlnit ochii negri. Simţeam cum mă cuprinde încet teroarea, 
ca un val gata să mă înghită. Și mai rău, i-am simțit degetele 


înfipte adânc înăuntrul craniului meu, ștergând amintiri şi 
înlăturând scopuri. 

— Uită-l pe Renar. Du-ţi răzbunarea în lume. 

Renar va muri. 

— De... mâna... mea. 

Cumva buzele mele au reușit să articuleze cuvintele. 

Dar îmi răpise deja întreaga convingere. Nu mai știam cum 
am ajuns în turn, nu mai știam nici măcar cum îl chema. 

Bătrânul a zâmbit. S-a aplecat să îmi șoptească ceva la ureche. 
Îmi amintesc și acum respiraţia lui pe piele și mirosul lui 
împuțţit. 

Apoi i-am auzit cuvintele și mi-am pierdut cunoștința. 

Nişte viermi se zvârcoleau în spatele ochilor mei. Nu mai era 
nimic din el în gândurile mele, cu excepţia unui vid spre care nu 
puteam privi. Renar s-a transformat într-un nume fără greutate, 
iar ura mea a devenit un cadou pentru toți și pentru oricine îmi 
ieșea în cale. 

M-am prăbușit în beznă, asurzit de propriul urlet. Mâini 
necunoscute s-au repezit la gâtul meu și, în întunericul 
atotcuprinzător, propriile-mi mâini au găsit un gât pe care să-l 
sugrume. Am strâns mai tare, și mai tare. 'Țipetele s-au redus la 
un scâncet, apoi la un horcăit și, în cele din urmă, la tăcere. Am 
strâns. Mâinile mele erau ca niște chingi de fier. Dacă aș fi 
strâns mai tare, oasele degetelor s-ar fi rupt ca niște beţișoare 
uscate. 

M-am prăbușit prin întuneric, prin tăcere, doar cu mâinile 
acelea înfipte în gâtul meu și cu gâtul acela de care mâinile mele 
se prinseseră, cu foamea de aer, cu inima bubuind gata să-mi 
spargă pieptul. 


M-am prăbușit prin veacuri. M-am prăbușit prin toată viața 
mea... 


Și, în cele din urmă, am lovit pământul. Tare. Am deschis 
ochii. Zăceam pe o podea de piatră. O faţă vânătă se holba la 
mine, cu ochii ieșiți din orbite, cu limba scoasă. Lumina zilei se 
strecura pe o fereastră tăiată în partea de sus a zidului. Mă 
durea tot corpul. Am zărit niște mâini strânse în jurul gâtului de 
sub fața aceea. Erau mâinile mele. Am făcut un efort uriaș să mi 
le descleștez. Degetele albite s-au supus cu greu. 

Însă durerea continua să pulseze în mine. Îmi trebuia ceva, 
dar nu puteam spune ce anume. Vederea îmi juca feste, 
devenind din ce în ce mai încețoșată. Mi-am dus mâna amorţită 
la gât și am dat peste mâinile chircite peste grumazul meu. 

N-am recunoscut chipul de lângă mine. O femeie? 

Lumea s-a depărtat de mine, durerea s-a mai potolit. 

Renar... Numele mi-a revenit în memorie și, odată cu el, am 
simţit un val de putere ridicându-se înăuntrul meu. Mâinile care 
descătușaseră degetele celei care încercase să mă sugrume 
păreau străine de trupul meu. Renar! Prima gură de aer mi-a 
şuierat în piept de parcă l-aș fi respirat printr-un băț de trestie. 

Aer! Aveam nevoie de aer. 

M-am înecat, am gemut, dar nimic; am horcăit, deși gâtlejul 
mi se chircise. 

Renar. 

Faţa vânătă aparținea unei femei cu păr cărunt. Nu 
înțelegeam nimic. 

Renar. Corion. 

Oh, Isuse! Mi-am amintit. Mi-am amintit oroarea, dar, 
comparativ cu furia care mă cuprindea, abia dacă o mai 
izbuteam să o bag de seamă. 

— Corion. 

Pentru prima oară în cei patru ani scurși de la noaptea în care 
l-am întâlnit în turn, pentru prima dată în tot acest timp, i-am 
pronunţat numele. Mi-am amintit. Mi-am amintit tot ce îmi 
luase și, întâia oară în toţi acești ani, m-am simţit întreg. 


Am găsit puterea să mă ridic în picioare. 

Mă aflam într-o încăpere, într-un castel. Lângă un pat... căzut 
din pat. lar o bătrână încercase să mă sugrume. 

Ușa s-a zgâlțâit. Cineva hâţâna tare clanța. 

— Hanna! Hanna! 

Vocea unei femei. 

Nu știu cum, dar m-am trezit în fața ușii deschise. 

— Katherine. 

Vocea a evadat din gâtul meu învineţit și a țâșnit afară 
scrâșnind. 

Era chiar acolo, în fața mea. Frumoasă și neliniștită. Cu gura 
pe jumătate deschisă, cu ochii verzi, larg deschiși. 

— Katherine. 

Nu puteam să-i articulez cu glas tare numele, era doar o 
șoaptă, deși aș fi vrut să ţip, să strig atâtea lucruri deodată. 

— Ucigașule! a strigat ea. 

A scos un pumnal de la cingătoare, cu lama subţire și suficient 
de lungă cât să străpungă un om. 

— Tatăl tău a avut dreptate, a adăugat. Și eu. 

lar eu nu puteam face altceva decât să mă minunez de 
frumuseţea ei. 

Când ești prins în duel, om contra om, sabie contra sabie, 
lipsa de îndemânare te poate ucide. De cele mai multe ori, însă, 
e chestie de noroc sau, dacă durează prea mult, primul care 
obosește e de obicei cel care dă ortul popii. 

În final, totul se rezumă la a rămâne puternic. Ar trebui să 
scrie chestiile astea pe pietrele de mormânt, ceva gen: „Mort de 
oboseală”. Poate, nu obosit de viaţă, dar suficient de obosit cât 
să nu se mai țină agăţat de ea. 

Într-o luptă adevărată - și majoritatea luptelor chiar sunt 
adevărate, și nu cu reguli de turnir - oboseala este cel mai mare 


ucigaș. O sabie este o bucată grea de fier. După ce o învârţi 
câteva minute, brațele tale se prind singure cam ce pot și ce nu 
pot face. Chiar și atunci când viața ta depinde de asta. 

Știu că au fost dăți când mi-a fost greu să ridic sabia, așa de 
greu încât aveam senzaţia că e o muncă herculeană, dar în viața 
mea nu am fost atât de sleit de puteri ca în momentul în care m- 
am aflat în față cu pumnalul Katherinei. 

— 'Ticălosule! 

Focul din ochii ei era suficient de sălbatic cât să ardă și 
înainte ca pumnalul să se înfigă în mine. 

Am căutat un strop de voinţă, care să mă ajute s-o opresc, dar 
n-am găsit nimic. 

Un pumnal e un lucru destul de înspăimântător, mai ales 
când este lipit la gâtul tău, ascuţit și rece. Mi-am amintit iar de 
negurile nopții în care morții au ieșit din mlaștinile lor funerare, 
de pe Drumul Moroilor. 

Sclipirea lamei în clipele în care s-a apropiat, gândul că putea 
să-mi străpungă carnea, să-mi scoată un ochi poate, toate astea 
sunt chestii care ar putea speria un pic omul. Până când îţi dai 
seama ce sunt de fapt. Sunt doar modalități de a pierde jocul. 
Pierzi jocul şi ce ai pierdut? Ai pierdut jocul. Corion mi-a 
povestit despre joc. Oare câte dintre gândurile mele au fost de 
fapt ale lui? Cât din filosofia mea de viață e mânjită de degetele 
bătrânului? 

Am înotat prea mult în întuneric. Jocul nu mai părea la fel de 
important. 

Cu ultimele puteri, am ridicat braţele. Le-am desfăcut cât am 
putut de mult, așteptând lovitura. Și am zâmbit. 

Ceva a izbutit să-i oprească mâna. Am văzut momentul pe 
chipul ei, încruntarea sprâncenelor ei perfecte, lupta cu furia. 

— Se pare că tata nu a reușit să îmi atingă inima, am reușit să 
șoptesc răguşit. 

— Poate tu, mătușă, să ai o mână mai bună? 


Pumnalul a început să îi tremure în mâna. M-am întrebat 
dacă mai tăiase vreodată în carne vie. 

— Tu... tu ai ucis-o. 

Degetele mâinii mele drepte s-au închis în jurul unui obiect 
neted, aflat pe raftul de lângă pat. 

Privirile ei s-au lăsat în jos, spre chipul bătrânei. 

Atunci am lovit-o. Nu prea tare, nu aveam destulă putere, dar 
suficient cât să sparg vasul pe care îl găsisem. A căzut fără să 
scoată un sunet. 

Zăcea în mătăsurile albastre și vaporoase ale veșmintelor, 
întinsă pe lespezile de piatră. Am simţit cum viaţa începe să-mi 
curgă iar prin vene. Parcă îmi revenise puterea. Parcă s-ar fi 
ridicat o vrajă. 

Ucide-o și vei fi liber pentru totdeauna. O voce cunoscută, 
uscată ca hârtia. A mea sau a lui? 

Părul îi ascundea fața, ambră pe safire. 

Ea e slăbiciunea ta. Scoate-i inima. 

Știam că așa este. 

Sugrum-o. 

Mi-am văzut mâinile, palide pe un gât care începea să se 
înroşească. 

Fă-o a ta. Vocea din tufișurile de măceși. Spinii s-au strecurat 
sub pielea mea și m-au tras în jos, forțându-mă să îngenunchez 
lângă ea. 

Ia-o. Ia ceea ce s-ar putea să nu ți se dea niciodată. Ştiam prea 
bine regula asta. 

Ucide-o și vei fi liber. 

Am auzit ecoul unei furtuni îndepărtate. 

Părul lui Katherine aluneca asemenea mătăsii printre degetele 
mele. 

— Ea e slăbiciunea mea. 

Era vocea mea de data asta, buzele mele. Un pas mic, încă o 
moarte și nimic nu avea să mă mai atingă vreodată. Un pas doar, 


şi ușa acelei nopți cumplite avea să se închidă pentru totdeauna. 
Jocul s-ar transforma cu adevărat în joc. lar eu aș fi jucătorul 
care l-ar câștiga. 

Sugrum-o. la-o. Vocea măceșului. O spărtură în mintea mea. 
Un sunet dogit. Un gol. 

Pustietate. 

Îi simțeam gâtul cald sub degete. Pulsul ei în vârful degetelor 
mele. 

— Ucide-o, Prinţ al Măceșului. 

Am văzut ceva ca niște buze subțiri articulând cuvintele, într- 
o încăpere goală. 

— Ucide-o. 

Am văzut buzele mișcându-se iar. Am văzut ochii goi, aţintiţi 
asupra eternității. Ucide-o. 

— Corion! 

Preţ de o clipă mâinile mi s-au strâns în jurul gâtului lui 
Katherine. 

— Vin după tine, ticălos bătrân ce ești. 

Am luat mâinile de pe ea. 

Un zâmbet a arcuit buzele alea subţiri, un zâmbet 
înfricoşător. L-am zărit în timp ce viziunea dispărea, vedenia cu 
ochi goi și buze arcuite. Zâmbetul meu. 

Mă jucase pe degete. Am rătăcit ani întregi fără să îmi 
amintesc nimic de el, am crezut că este ideea mea să renunţ la 
Renar. Am făcut din alegere un fel de simbol al puterii mele. 
Răzbunarea goală fusese înlocuită de, credeam eu, adevărata 
cale spre putere. Acum, însă, în ghearele morții, redobândeam 
ceea ce îmi fusese luat. Redobândeam sau mi se dădea înapoi. 
Am privit spre Katherine. Mi-am amintit de înger, venit după 
mine într-un loc întunecat. Amintirea a dispărut, tremurătoare. 

Am luat pumnalul lui Katherine, căzut pe jos, și m-am ridicat. 
Am lăsat-o acolo, pe podea, lângă cotoroanţa pe care o 
gâtuisem. Ușa s-a deschis și m-am trezit într-un coridor, unul pe 


care îl știam. Am dus cuțitul la gură și i-am sărutat lama. 
Contele Renar și păpușarul care trăgea sforile n-aveau nevoie de 
mai mult de o lamă ascuţită. 


La fiecare om pe care îl privea în față, Fratele Roddat 
înjughia pe la spate alți trei. Roddat m-a învățat tot 
ce știu despre fugă și ascunziș. Lașii ar trebui tratați 
cu respect. Încolţește-i şi-ţi vei afla sfârșitul. 

— Dă-te din calea mea. 

— Cine dracu... 

— Isuse! Eşti același vierme care a încercat să mă oprească 
data trecută! 

Și chiar el era. Putoarea care m-a izbit în față în momentul în 
care a deschis ușa mi-a trezit amintirile. 

— Mă mir că tata te-a lăsat să trăiești. 

— Cine... 

— Cine dracu' sunt? Nu mă recunoști? Nu m-ai recunoscut 
nici data trecută. Pe-atunci eram ceva mai scund, cam până aici. 

Am ridicat demonstrativ o mână. 

— Ştiu că pare să fi trecut o veșnicie de atunci, dar matale ești 
om bătrân, așa că ce contează trei sau patru ani pentru un 
boșorog? 

Am schițat o plecăciune. 

— Prinţul Jorg, la ordinele dumneavoastră. Sau mai degrabă 
invers, tu ești la ordinele mele. Ultima dată când am trecut 
pragul ușii am luat cu mine o șleahtă de bandiți. De data asta 
am nevoie doar de un cavaler, dacă nu te superi. Sir Makin de 
Trent. 

— Ar trebui să chem gărzile să te ia, mi-a răspuns fără prea 
multă convingere. 


— Păi cum așa? Regele n-a dat niciun ordin cu privire la 
mine. 

Asta era doar o presupunere, dar tata era sigur că mi-a aplicat 
o lovitură mortală, așa că probabil aveam dreptate. 

— Pe lângă asta, dacă-i chemi, nu te alegi cu nimic. O să fii 
doar ucis. lar dacă te gândești la individul ăla mare cu lance, să 
știi că l-am dat cu capul de perete mai adineaori. 

Paznicul a făcut un pas înapoi și m-a lăsat să trec, exact ca și 
data trecută, când eram doar un puști și venisem însoţit de 
Lundist. De data asta i-am tras câteva când am trecut pe lângă 
el. Un pumn în stomac și unul după ceafă, când s-a ghemuit. Ba 
chiar m-am gândit să termin treaba cu pumnalul lui Katherine, 
dar de-a lungul timpului am învăţat că e o afacere bună să lași în 
viață paznici incapabili. 

I-am luat cheile și am pornit pe hol, cu pumnalul pregătit. Aș 
fi preferat să am sabia cu mine. Fără ea mă simțeam pe jumătate 
dezbrăcat. Mintea mi se fixa încăpățânată pe lipsa săbiei, e 
senzaţia stranie de ușurare pe care o simțeam la șold, ca o limbă 
care se întoarce obsesiv la locul rămas gol pe gingie, încercând 
să-și dea seama ce s-a pierdut. 

Makin mi-a pus sabia aia în mână, în ziua în care m-a găsit. În 
calitate de căpitan al gărzii aflate în căutarea moștenitorului, 
avea dreptul să o poarte asupra sa. Din ziua aceea, am ținut 
asupra mea sabia familiei, turnată din oţelul Constructorilor. 

Mi-am croit drum spre camera de tortură, acolo unde l-am 
întâlnit prima oară pe Nubanez. Masa din mijloc era goală. Din 
spatele ușilor închise ale temniţelor nu se arăta nicio față. Am 
făcut un circuit al locului, luminând fiecare celulă cu felinarul. 
În prima era un cadavru, sau, oricum, cineva aflat atât de 
aproape de moarte încât nu mai rămăsese decât o mână de oase 
din el, legate într-un sac de piele. Următoarele trei celule erau 
goale. În a cincea se afla Sir Makin. Stătea rezemat de perete, 
acoperit de mizerie, cu barba crescută sălbatic. Şi-a ferit ochii cu 


mâna de lumină. N-a făcut nicio încercare să se ridice. Am 
simţit o durere în gâtlej. Nu știu de ce, dar asta am simțit. Furie 
în stomac și o durere acidă pe beregată. 

— Makin, oh, fratele meu! 

— Cum? 

Un cârâit, un sunet spart. 

— Sunt iar pe drumuri, Frate Makin. Am treabă către sud. 

Am băgat cheia în broască. Un zgâlțâit mic, un scârțâit. 

— Jorg? 

Un suspin înecat în lacrimi, pe jumătate hohot. 

— Te-a ucis, Prințe. Propriul tău tată. 

— Am să mor când am să fiu gata. 

Cheia s-a învârtit în broască, ușa s-a deschis fără nicio 
împotrivire. Mirosul fetid s-a accentuat. 

— Jorg? 

Makin și-a lăsat mâna să cadă. Îi stâlciseră faţa. 

— Nu! Eşti mort. Te-am văzut cum te-ai prăbușit. 

— Bine. Sunt mort, iar tu visezi. Acum ridică-te în picioare 
până nu îţi rup și ce ţi-au lăsat nerupt. Şi la cum pute pe-aici, se 
pare că n-au lăsat mult. 

Asta l-a convins. A încercat să se ridice, zgâriind cu mâna 
zidul de care stătea rezemat. Nici măcar nu mă gândisem la 
starea în care îl voi găsi. Mi se părea că trecuse doar o zi de când 
tata a înfipt cuțitul ăla în mine. Judecând după barba de pe fața 
lui Makin, trecuseră cel puţin câteva săptămâni. A reușit să se 
ridice în picioare pe jumătate, însă l-au lăsat picioarele. Am 
făcut doi pași spre el. Castelul Contelui se afla la peste două sute 
de kilometri de noi, dincolo de tărâmurile Ancrath, în inima 
moșiilor stăpânite de Renar. Makin nu avea nicio șansă să 
parcurgă un asemenea drum. 

S-a lăsat să alunece la loc, pe podea, cu un geamăt. 

— Oricum, ești mort. 

Ochiul rămas întreg a licărit înlăcrimat. 


Joacă mai departe. Sacrificiu de cal. Din nou vocea aia uscată. 
O ascultam de atâta amar de vreme că nici nu mai știam dacă 
era a mea sau a lui Corion. Indiferent a cui era, poate că trebuia 
să-l las acolo. 

— Ai o singură șansă aici, Makin. Asta înseamnă deja de două 
ori mai mult decât au majoritatea ticăloșilor de obicei. 

Lumina felinarului dansa de pe un zid pe altul. 

— Mort sau nu, te las aici dacă nu ești în stare să te ridici și să 
mă urmezi. Am mai lăsat aici un om, în urmă. Un om pe care ar 
fi trebuit să-l iubesc. Să știi că pe tine o să te las fără nicio 
şovăială. 

A tresărit, din cauza fricii sau poate de altceva, dar braţul i s-a 
încordat și picioarele au început să se lupte din nou, alunecând 
prin noroiul jegos de pe podea. 

M-am întors să plec. La un stânjen de ușă, m-am oprit. 

— Lundist a murit aici. 

Vorbeam prea tare, punându-ne în pericol siguranţa, pierzând 
timpul cu prostii. 

— Pe locul ăsta, am adăugat și am călcat cu talpa unde zăcuse 
Lundist. L-am lăsat sângerând. 

Din întunericul celulei nu s-a auzit niciun răspuns. 

Am fost blând cu Katherine, fără să plătesc un preţ real. De 
data asta era diferit. Îl terminaseră pe Makin, nu ar fi făcut 
altceva decât să mă încetinească, acum când aveam mai mult ca 
oricând nevoie de viteză. 

Am pornit spre ieșire. 

— Nu... 

Nu-l lăsa să se milogească. 

— Nu... n-a murit acolo unde zici. 

Vocea lui Makin era ceva mai puternică acum. 

— Ce? 

— Și-a luat o lovitură bună, atâta tot. 

S-au auzit niște zgomote în întuneric. 


— Doar o lovitură. Doar o vânătaie cu care să se laude a doua 
ZI. 

— Lundist e în viață? 

— Jorg, tatăl tău l-a executat. 

Makin a ieșit în pragul ușii, ţinându-se de cadru. 

— L-a executat pentru că nu te-a protejat, așa a zis. 

Makin a scuipat o flegmă neagră pe podea. 

— Mai degrabă n-a mai avut nevoie de un tutore, din moment 
ce fiul său fugise de acasă. Asta a fost strategia regelui în toți 
anii ăștia. Când lucrurile nu-i mai fac trebuinţă, le aruncă. 

Makin a reușit să schițeze un rânjet. 

— Să fiu al naibii, ce mă bucur să te văd, băiete! 

L-am privit. Am văzut cum îi piere zâmbetul de pe buze, 
înlocuit de o șovăială care o oglindea pe a mea. 

Ar trebui să-l las acolo. Ba ar trebui să-l ucid, mi-am spus. Să 
nu las treburi neterminate în urmă. 

Nu m-am uitat la pumnal. Nu-ţi iei ochii de la ţinţă niciodată, 
mai ales când ai în față un om ca Makin, chiar și în starea în care 
se afla acum. Dar știam că pumnalul e acolo. Îl vedeam cu ochii 
minţii, lucind în lumina felinarului. Nici Makin nu s-a uitat la 
pumnal. Era destul de bun cât să nu-și arate slăbiciunea în faţa 
viperei. Nimic nu motivează mai bine omul în luarea unei 
decizii decât ocazia favorabilă. 

Tata l-ar fi lăsat. Mort. 

Creatura în care Corion a ales să mă schimbe, instrumentul 
ăla, piesa aia din jocul puterii, n-a ajuns niciodată suficient de 
aproape cât să guste putoarea temniţei. 

Dar cum rămânea cu Jorg? 

— Sunt fiul tatălui meu, Makin. 

— Ştiu. 

Nu s-a milogit. L-am admirat pentru asta. Îmi alesesem bine 
piesele. 


Simţeam cuțitul ca pe un fier încins în pumn. M-am urât 
pentru ce urma să fac, dar și pentru faptul că ezitam. M-am urât 
pentru slăbiciunea din mine. 

O clipă mi-a apărut în fața ochilor Nubanezul, doar șirul alb 
al dinţilor săi și întunericul din ochi, privindu-mă cum mă 
privise din prima zi în care ne-am întâlnit. 

Makin a profitat de moment. Cu o lovitură bine plasată m-a 
culcat la pământ. S-a aruncat peste mine și mi-a turtit capul cu 
pumnul, de lespezile de piatră, lăsându-se pe mine cu toată 
greutatea. Niciunul dintre noi nu era într-o formă prea bună. Un 
singur pumn a fost suficient să mă trimită înapoi în tărâmul din 
care tocmai evadasem, tărâmul din camera Katherinei. 


Shakespeare susținea că haina îl face pe om. Hainele 
potrivite îl pot transforma pe Fratele Sim, dintr-un băiat 
prea tânăr ca să se poată bărbieri, într-un bărbat prea 
bătrân ca să mai fie lăsat să o facă. Arată destul de bine 

și ca fată, cu toate că pe drum deghizarea asta putea fi 
periculoasă, așa că era menită doar țintelor care nu puteau 
fi ucise altfel. Tânărul Sim este ușor de uitat. Atunci când 
este plecat, uit repede cum arată. Uneori mă gândesc că, 
dintre toți fraţii mei, Sim este cel mai periculos. 

— Mai explică-mi o dată. 

Makin s-a aplecat în șa ca să se facă auzit prin vuietul ploii. 

— Taică-tău te înjunghie și noi ne îndreptăm spre castelul 
Contelui Renar ca să îţi iei porția de răzbunare? 

— Da. 

— Şi nici măcar nu mergem după Conte. Adică nu după el, 
care ţi-a trimis mama pe lumea cealaltă, ci după nu știu ce 
vânzător de farmece? 

— Exact. 


— Ăla de v-a avut pe tine și pe Nubanez la degetul mic, atunci 
când ai fugit prima oară de acasă. Și care v-a lăsat să plecaţi fără 
să vă dea măcar o palmă la fund? 

— Cred că a făcut o vrajă pe arbaleta Nubanezului, am zis. 

— Păi dacă a făcut, cred că era o vrajă care împiedica arbaleta 
să rateze vreo țintă. Nubanezul putea opri o armată întreagă 
dacă ţintea din locul în care trebuia. 

— Adevărul e că Nubanezul nu prea a ratat ținte la viaţa lui, 
am fost eu de acord. 

— Așa, şi? 

— Şi? 

— Păi nu înțeleg ce naiba căutăm aici, în ploaia asta, pe niște 
mârțoage furate, călărind spre cel mai nasol pericol care ne-ar 
putea paște. 

Mi-am frecat falca în locul în care mă lovise. Încă durea. 
Răceala ploii nu potolea cine știe ce durerea. 

— Makin, despre ce e vorba în lumea asta? 

S-a uitat la mine cu ochii mijiți de la vântul umed care ne 
biciuia fețele. 

— N-am avut niciodată timp pentru filosofii tăi, Jorg. Sunt 
soldat și asta mi-e destul. 

— Deci ești soldat. Despre ce e vorba în lume? 

— Război. 

Și-a dus o mână la mânerul săbiei, fără să-și dea seama. 

— Războiul Celor O Sută. 

— lar războiul ăsta... despre ce este vorba aici, soldat? l-am 
chestionat mai departe. 

— O sută de nobili cu sânge regal care se luptă între ei pentru 
a câștiga cât mai multe tărâmuri și tronul Imperiului. 

— Asta am crezut și eu mereu, i-am spus. 

Ploaia cădea, acum, în rafale puternice. Picăturile de ploaie 
ricoșau de pe pielea mâinilor mele, înțepându-le, ca și când ar fi 


fost de gheaţă. În faţă, unde se bifurca drumul, se vedea o 
lumină licărind, de fapt trei, trei petice calde de lumină. 

— O tavernă în față, am zis scuipând niște apă. 

— Păi cum, tu zici că noi nu ne luptăm pentru Imperiu? 

Makin ţinea ritmul, deși calul lui mai aluneca prin mocirla de 
lângă drum. 

— L-am ucis pe Price aici, am zis eu. Chiar lângă hanul ăsta. 
Pe vremea aia se numea La Trei Broaște. 

— Pe Price? 

— Pe fratele mai mare al lui Rikey. Tu nu l-ai cunoscut. În 
comparaţie cu el, Rike arată ca un bărbat de viță nobilă. 

— Ah, da, îmi amintesc povestea. Fraţii au spus-o de câteva 
ori, lângă foc, când Rikey era plecat la vreo curvăsăreală de-a lui. 

Am ajuns la han. Tot La Trei Broaște se numea, dacă era să ne 
luăm după semn. 

— Fac pariu că nu ţi-au spus istoria întreagă. 

— l-ai stâlcit creierii cu o piatră, nu-i așa? Acum că zici, așa-i, 
parcă niciunul nu era prea nerăbdător să discute despre asta. 

— Am coborât de pe munte cu Nubanezul și, tot drumul, n- 
am zis niciunul nimic. Eu îl aveam în cap pe Corion sau, mai 
bine zis, îi simțeam încă atingerea, ca pe o gaură neagră, în 
spatele ochilor. Nu ne aşteptam să dăm nas în nas cu frații. 
Trebuia să ne întâlnim cu o săptămână mai devreme, de cealaltă 
parte a Ancrathului. Dar eu l-am luat pe Nubanez cu mine și 
duși am fost. În fine, am dat de ei pe drum. Erau câţiva cai în 
mijlocul potecii, iar flăcările abia începeau să lângă acoperișurile 
de paie. Burlow era lângă copacul ăla de colo, cu un butoi de 
bere, numai pentru el. Tânărul Sim alerga după un porc, cu 
toporul ridicat. Şi îl văd și pe Price că iese dintr-o cocioabă, 
aplecat ca să încapă pe ușă, cu focul mestecând tot în urma lui, 
de parcă ar fi fost diavolul însuși. Avea o mână înfiptă în gâtul 
stăpânului casei și îl târa după el, atenţie, nu-l sugruma, ci îl târa 
după el: degetele lui Price erau atât de mari încât înconjurau 


fără probleme gâtlejul unui om. În fine, mă vede și parcă ceva 
explodează în el în momentul acela. Îl izbește pe ăla de cadrul 
ușii, împroșcându-i creierii peste tot. În tot acest timp, își ţine 
privirea pe mine. Îmi zice: „Ticălos mic ce eşti, o să te fac 
bucăţi”. Nu a strigat la mine, dar nu cred să fi rămas vreun frate 
care să nu-i fi auzit cuvintele. 

Eu şi Nubanezul eram la vreo treizeci de metri de ei, dar l-am 
auzit de parcă mi-ar fi sâsâit în ureche vorbele alea. „Cu o 
arbaletă ca a ta, fac pariu că l-ai putea lovi de aici direct între 
ochi” i-am spus Nubanezului. „Nu”, zice el. Dar vocea cu care 
mi-a vorbit nu suna ca a Nubanezului. Suna mai degrabă ca 
vocea aia uscată pe care o mai auzisem și altă dată. Zice: „Ei 
trebuie să te vadă pe tine cum îl ucizi”. În timpul ăsta, Price 
venea spre mine fără să se grăbească. Nu-mi făceam nici cea mai 
mică iluzie că l-aș putea opri, dar cum să fug nu se putea, m-am 
gândit să fac măcar o încercare. Am ridicat o piatră de jos. Una 
netedă. Era numai bună, parcă făcută pentru mâna mea. „David 
a avut o praștie”, mi-a zis atunci Price. Rânjea destul de urât. 
„Păi na, Goliat merita una”, i-am zis. Mergea încet, dar în viața 
mea n-am văzut treizeci de metri topindu-se mai repede. „Chiar 
așa, poţi să-mi zici și mie de ce ţi s-a pus pata? Ţi-a lipsit 
Nubanezul în halul ăsta?“, l-am întrebat fiindcă mi-am zis că, 
dacă tot e să mor, barem să știu de ce. „Păi...“ Părea destul de 
nedumerit. Tot căuta ceva cu privirea, de parcă încerca să vadă 
ceva și nu reușea. Am profitat de moment și-am aruncat piatra. 
N-aveai cum să ratezi cu o piatră ca aia. L-a nimerit fix în ochiul 
drept. Rău de tot. Chiar și un monstru ca Price a observat o 
lovitură ca aia. A scos un urlet înfiorător. 

Makin, dacă l-ai fi auzit cum a făcut, te scăpai pe tine, mai 
ales să fi știut că e pe urmele tale. Așa că m-am lăsat la pământ 
și-am dibuit cu mâinile alte pietre, nu știu cum, dar păreau 
toate perfecte, la fel ca prima. Price sărea de colo-colo, cu o 


mână pe ochiul care i se scurgea printre degete. Am strigat la el: 
„Hei, Goliat! și asta i-a captat atenţia. 

Mi-am încordat braţul și am aruncat a doua piatră. L-a lovit în 
ochiul celălalt, pe care-l mai avea întreg. A scos un urlet de 
bestie turbată și s-a aruncat spre mine. Ultima piatră i-a spart 
dinţii din față și i s-a oprit în gât. Makin, frate, mă jur că toate 
loviturile alea erau absolut imposibile. Deci nu doar norocoase, 
ci pur și simplu imposibile. Niciodată n-am mai nimerit așa 
ţinta. În fine, m-am tras la o parte din calea lui, iar el s-a mai 
împleticit vreo zece metri înainte să cadă, horcăind după aer. 

A treia piatră i se oprise fix în gât. Atunci am ales cel mai 
mare bolovan pe care l-am găsit în zidul ăla de colo și m-am dus 
după el. Probabil că oricum ar fi murit sufocat. Știi, până am 
ajuns la el, căpătase deja culoarea vânătă a spânzuraţilor. Da’ știi 
că nu-mi place să las lucrurile la întâmplare. Se târa pe jos, orb. 
Și puţea îngrozitor, se căcase pe el și mânjise tot împrejur. 
Aproape că mi-a fost milă de nenorocit. La început, n-am crezut 
Că o să reușesc să-i sparg ţeasta. Dar am reușit. 

Makin s-a dat jos de pe cal. S-a scufundat în noroi până la 
glezne. 

— Am putea să intrăm. 

Nici nu mai simțeam ploaia. Simțeam în schimb căldura zilei 
în care îl ucisesem pe Price. Netezimea pietricelelor, greutatea 
dură a bolovanului pe care l-am folosit ca să-i pun capăt vieții. 

— Corion a fost cel care mi-a ghidat mâna. Și cred că Sageous 
l-a asmuţit pe Price împotriva mea. Tata crede că vrăjitorul din 
vise îi servește lui, dar lucrurile nu stau așa. Sageous a văzut 
ghearele lui Corion înfipte în mine, a văzut că a pierdut 
moștenitorul noului pion, așa că l-a infestat pe Price cu vise și 
apoi a suflat puțin peste ura care dospea în el. Nici n-ar fi fost 
nevoie de mai mult. Ne joacă pe degete, Makin. Suntem doar 
niște piese pe tabla lor de joc. 

Cuvintele i-au adus un zâmbet pe buzele crăpate. 


— Jorg, cu toţii suntem piese pe tabla de joc a cuiva. 

A deschis ușa tavernei și a trecut pragul. 

— Tu m-ai jucat pe mine de nenumărate ori. 

L-am urmat în încăperea inundată de fum și căldură, în cămin 
ardea un singur buștean, care fumega și sfârâia. Cârciuma era 
populată de vreo zece beţivani. După cum arătau, erau toţi de 
prin zonă. 

— Ah! Mirosul ăsta de țărani uzi. 

Mi-am aruncat pelerina îmbibată în apă pe prima masă care 
mi-a ieșit în cale. 

— Nimic nu se compară cu mirosul ăsta. 

— Bere! 

Makin și-a tras un scaun. În jurul nostru s-a făcut imediat loc. 

— Şi nişte carne, am adăugat. De vacă. Data trecută când am 
fost aici am mâncat câine la proțap, iar hangiul a dat ortul popii. 

Povestea e adevărată, deși lucrurile nu s-au întâmplat chiar în 
ordinea asta. 

— Deci, a reluat Makin. Corion ăsta n-a trebuit decât să 
pocnească din degete la prima voastră întâlnire pentru ca tu și 

Nubanezul să cădeţi laţi în faţa lui. Ce-o să-l oprească să facă 
asta din nou? 

— Poate nimic. 

— Prinţe, chiar și unui jucător la noroc îi place să știe că are o 
şansă pe undeva. 

Makin a luat două urcioare cu bere de pe tejghea, pline ochi, 
cu spumă. 

— Am mai crescut puţin de când nu l-am mai văzut, i-am 
răspuns eu. Lui Sageous i-am dat ceva de furcă. 

Makin a început să bea însetat. 

— Dar mai e ceva pe lângă asta. Am luat ceva de la 
necromantul ăla. 

Am simțit iar gustul amarai inimii lui pe limbă. Am sorbit din 
urcior. 


— Am mușcat din ceva ce a trebuit să rumeg îndelung. Am o 
fărâmă de magie în mine, Makin. Indiferent ce are în vene târfa 
care l-a ucis pe Nubanez, sau fetița aia care o ardea cu monștrii, 
indiferent ce o făcea să strălucească, ei bine, scânteia aia se află 
acum în mine. 

Makin și-a șters spuma de pe mustaţa care îi crescuse în 
temniță. A reușit să-și comunice lipsa de încredere printr-o 
ridicare ușoară a sprâncenei. Mi-am săltat cămașa. Mă rog, nu 
cămașa mea, dar ceva ce Katherine alesese pentru mine. În locul 
în care se înfipsese pumnalul tatei, se întindea acum o linie 
subțire, neagră, ce-mi străbătea pieptul lipsit de păr. Nişte vițe 
negre se desprindeau din rană, acoperindu-mi coastele și urcând 
în sus, spre gât. 

— Indiferent cum ar fi tata, în mod sigur nu este un incapabil. 
Ar fi trebuit să mor. 

Castelului i se zice „Bântuitul”. Dacă urci valea în amurg și 
vezi turnurile bătute din spate de soare, înţelegi de ce i se spune 
așa. Locul are aerul ăla clasic, de răutate stăruitoare. Ferestrele 
înalte sunt întunecate, orașul de lângă porţile cetăţii zace în 
umbră, iar steagurile de pe ele atârnă pleoștite, întreaga imagine 
amintește de un craniu gol. Fără rânjetul voios de rigoare. 

— Şi care ziceai că-i planul? a întrebat Makin. 

I-am aruncat un zâmbet. Am îndemnat caii pe drum, lăsând 
în urmă o căruță plină cu butoaie, care scârțâia sub greutatea 
încărcăturii. 

— Se pare că am ajuns la timp pentru turnir, a spus Makin. 
Asta o fi de bine sau de rău? 

— Păi na, doar am venit să ne măsurăm puterile, nu? 

Am încercat să identific pavilioanele aliniate pe partea de est 
a câmpului de luptă, pregătit special pentru turnir. 

— Dar deocamdată e mai bine să trecem neobservați. 


— Așa, și revenind la plan... 

Ropotul înfundat al unor copite ce se apropiau în viteză l-a 
întrerupt brusc. 

Ne-am uitat peste umăr. Un pâlc des de călăreţi se apropia cu 
viteză, lăsându-și în urmă umbrele prelungi. Conducătorul era 
înveșmântat în armură din cap până-n picioare. 

— Frumoasă armură de turnir. 

Mi-am oprit gloaba și am întors. 

— Jorg... 

Ziua părea special făcută pentru ca Makin să fie întrerupt. 

— Faceți loc! 

Conducătorul călăreților a răcnit spre noi cât îl țineau bojocii, 
dar am preferat să nu-l aud. 

— Faceți loc, țăranilor! 

În loc să ne ocolească, a năvălit peste noi. Cinci călăreți au 
oprit lângă el, gărzi regale îmbrăcate în zale, cu armăsarii 
acoperiți cu valtrapuri din piele tăbăcită. 

— Țărani? 

Nu eram noi prea chipeși, dar nu cred că puteam fi luați drept 
țărani. Degetele mele au dibuit spaţiul gol de la cingătoare, locul 
unde ar fi trebuit să am sabia. 

— Şi pentru cine, mă rog, ar trebui să facem loc? 

Le recunoșteam însemnele, dar am întrebat doar așa, să-i 
insult. 

Omul din stânga cavalerului a catadicsit să-mi răspundă: 

— Sir Alain Kennick, moștenitorul comitatului Kennick, 
cavaler al marii... 

— Bine, bine, l-am întrerupt eu, ridicând mâna. 

Omul a tăcut și m-a fixat perplex, cu privirea placidă, pe sub 
marginea vizierei de fier. 

— Moştenitorul Baronului de Kennick. Fiul celebrului 
smiorcăit, Baronul Kennick. 


Mi-am frecat maxilarul cu mâna, sperând că, în lumina 
incertă a amurgului, murdăria de pe fața mea să treacă păr din 
barbă. 

— Dar astea sunt tărâmurile lui Renar. Credeam că oamenii 
lui Kennick nu sunt bine-veniţi aici. 

La cuvintele astea, Alain și-a scos sabia, o frumuseţe de doi 
coți lungime, turnată din oţelul Constructorilor, în care se 
reflecta sângeros apusul soarelui. 

— Măi, băiete, n-am să stau să mă explic, în mijlocul 
drumului, unor țărănoi ca voi! 

În voce avea ceva tânguitor. Și-a ridicat viziera și a apucat 
hotărât hăţurile. 

— Am auzit că Baronul și Contele Renar au început să se 
certe după ce Marclos a fost ucis, s-a băgat și Makin în vorbă. 

Știam că stă cu mâna pe buzduganul moștenit odată cu 
gloabele pe care călăream. 

— Baronul Kennick și-a retras acuzaţia că Renar ar fi fost în 
spatele incendierii Mabbertonului. 

— De fapt, eu am fost cel care a incendiat Mabbertonul, am 
declarat. 

Aveam, totuși, unele îndoieli. Sigur, eu am aprins prima 
cocioabă. La vremea aia părea o idee bună. Dar oare a cui a fost 
de fapt ideea? Poate a lui Corion. 

— Tu? a bufnit Alain. 

— Da, și pot spune că și pe Marclos tot eu l-am căsăpit, am 
continuat. 

I-am tot susținut privirea în timp ce mă apropiam de el, fără 
să bage de seamă. Fără armă și zale pe mine, nu însemnam cine 
știe ce pericol. 

— Eu am auzit că Prinţul de Ancrath a făcut praf coloana lui 
Marclos cu doar o duzină de oameni în spate, a zis Makin. 

— Chiar a fost o duzină întreagă, Sir Makin? am întrebat pe 
tonul cel mai elegant cu putință. 


Nu mi-am dezlipit ochii de la Alain. Pe ceilalți din grupul lui 
îi ignoram complet. 

— Poate că așa a fost. În fine, nu contează, îmi place mai mult 
cum arată treaba acum. 

— Ce vrei să...? 

Alain s-a uitat într-o parte și-n alta, la boschetele din preajmă, 
ce păreau pline de posibilități. 

— Ce-i, Alain, ţi-e frică de vreo ambuscadă? l-am întrebat. Ai 
impresia că Prinţul Jorg Ancrath și căpitanul gărzii regale a 
tatălui său nu pot dobori șase dulăi Kennick la drumul mare? 

Nu știu ce gândea Alain, dar însoțitorii lui au auzit, cred, 
destule povești despre Norwood. Despre Prinţul Nebun și 
despre turbații din gaşca lui, cu care bătea drumurile. Auziseră 
de războinicii în zdrenţe care și-au făcut apariţia din ruine, care 
şi-au menţinut poziţiile şi au distrus o forță de zece ori mai 
mare. 

Ceva a fâșâit în întuneric, în dreapta noastră. Dacă oamenii 
lui Alain mai aveau vreun pic de îndoială că sunt atacați de 
bandiți la drumul mare, foșnetul ăla de animăluț aflat în căutare 
de hrană i-a convins. 

— Acum! Atacaţi! 

Am ţipat așa, de dragul ambuscadei mele inexistente, și am 
zburat din șa, aterizând pe Alain și răsturnându-l de pe cal. 

Trânta cu Alain a luat sfârșit imediat ce am atins pământul, 
chestie bună de altfel, pentru că mi se tăiase respiraţia de la 
căzătură, plus că dădusem cap în cap și vedeam încă stele verzi. 

Am auzit izbitura buzduganului lui Makin și zgomotul făcut 
de copitele cailor care se retrăgeau. Cu un oftat și un clinchet de 
zale, am reușit să mă desfac din braţele lui Alain. 

— Jorg, cel mai bine ar fi să ne cărăm repede de-aici. 

Makin tocmai se întorcea spre mine, după ce îi alergase bine 
pe blegii ăia. 


— N-o să le ia prea mult până or să se prindă că suntem 
singuri. 

Am găsit sabia lui Alain. 

— Nu se mai întorc. 

Makin s-a încruntat la mine. 

— Ce faci, ai dat un cap în coif și te-ai ales cu omletă de 
creieri? 

M-am frecat cu mâna în locul care mă durea și, când m-am 
uitat la degete, erau însângerate. 

— Îl avem pe Alain. Pe post de ostatic sau cadavru. Ei încă nu 
știu cum stau lucrurile. 

— Mie mi se pare că-i mort, a zis Makin. 

— Cred că și-a rupt gâtul. Dar nu asta-i ideea. Ideea e că își 
dau seama că nu or să-l mai vadă întreg, așa că trebuie să-și 
vadă de propria lor evadare. Flăcăii ăia n-au cum să se întoarcă 
în Kennick acum. Și nici în Bântuitul nu mai pot merge. Vor ști 
prea bine că Renar n-o să vrea să aibă de-a face cu asta. 

— Păi bine, și-acum? 

— Îl ascundem, să nu mai stea în mijlocul drumului. Căruţa 
cu bere o să treacă pe aici în câteva minute. 

Am aruncat o privire spre drum. 

— Leagă-l de cal. O să-l târâm în lanul de grâu. 

I-am dat jos armura pe întuneric, printre spicele de grâu încă 
ude de la ploaia care căzuse peste zi. Puţea oleacă - Alain se 
căcase pe el în momentul morţii - dar mi se potrivea binișor, era 
poate doar puţin largă pe talie. 

— Ce zici? 

M-am dat câţiva pași înapoi, ca Makin să mă poată admira. 

— Nu văd nimic pe bezna asta. 

— Arăt bine, crede-mă. 

Am tras pe jumătate sabia lui Alain, apoi am băgat-o la loc în 
teacă. Cred că o să mă lipsesc de înfruntarea cu lăncile. 

— Foarte înţeleaptă decizie. 


— Lupta corp la corp e mai potrivită. lar câștigătorul primește 
premiul direct de la Contele Renar! 

— Da, ăsta nu-i plan. Ăsta e un fel de a muri într-un fel atât 
de stupid, încât vor râde pe seama ta în toate crâșmele, în 
următorii o sută de ani, a comentat Makin. 

Am pornit înapoi spre drum, zăngănind din noua mea 
armură, pe calul lui Alain. 

— Ai dreptate, Makin, dar nu prea mai am variante. 

— Am putea să luăm iar drumul în piept. Facem rost 
împreună de niște aur, apoi adunăm mai mult, suficient cât să 
putem începe o viață undeva unde nici măcar nu s-a auzit de 
Ancrath. 

Vedeam dorul de ducă mijindu-i în ochi. O parte din el chiar 
îşi dorea asta. 

Am rânjit. 

— Oi rămâne eu fără soluţii, dar a rămâne undeva pentru 
totdeauna nu este o soluţie. Nu pentru mine. 

Am călărit mai departe spre Castelul Bântuit. Agale. Nu 
vroiam să vizitez încă terenul unde urma să se ţină turnirul. Nu 
aveam niciun cort pe care să-l ridicăm, iar culorile Kennick m-ar 
fi tras inevitabil mai adânc în toată șarada asta, mai mult poate 
decât ar fi suportat talentul meu actoricesc. 

În timp ce ieșeam din zona fermelor și ne apropiam de 
întinderea de case de lângă zidurile castelului, un cavaler 
provincial ne-a prins din urmă și a tras de frâiele calului ca să 
meargă în pas cu noi. 

— Mă bucur de întâlnire, sir...? 

Părea că abia mai respiră. 

— Alain de Kennick, l-am ajutat eu. 

— Kennick? Credeam că... 

— Avem o alianţă acum, Renar și Kennick sunt cei mai buni 
prieteni în perioada asta. 


— A, mă bucur să aud așa ceva. Un om are nevoie de prieteni 
în astfel de timpuri. Apropo, eu sunt Sir Keldon. Sunt aici 
pentru liste. Contele Renar tinde să pună rămășaguri generoase 
pe lăncile bune. 

— Aşa am auzit și eu, i-am spus. 

Sir Keldon s-a aliniat alături de noi. 

— Mă bucur că am scăpat întreg de pe câmpiile astea. Cică-s 
pline de iscoade Ancrath. 

— Ancrath? 

Makin nu reușea să-și ascundă neliniștea din voce. 

— Ce, n-aţi auzit? 

Sir Keldon a aruncat o privire peste umăr, în întunericul 
Nopții. 

— Cică Regele Olidan își adună oștirile. Nimeni nu știe sigur 
unde va lovi, dar cică și-a trimis Regimentul Pădurii în acțiune. 
Din câte știu eu, majoritatea sunt acum, acolo! a încheiat 
arătând cu degetul peste umăr. Și știi ce-a însemnat asta pentru 
Gelleth! a mai adăugat, trecându-și un deget peste beregată. 

Am ajuns la o răscruce din mijlocul orașului. Sir Keldon a 
întors capul spre stânga. 

— Voi participaţi? 

— Nu, am venit să ne depunem omagiile, am zis cu un semn 
din cap spre Castelul Bântuit. 

— Mult noroc mâine. 

— Mulţumiri. 

L-am privit plecând. Apoi am întors iarăși calul lui Alain spre 
câmpuri. 

— Păi nu mai mergem să ne prezentăm omagiile? a întrebat 
Makin. 

— Ba da, am spus. 

Am dat pinteni calului și am pornit în galop. 

— Ne prezentăm omagiile Comandantului Coddin. 

Îmi plac munţii, întotdeauna mi-au plăcut. Bucăţi imense de 
stâncă, încăpățânate, crescând din pământ acolo unde nu sunt 
dorite și ridicându-se în calea lumii. Măreţ. Partea cu urcatul 
este o cu totul altă poveste. Urăsc să fac așa ceva. 

— Ce rost are să furi o mârțoagă nenorocită dacă trebuie să 
tragi de ea la fiecare deal care ne iese în cale? 

— Prinţe, la drept vorbind, asta-i mai degrabă o culme, m-a 
atenționat Makin. 

— E vina lui Sir Alain, după părerea mea, că a ținut un cal atât 
de ineficient. Trebuia să păstrez mârțoaga pe care am venit până 
aici. 

Nu se mai auzea decât respirația greoaie a lui Makin. 

— Va trebui să merg într-o zi și să vorbesc cu Baronul 
Kennick despre băiatul ăla al lui, am zis și, chiar în momentul 
acela, o piatră mi s-a răsucit sub picior și-am alunecat, 
zăngănind din armura pe care o mai aveam pe mine. 

— Ușurel, că aveţi câte trei arcuri țintite pe fiecare! 

Vocea venea de sus, din spatele stâncilor, luminate acum de 
razele slabe ale lunii. 

Makin s-a îndreptat de spate încet, fără mișcări bruște, 
lăsându-mă să mă ridic singur. 

— După voce, pare a fi un adevărat bărbat Ancrath, am zis eu 
suficient de tare cât să mă audă toate povârnișurile dimprejur. 

— Dacă tot vreţi să trageţi în cineva, vă sugerez calul ăsta, e o 
țintă mai bună, și-n plus, e-un ticălos nenorocit. 

— Puneţi jos săbiile! 

— Mda, păi noi avem doar una, pe care o împărțim, i-am 
răspuns eu. Și n-am de gând să o pierd. Așa că hai să uităm de 
partea asta. Mai bine ducenţi-ne la Comandant. 

— Puneţi Jos... 

— Da, da, te repeţi. Uite ce el 


M-am ridicat și mi-am întors fața, astfel încât să cadă pe ea 
lumina lunii. 

— Prinţul Jorg. Ăsta sunt eu. L-am împins pe ultimul 
Comandant al Regimentului în cascadă. Și acum hai, du-mă la 
Coddin, până nu îmi pierd celebra răbdare. 

Am ajuns la o înţelegere și, în scurt timp, doi dintre ei duceau 
calul lui Alain, iar altul ne lumina calea cu un felinar acoperit. 

Ne-au condus până într-o tabără aflată la câțiva kilometri de 
locul în care dădusem nas în nas cu ei. Acolo ne așteptau 
cincizeci de inși, înghesuiți unul în celălalt într-o scobitură de la 
poalele dealului. Era, mai exact, vorba de dealul Brot, potrivit 
celor spuse de cel care ne conducea spre tabără. Măcar unii 
dintre noi știau pe unde ne aflăm. 

Iscoadele ne-au dus în tabără, după o serie de fluierături care 
anunțau gărzile de apropierea noastră. Tabăra zăcea în 
întuneric, ceea ce era cumva de bun simţ, odată ce ne aflam la 
vreo 20 de kilometri de Castelul Bântuit. 

Ne-am împiedicat de câţiva străjeri adormiţi și de câteva ori 
am căzut peste corturile ridicate de oamenii din Regimentul 
Pădurii. 

— Hai s-aprindem o lumină! 

Am făcut destul zgomot cât să-i trezesc și pe ăia mai 
somnoroși. Un prinț merită puţină fanfară, chiar dacă trebuie să 
şi-o orchestreze singur. 

— Lumină! Renar nici măcar nu știe că i-aţi trecut granița, 
pentru Dumnezeu, doar aţi văzut că organizează un turnir la 
castel! 

— Ocupă-te de asta! 

Am recunoscut imediat vocea. 

— Coddin! Ai venit! 

Felinarele începeau să se aprindă. Nişte licurici care se mișcau 
de colo-colo în noapte. 

— Tatăl tău a insistat să vin, Prinţe Jorg. 


Comandantul și-a făcut apariţia din cortul lui, fără niciun pic 
de zâmbet pe față. 

— Trebuie să-ți aduc capul înapoi la castel. Restul corpului 
poate să rămână aici. 

— Eu mă ofer voluntar la partea cu tăiatul! a zis Rike, pășind 
în lumina felinarului. 

Ca întotdeauna, era mai mare decât mi-l aminteam. 

Oamenii s-au tras într-o parte și Gorgoth și-a făcut apariția 
din braţele întunericului, mai uriaș decât Rike, cu coastele 
proeminente, ca degetele chircite ale unei mâini. 

— Prinţe întunecat, a venit vremea răfuielii. 

— Capul meu? 

Am dus o mână la gât. 

— Cred că o să-l păstrez. 

M-am întors cu spatele la ei, la timp să-l văd pe Burlow Grasul 
care se apropia de noi cu câte o halcă de friptură în fiecare 
mână. 

— Cred că zilele în care îmi doream să-i fiu pe plac Regelui 
Olidan au ajuns la sfârșit, am spus. De fapt, am obosit chiar și 
să-mi doresc să-l văd mort. Următoarea victorie va fi a mea și 
doar pentru mine. Următoarea comoară pe care o voi cuceri va 
sta în mâinile astea două și în ale celor care mă vor urma. 

Gorgoth continua să mă privească netulburat, iar micul Gog 
se uita la mine din spatele lui. Elban și Mincinosul şi-au deschis 
drum cu coatele printre oamenii care începuseră să se adune. 

— Şi ce comoară o fi aia, Jorth? s-a interesat Elban. 

— O vei vedea la răsăritul soarelui, bătrâne, i-am răspuns. Voi 
cuceri Pământurile lui Renar. 

— Eu zic să-l ucidem. 

Umbra lui Rike s-a ridicat amenințătoare în spatele meu. 

— Se va da o recompensă pentru capul lui. Se va plăti un preţ 
princiar! 


A râs singur de gluma lui, înecându-se iar în osul ăla de pește 
care părea să-l înțepe de fiecare dată când râdea, vechiul „hâr! 
hâr! Hâr! 

— Interesant că ai pomenit de Price?, Frate. 

Am rămas așa, cu spatele la el. 

— Mai deunăzi i-am povestit fratelui Makin cum a fost la Trei 
Broaște. 

Cuvintele mele au pus capăt râsului. 

— N-am de gând să vă mint, n-o să fie ușor. 

M-am întors încet, cu mișcări lente, astfel încât să mă pot 
adresa întregului cerc de feţe strâns în jur. 

— O să preiau comitatul din mâinile lui Renar și o să-l 
transform în regatul meu. lar oamenii care mă vor ajuta să duc 
la bun sfârșit planul vor fi cavaleri la curtea mea. 

L-am zărit pe Coddin prin mulțime. E adevărat că îi adusese 
pe fraţi la mine, supunându-se mesajului meu, dar cât de 
departe avea să mă urmeze, asta era altă poveste: era un om 
greu de citit. 

— Ce zici, Comandante? Regimentul Pădurii își va urma încă 
o dată prințul? O să verși sânge în numele răzbunării? O să ceri 
socoteală pentru moartea mamei mele? Sau pentru fratele meu, 
care ar fi moștenit tronul Ancrath dacă eu aș fi căzut? 

Singura mișcare de pe faţa lui Coddin era a flăcării, ce pâlpâia 
luminându-i maxilarul. După o lungă așteptare, a vorbit. 

— Am văzut Gelleth. Am văzut Castelul Roșu și un soare ce a 
explodat în inima muntelui, care a ars tot, chiar și stâncile. 

O lucrare măreaţă. 

În jurul lui, oamenii au clătinat din cap și-au tropăit în semn 
de aprobare. Coddin a ridicat mâna să-i liniștească. 


ce a 


* În limba engleză, „price“ înseamnă „preţ“ (n.r.). 


— Dar însemnul unui rege trebuie văzut la oamenii aflați 
aproape de el. Un rege trebuie să fie profet în împărăţia lui, a 
adăugat. 

Nu-mi plăcea întorsătura pe care o luau lucrurile. 

— Regimentul te va urma dacă acești... frați de drum ai tăi îţi 
vor rămâne fideli după ce le spui ce au de făcut, a zis țintuindu- 
mă cu privirea, calm și imperturbabil. 

Am mai parcurs o jumătate de cerc, până când Rike mi-a 
blocat vederea. Ochii îmi ajungeau la nivelul pieptului său 
mătăhălos. Puţea îngrozitor. 

— Sfinte Isuse, Rike, duhnești ca o movilă de bălegar împuțţit. 

— Ce... 

A încruntat sprâncenele și a împuns cu degetul bont spre 
Coddin. 

— Ăsta a zis că trebuie să-i convingi pe fraţi să ţi se alăture. 
Adică pe mine, mai exact! Fraţii fac acum ce le zic eu. 

A scrâșnit din dinţi, lăsând să i se vadă găurile pe care i 
le-am făcut în gură când m-am bătut cu el sub muntele Honas. 

— V-am spus că n-am de gând să vă mint, am zis desfăcând 
braţele. Am terminat cu minciunile. Voi sunteţi frații mei. Ce vă 
cer eu să faceți ar lăsa mai mult de jumătate din voi în mormânt. 

Mi-am mușcat buzele, gândindu-mă la alte posibilități. 

— Nu, n-am să vă cer. 

Rike s-a încruntat și mai rău. 

— Ce n-o să ne ceri, nevăstuică mică ce ești? 

Mi-am dus două degete la piept. 

— Propriul meu tată m-a înjunghiat, Micule Rikey. Uite aici. 
O chestie de genul ăsta atinge orice bărbat. lei fraţii cu tine la 
drum. Spargi câteva căpăţâni, golești niște butoaie și speri ca 
îngerul vagabonzilor, dacă veghează asupra noastră, să ne 
umple mâinile cu argint. 

— Vrei să te urmăm? a întrebat rostind răspicat vorbele. 

— Aş merge spre Coasta Calului, am zis. E într-acolo. 


Le-am arătat cu degetul. 

— Şi ce-ai de gând să faci? a întrebat Rikey. 

— Aş merge însoţit de Comandantul Coddin, aici de faţă. 
Poate aș încerca să cad la pace cu tata. 

— Te duci pe dracu’! 

Rike l-a pocnit în braţ pe Burlow, fără nicio răutate, ci doar ca 
formă de exprimare a violenţei lui naturale. 

— Ţi-ai plănuit tot, bastard mic ce ești. Întotdeauna îţi asumi 
riscuri și scoţi așii din mânecă pe neașteptate. O să înotăm prin 
praf și noroi până la Coasta Calului, iar tu o să faci pe șeful, cu o 
cupă de aur în mână și o bucată de mătase cu care să îţi ștergi 
curul de rahat. Eu aici rămân, să te țin sub ochi, până primesc 
dreptul meu. 

— Eu îţi zic ca unui frate, sac mare și plin de căcat ce ești, 
pleacă acum, cât mai ai o șansă, i-am zis eu. 

— Bagă-ţi-o în cur! a zis Rike și a rânjit spre mine triumfător. 

L-am lăsat în plata Domnului. 

— Oamenii lui Coddin nu se pot apropia de turnir. Dar unii 
ca noi ne putem băga oriunde, ne furișăm în orice loc în care 
simțim miros de sânge, bani și carne de muiere. Fraţii se pot 
strecura prin gloata venită la turnir fără să fie observați. Când o 
să trec la fapte, voi trebuie să vă ţineţi tari până ajung la noi 
băieții din Regiment. Am nevoie de voi să rezistaţi la porțile 
Castelului Bântuit. Câteva minute doar, dar atenţie, astea or să 
fie cele mai sângeroase clipe din viața voastră. 

— O să rezistăm, a spus Rike. 

— O să rezistăm, a zis și Makin și și-a ridicat în sus 
buzduganul. 

— O să rezistăm! au rostit într-un glas Elban, Burlow, 
Mincinosul, Row, Kent cel Roșu și o duzină de frați, câți mai 
rămăseseră. 

M-am întors din nou spre Coddin. 

— Mda, cred că vor rezista, am zis ca o încheiere. 

— Sir Alain, moștenitorul titlului de baronet. 

Ei, şi iată-mă călărind pe câmpul de turnir, acompaniat de 
câteva aplauze răzlețe. 

— Sir Arkle, al treilea fiu al Lordului Merck. 

Vocea prezentatorului a răsunat din nou. Majoritatea 
participanților la lupta corp la corp aveau asupra lor felurite 
deschizătoare de conserve. Topor, ghioagă, buzdugan, 
instrumente menite să desfacă o armură sau să sfărâme oasele 
prinse înăuntru. În mod normal, atunci când te baţi cu un 
bărbat acoperit în întregime de armură, totul se rezumă la a-l 
ciomăgi bine, până când e îndeajuns de ologit încât să-i poţi 
aplica lovitura de graţie cu un pumnal strecurat între gulerul 
armurii și platoșa care îi acoperă pieptul, sau printr-o 
deschizătură a vizierei. 

Eu aveam sabia mea. Mă rog, sabia lui Alain. Nu știu dacă a 
avut asupra lui vreo armă mai potrivită pentru lupta asta. Dacă a 
avut, înseamnă că s-a pierdut odată cu străjerii din garda lui. 

În scenă și-a făcut apariţia un tip imens, îmbrăcat într-o 
armură ponosită, cu un topor greu la îndemână și un piron lung, 
menit să spargă platoșa, la spate. 

— William de Brond. 

Înalt, cu un mistreţ roșiatic forjat pe scut, cu buzduganul plin 
de ţepi. 

Și tot veneau. Vreo treișpe în total. În final ne-am aliniat cu 
toții pe câmpul de luptă. Norocosul număr treișpe. Cavaleri 
veniți din multe regate, gătiți toți în echipament complet de 
război. S-a lăsat tăcerea, întreruptă doar de nechezatul cailor. 

La capătul celălalt al câmpului de luptă, în umbra zidurilor 
castelului, se zărea un rând întărit de scaune, iar în centru, un 
tron înalt, îmbrăcat în catifea roșie, culoarea regatului. Contele 
Renar s-a ridicat în picioare. Lângă el, pe o bancă simplă, stătea 


Corion - o figură prea puțin remarcabilă, dar care atrăgea 
privirile precum atrage magnetul fierul. 

Eram cam la o bătaie de săgeată și nu deslușeam mare lucru 
pe faţa lui Renar, cu excepţia ochilor săi strălucitori, sub 
coroana de aur, și cascada întunecată a pletelor. 

— Luptaţi! 

Renar a ridicat un braţ și apoi l-a lăsat în jos. 

Un cavaler și-a îndemnat calul spre mine. Nu îi știam numele. 
N-am ascultat prezentările făcute după ce a fost strigat numele 
meu. 

În jurul nostru, toți cavalerii s-au avântat în luptă. L-am văzut 
pe William de Brond cum doboară un om din șa cu o lovitură de 
buzdugan. 

Atacatorul meu avea o ghioagă oțelită, de care se ținea bine. 
Mănușa lui de protecţie era din fier, lustruită într-atât încât 
căpătase luciri orbitoare, ca de argint. În timp ce se apropia de 
mine a scos un strigăt de luptă îngrozitor, cu buzduganul gata 
pentru o lovitură la cap. 

M-am ridicat în șa și m-am aplecat spre el, cu brațul întins cât 
puteam. Spada lui Alain și-a croit drum prin grilajul perforat al 
vizierei lui. 

— Te predai? 

N-a avut nimic de zis, așa că l-am lăsat să alunece de pe cal. 

Un alt cavaler mi-a ieșit în întâmpinare, mișcându-și iscusit 
calul din calea isteriei lui Sir William. Nici măcar nu s-a uitat la 
mine. 

În dosul platoșei, chiar în zona unde se află rinichii, există un 
lăcaș. O armură decentă are de obicei o cămașă de zale care 
protejează zonele vitale rămase expuse, platoșă și șa. lar a lui 
avea. Însă oţelul Constructorilor, mânuit bine și împinși de 
mușchi, poate să pătrundă prin cămașa asta de zale. Omul s-a 
prăbușit cu o expresie de surpriză buimacă și m-a lăsat iar față 
în față cu William. 


— Alain! 

Vocea lui suna de parcă toate dimineţile de Crăciun din viața 
lui se înghesuiseră în dimineaţa aceea. 

— Da, știu, şi eu îl urăsc. 

Mi-am ridicat viziera. 

Faza cu ghioagele este că trebuie să le ţii tot timpul în 
mișcare. E un aspect important, pe care Sir William l-a uitat în 
momentul în care s-a trezit holbându-se la o față străină. Am 
profitat de moment, am dat pinteni calului lui Alain și, spre 
lauda lui, animalul a înaintat suficient de repede cât să înfig o 
ditamai lama în Sir William. 

Nu prea există scheme pe care să le poţi face în timpul unui 
turnir și care să declanșeze un măcel. Rareori se întâmplă ca 
într-o luptă corp la corp să nu moară nimeni, dar, în mod 
normal, asta se întâmplă la o zi după încheierea turnirului, sub 
cuțitele chirurgilor. Dușmanul este de obicei lăsat fără cal sau 
cel mult blocat în șa, fără drept la luptă. Premiile de consolare 
cele mai frecvente împărțite participanţilor necâștigători sunt 
vânătăile și fracturile. Când un cavaler devine prea însetat de 
sânge, se trezește de cele mai multe ori nas în nas cu prietenii și 
familia oponentului său, în circumstanţe destul de neplăcute, la 
scurt timp după încheierea turnirului. 

Sigur, eu aveam mai degrabă o altă părere asupra lucrurilor. 
Cu cât mai puţini oameni înarmaţi rămâneau întregi după 
turnir, cu atât mai bine. În plus, o sabie de mărimea celei pe 
care o mânuiam eu nu era genul de armă care să supună 
vrăjmașii. Era făcută pentru a ucide, pur și simplu. 

Sir Arkle m-a atacat, după ce a străbătut în galop tot câmpul 
de luptă, un cavaler teribil în plină acţiune. Pe măsură ce 
distanța dintre noi se micșora, s-a pornit să-și ia avânt cu 
ghioaga, într-un fel destul de căznit și în contratimp cu ritmul 
de mers al calului. Toată scena arăta ca un exercițiu de luptă 
prost făcut. 


Dacă vezi un armăsar gigantic venind în plin galop spre tine și 
nu simţi nevoia să te ridici și s-o iei la sănătoasa, înseamnă că 
ești un cadavru. Nu ai cum să oprești o chestie de genul ăsta. 
Imaginaţi-vă o căpiță de mușchi și oase, asudând și gâfâind în 
timp ce se aruncă spre voi cu toată viteza. 

M-am lăsat să cad din șa în momentul în care Sir Aride a 
ajuns lângă mine. Nu m-am lăsat pur și simplu în jos. Era deja 
pregătit pentru o asemenea mișcare. M-am prăbușit. Și da, a 
durut. Dar nu suficient cât să mă oprească - în timp ce Arkle a 
trecut în goană pe lângă mine, am înfipt sabia lui Alain în 
învolburarea aia de copite distrugătoare. 

Asta e o altă chestie care nu se face în turniruri. Ai voie să 
ataci omul, dar niciodată calul. Un cal de război bine antrenat 
este teribil de scump și poţi fi sigur că, atunci când rănești unul, 
proprietarul va veni după tine să-ţi ceară socoteală. 

M-am ridicat în picioare înjurând, stropit de sus până jos cu 
sânge de cal. 

Sir Arkle zăcea sub armăsarul lui, fără să scoată niciun sunet, 
spre deosebire de cal, care necheza ca turbat. 

Multe animale suferă în tăcere, chiar și atunci când sunt 
rănite îngrozitor, dar când decid să se plângă, atunci să te ţii. 
Dacă aţi auzit vreodată sunetele scoase de un iepure când e 
măcelărit, atunci știți ce haos poate să producă o creatură atât 
de mică. A trebuit să lovesc de două ori pentru ca armăsarul lui 
Arkle să se liniștească. Cu încă două lovituri - pentru orice 
eventualitate - i-am tăiat capul. 

Când am terminat cu el, devenisem un fel de arhetip al 
Cavalerului Roșu. Armura strălucea, acoperită toată de sânge. 
Nările îmi erau pline de mirosul de luptă, sânge și rahat, îi 
simțeam gustul pe buze, de sudoare sărată. 

Nu mai erau mulți rămași pe câmpul de luptă. În celălalt 
capăt, Sir James stătea în mijlocul unui grup de cavaleri căzuți și 
se lupta cu un om îmbrăcat în armură de bronz. În apropiere, 


un cavaler rămas fără cal, înarmat cu un ciocan de război, 
tocmai își dobora adversarul. Și cam ăștia erau toţi. 

Tipul cu ciocanul s-a îndreptat spre mine șchiopătând. 
Armura protectoare din jurul genunchilor săi era îndoită și 
scârțâia. 

— Predă-te! 

Am rămas nemișcat. Nici măcar n-am ridicat sabia. 

A urmat un moment de tăcere. Nu se auzea nimic, în afară de 
zgomotul îndepărtat al loviturilor de armă cu care Sir James de 
Hay își dobora la pământ adversarul. Niciun sunet, în afară de 
cel scos de picăturile de sânge care curgeau din armura mea. 

Omul cu ciocanul a lăsat să-i scape arma din mână. 

— Tu nu ești Alain Kennick. 

S-a întors și-a început să șchiopăteze spre cortul unde 
așteptau tămăduitorii. Jumătate din mine ar fi vrut să se lupte 
cu el. Mai mult de jumătate din mine se întreba dacă un ciocan 
înfipt bine între ochi nu era o variantă mai bună decât 
reîntâlnirea cu Corion. Mi se părea imposibil să nu fie conștient 
de prezența mea acolo, că ochii lui goi nu văzuseră din prima 
clipă cine se ascundea pe sub armura lui Alain. Am aruncat o 
privire spre rândul de scaune, de data asta mai atent. El se uita 
la mine - mă rog, toți se uitau la mine, dar el era omul care 
pusese în mine puterea de a-l doborî pe Fratele Price, omul care 
mi-a șoptit când eram prins în tufișul de spini, care mi-a otrăvit 
fiecare mișcare trăgând sforile spre finaluri ascunse. Oare el m-a 
atras până aici, până în momentul ăsta, manevrându-și 
marioneta într-o direcție sau alta? 

Sir James de Hay a pus capăt vălmășagului de gânduri din 
mintea mea. A descălecat, dovadă că observase și el lipsa mea de 
respect față de carnea de cal, și a pornit ţintă spre mine, cu pas 
hotărât. Lumina soarelui a licărit în rămășițele armurii sale. 
Toporul greoi făcuse treabă bună azi. Am văzut urme de sânge 
pe pironul încovoiat de la spatele platoșei. 


— Eşti destul de înspăimântător, am bombănit. 

S-a apropiat de mine, pășind pe lângă calul lui Arkle. 

— Nu prea îţi place să vorbești, așa-i? 

— Predă-te, băiete, mi-a poruncit. Ai o singură șansă. 

— James, mă tem că nici alegeri nu avem, d-apăi șanse. Ar 
trebui să citești... 

M-a atacat chiar în momentul acela, ridicând toporul în aer 
cu o asemenea viteză încât n-am văzut decât imaginea ștearsă a 
armei venind spre mine. Am reușit să parez lovitura, dar sabia 
mi-a zburat din mână, iar încheietura mi-a amorţit din cauza 
izbiturii. A lovit iar, dintr-o parte, cu o putere atât de mare, 
încât aproape m-a decapitat. M-am clătinat, la doar două degete 
de moarte, și m-am împleticit înapoi. 

Sir James și-a reluat poziţia de atac. Atunci mi-am dat seama 
cum se simte o vacă dusă la tăiere. E drept că am fost mereu 
iscusit la vorbe când se discuta despre frică și ascuţișul 
pumnalelor, dar, rămas cu mâinile goale în fața unui măcelar 
atât de capabil ca Sir James, m-am trezit cuprins de o groază 
subită și foarte sănătoasă. Nu voiam să se sfârșească totul acolo, 
să fiu făcut bucăţi în uralele mulțimii, tăiat în fața unor străini 
care nici măcar nu-mi știau numele. 

— Aşteaptă! 

Dar bineînțeles că n-a așteptat. Și-a luat avânt spre mine, 
legănându-și arma. Dacă nu m-aș fi împiedicat în timp ce mă 
trăgeam înapoi, aș fi fost tăiat în două - sau pe-acolo, oricum, 
nici nu contează prea tare. Căzătura m-a trimis pe spate, lat, cu 
respiraţia tăiată, iar Sir James, dus de val, a făcut câţiva pași în 
plus pe alături. Mâna mea dreaptă, care căuta cu disperare o 
armă, a dat peste ciocanul de război pe jumătate distrus. 
Vechiul meu noroc nu mă părăsise. 

Mi-am luat avânt și l-am lovit pe Sir James în încheietura 
genunchiului. 


S-a auzit un zgomot urât, de os rupt, care m-a făcut să mă 
bucur, și cavalerul s-a prăbușit, ocazie cu care a descoperit că 
are și voce. Din păcate, bruta nu a avut eleganța de a se 
recunoaște învinsă și a ridicat iarăși toporul asupra mea. 
Vedeam arma, decupată pe azuriul cerului. Cel puţin soarele se 
ascundea după nori. Faţa îi era acoperită de o apărătoare neagră, 
dar îl puteam auzi respirând greoi sub metal și vedeam stropi de 
spumă ieșind prin găuri. 

— E timpul să mori. 

Avea dreptate. Nu prea ai ce face cu un ciocan de război în 
locuri din astea închise. Mai ales când ești și culcat la pământ. 

Buuuum! 

Capul lui Sir James a zburat din fața ochilor mei, lăsând în loc 
doar ceruri albastre. 

— Dumnezeule, dar știu că iubesc arbaleta aia! am zis. 

M-am ridicat. Sir James zăcea în apropiere, cu o gaură uriașă 
săpată neted în platoșă și cu o baltă de sânge în jurul capului, ca 
o aureolă. 

Nu-mi dădeam seama cine era autorul acestei opere. Probabil 
că Makin, care luase arbaleta Nubanezului de la careva dintre 
frați. Probabil că a eliberat săgeata din mijlocul gloatei. Sunt 
sigur că Renar avea oameni în toate locurile de unde se putea 
trage liber spre zona jilțurilor nobiliare. Dar a ţinti spre 
participanţii la turnir era o provocare mult mai ușoară. 

Mi-am recuperat sabia înainte ca lumea să priceapă ce se 
întâmplă. Un fel de rumoare a început să vânture mulțimile de 
oameni din tribune, în mijlocul cărora am zărit o siluetă 
mătăhăloasă. Probabil era Rikey, spărgea căpăţâni. 

Am ridicat din mers toporul lui Sir James și am prins iar calul 
lui Alain de căpăstru. Odată așezat în șa, am apucat sabia și 
toporul cu o singură mână. Țăranii din tribune au început să 
mișune spre zona de luptă, cuprinși parcă de răzmeriţă. Nu era 


prea clar însă cine sau ce anume era ţinta furiei lor, însă aproape 
sigur era vorba de Sir Alain de Kennick. 

Un șir de soldați s-a aliniat în faţa tribunei, luând poziţia de 
luptă. Un detașament format din șase soldaţi îmbrăcaţi în 
uniforma castelului a pornit spre mine, din locul lor aflat lângă 
cortul tămăduitorilor. 

Am ridicat toporul și sabia la înălțimea umărului. Toporul 
cântărea cât o nicovală; cred că doar un om ca Rikey l-ar fi putut 
mânui la fel de ușor ca Sir James. 

Cu coada ochiului, am zărit mai mulți străjeri părăsindu-și 
posturile de la intrarea în castel pentru a ajuta la calmarea 
turbulențelor și ca să-și ajute stăpânul. 

Corion a descoperit că are picioare și s-a ridicat. Îmi amintea 
de o sperietoare de ciori, cum stătea, așa, în picioare, lângă 
tronul Contelui Renar. Contele a rămas la locul lui, nemișcat, cu 
mâinile în poală și degetele împreunate. 

Oare Corion știa cine eram? Trebuia să-și fi dat seama, nu? 
Cum am reușit să scap de vraja lui, cum m-am trezit din visele 
negre în care m-a aruncat pumnalul tandru al tatălui meu și 
când mi-am amintit, în sfârșit, cum m-a împedicat el să mă 
răzbun, cum m-a transformat în pionul lui pe tabla ascunsă a 
jocului dintre regate - oare n-ar fi trebuit să știe toate astea? 

Venise timpul să aflu. 

Am dat pinteni calului lui Alain, care a pornit în galop ușor 
direct spre Renar. Mi-am ridicat braţele deasupra capului, cu 
toporul și sabia - speram că arăt ca unul ieșit direct din Iad, 
precum Moartea călare venind după Conte. Simțeam în gură 
gustul sângelui și voiam mai mult. 

Chiar e ceva tulburător în imaginea unui cal de război uriaș 
care se apropie. Podiumul a început să se golească repejor, 
nobilii cățărându-se unii peste alții ca să ajungă la loc sigur. 
Spaţiul din jurul jilțului pe care stătea Renar s-a golit. Au rămas 
doar el, Corion și cei doi străjeri personali. O undă de frică a 


trecut până și peste șirul de soldați așezați în formaţie înaintea 
tronului, dar au rămas pe poziţie. Cel puţin până în momentul 
în care am luat viteză. 

Calul lui Alain m-a purtat printre soldaţi, până sus în tribuna 
regală, pe care a escaladat-o ca pe o scară uriașă, până la tronul 
Contelui Renar și peste el. 

Dacă n-ar fi fost smuls de pe tron cu câteva momente înainte, 
totul s-ar fi putut sfârși acolo. 

— Duceţi-l de aici! a strigat Corion spre păzitorul lui Renar. 

Celălalt gardian s-a îndreptat direct spre mine. Calul meu 
începea să se sperie din cauza terenului ciudat pe care călca. Nu 
mai puteam să controlez animalul și nu voiam să aterizeze pe 
mine atunci când avea să cadă, așa că am sărit din șa. Sau 
aproape am sărit, în măsura în care un om înveșmântat din cap 
până-n picioare în armură poate sări. Mai bine zis, am ales locul 
unde să mă prăbușesc. Mi-am pus toată încrederea în armură și- 
am aterizat pe străjerul lui Renar. 

Omul mi-a atenuat căderea, asemenea unei perne, dar s-a ales 
în schimb cu toate coastele rupte. Le-am auzit trosnind ca niște 
vreascuri. M-am pus pe picioare, cu armăsarul nechezând în 
spatele meu. Zburau copite peste tot în jur, animalul se tot 
întorcea și arunca din picioare, amenințând să cadă dintr-un 
moment într-altul. 

Am aruncat toporul lui Sir James spre Renar, dar obiectul s-a 
dovedit a fi prea greu și prost turnat ca să izbutesc o lovitură 
curată. L-a lovit în schimb pe cel de-al doilea păzitor, înfigându- 
i-se între omoplaţi și culcându-l la pământ. 

Am ridicat sabia cu ambele mâini și am dat să mă năpustesc. 

— Nu. 

Corion mi-a ieșit în cale, cu o mână ridicată, un singur deget 
străpungând aerul. 


Am simţit cum ceva ca un tirbușon imens mă țintuiește la 
pământ, înfipt parcă din creștetul capului până jos, în pietrișul 
de sub picioarele mele. Lumea a început să se învârtă, cu mișcări 
lente, măsurate în bătăile inimii. Brațele mi-au căzut de-a 
lungul corpului, mâinile mi-au amorţit, scăpând mânerul săbiei. 

— Jorg... 

Mi-am ferit ochii de ai lui. 

— Cum ai putut crede că mă poți înfrunta? 

— Cum ai putut crede că n-am s-o fac? 

Vocea mea suna îndepărtată, de parcă altcineva ar fi vorbit în 
locul meu. Am reușit să dibuiesc pumnalul prins la șold. 

— Oprește! 

lar braţele mele au pierdut și ultimele rămășițe de putere. 

Corion s-a apropiat. Ochii mei s-au chinuit să rămână fixați 
pe el, în timp ce lumea continua să se învârtă ameţitor. În 
spatele meu, zgomotele făcute de calul speriat, care distrugea 
tot în jur, se auzeau din ce în ce mai înăbușite și mai 
îndepărtate. 

— Eşti un copil, a continuat să zică. Pariezi totul pe o singură 
mână, fără nicio acoperire, fără nicio rezervă. Ăsta e genul de 
strategie care sfârșește întotdeauna cu o înfrângere. 

A scos la iveală un pumnal mic, ascuns în pelerina lui, cu o 
lamă lucioasă, nu mai lungă decât un degețel, numai bun de 
tăiat gâtul. 

— Gelleth, însă! Asta da! Ne-a luat pe toţi prin surprindere. 
Acolo chiar ai întrecut toate așteptările. Sageous a preferat chiar 
să plece de lângă tatăl tău decât să dea ochii cu tine la 
întoarcere. Evident, între timp s-a întors deja lângă el. 

Corion mi-a pus cuțitul la gât, potrivindu-l bine în 
deschizătura dintre coif și platoșă. Pe faţa lui nu se citea nicio 
emoție, ochii săi păreau două fântâni goale care mă trăgeau în 
adânc. 

— Sageous s-a gândit bine să fugă, am spus. 


Vocea părea să mi se ridice dintr-un abis. 

Nu aveam niciun plan la îndemână, dar momentul de frică pe 
care îl trăisem cu Sir James trecuse, iar acum nu aveam de gând 
să îi ofer lui Corion așa ceva. 

Mi-am adunat fărâma de putere pe care inima necromantului 
o sădise în mine. Mi-am lăsat ochii să se plimbe prin locurile 
bântuite de spirite și am simţit un fior rece arzându-mi pielea. 

— Necromanțţia nu te va salva, Jorg. 

Am simțit mușcătura cuțitului pe gâtul meu. 

— Nici măcar Chelia nu se încrede suficient de mult în magia 
morţii cât să mă înfrunte. Și, indiferent ce-ai furat tu din 
pântecul acelui munte, nu este decât o umbră a ce este ea în 
stare să facă. 

Voinţă și atât. În final, totul nu e decât voință. Corion mă 
ţinea nemișcat, prins într-un corp trădător, pentru că asta își 
dorea, pentru că voinţa lui o depășea pe a mea. 

Picături fierbinţi de sânge au început să se prelingă pe gâtul 
meu. Le-am simţit strecurându-se prin îmbinările armurii. 

Am aruncat asupra lui tot ce aveam. Toată mândria, furia 
mea, cât un ocean, mânia, durerea. M-am întors spre anii 
trecuți. Am numărat morţii. M-am întors în spinii măceșului și 
am atins copilul spânzurat acolo, din care viața aproape se 
scursese. Am luat tot și mi-am construit o armă. 

Nimic! Nu reușeam decât să-mi feresc capul, ca să nu-i mai 
zăresc chipul. A început să râdă. Am simţit vibrația hohotelor 
lui în lama cuţitului. Voia să am parte de o moarte înceată. 

Îmi vedeam braţele îmbrăcate în fier, pumnalul care atârna 
încă între degetele mele inerte. Viaţa pulsa prin braţele acelea, 
purtată de fiecare bătaie a inimii, amestecată cu magia neagră, 
care mă scăpase din ghearele morții și din mâna Regelui. Am 
văzut iar chipul lui, în momentul loviturii, firele de păr din 
barbă, gura strânsă. Am văzut chipul Katherinei, lumina din 
ochii ei cât mă îngrijise. Și m-am agăţat de toate astea, rele și 


bune, doar ca să-mi mișc braţele care zăceau inerte pe lângă 
trup. Mi-am pus întreaga viaţă în strădania asta. 

N-am reușit decât să întorc vârful pumnalului spre Corion. 

— Jorg, ei toți mor, mi-a spus el. Priveşte prin ochii mei. 

Și, brusc, am avut senzaţia că mă transform într-un vultur. O 
parte din mine a rămas în tribune, sângerând de moarte ca un 
porc înjunghiat, iar restul a zburat, sălbatic și liber, peste 
terenul turnirului. 

L-am văzut pe Elban apărându-i spatele lui Rike, în mijlocul 
mulțimii dezlănţuite, înconjurat de soldaţii lui Renar, care 
veneau spre el ca niște câini de vânătoare ce se strâng în jurul 
prăzii. O suliță i-a străpuns stomacul. Pe faţă i s-a întipărit o 
expresie de mirare. Părea deodată îmbătrânit, arătându-și toți 
anii îngrămădiţi în cârcă. L-am văzut strigând ceva și scuipând 
sânge printre gingiile fără dinţi. Dar n-am putut să aud ce zicea. 
Am mai prins ca într-o străfulgerare imaginea lui Elban, tăindu-l 
în două pe cel care înfipsese sulița în el și apoi am mers mai 
departe. 

Mincinosul stătea pe marginea terenului de turnir, cu o 
expresie cruntă pe fața făcută numai din zgârciuri, cu arcul în 
mână și o droaie de săgeți la picioare. Țintea direct în soldații 
castelului, care veneau potop spre tribună. Rapid, dar fără să se 
grăbească, fiecare săgeată eliberată găsindu-și fără greș ținta, cu 
un zâmbet schimonosit uitat pe buze. L-au doborât mișelește. 
Primul soldat care a ajuns lângă el i-a înfipt în spate o suliță. 

Ne-am apropiat mai mult de porţile cetăţii. Am zărit de sus o 
trăsură. Prelata care o acoperea s-a dat la o parte, și din ea și-a 
făcut apariția Gorgoth, care s-a lăsat la pământ, sprijinit într-un 
genunchi și în mâini. A rupt-o la fugă spre Castelul Bântuit. Toţi 
cei care-l vedeau se împrăștiau din cale, unii dintre ei urlând cât 
îi ținea gura. Până și soldaţii o ștergeau. Doi ţipi au prins un pic 
de curaj și i-au blocat drumul, cu sulițele ridicate. Gorgoth nici 
măcar n-a încetinit. A înșfăcat sulițele în mâini, le-a rupt în 


două și le-a înfipt apoi în cei care le țineau. A trecut de cei doi 
cât încă se prăbușeau, înainte să apuce să atingă pământul. 

Corion mi-a dirijat înapoi privirea. Prelata de pe trăsură a 
început să se miște iar. Era Gog. Copilul a luat-o la fugă în 
aceeași direcţie în care gonea Gorgoth. 

Apoi am văzut altceva. Pe terenul de turnir era acum un 
detașament de soldaţi, chiar în apropierea tribunei. Burlow le 
ţinea piept. Un singur om între sulițele lui Renar și tânărul Prinţ 
de Ancrath, cu adevărat un om de credinţă. Nu știu cum 
ajunsese acolo. Sau de ce. Dar nu avea unde să fugă și oricum 
era prea gras ca să scape. 

Burlow l-a doborât pe primul străjer cu o lovitură de topor 
care practic l-a lăsat fără cap. O lovitură cu dosul mâinii a înfipt 
lama între ochii celui de-al doilea. Apoi s-au repezit cu toții 
asupra lui. O singură săgeată a aterizat în grămadă, de nu se știe 
unde, și s-a înfipt într-un gât de soldat. 

Privirea mi-a fost iar îndreptată spre altundeva. M-am văzut 
stând faţă în față cu Corion. Sângeram. Calul lui Alain se zbătea 
în continuare, de parcă trecuseră doar câteva secunde, și nu o 
viață de om de când mă dădusem jos de pe el. Apoi ne-am 
separat. Am văzut din nou cu propriii mei ochi. Pumnalul din 
mâna mea, ridicat, dar lipsit de vlagă, panourile făcute țăndări 
sub tălpi. Sunetele pe care Burlow le scotea în ghearele morţii. 
Nechezatul calului. M-am gândit la Gog, care alerga în urma lui 
Gorgoth spre porţile cetăţii, la strigătul știrb al lui Elban, la 
Makin, aflat undeva acolo, luptând și murind. Nimic nu mă 
ajuta. Nu mă puteam mișca. 

— S-a terminat, Jorg. Adio. 

Magicianul a apăsat lama cuţitului pe gâtul meu, pregătindu- 
se pentru tăietura finală. 

Ai crede că o lovitură de copită nu poate veni niciodată într- 
un moment potrivit, dar iată că nu. Piciorul calului, scăpat de 
sub orice control, m-a lovit exact în spate. Probabil că aș fi 


zburat o bucată bună, dacă nu m-aș fi izbit direct de Corion. 
Chiar și-așa, am zburat împreună vreun stânjen. Am aterizat în 
iarbă, lângă tribună, îmbrăţișați ca doi îndrăgostiți. Ochii, care 
până acum mă ţinuseră prins în puterea lor, erau închiși de 
durere. Am încercat din nou să ridic pumnalul. Nu s-a mișcat 
nici acum. Dar, de data asta, am simțit ceva, am simţit mușchii 
braţului încordindu-se și jucându-mi sub piele. L-am împins de 
pe mine cu un scrâșnet. Mânerul pumnalului meu era tot ce mai 
rămăsese deasupra fiindcă restul lamei era bine împlântată în 
coastele lui Corion. Ce n-am putut face eu cu toată voinţa pe 
care am pus-o la bătaie, cu toată furia și durerea mea, a făcut cu 
o singură lovitură un cal speriat. 

Am învârtit cuțitul în rană, vârându-l și mai adânc. O ultimă 
suflare i-a ieșit printre buzele întredeschise. Ochii i s-au dat 
peste cap, lucioși și fără nicio putere. 

Garda Contelui sfârșise cam în aceleași condiţii: toporul care 
îl doborâse era încă înfipt în spatele lui. L-am smuls, eliberându- 
l. Sunetul pe care fierul ascuţit îl scoate atunci când sfâșie 
carnea e destul de nasol. Am tăiat capul lui Corion din două 
lovituri de topor. Nu aveam încredere în el nici mort. 

Soldaţii care năvăliseră pe Burlow au început să mișune pe 
lângă tribună. Am ridicat capul lui Corion spre ei, să-l vadă. 

Un cap retezat are o greutate ciudată, tulburătoare. Se legăna 
ţinut de pletele cărunte în care-mi înfipsesem degetele, iar eu 
simțeam în gât gustul amar de fiere. 

— ÎI știți pe omul ăsta! am strigat eu. 

Primii trei soldaţi ieșiţi la înaintare s-au oprit brusc, poate de 
frică sau poate doar ca să-i aștepte pe ceilalți să li se alăture 
înainte de a porni atacul. 

— Sunt Prinţul Jorg Ancrath! Sângele Imperiului curge prin 
venele mele. Nu am nimic de împărţit cu nimeni, în afară de 
Contele Renar. 


De după colțul tribunei și-au făcut apariția mai mulți soldați. 
Cinci, șapte, doisprezece. Nu mai mulți. Burlow nu își vânduse 
ieftin pielea. 

— Ăsta e omul pe care l-aţi servit. 

Am făcut un pas spre ei, ţinând capul lui Corion ridicat 
înaintea mea. 

— Cu ani în urmă, l-a transformat pe Contele Renar într-o 
marionetă. Voi știți prea bine că spun adevărul. 

Am înaintat spre ei. Fără nicio ezitare. Eram sigur că se vor da 
la o parte, și chiar asta au și făcut. Nu s-au uitat o clipă la mine. 
Priveau toţi către capul retezat. De parcă frica pe care o băgase 
în ei pătrunsese atât de adânc încât se așteptau ca ochii ăia 
morți să le cuprindă minţile și să îi tragă într-un hău fără ieșire. 

Soldaţii mi-au făcut loc să trec. Am coborât pe câmpul 
turnirului și am pornit spre Castelul Bântuit. 

Alte unităţi de luptă au intrat pe teren, din partea stângă, 
acolo unde Rike și Elban se luptau. Erau chitiți să mă prindă. 
Două grupuri a câte cinci oameni. Au început să cadă la pământ 
înainte să ajungă la cincizeci de metri de mine. Regimentul 
Pădurii își croia drum pe Elm Road. Zăream arcașii aliniați pe 
coasta de unde zărisem prima dată Castelul Bântuit. 

Am lăsat capul lui Corion să cadă. Am desfăcut doar degetele 
şi pletele lui s-au prelins printre ele. Mi s-a părut că i-a luat o 
veșnicie să atingă pământul, de parcă ar fi picat printre pânze de 
păianjen ţesute în vise. Ar fi trebuit să lovească pământul 
asemenea unui ciocan care cade pe-un gong, dar nu a scos 
niciun sunet în momentul impactului. În schimb l-am auzit, l- 
am simțit cu toată ființa. O greutate s-a ridicat de pe mine. O 
greutate mai mare decât mi-aș fi imaginat vreodată că puteam 
duce. 

Înaintea mea se vedeau acum porţile. Marea intrare arcuită de 
la Castelul Bântuit. Toate lanţurile care ţineau porţile închise 


erau acum trase. Sub ele se zărea o singură siluetă, susținând o 
greutate imposibilă de lemn și fier. Gorgoth! 
Am rupt-o la fugă. 

Am luat-o la goană spre porţile castelului. Aveam încă armura 
pe mine, mai puţin ce pierdusem în timpul turnirului, dar nu mi 
se părea deloc grea. Am auzit ţiuitul săgeților care mă căutau. 
Alţi oameni au căzut în jurul meu. Cei mai buni arcași ai 
Regimentului Pădurii îmi netezeau calea. M-am întrebat încotro 
mă îndrept și cu ce scop. Îl lăsasem pe Corion în noroi. Când a 
murit, am avut senzaţia că o săgeată îmi este scoasă dintr-o rană 
adâncă, sau că mi-au fost sparte niște cătușe, sau că laţul unei 
spânzurători mi-a fost tăiat din jurul gâtului deja vinețiu. Câteva 
săgeți au ajuns până la mine, trase de gărzile aflate pe 
parapetele Castelului Bântuit. Una s-a frânt în platoșa mea. Dar, 
în general, le era și-așa greu să își aleagă o ţintă în învălmășeala 
aceea, și nu-și băteau capul cu un cavaler care năvălise în castel 
de unul singur. Mi-am lăsat picioarele să mă conducă. Mă 
bântuia în continuare sentimentul acela pustiitor. În locul vocii 
interioare care mă ghidase până acum, nu auzeam decât 
respirația mea întretăiată. Pe străzile care urcau în cetate, 
dincolo de porţi, am întâlnit adversari mai serioşi. Soldaţii se 
adunaseră între taverne și hanuri. Erau aceiași care păzeau 
drumul prima oară când am venit aici cu Nubanezul, doar un 
copil pe atunci, pornit în căutarea răzbunării. 

Douăzeci de oameni blocau drumul, înarmaţi cu sulițe, sub 
comanda unui căpitan care purta însemnele lui Renar, 
înveșmântat ca la curte, în armură de paradă. În spatele lor îl 
vedeam pe Gorgoth ţinând în spinare grilajul porţilor. Dincolo, 
în curtea principală, se zăreau alți soldați, veniți să îngroașe 
rândurile apărării. Nu vedeam niciun motiv pentru care nu 
atacaseră până acum leucrota și nu zăvorâseră porţile. 


M-am oprit lângă șirul de soldați înarmaţi cu sulițe și, când 
am dat să zic ceva, am realizat că abia dacă mai respiram. O pală 
rece de vânt ce purta picături aspre de ploaie ne-a izbit în față. 

Ce era de făcut? Dintr-odată, șansele mele imposibile 
păreau... imposibile. 

Am aruncat o privire înapoi. Două siluete înaintau pe cărarea 
pe care venisem și eu. Prima era prea mare ca să nu-l recunosc 
în ea pe Rike. Pe umărul lui stâng, am zărit capătul împodobit 
cu pene al unei săgeți, rămasă înfiptă în el. Al doilea era în așa 
hal de mânjit de sânge și noroi, încât mi-a fost imposibil să-l 
recunosc. L-am recunoscut totuși, era Makin. Mi-am dat seama 
că e el după felul în care ţinea sabia. 

M-am uitat înapoi spre soldaţi, la vârful sulițelor pe care le 
aliniaseră într-un șir nemișcat. Oare cum avea să fie? Încă o pală 
de vânt și ploaie. 

— Casa Renar? a strigat căpitanul. 

Vocea lui părea nesigură. 

Nu știau ce li se întâmplă! Oamenii ăștia ieșiseră din castel 
fără să aibă habar de atacul pe care îl îndurau. Nu ai cum să nu 
iubești necunoscutele războiului. 

Am izbit o mănușă pe platoșă, ca să le fie clar că port 
veşminte de război. 

— Sanctuar! Alain Kennick, aliat al Casei de Renar, caută 
adăpost. 

Le-am făcut semn spre Rike și Makin. 

— Ăia doi vor să mă omoare! 

Poate că moartea lui Corion nu luase chiar toată viclenia din 
mine. Ceva mai rămânea. 

Am luat-o la fugă spre soldaţii înșirați în linie dreaptă, iar ei s- 
au dat la o parte și mi-au făcut loc să trec. 

— Nu vor trece de noi, lordul meu! mi-a zis căpitanul și s-a 
înclinat ușor înaintea mea. 

— Asigură-te că așa va fi, i-am spus. 


Și, sincer vorbind, aveau șanse mici să treacă de ei. 

M-am grăbit spre porţi, de data asta simțind din plin 
greutatea armurei. Aerul puțea ciudat, avea un miros bogat, de 
carne, slănină arzând peste vatră. Mi-am amintit de Mabberton, 
unde am pârlit toţi țăranii ăia, în urmă cu un secol. 

Vedeam grupuri de soldați pregătindu-se în marea curte din 
spatele porţilor. Bărbaţi pe jumătate îmbrăcați în armură, unii 
cu scuturi, alții fără, dar majoritatea, fără îndoială, plini până-n 
gât de berea băută în timpul turnirului. 

Când m-am apropiat, am zărit cadavrele. Cărnuri carbonizate, 
fumegând în propriile lor grăsimi topite, ca leșurile rămase în 
urma unor funeralii sărace, fără suficient lemn ca să le 
transforme în cenușă. 

Gorgoth stătea cu spatele la mine. Avea săgeți înfipte în braţe 
şi în picioare. La început am avut senzaţia că se transformase 
într-o statuie, dar pe măsură ce m-am apropiat de el am început 
să observ tremurai mușchilor imenși care îi acopereau spatele. 
Am trecut pe lângă el, aplecându-mă pe sub grilaj. În curte erau 
pe puţin o sută de oameni care mă priveau. Ochii lui Gorgoth 
erau mijiți din cauza efortului. M-a observat trecând printre 
pleoapele întredeschise. Încă un nor de săgeți l-a împroșcat, 
înfigându-se prin ghearele deschise ale cutiei lui toracice 
deformate. Sângele îi năpădea pe la încheieturi de fiecare dată 
când expira și se retrăgea înapoi în răni ori de câte ori inspira. 
Am dat cu piciorul unei căpățâni din care ieșea fum. S-a 
rostogolit de lângă trupul carbonizat al mortului. 

— Ehei, ai un înger păzitor de toată isprava, Gorgoth, i-am 
spus. 

Fiecare soldat care încercase să ajungă la el zăcea acum făcut 
scrum. 

A dat încet din cap. 

— Băiatul. Colo sus. 


Deasupra lui Gorgoth, lăsat pe vine printre dinţii grilajului, 
stătea ameninţător Gog. Hăurile de cerneală care cândva îi 
serviseră drept ochi ardeau acum ca niște cărbuni încinși de 
foalele fierarului. Corpul lui slăbuț se micșorase mai mult decât 
aș fi crezut eu că e posibil. Câteva săgeți împodobeau lemnul 
din jurul lui. 

— Micuţul ăsta a făcut toată treaba? am clipit eu, buimăcit. Să 
fiu al naibii! 

Gorgoth îmi spusese cândva că schimbările se produceau 
mult mai repede în cazul lui Gog și al fratelui său mai mic. Prea 
iuți și prea periculoase pentru a fi suportate. 

— Ucideţi câinele ăsta turbat! 

Vocea s-a auzit din spate. Suna destul de familiar. Semăna cu 
vocea tatălui meu. 

— Trageţi în el! 

Nu era o voce căreia să nu i te supui. Dar nimeni nu trăgea 
încă în mine, așa că m-am întors dinspre Gorgoth și mi-am 
îndreptat privirea spre Castelul Bântuit. 

Contele Renar stătea în fața marii porți, flancat de două 
duzini de oameni bine înarmaţi. În stânga și în dreapta lui, o 
grămadă de străjeri cu sulițe în mâini. Alte gărzi coborau de pe 
zidurile de deasupra porţilor. 

Am schițat o plecăciune. 

— Bună, unchiule! 

Nu-l mai văzusem pe Renar, până la turnir, decât zugrăvit pe 
pânză. Acum era prima oară când îl vedeam de aproape. Avea 
chipul mai degrabă slab, părul mai lung și mai puțin cărunt, dar, 
una peste alta, semăna leit cu fratele lui mai mare și, la drept 
vorbind, nu era prea diferit de mine. Deși mult mai puţin 
drăguţ, evident. 

— Sunt Honorous Jorg Ancrath. 

Mi-am scos casca de protecţie și m-am adresat oamenilor din 
faţă. 


— Moștenitorul tronului Casei Renar. 

Nu era adevărat întrutotul, dar avea să fie îndată ce-l ucideam 
pe celălalt fiu al lui Renar. Nu știu pe unde umbla vărul Jarco, 
dar cu siguranță nu era acasă, altfel i-aș fi văzut blazonul pe 
terenul de luptă, în timpul turnirului. Așa că i-am lăsat să 
creadă că e deja mort. l-am lăsat să și-l imagineze cuprins de 
flăcările rugului funerar, ca pe Marclos. 

— Tu! 

Contele a făcut semn către unul dintre soldaţii aflați lângă el. 

— Fă-i o gaură-n cap ticălosului ăstuia, că, dacă nu, ţi-l tai pe- 
al tău! 

— Asta este între mine și unchiul meu. 

L-am săgetat cu privirea pe arcaș. 

— Când se va termina totul, voi veţi fi soldaţii mei, iar victoria 
mea va fi și a voastră. Nu va mai fi vărsare de sânge. 

Omul a ridicat arcul. Am simţit un val de căldură arzându-mi 
gâtul, de parcă gura unui furnal se deschidea în spatele meu. 
Faţa arcașului s-a umplut iute de bășici, precum bulele ridicate 
deasupra unei fierturi. S-a prăbușit urlând, iar părul i-a luat foc 
înainte să apuce să atingă pământul. Oamenii dimprejur s-au 
tras înapoi, cuprinși de groază. l-am văzut spiritul părăsindu-i 
trupul zguduit, cuprins de flăcări. Bucăți din carnea lui, 
acoperite de sânge, se întindeau pe lespezile de piatră. l-am 
văzut spiritul și m-am întins după el. Am întins mâinile spre el, 
cu puterea amară dată de necromanțţi. Le-am simţit energia 
întunecată pulsându-mi în piept, scurgându-se din rana pe care 
pumnalul tatălui meu mi-o săpase în piept. l-am dat fantomei o 
voce și am dat voce tuturor celorlalte spirite care pluteau ca 
niște aripi de fum pe lângă leșurile de la picioarele mele. Soldaţii 
din fața mea s-au albit la fețe și s-au cutremurat. Săbiile le-au 
căzut din pumni și groaza a trecut ca o flacără de la un om la 
celălalt. Cu urletele celor arși răsunând de dincolo de moarte, 
am apucat sabia cu amândouă mâinile și am pornit în fugă spre 


Contele Renar, unchiul meu, omul care a trimis ucigași după 
soţia fratelui său și fiii acestuia. Și, în tot vacarmul de ţipete, l- 
am adăugat și pe al meu, pentru că dorinţa de a-l ucide mușca 
din mine ca un acid, cu sau fără Corion. 

Și iată-mă stând în turnul cel înalt al Castelului Bântuit, în 
locul rămas gol după Corion, în locul pe care el și-l făcuse casă. 
În cămin arde focul, lespezile de piatră sunt acoperite cu blănuri 
de animale, pe masă sunt pocale, iar urciorul este plin cu vin. Şi 
cărți, bineînţeles. Exemplarul din Plutarh pe care l-am cărat cu 
mine pe drumuri se odihnește acum pe rafturi din lemn de 
stejar, cu alte trei tomuri alături, la fel de groase, învelite în 
coperţi de piele. E un început timid, dar chiar și rafturile astea 
din stejar s-au născut dintr-o ghindă mică. 

Stau lângă fereastră. Vântul e ţinut afară, în spatele unui 
geam gros, cu zece straturi, fiecare meșteșugit cu grijă de mâna 
maestrului, îmbinate în formă de diamant. Geamul a fost adus 
de dincolo de munţi, într-o caretă trasă de boi, tocmai de pe 
Coasta Sălbatică, dacă vă vine să credeţi una ca asta. Thurtanii l- 
au făcut atât de neted încât privești pe fereastră și abia dacă 
observi vreo deformare. Cercetez pagina de dinaintea mea și 
pana din mână, iar cerneala din vârf licărește, plină de 
posibilități întunecate. Oare a fost vreun moment în care am 
privit lucrurile clar, fără distorsiunile de rigoare? Dacă m-aș uita 
în urmă la anii care au trecut, oare câte aș vedea în altă lumină? 

Nubanezul mi-a spus că oamenii lui fac cerneală din măciniș 
de secrete. lată că și eu, la rândul meu, încerc de ceva vreme să 
le descurc - și, credeţi-mă, e o treabă a naibii de lentă. Pe 
fereastră, în curte, îl văd pe Rike, siluetă masivă alături de care 
soldaţii pe care îi instruiește par niște pitici. Mi s-a spus că și-a 
luat nevastă. N-am cerut amănunte. 


Am întins foile în fața mea. Un scrib va trebui să copieze 
totul. Am scrisul ilizibil, într-o singură linie continuă, linia pe 
care am urmat-o de acolo până aici, de atunci până acum. 

Îmi văd viaţa întinsă pe tăblia unei mese. Văd tot itinerarul 
parcurs, felul în care m-am învârtit, fără țintă, ca titirezul unui 
copil. Poate Corion a încercat să mă ghideze spre altă destinaţie 
în călătoria mea, dar, dincolo de asta, călătoria în sine, cum a 
fost, plină de omoruri, fără o ţintă clară, imperfectă, mi-a 
aparținut mie și doar mie. 

Gog stă pe vine lângă foc. A crescut, nu doar s-a înălțat. 
Modelează forme în flăcări, le face să danseze. Se joacă așa până 
se plictisește. Apoi se întoarce la soldățelul lui de lemn, pe care 
îl face să mărșăluiască, îl aleargă de colo-colo, atacând umbrele. 

Mă gândesc uneori la drum. Mai rar în ultima vreme, dar tot 
mă gândesc. La viața nouă pe care o începeam în fiecare 
dimineaţă, la orele petrecute mărșăluind sau alergând după 
sânge, bani ori umbre. Am fost tot eu, dar diferit, cel care și-a 
dorit lucrurile astea, un alt eu care își dorea să strice tot doar de 
dragul de a strica. Și ca să vadă cui îi pasă. 

Eram ca soldăţelul de lemn al lui Gog, alergând înnebunit în 
rotocoale fără rost. Nu pot spune că regret lucrurile pe care le- 
am făcut. Doar că am terminat cu ele. Nu o să repet alegerile 
făcute. Mi le amintesc pe toate. Mâinile mele sunt pătate cu 
sânge, mâinile astea pline de pete de cerneală acum, dar nu simt 
că am comis vreun păcat. Uneori mă gândesc că poate murim în 
fiecare zi. Poate ne naștem din nou cu fiecare răsărit de soare, 
ceva mai schimbaţi, puțin mai avansați pe drumul nostru. Când 
se adună destule zile între tine și omul care erai odată, atunci 
deveniți străini. Poate asta înseamnă să te maturizezi. Poate am 
crescut. 

Am zis de la început că, atunci când voi face cincisprezece 
ani, voi fi rege. Şi sunt. Nici măcar nu a trebuit să-mi ucid tatăl 
ca să capăt coroana. Am Castelul Bântuit și regatul lui Renar. 


Am orașe și sate și oameni care îmi spun Rege. Și dacă 
oamenii îți zic Rege, atunci înseamnă că asta ești. Nu-i mare 
lucru. 

Pe drum am făcut lucruri pe care oamenii le-ar putea 
considera rele. Crime. Cel mai adesea vorbesc despre faza cu 
episcopul, dar au fost multe altele pe lângă asta, unele chiar mai 
rele, mai întunecate, mai sângeroase. M-am întrebat odată dacă 
nu cumva Corion a pus otrava asta în mine, dacă nu cumva eu 
am fost doar instrumentul, iar el arhitectul întregii violenţe și 
cruzimi. M-am întrebat dacă voi fi un om mai bun, acum că i- 
am tăiat capul, acum că m-am transformat dintr-un băietan 
într-un bărbat în toată firea. 

M-am întrebat dacă voi reuși să fiu omul pe care Nubanezul 
ar fi vrut să îl vadă în mine, bărbatul pe care Lundist spera să îl 
crească. Un astfel de om ar fi dat dovadă de milă și l-ar fi scutit 
pe Contele Renar de chinuri, dăruindu-i o moarte rapidă. Un 
astfel de om ar fi știut că mama și fratele său nu și-ar fi dorit 
nicicând mai mult de atât. Dreptate, nu răzbunare. 

De la fereastra mea se văd munţii. Dincolo de ei se află 
Ancrath și Castelul Înalt. Tata alături de noul său fiu. Katherine 
în camera ei, urându-mă probabil și acum. Și, dincolo de toate 
astea, se află Gelleth și Storn și alte tărâmuri care formau 
Imperiul cândva. 

N-am să stau aici o veșnicie. Voi ajunge la ultima pagină și voi 
lăsa pana să se odihnească. Și, când momentul acela va sosi, voi 
ieși afară și tot ce va fi pe lumea asta va fi al meu. l-am spus lui 
Bovid Tor că până la cincisprezece ani voi fi Rege. l-am spus asta 
într-o discuţie purtată peste pântecul lui spintecat, din care încă 
ieșeau aburi. Ţie îți spun că până la douăzeci de ani voi fi 
împărat. Să-mi fii recunoscător că ţi-o spun doar pe o bucată de 
hârtie. 

Acum merg să-l văd pe Renar. ÎI ţin în cea mai mică celulă din 
temnița castelului. În fiecare zi îl las să îmi cerșească moartea, 


după care îl las singur, cu durerea lui. Cred că, atunci când voi 
termina de scris, îi voi permite sfârșitul pe care și-l dorește. Nu 
vreau, dar știu că așa ar trebui. Vechiul Jorg l-ar ţine acolo 
pentru totdeauna. Am crescut, dar, indiferent ce monstru se 
ascunde în mine, este și a fost mereu întru totul al meu, alegerea 
mea, responsabilitatea mea, voința mea, dacă vreți. 

Ăsta sunt. Dacă vreţi scuze, atunci veniţi să vi le dau. 


